
Indledning. 

Det  har  haft  sine  gyldige  Grunde,  at  jeg 
efter  at  have  afsluttet  mine  Ungdomserindringer, 
der  i  Ny  og  Næ  var  nedskrevne  i  Løbet  af  fire 
fem  Aar,  betænkte  mig  længe  paa  at  fort- 
sætte dem. 

Jeg  har  ganske  vist  ikke  manglet  Op- 
muntringer og  Opfordringer  dertil  af  Bekendte 
og  Ubekendte,  der  har  været  saa  velvillige  at 
følge  min  æventyrligt  omskiftende  Ungdoms- 
vandring  med  Interesse,  og  derfor  tænkt  sig, 
at  min  mangeaarige  Virksomhed  som  Journalist, 
Teaterforfatter,  Teaterbestyrer,  Redaktør  og 
Teatercensor  maatte  indeholde  et  Stof,  der  kom 
i  nærmere  Forhold  til  Begivenheder  og  Person- 
ligheder, som  havde  større  Krav  paa  det  store 
Publikums    Opmærksomhed,    end    en    vordende 

Forfatters  tilfældige  Omtumlen  i  smaa  Kaar  og 
mellem  ubekendte  Personer,  men  det  er  netop 
de  samme  Motiver,  der  fremkaldte  disse  Op- 
fordringer, som  bidrog  mest  til  at  holde  mig 
tilbage  fra  Fortsættelsen. 

Den  Omstændighed,  at  alle  de  Personer, 
med  hvem  jeg  kom  i  Berørelse  i  min  Ungdom, 
forlængst  er  døde  og  nu  er  saa  lidt  bekendte 
for  det  store  Publikum,  at  jeg  ikke  behøvede 
at  nævne  dem,  gav  mig  netop  frie  Hænder  til 
uforbeholdent  at  fremstille  vore  smaa  Konflikter, 
overensstemmende  med  Virkeligheden,  mens  de 
Mange,  til  hvem  jeg  senere  kom  i  Forhold,  af 
det  store  Publikum  betragtes  som  „bekendte 
Mænd",  uagtet  Bekendtskabet  er  gjort  som 
Svensken  siger:  „pa  langt  hall  och  med  svaga 
Ogon".  Da  nu  disse  Bekendtskaber  paa  Afstand 
saa  godt  som  udelukkende  bestaar  i  en  flygtig 
Opfattelse  af  de  lyse  Sider,  der  har  gjort  den 
Paagældende  bekendt,  saa  er  det  en  højst  utak- 
nemmelig Opgave  for  den,  der  er  kommet  i 
ublid  Berørelse  med  hans  Skyggesider  ogsaa 
at  maatte  fremstille  disse. 

For  blot  at  nævne  et  eneste  fingeret  Ex- 
empel:  Ingen  vil  kunne  nægte,  at  en  Skuespiller- 
inde, der  altid   udfører  de   elskværdigste  Roller 


paa  Scenen,  og  ved  at  udføre  dem  med  Talent 
vinder  et  Navn  blandt  Tilskuerne  som  den 
personificerede  Elskværdighed,  desuagtet  kan  have 
en  Mængde  for  det  store  Publikum  aldeles  ube- 
kendte Egenskaber,  der  gør  hende  højst  uelskvær- 
dig overfor  sine  Kammerater  og  aldeles  hensynsløs 
overfor  sin  Direktør.  Dersom  det  nu  paa  Grund 
af  disse  Egenskaber  kommer  til  en  Konflikt 
mellem  hende  og  Teatret,  saa  vil  ikke  alene 
Publikum,  men  ogsaa  Teaterkritikken  altid  tage 
Parti  for  hende,  og  hvis  hun  dør  eller  forlader 
Teatret,  og  Direktøren  en  Gang  ved  Lejlighed 
vil  gøre  Rede  for  Sammenstødet  og  derved 
nødsages  til  at  give  en  Fremstilling  af  hendes 
Kapricer,  hendes  Mangel  paa  Pligtfølelse,  hendes 
uberettigede  Fordringer  o.  s.  v.,  saa  vil  det  vise 
sig,  at  alle  de,  der  i  sin  Tid  for  hendes  Skyld 
har  lidt  af  Teaterfortryllelse,  er  lige  saa  uimod- 
tagelige for  Raison  som  andre  Forelskede. 

„Saadan  Noget  kan  man  ikke  tro  om  den, 
man  har  sværmet  saa  grueligt  for  —  og  man 
tror  det  heller  ikke"  —  sagde  en  begejstret 
Teatergængerinde,  hvem  man  fortalte  en;Kulisse- 
historie,  der  viste  hendes  Yndlingsskuespiller 
fra  en  mindre  nobel  Side  —  og  da  dens  Sand- 
færdighed blev  uimodsigeligt  bekræftet,  indrøm- 

mede  hun  blot:  „Det  er  lige  meget,  om  det  er 
sandt  eller  ikke,  men  at  det  var  de  Andre,  der 
havde  Uret,  det  er  jeg  vis  paa!"   — 

Jeg  har  valgt  Teatersympatierne  som  de 
mest  iøjnefaldende  Exempler,  men  alle  andre 
personlige  Sympatier:  Slægtskab,  Venskab,  Be- 
kendtskab, fremkalder  hver  for  sig  en  Partisk- 
hed hos  det  læsende  Publikum,  som  gør,  at 
det  med  Mistro  eller  Uvilje  opfatter  enhver 
Skildring  af  en  nærstaaende  Personlighed,  naar 
denne  bliver  fremstillet  fra  en  Side,  der  ikke 
er  Læseren  bekendt. 

Det  er  derfor  mest  forsigtigt,  at  en  Memoire- 
forfatter  forst  lader  sine  Erindringer  udkomme 
20,  30  eller  50  Aar  efter  sin  Død,  naar  ikke 
blot  de  i  dem  omtalte  Personer,  men  ogsaa 
deres  Børn  og  Venner,  kort  sagt  alle,  der  kan 
føle  sig  saarede  ved  en  Fremstilling  af  de  om- 
talte, der  ikke  stemmer  overens  med  deres  egen 
Opfattelse  —  er  udtraadt  af  de  Levendes  og 
Læsendes  Tal.  Alle  de  Personer,  som  er  om- 
talte i  mine  Ungdomserindringer,  har  saaledes 
uden  Undtagelse  forladt  Livets  Skueplads,  og 
af  dem  jeg  kommer  til  at  omtale  i  nærværende 
Fortsættelse,  der  begynder  med  det  snart  tilbage- 
lagte Aarhundredes  sidste  Halvdel,   vil  maaske 


kun  nogle  Faa,  maaske  Ingen  være  tilbage, 
naar  disse  Erindringer  udkommer,  da  jeg  ikke 
agter  at  gaa  Nutiden  for  nær,  og  der  mellem 
mine  Jevnaldrende  er  sket  et  saa  stort  Mande- 
fald, at  næsten  alle  mine  Medkæmpere  og  Mod- 
standere fra  Stridens  Aar  allerede  er  gaaet  til 
Hvile. 

Hvad  der  alligevel  har  bevæget  mig  til  at 
afvige  fra  den  i  Memoireliteraturen  almindelige 
Opsættelse  af  Manuskriptets  Udgivelse  er  Hen- 
synet til,  at  mine  fortsatte  Erindringer,  der 
maaske  for  Øieblikket  kan  gøre  Regning  paa 
et  omtrent  lige  saa  stort  Publikum  som  den 
første  Del,  vilde  være  for  smaastilede  til,  at 
de  kunde  interessere  ret  mange  Andre,  end  en 
lille  Kreds  af  Teaterfolk  og  Biblioteksmennesker, 
naar  de  blev  gemte  til  et  fjærnere  Slægtled  af 
Læsere,  der  hverken  har  kendt  mig  eller  de 
Arbejder,  hvortil  de  følgende  Optegnelser  nær- 
mest er  knyttede.  Jeg  skal  heller  ikke  fragaa 
en  anden  Bevæggrund  til,  at  jeg  ønsker  om 
muligt  i  min  Levetid  at  se  mine  Erindringer 
afsluttede  og  udkomne  —  den  nemlig:  at  jeg 
helst  selv  vil  staa  til  Ansvar  for  Rigtigheden 
af  det  Fortalte. 


„Nytaarsnat  1850"  og  min  første 
Teaterkonflikt. 


Da  jeg  efter  fem  Aars  Ophold  i  Sverrig 
og  Norge  vendte  tilbage  til  mit  Fødeland  i 
September  1849,  vidste  jeg  endnu  mindre  end 
den  Gang,  da  jeg  rejste  bort,  hvilken  Vej  jeg 
skulde  slaa  ind  paa  for  at  grundlægge  min 
Fremtids-Tilværelse.  Den  ene  Saison  ved  det 
Mille r -Olsenske  Teaterselskab  havde  været 
tilstrækkelig  til  at  betage  mig  al  Lyst  til  endnu 
en  Gang  at  prøve  min  Lykke  som  Skuespiller, 
og  Talbotypiens  (Papirfotografiens)  Opfindelse 
havde  overbevist  mig  om,  at  jeg  ikke  mere 
vilde  kunde  gøre  mit  lille  Talent  som  Portræt- 
tegner gældende.  Derimod  havde  det  sidste 
Aar  i  Kristiania,  hvor  jeg  havde  faaet  fire,  fem 
Stykker  opførte  paa  Teatret  og  opnaaet  et  lille 


Engagement  ved  et  af  Bladene,  givet  mig  et 
Slags  Haab  om,  at  jeg  med  Pennen  vilde  kunne 
vinde  det  Terrain,  som  Blyanten  ikke  mere 
kunde  hjælpe  mig  til. 

Skulde  det  slaa  fejl,  saa  havde  jeg  i  værste 
Fald  den  Udvej,  at  søge  et  Lærerembede,  og 
jeg  trøstede  mig  ved,  at  da  Naturen  ikke  plejer 
at  frembringe  Dubletter,  vilde  jeg  næppe  anden 
Gang  blive  stillet  under  en  saa  antagonistisk 
Overmand  som  Præsten  i  Krummerup,  og  selv 
om  det  hændte,  vilde  jeg  nu  lettere  hævde  min 
Stilling,  da  jeg  i  den  mellemliggende  Tid  havde 
lært  Adskilligt  og  opøvet  baade  min  Resignation 
og  min  Modstandsevne,  samtidig  med  at  jeg 
havde  overstaaet  de  stærkeste  Angreb  af  min 
ungdommelige  Længsel  efter  det  Ubekendte. 

Det  kom  imidlertid  ikke  dertil. 

Allerede  i  de  første  Dage  efter  min  Hjem- 
komst fik  jeg  Opfordring  til  at  skrive  nogle 
Smaaskitser  for  „Flyveposten",  og  førend  jeg 
blev  færdig  med  dem,  traf  jeg  sammen  med 
Direktør  Lange  ved  Gasino,  der  ogsaa  havde 
Brug  for  mig. 

Han  havde  paa  Vesterbros  Teater  set  det 
Miillerske  Selskab  opføre  min  for  Kristiania 
skrevne  Nytaarsfarce   og  opfordrede  mig   til  at 

benytte  Datidens  bevægede  og  brogede  Forhold 
til  en  lignende  Revue  beregnet  for  Københavns 
Horizont. 

Jeg  kunde  ikke  ønske  mig  nogen  nemmere 
Opgave.  Netop  fordi  jeg  nylig  var  kommen 
tilbage  til  min  Fødeby,  havde  jeg  et  friskere 
Indtryk  af  Øjeblikkets  Forhold,  end  jeg  vilde 
have  haft,  hvis  jeg  efterhaanden  havde  set  dem 
udvikle  sig  og  vænnet  mig  til  dem,  og  Publikum 
var  i  den  ønskeligste  Stemning  overfor  ethvert 
lokalt  dramatisk  Arbejde,  Revu-Genren  var 
aldeles  ny,  og  dens  Kupletter  var  endnu  ikke 
bragt  ind  under  Politiets  3die  Afdeling  af  de 
nedringede  og  opskørtede  P'orhøjningssanger- 
inder. 

Stof  var  der  nok  af:  Fremstillingen  af  den 
aldrig  paa  Scenen  optraadte  Personifikation  af 
den  danske  Skikkelighed  „Hr.  Sørensen",  og 
Repræsentanten  for  vor  Nationalbegejstring  „den 
tapre  Landsoldat",  Modsætningen  mellem  Revolu- 
tionsaaret  1848  og  Reaktionsaaret  1849,  Kampen 
mellem  vor  overlegne  officielle  Presse  og  den 
bidske  Opposition,  det  slesvigholstenske  Opror, 
dets  preussiske  Formynderskab  og  den  gensidige 
Mistillid  og  Misstemning  mellem  Stormagterne, 
det  af  vort  nye  Valgsystem  opelskede  Stemme- 


fiskeri,  vor  under  Krigen  fortrykte  Kunst,  vor 
sygelige  Lyrik,  vor  daarlige  Kritik  osv.  —  til- 
bød en  saa  overvældende  Mængde  Optrin,  at 
det  var  langt  sværere  at  begrænse  Valget  mellem 
dem,  end  at  faa  nok  til  et  Enaktsstykke. 

Altsaa:  jeg  paatog  mig  Arbejdet  med  friskt 
Mod  og  godt  Humør.  Det  skulde  efter  Aftalen 
være  færdigt  i  Løbet  af  seks  Uger,  men  de  tre 
første  gik  med  at  tænke  over  Planen  og  Enkelt- 
hederne i  Stykket,  mens  jeg  opsatte  at  begynde 
paa  det  fra  Dag  til  Dag.  Først  da  Bevidst- 
heden om,  at  jeg  ikke  havde  en  Time  tilovers, 
hvis  jeg  skulde  blive  færdig  i  rette  Tid,  satte 
min  Produktionsevne  under  flere  Atmosfærers 
Tryk,  tog  jeg  fat  paa  Nedskrivningen:  skrev 
den  ene  Side  efter  den  anden,  overstregede  det 
Skrevne  og  skrev  om  igen,  til  jeg  bavde  skrevet 
mig  ind  i  en  lille  Feberstemning,  og  saa  kom 
den  ene  Scene  efter  den  anden  i  den  Form, 
som  den  fik  Lov  at  beholde.  Det  Værste  var, 
at  denne  Proces  omtrent  gentog  sig  hver  Dag. 
Jeg  begyndte  næsten  hver  Morgen  med  at 
skrive  nogle  Sider  Dialog  eller  nogle  Vers,  som 
jeg  ved  nøjere  Eftersyn  ikke  fandt  saa  gode, 
som  jeg  troede  at  kunne  og  burde  gøre  dem, 
og    derfor    offrede    til    Kakkelovnen.      Længere 

op  ad  Formiddagen,  omtrent  samtidigt  med  at 
Frokost-Appetitten  begyndte  at  gøre  sig  gældende, 
mærkede  jeg,  at  Arbejdsdygtigheden  meldte  sig, 
og  naar  det  var  sket,  fik  jeg  saa  travlt,  at  jeg 
glemte  baade  Frokost  og  Middagsmad.  Sæd- 
vanligt nød  jeg  da  mit  første  Maaltid  Klokken 
7 — 8  om  Aftenen,  og  en  Aften,  da  jeg  paa 
Vejen  til  Restaurationen  mødte  en  Bekendt,  der 
overtalte  mig  til  at  vende  om  og  følge  ham  i 
Teatret,  drev  jeg  endogsaa  min  Askese  til  at 
opnaa  en  lille  Besvimelse,  der  dog  hurtig  gik 
over  ved  Hjælp  af  passende  Lægemidler  i  Kon- 
ditoriet. 

Skal  jeg  domme  efter  disse  Erfaringer  fra 
mit  Ungkarleliv,  har  det  ikke  været  til  Skade 
for  Digtningen,  om  det  end  har  været  til  Gene 
for  Digterne,  at  saa  mange  af  disse  har  været 
satte  paa  Sultekur  —  dels  paa  Grund  af  Mæng- 
dens Mangel  paa  Sans  for  Poesi,  dels  som  Følge 
af  deres  egen  Mangel  paa  Talent  til  Selvfor- 
sorgelse.  Saa  vidt  jeg  veed,  har  Publikum 
heller  aldrig  taget  Forargelse  derover,  mens 
Digteren  stadig  har  beklaget  sig  over  den  Del 
af  Publikum  og  dets  Førere,  der  fastende  satte 
sig  paa   Dommersædet.     Allerede  PI  au  tus    til- 

raabte  jo  sine  Tilhorere  i  Prologen  til  Komedien 
„Psevdolus": 

„Imens  de  Mætte  morer  sig,  begnaver  de 
Sultne  det,  hvorover  hine  ler  —  derfor:  vig 
bort  herfra,  I  Fastende!" 

Undskyld  Digressionen!  Citatet  ligger  saa 
nær,  og  min  Nytaarsfarce,  der  kun  var  bestemt 
til  at  more  det  velnærede  Publikum,  gik  ikke 
fri  for  den  fastende  Kritik. 

Den  blev  —  lige  som  alle  dens  hundrede 
og  nogle  og  tyve  smaa  og  store  Efterfølgere 
siden  er  bleven  — -  færdig  paa  den  bestemte  Dag. 
Jeg  har  aldrig  kunnet  arbejde  uden  det  omtalte 
Tryk,  men  Teatrene  har  altid  haft  saa  stor 
Hast,  at  de  kun  har  levnet  mig  den  mindst 
mulige  Frist,  og  saaledes  har  jeg  aldrig  manglet 
det  fornødne  Tryk. 

Stykket  blev  godt  besat.  Eduard  Hansen 
spillede  Forfatteren,  der  fremmanede  Nytaars- 
nattens  „Troldpak  og  Djævelskab"  og  reciterede 
det  temmelig  lange  alvorlige  versificerede  Farvel 
til  det  svundne  minderige  Aar.  Christian 
Schmidt  var  med  sit  uforlignelige  Humør  og 
prægtige  Skikkelse  en  ideal  Landsoldat,  og 
den  elskværdige  Bornemann  var  en  vidunder- 
lig korrekt  og    sympatisk  Hr.  Sørensen.     Selv 

det  slesvigholstenske  Dukkebarn  fik  en  for- 
træffelig Udforelse  af  den  endnu  ganske  lille 
Karl  Price. 

Opforeisen,  der  foregik  paa  selve  Nyaars- 
aften,  gjorde  en  saa  overvættes  Lykke,  at  jeg 
kunde  haft  al  Anledning  til  at  kaste  Polykrats 
Ring  i  Havet,  hvis  jeg  havde  ejet  et  saadant 
Klenodie.  Hver  enkelt  Scene  og  hver  enkelt 
Sang  blev  applauderet  —  flere  af  Kupletterne 
endogsaa  til  de  blev  sungne  da  capo  —  og 
efter  Tæppets  Fald  var  der  Storm  af  Bifald  og 
Fremkaldelser. 

Efter  Forestillingen  samledes  jeg  med  Direk- 
tøren, nogle  af  Skuespillerne,  et  Par  af  Kasinos 
andre  Forfattere,  Flyvepostens  daværende  Redak- 
tionssekretær Jakob  Davidsen  og  tiere  af 
Teatrets  Stamgæster  hos  en  Konditor  paa  Øster- 
gade. De  havde  alle  været  paa  Kasino  og  alle 
medbragt  Nytaarslojernes  glade  Stemning.  Jeg 
selv  var  maaske  den  mindst  oprømte.  I  alt 
Fald  husker  jeg,  at  Davidsen,  der  havde  præsen- 
teret mig  baade  for  Lange  og  for  Flyvepostens 
Redaktør  og  i  den  Anledning  antaget  en  patro- 
niserende  Værdighed,  spurgte  mig  bebrejdende, 
om  jeg  ikke  var  tilfreds  med  den  Lykke,  Stykket 
havde   gjort,    hvilket    han    fandt,    vilde    være  i 

højeste  Grad  uskjønsomt,  og  at  jeg  oprigtig  til- 
stod: at  de  alt  for  overdrevne  Ovationer  slet 
ikke  var  mig  kærkomne,  fordi  jeg  forudsaa,  at 
de  her  lige  som  i  Kristiania  vilde  fremkalde 
en  Reaktion,  som  jeg  maaske  kunde  have  und- 
gaaet,  hvis  Bifaldet  havde  været  mere  moderat. 

Jeg  havde  jo  endnu  i  frisk  Erindring  det 
Kuriosum:  at  en  literær  Alvorsmand  (der  end- 
ogsaa  var  Æstetiker  ex  professo*)  i  en  for 
øvrigt  velvillig  Anmeldelse  af  min  norske  Nyt- 
aarsfarce  tilstod,  at  den  store  Støj,  som  det  lille 
Stykke  fremkaldte,  havde  forledt  ham  til  deri 
at  søge  „nach  einem  groszen  Gedanken,  damit 
ich  mich  laben  kann",  og  at  han  havde  søgt 
den  forgæves  —  Naturligvis:  der  vokser  ingen 
Kokosnødder  paa  et  Fastelavnsris,  men  det  er 
jo  da  egenlig  ikke  heller  der,  man  skal  søge 
efter  dem! 

Min  Forudfølelse  slog  ikke  fejl,  men 
efter  at  vi  havde  spist  til  Aften,  og  den  ene 
Punchebolle  havde  afløst  den  anden,  gik  min 
Forstemthed  over  i  den  almindelige  Lystighed, 
og  Bakkanalet  fortsattes  i  mere  og  mere  løftet 
Stemning  til  Daggry.     Førend    vi    skiltes    fore- 


*)  Norsk  Tidsskrift  for  Videnskab  og  Literatur. 

slog  en  af  Deltagerne,  at  der  skulde  holdes 
Mandtal  over  os,  og  at  alle  skulde  love  at 
møde  til  en  Fest  som  denne,  naar  den  unge 
Forfatter,  der  i  Aften  havde  debuteret,  om  25 
Aar  holdt  sit  Jubilæum  —  og  Stemningen  var 
saa  hoj,  at  alle  uden  Undtagelse  og  uden  Be- 
tænkning tømte  Bragabægeret  paa  dette  vilde 
Løfte. 

Den  31te  December  1874,  da  det  svundne 
Fjerdedels-Aarhundrede  netop  var  udløbet,  mødte 
jeg  Jakob  Davidsen  paa  Gaden.  Vi  havde 
i  flere  Aar  ikke  talt  sammen.  Som  Direktør 
ved  Kasinoteatret  havde  jeg  været  nødt  til  at 
forkaste  nogle  af  hans  uheldige  Oversættelser, 
hvilket  han  naturligvis  fandt  højst  uretfærdigt, 
og  som  Redaktør  af  den  med  Flyveposten  kon- 
kurrerende „Folkets  Avis",  havde  jeg  ikke  kunnet 
undgaa  i  mine  Polemikker  af  og  til  at  sige 
ham  forskellige  Sandheder,  der  ikke  faldt  i 
hans  Smag,  samtidig  med  at  vi  personlig  havde 
undgaaet  hinanden  saa  høfligt  som  muligt.  Nu 
skraaede  han  derimod  over  Gaden  til  mig. 

„Kan  Du  huske,  hvad  der  blev  vedtaget  i 
Dag  for  fem  og  tyve  Aar  siden  ved  Din  Forfatter- 
Debut?"  spurgte  han. 

„Ja,    om   jeg  ikke    tager   fejl,   gjorde    hele 

Selskabet  det  ubesindige  Løfte:  at  vi  i  Aften 
skulde  mødes  igen  allesammen,  men  der  er  nok 
ikke  ret  mange  af  dem  tilbage"  —  svarede  jeg. 

„Nej,  der  er  saa  faa,  at  dersom  Løftet  skulde 
holdes,  og  de  mødte  i  Aften,  saa  kom  Du  og 
jeg  alene  til  at  sidde  sammen  med  tyve  døde 
Kammerater,  Vi  var  ialt  kun  22.  Nu  er  vi 
kun  To  tilbage." 

Han  viste  mig  Listen,  som  han  havde  op- 
tegnet hin  Aften.  —  Hvilket  Mandefald!  — 
Direktør  Lange,  Regissør  Orlamundt,  Skue- 
spillerne: Kristian  Schmidt,  Bornemann, 
Printzlau,  Martini  og  Bentzon,  Forfatterne 
Faber,  Adolf  Recke,  Poul  Chiewitz,  Borre, 
Kammermusikus  Hansen,  og  den  hele  Flok 
af  „Skuespiller-Venner"  fra  1849  —  de  havde 
hver  og  en  efter  sin  Tur  faaet  Forfald.  Den 
eneste  af  alle  de  den  Gang  jublende  „gode 
Venner",  der  havde  overlevet  de  fem  Gange 
fem  Aar,  var  virkelig  nu  min  gamle  Antago- 
nist, med  hvem  jeg  næsten  i  hele  den  svundne 
Aarrække  havde  vekslet  Ubehageligheder,  og 
han  blev  da  —  symbolsk  nok!  —  ene  om  at 
repræsentere  den  Modstand,  som  min  irriterende 
Medgang  fra  først  af  havde  paadraget  mig,  og 
som  jeg  nu  paa  lidt  nær  havde  overlevet! 

Men  tilbage  til  „Nytaarsnat  1850"! 

Det  lille  Debutantarbejde  havde  virkelig 
mere  Fremgang,  end  det  var  heldigt  at  begynde 
med.  I  Stedet,  for  at  blive  opfort  3—4  Gange, 
som  Bestemmelsen  var,  holdt  det  sig  paa  Reper- 
toiret et  Par  Maaneder,  det  ene  Oplag  blev  ud- 
solgt efter  det  andet,  Viserne  udkom  hos  to 
Musikhandlere,  og  alle  Provinsteatrenes  Direk- 
tører  spillede  Stykket,  selv  om  de  maatte  lade 
enhver  af  deres  Skuespillere  udfore  to,  tre 
Roller  deri.  Uindviede  gjorde  sig  aldeles  fanta- 
stiske Begreber  om  de  Indtægter,  det  bragte 
mig,  og  jeg  fik  næslen  hver  Dag  Anmodning 
om  af  min  Overflod  at  understøtte  forulykkede 
Brødre  i  Apollo  og  forhenværende  Thalia- 
Præster,  hvis  Navne  jeg  aldrig  før  havde  hørt. 

De  havde  imidlertid  overvurderet  mine 
Ævner,  om  jeg  endogsaa  havde  forstaaet  at 
skrive  et  tilfredsstillende  Lejlighedsstykke,  saa 
havde  jeg  ikke  forstaaet  mig  tilstrækkeligt  paa 
at  gøre  det  i  Penge.  Da  det  blev  bestilt  som 
et  Lejlighedsstykke  til  Opforelse  i  Nytaarsugen, 
havde  jeg  ikke  tænkt  paa  at  betinge  mig 
noget  Honorar  for  de  Forestillinger,  der  kunde 
overskride  denne  Bestemmelse,  og  da  jeg  solgte 
Porlagsretten    til    Boghandleren,    glemte  jeg   at 

indskrænke  den  til  første  Udgave.  Den  ene 
Musikhandler  udgav  Sangene  uden  at  spørge 
om  Lov  —  Melodierne  „da  de  ikke  var  origi- 
nale", og  Teksterne  „da  de  hørte  til  Melodierne", 
og  da  jeg  ikke  havde  Lyst  til  at  føre  Proces, 
nøjedes  jeg  med  at  tillade  den  anden  gratis 
at  gøre  en  konkurrerende  Udgave  —  og  de 
rejsende  Direktører  —  de  spillede  den  Gang 
uden  videre  Alt,  hvad  der  var  udkommet  i 
Trykken.  Hele  mit  Udbytte  af  „den  enorme 
Succes"  beløb  sig  altsaa  til  300  Rigsdaler  — 
de  to  fra  Teatret,  det  ene  fra  Boghandleren. 
Min  pekuniære  Indtægt  var  der  saaledes  ingen 
Grund  til  at  misunde  mig. 


Aviskritiken  havde,  som  den  plejer  — 
naar  Publikum  har  afgivet  et  saa  højlydt  og 
enstemmigt  Bifald,  og  Forfatteren  ikke  har 
lagt  sig  ud  med  dette  eller  hint  Parti  —  i  det 
Hele  taget  anmeldt  Stykket  velvilligt,  men  — 
som  Scribe  siger  i  „le  Charlatanisme"  —  „til 
en  komplet  Succes  hører  der  ogsaa  et  Angreb." 
Det  var  M.  A.  Goldschmidt  (Ex-Korsaren) 
saa  venlig  at  forsyne   mig  med   og  det  oven 

2 

Kobet  med  et  uf  de  ubetalelige,  der  viser:  fol- 
det Første,  at  Angriberen  har  den  bedste  Vilje 
til  Intet  at  skaane,  og  for  det  Andet:  at  han 
ikke  har  Forstand  paa  det,  han  skriver  om. 

Skont  dette  Angreb,  som  det  første  i  Rækken, 
maaske  kunde  have  særlig  Interesse  for  mine 
Læsere,  skal  jeg  modstaa  enhver  Fristelse  til 
at  levere  et  Referat  af  mine  Polemiker,  der 
meget  let  kunde  blive  tyve  Gange  større  end 
disse  Erindringer,  og  jeg  skal  indskrænke  mig 
til  undtagelsesvis  af  „Nord  og  Syds"  Recension 
at  afskrive  nogle  Linier,  der  instar  omnium 
viser,  hvilke  besynderlige  Paastande  den  gode 
Vilje  kan  lokke  en  aggressiv  Anmelder  til  at 
fremføre : 

Jeg  havde  i  Nytaarsfarcen  for  at  faa  en 
aldeles  upersonlig  Travesti  paa  det  grasserende 
Stemmefiskeri  ladet  Rundetaarn  optræde  som 
Valgkandidat,  og  i  sin  Valgtale,  der  naturligvis 
kun  skulde  og  kunde  være  parodisk,  lade  ham 
paaberaabe  sig  sine  Kvalifikationer:  den  Urokke- 
lighed, hvormed  det  har  trodset  Tidens  Storme, 
uden  at  vige  en  Fodsbred  fra  sit  Standpunkt, 
dets  Over-  og  Indsigt  i  Byens  Forhold,  dets 
Popularitet,  dets  Tilgængelighed  for  Store  og 
Smaa  uden  Forskel  osv.   osv.     Denne  Valgtale 

syntes  Anmelderen  i  „Nord  og  Syd"  ikke  om, 
og  havde  han  nøjedes  med  at  udtale  sit  Mishag 
med  den,  ja  med  hele  Stykket,  kunde  han  have 
været  i  sin  gode  Ret  som  Recensent  og  be- 
varet min  fulde  Respekt  som  saadan,  men  nej! 
Han  gik  et  Skridt  videre  og  det  førte  ham 
udenfor  hans  Kompetence.  Han  indlod  sig  paa 
at  fortælle,  hvad  Rundetaarn  burde  have  talt 
om  i  Stedet  for  det,  som  det  talte  om  —  det 
vil  sige:  han  indlod  sig  paa  at  digte  i  Digterens 
Sted  og  stillede  sig  derved  under  hans  Kontra- 
kritik. 

Han  skrev:  at  da  Rundetaarn  var  „en 
historisk  Personlighed,  saa  havde  Forf.  paa- 
draget  sig  en  Forpligtelse"  til  at  digte  en  hi- 
storisk Samtale  mellem  ham  og  Hr.  Sørensen" 
—  og  som  Æmner  for  denne  Samtale  nævnte 
han  Forhandlingerne  mellem  Czar  Peter  og 
Frederik  IV,  „der  var  saa  uskandinavisk  at 
ville  dele  Sverig  med  Rusland"  (hvilken  For- 
handling for  Resten  foregik  i  Hamburg  og  ikke 
paa  Rundetaarn!)  —  „den  dejlige  og  ulykkelige 
Fyrstinde  (Karoline  Mathilde)  som  Rundetaarn 
vel  (!)  adskillige  Gange  har  set  paa  hendes 
Rideture"   —  og  de  „Kometer  det  mulig  ser  i 

Nattens  Stilhed,  mens  Andre  sover.  Men  alt 
Saadant  er  ubenyttet." 

Jeg  skulde  ikke  have  optegnet  denne  Bunke 
affektert  Nonsens,  hvis  den  ikke  gav  en  ret 
betegnende  Prøve  paa,  hvilke  Blottelser  den 
fordum  vittige  Korsarkommandør  kunde  give 
sig  selv,  naar  han  vilde  være  ubehagelig  mod 
en  anden  Forfatter,  og  endnu  mindre  skal  jeg 
spilde  et  Ord  paa  at  paavise  det  Absurde  i,  at 
en  3  Alen  høj  Papcylinder,  der  var  malet  som 
Rundetaarn  med  en  Udskæring  i  et  af  Vin- 
duerne, der  gav  Plads  for  Skuespillerens  Ansigt, 
skulde  midt  i  en  Farce  optræde  som  „historisk 
Person"  —  ikke  som  parodisk  Personifikation 
—  og  indlade  sig  paa  alvorlige  Samtaler  med 
den  filistrøse  Hr.  Sørensen,  baade  politiske  om 
Frederik  IV's  Lyst  til  at  genvinde  de  tabte 
skaanske  Provinser,  sentimental-romantiske  om 
Karoline  Mathildes  Rideture  for  100  Aar  siden, 
og  astronomiske  om  de  Kometer,  som  Hr. 
Sørensen  ikke  har  set. 

Man  behøver  ikke  at  være  Teaterkritiker 
men  blot  at  have  lidt  sund  Sans  for  at  indse,  i 
hvor  høj  Grad  denne  Kritik  røbede  Mangel  paa 
Begreb  om,  hvad  der  kunde  tage    sig    ud    paa 

Scenen  —  og  dog  var  Goldschmidt  paa  den 
Tid  et  æstetisk  Orakel  for  en  utalt  Mængde 
Eftersnakkere! 


En  lille  tragi-komisk  Anekdote,  der  knytter 
sig  til  denne  Revue,  kan  jeg  optegne  som 
Exempel  paa,  hvor  let  man  ved  at  skrive  Satire 
kan  komme  til  at  fremkalde  „Begivenheder", 
som  man  aldrig  har  tænkt  paa  at  give  Anled- 
ning til. 

Et  Par  Aar  efter  at  Nytaarsfarcen  var  ud- 
spillet og  henlagt,  fik  jeg  Besøg  af  en  pæn 
gammel  Mand,  der  saa  temmelig  forknyt  ud  og 
havde  meget  svært  ved  at  komme  til  Orde. 
Først  efter,  at  han  havde  rømmet  sig  tre  fire 
Gange  og  hentet  Luft  i  et  Par  dybe  Suk,  bad 
han  mig  „ikke  blive  vred,  fordi  der  var  et 
Spørgsmaal,  som  han  saa  gerne  vilde  gøre  mig 
i  Anledning  af  en  meget  sørgelig  Begivenhed." 

Det  lovede  jeg  naturligvis,  hvis  det  stod  i 
min  Magt  at  besvare  det. 

Jo,  det  kunde  jeg  —  og  jeg  alene,  forsikrede 
han.  Spørgsmaalet  var  nemlig:  hvormed  han 
havde  fornærmet  mig. 


—  Det  maa  vist  være  en  Fejltagelse,  der 
bringer  Dem  til  at  gøre  mig  dette  Spørgsmaal. 
Jeg  har  aldrig  set  Dem  førend  i  dette  Øjeblik, 
og  ved  ikke  engang,  hvem  De  er  —  svarede  jeg. 

—  Nej  desværre!  Det  er  ingen  Fejltagelse, 
—  vedblev  han.  Naar  jeg  siger  Dem,  at  jeg 
er  Urmager,  saa  vil  De  nok  forstaa  det. 

—  Tvertimod!  Jeg  veed  ikke,  at  jeg  nogen- 
sinde har  haft  noget  Mellemværende  med  en  Ur- 
mager, hverken  Ondt  eller  Godt. 

-  Er  De  da  ikke  Hr.  Erik  Bøgh? 

—  Jo,  det  kan  jeg  ikke  fragaa. 

—  Og  det  er  Dem,  der  har  skrevet  „Nyt- 
aarsnat"? 

—  Ogsaa  rigtigt! 

—  Ja,  da  er  det  saamænd  det  Stykke,  som 
har  forvoldt  den  Begivenhed,  som  er  blevet  saa 
sørgelig  for  mig. 

—  Da  var  Meningen  kun,  at  det  skulde 
more  Folk.  Er  De  nu  ogsaa  ganske  vis  paa, 
at  De  ikke  gør  det  Uret? 

—  Ja,  det  veed  jeg  da  ganske  vist,  at  var 
det  Stykke  ikke  blevet  skrevet,  saa  havde  jeg 
ikke  mistet  den  Smule  Bestilling,  som  jeg  saa 
daarlig  kan  undvære.  Lod  De  ikke  det  gamle 
Aar  svare  Vægterne,  der  kom  for  at  bære  ham 


bort:  at  efter  Uret  paa  Reformert  Kirke  havde 
han  endnu  en  halv  Time   tilbage,   før  Klokken  • 
slog  Tolv?  — 

—  Jo  ganske  rigtigt.  Da  jeg  skrev  „Nyt- 
aarsnat",  boede  jeg  nemlig  tæt  ved  Kirken  og 
blev  tit  narret  derved,  at  Kirkeuret  gik  en  halv 
Time  for  stærkt  først  i  Ugen  og  en  halv  Time 
for  sagte  om  Lørdagen,  og  det  benyttede  jeg 
i  Stykket.  Var  det  ikke  den  rene  skære  Sand- 
hed? 

—  Jo,  det  veed  Gud,  det  var,  og  det  veed 
Ingen  bedre  end  jeg,  for  det  var  mig,  som 
trak  Uret  op  og  maatte  stille  det  frem,  men 
det  kom  af  en  Skavank  ved  Værket,  som  jeg 
mange  Gange  havde  klaget  over  til  Kirke- 
værgen. 

—  De  selv? 

—  Ja,  det  var  jo  saa  daarligt  og  forslidt, 
at  der  ikke  var  Noget  at  stille  op  med  det, 
men  det  havde  saamænd  faaet  Lov  at  gaa,  som 
det  bedst  kunde  i  mange  Aar  endnu,  for  For- 
standerskabet syntes  jo  ikke,  at  det  havde  Raad 
til  at  købe  et  nyt  Ur,  men  saa  skrev  De  Stykket, 
og  da  saa  Reformert  Kirkes  Ur  blev  gjort  til 
Løjer  og  Latter  hver  Aften,  saa  syntes  Repræsen- 


24 

tanterne,   at   det    var  for   galt  —  og   saa   kom 
Begivenheden. 

—  Hvilken  Begivenhed? 

—  At  de  købte  det  nye  Ur. 

—  Ja,  det  var  da  ikke  noget  Sørgeligt. 

—  Jo,  for  mig  blev  det  rigtignok  en  stor 
Sorg,  for  han,  denne  Mekanikus,  der  leverede 
Uret,  han  skulde  ogsaa  regulere  det,  og  saa  fik 
jeg  min  Afsked. 

—  Men  det  var  da  ikke  min  Skyld. 

—  Jo  sandelig  var  det  saa,  for  havde  De 
ikke  skrevet  det  Stykke,  saa  var  jeg  blevet  ved 
at  passe  det  gamle  Ur  og  kunde  have  beholdt 
den  Løn,  jeg  fik  derfor,  i  mange  Aar  endnu,  i 
Stedet  for  at  jeg  nu  mistede  den,  og  det  var 
derfor  jeg  tænkte,  at  De  maatte  have  haft 
Noget  imod  mig,  siden  De  havde  bragt  den 
Ulykke  over  mig  —  klynkede  den  stakkels 
Mand,  og  alle  mine  Forsikringer  om,  at  jeg 
hverken  havde  anet  eller  kunnet  vide,  at  den 
omtalte  Replik  vilde  berøve  ham  sin  Stilling 
som  Optrækker  og  Fremstiller  af  det  uforbeder- 
lige Sejerværk,  kunde  rokke  hans  Overbevis- 
ning om:  „at  man  aldrig  skulde  skrive  saadan 
Noget,  førend  man  havde  tænkt  paa,  hvilke 
Følger  det  kunde  faa." 


Efter  min  Erfaring  vilde  det  rigtignok 
være  uoverkommeligt  blot  at  tænke  sig  de 
rimeligste  af  de  mulige  Følger.  Det  faldt  mig 
f.  Ex.  aldrig  ind,  da  jeg  bragte  „Ildebrand  i 
gamle  Huse"  paa  Scenen,  at  den  første  Op- 
førelse skulde  gøre  et  saa  stærkt  Indtryk  paa 
en  mig  bekendt  gammel  Rigmand,  der  nylig 
havde  forlovet  sig  med  en  ung  Pige,  at  han 
lige  saa  snart  han  kom  hjem  fra  Teatret,  til- 
skrev hende  et  Opslagsbrev.  Og  hvorledes 
skulde  man  vel  kunne  gætte  sig  til  de  urimelige? 
f.  Ex.  at  to  forskellige  Knejpeværter,  da  Dramaet 
„Faldgruben"  blev  opført,  vilde  søge  at  bringe 
deres  Kældere  i  Mode  ved  at  give  dem  dette 
afskrækkende  Navn  —  og  det  hændte  virkelig! 


Derimod  var  det  ikke  vanskeligt  at  forudse, 
at  mit  næste  Arbejde  vilde  komme  til  at  bøde 
for  den  paafaldende  Lykke,  som  Nytaarsfarcen 
havde  gjort,  og  da  Direktør  Lange  opfordrede 
mig  til  at  skrive  et  nyt  Stykke,  fandt  jeg,  at 
„Ægtemandens  Repræsentant"  kunde  være  godt 
nok  til  at  tage  mod  Reaktionen. 

Dette  mit   første  Forsøg   paa   at   skrive   et 

dramatisk  Arbejde  satte  jeg  nemlig  ikke  synder- 
lig Pris  paa.  Det  var  skrevet  efter  et  ufuldstændigt 
mundtlig  Referat,  som  en  berejst  Ven  havde 
givet  mig  af  et  Stykke,  som  han  engang  havde 
set  —  i  Triest  tror  jeg  det  var,  og  jeg  indsaa 
selv  meget  godt,  at  om  endogsaa  Dialogen  og 
Kupletterne  var  skrevne  med  godt  Humør,  saa 
var  den  Handling,  jeg  havde  sammensat  af  de 
mig  leverede  usammenhængende  Farcemotiver, 
i  høj  Grad  „lavet". 

Jeg  rettede  lidt  paa  de  værste  Fejl,  som 
jeg  havde  opdaget,  da  det  blev  spillet  i  Kristi- 
ania,  og  samme  Dag,  som  jeg  havde  indleveret 
det  til  Kasino,  fik  jeg  den  Besked,  at  Stykket 
var  antaget  og  Honoraret  ansat  til  50  Rdl.  i 
Antagelse  og  for  første  Opførelse  samt  10  Rdl. 
for  hver  af  de  følgende  10  Forestillinger. 

Det  blev  straks  sat  under  Indstudering  og 
gjorde  paa  Prøverne  al  ønskelig  Lykke  hos  de 
Spillende,  der  ikke  var  forvænte.  De  var  jo 
vante  til  tarvelige  Oversættelser  af  Nestroys  og 
Schneiders  tyske  Farcer. 

Endnu  før  Maaneden  var  ude,  kom  Stykket 
til  Opførelse  og  blev  særdeles  velvilligt  modtaget 
af  Publikum,  der  utrættelig  applauderede  Chr. 
Schmidts    elskværdige    Udførelse    af    den    efter 

tysk  Monster  tilskaarne  Friskfyr  og  Bornemanns 
tørkomiske  Optræden  som  Tjeneren.  Alle  Ku- 
pletterne tog  Klap.  Kun  et,  der  altid  senere 
har  gjort  Lykke,  blev  denne  Gang  fulgt  til 
Døren  med  en  „Bombe"  af  Hyssen,  men  den 
gjaldt  hverken  Teksten  eller  Melodien. 

Aarsagen  var  nemlig  den,  at  der  ved  Sel- 
skabet var  en  Skuespillerinde,  som  i  sine  yngre 
Dage  havde  fortryllet  Provinsbyernes  Publikum 
i  de  kokette  Pigeroller,  men  som  allerede  havde 
naaet  den  Udvikling,  der  mere  og  mere  henviste 
hende  til  de  erfarne  Fruers  eller  maaske  rettere 
„Madammers"  Fag.  Hun  vilde  imidlertid  meget 
nødig  indlade  sig  paa  dette  Avancement,  og 
Direktøren  lod  hende  da  ogsaa  beholde  de  yngre 
Roller  saa  længe  som  muligt,  ja  —  ikke  blot 
efter  de  unge  Skuespillerinders  men  efter  hele 
Publikums  Mening  —  endogsaa  lidt  længere, 
og  til  hende  havde  han  betroet  Udforeisen  af 
den  unge  Frue  i  min  Vaudeville. 

Nu  er  det  jo  ikke  uforstaaeligt,  at  naar  en 
ældre  Teaterdronning  maa  levere  et  Slag  for 
at  hævde  sin  Plads  mod  de  yngre  Rivalinder, 
saa  indkalder  hun  baade  Reserve  og  Forstærk- 
ning og  sparer  ikke  paa  nogen  Effekt,    mindst 


paa  det  grove  Skyts.  Det  gjorde  Fru  Thoreils 
Fremstillerinde  heller  ikke. 

I  Stykkets  Begyndelse  forekommer  der  en 
Scene,  hvori  hun  vil  overtale  sin  Mand  til  at 
følge  med  paa  et  Skovbal,  hvilket  mislykkes, 
da  han,  der  er  skinsyg,  vil  liste  sig  bag- 
efter for  at  belure  hende.  I  den  Anledning 
synger  den  unge  Frue  paa  en  Polkette-Melodi 
et  langt  Kuplet,  hvori  hun  driller  ham  med  at 
fortælle,  at  hun  skal  møde  i  en  aldeles  be- 
daarende  Dragt  og  kokettere  med  Herrerne,  saa 
de  gaar  fra  Sans  og  Samling.  For  at  forstærke 
Virkningen  havde  hun  paa  Forhaand  iført  sig 
den  Dragt,  hun  kun  skulde  bebude  —  men  den 
var  saa  udfordrende  dristig,  at  jeg  ikke  tør  be- 
skrive den.  Hendes  Hovedpynt  passede  til  det 
vildeste  Karneval,  og  Nedringningen  paa  hendes 
Dragt,  der  maaske  kunde  have  været  egnet  for 
en  halvtudviklet  Psychefigur,  blev  ligefrem  fare- 
truende som  Begrænsning  for  hendes  fyldige 
Former.  Man  kunde  ikke  uden  Ængstelse  tænke 
sig  den  Grænseoverskridelse,  der  let  kunde 
foregaa  ved  en  stærk  Bevægelse  under  Dansen 
og  Sangen. 

Jeg  skal  ikke  sige,  om  dette  truende  Uheld 
hændte  eller  ej,    ti   jeg   havde  ikke  Mod  til  at 

se  paa  den  udfordrende  Dans,  hvorunder  hun 
baglængs  forlod  Scenen,  men  den  indignerende 
Hyssen,  hvormed  Kasinos  godmodige  Publikum 
fulgte  hende  til  Dørs,  fristede  mig  til  at  for- 
mode det  Værste.  Dog  skal  jeg  indrømme,  at 
hendes  Kostume  og  hendes  uklædelige  Koketteri 
under  Sangen  og  Dansen  kunde  være  tilstrække- 
lige til  at  motivere  „Bomben". 

Ved  de  følgende  Forestillinger  optraadte 
hun  i  Overensstemmelse  med  Teksten  i  en  be- 
skeden Promenadedragt  og  gik  fri  for  alle  Mis- 
li  agsyttringer. 

Ubehagelighederne  for  den  begaaede  Fejl- 
kostumering  kom  imidlertid  snart  —  paa  min 
Konto. 

Efter  at  Vaudevillen  var  opfort  fire  Gange 
med  udelt  Bifald,  var  jeg  en  Aften  sammen 
med  Lange  paa  Gianellis  Kafé.  Mens  vi  talte 
om  ligegyldige  Ting,  ser  vi  pludselig  en  ung 
Mand,  som  vi  begge  kendte,  kaste  et  Blad, 
hvori  han  havde  læst,  hen  ad  Bordet  med  høj- 
lydt Udbrud  af  Forbittrelse. 

Bladet  var  „Talia",  et  Ugeblad,  som  blev 
udgivet  af  M.  V.  Brun,  og  særlig  interesserede 
sig  for  Kasino,  af  hvis  Direktør  det  efter  al- 
mindelig Mening  fik   dækket  sin  Underbalance. 

—  Hvad  er  De  saa  vred  over?  —  spurgte 
Lange. 

—  Det  er  over  den  skandaløse  Anmeldelse 
af  „Ægtemandens  Repræsentant"  —  svarede 
den  Tiltalte. 

—  Ja  saa!  —  udbrod  Lange  med  et  drillende 
Smil.  Jeg  har  ikke  vidst  Andet,  end  at  De 
var  Bruns  Teateranmelder. 

—  Det  har  jeg  været,  men  det  er  forbi. 
Enhver  veed,  at  jeg  har  siddet  paa  hans  An- 
melderplads, og  jeg  har  ikke  gjort  nogen  Hemme- 
lighed af,  at  Stykket  vilde  blive  anmeldt  af 
mig.  Anmeldelsen,  der  staar  i  Bladet,  er  ogsaa 
skrevet  af  mig,  men  han  har  uden  mit  Vidende 
og  mit  Samtykke  forandret  alle  mine  Adjektiver 
til  deres  Modsætning,  saaledes,  at  Alt,  hvad  jeg 
har  rost  er  blevet  lastet,  og  Alt,  hvad  jeg  har 
lastet,  er  blevet  rost. 

—  Men  det  har  den  maaske  vundet  ved 
—  indvendte  Lange  spottende. 

—  Ja,  den  hele  Omskrivning  er  i  alt  Fald 
møntet  paa  Deres  Konto  —  insinuerede  Refe- 
renten. 

Herover  blev  Lange  fornærmet,  og  da  det 
fra  begge  Sider  trak  op  til  en  ubehagelig  Scene, 
søgte   jeg   at    bortforklare    det   Fornærmende    i 

denne  Yttring  og  vise  Rimeligheden  i,  at  en 
Anmelder  maatte  føle  sig  krænket  over  en  saa 
grov  Korrektur,  men  det  lykkedes  mig  ikke. 
Lange  blev  mere  og  mere  opirret  og  endte  Sam- 
talen med  den  ildevarslende  Yttring:  „Ja,  jeg 
skal  være  mere  varsom  med  at  antage  Stykker 
for  Fremtiden!" 

Dagen  efter  var  „Ægtemandens  Repræ- 
sentant" ansat  til  5te  Opførelse,  men  allerede 
om  Formiddagen  blev  Stykkets  Plads  paa  Plakaten 
bedækket  med  en  rød  Lap,  der  bebudede,  at 
det  paa  Grund  af  indtrufne  Omstændigheder 
var  ombyttet  med  et  andet. 

Det  forundrede  mig,  men  jeg  betragtede 
det  i  de  første  Dage  som  et  „hændeligt"  Teater- 
uheld, men  da  jeg  i  et  Par  Uger  forgæves 
havde  ventet  paa  at  se  det  genoptaget  paa 
Repertoiret  og  spurgte  en  af  Skuespillerne  om 
Aarsagen  til,  at  det  lod  vente  saa  længe  paa 
sig,  svarede  han,  at  det  var  henlagt  for  be- 
standigt —  efter  hvad  han  havde  hørt:  fordi 
jeg  „havde  fornærmet  Lange  ved  at  tage  Parti 
med  Hysserne  ved  den  første  Opførelse".  Denne 
Misforstaaelse  havde  jeg  svært  ved  at  anse  for 
mulig,  og  endnu  mindre  kunde  jeg  tænke  mig 
den  som  Motiv  til  Stykkets  Henlæggelse.     Jeg 

tilskrev  ham  derfor  et  meget  hofligt  Brev,  hvori 
jeg  paaviste,  at  mine  Udtalelser  hin  Aften  om 
Forholdet  mellem  „Talia"s  Redaktør  og  dets 
Anmelder  ikke  i  mindste  Maade  berørte  Kasinos 
Teater  eller  dets  Direktør,  og  jeg  forudsatte  i 
alt  Fald,  at  ingen  Misforstaaelse  af  min  Mening 
om  Bladet  kunde  berettige  en  Afkortning  af 
det  Antal  Opførelser,  hvortil  mit  Honorar  var 
knyttet. 

Herpaa  fik  jeg  et  meget  vredt  skriftligt 
Svar,  hvori  Lange  lod  mig  vide:  at  han  aldrig 
havde  brudt  sit  givne  Ord,  og  at  der  heller  ikke 
var  begaaet  noget  Brud  paa  det  givne  Løfte  om 
Honoraret,  da  Stykkets  Henlæggelse  var  ret- 
færdiggjort derved,  at  det  var  daarligt  —  at 
det  -ikke  trak  Hus  —  og  at  de  Spillende  ud- 
førte det  med  Ulyst. 

Derpaa  var  der  jo  Intet  at  svare.  Jeg  be- 
tragtede altsaa  Halvdelen  af  det  mig  tilkommende 
Honorar  som  tabt,  og  —  hvad  der  var  værre  — 
mit  fremtidige  Arbejde  for  Kasino  om  ikke 
umuliggjort,  saa  dog  i  høj  Grad  vanskeliggjort 
ved  den  direktoriale  Vilkaarlighed. 

Heldigvis  for  mig  var  Lange  imidlertid  ikke 
uindskrænket  og  ene  raadendeover  Teatret.  Aktie- 
selskabet,  der  oppebar  Halvdelen  af  Forestillin- 

gernes  Bruttoindtægt  i  Leje  for  Lokalet,  var  som 
Følge  deraf  i  lige  saa  hoj  Grad  som  Teater- 
direktøren interesseret  i,  at  Brutto-Indtægten 
blev  saa  stor  som  muligt.  I  den  Anledning 
fik  jeg,  saa  snart  det  rygtedes,  at  jeg  var  kommet 
paa  Kant  med  Direktøren,  Besøg  af  Selskabets 
Kassedirektor,  der  vidste,  hvor  urimelig  Meget 
Nytaarsfarcen  havde  indbragt,  og  derfor  paa 
Kassens  Vegne  interesserede  sig  for  at  faa  et 
Forlig  bragt  i  Stand.  Til  Forklaring  over  Brudet 
viste  jeg  ham  Langes  Brev  og  havde  den  Re- 
vanche, at  han  erkendte:  at  hvad  enten  Vaude- 
villen var  god  eller  daarlig,  havde  den  gjort 
Lykke  —  at  om  den  end  ikke  havde  givet  saa 
store  Indtægter  som  „Nytaarsnat",  havde  den 
givet  jævnt  godt  Hus  —  og  om  end  en  enkelt 
Skuespillerinde  nødigt  optraadte  i  den,  saa  havde 
han  kun  hørt  Velstemning  for  den  i  det  øvrige 
Personale.  Han  havde  haft  en  Anelse  om,  at 
Direktøren  havde  henlagt  Stykket  i  Vrede,  og 
derfor  havde  han  gjort  Forsøg  paa  at  faa  ham 
„til  at  optage  det  igen,  menu  —  tilføjede  han  — 
„Lange  er  en  meget  bestemt  Mand,  og  det  Højeste, 
jeg  kunde  faa  ham  til  at  love  var,  at  saa  snart 
Kasino   havde   opfort    et    nyt   Stykke    af   Dem, 

skulde  den  Sag  være  glemt  og  Vaudevillen  blive 
optaget  paany." 

—  Desværre!  —  maatte  jeg  svare  —  Jeg 
er  ogsaa  temmelig  bestemt,  og  jeg  har  allerede 
besvaret  et  Par  Mæglingsforsøg  med  den  Er- 
klæring: at  ogsaa  jeg  vilde  være  villig  til  at 
glemme,  hvad  der  var  sket,  og  fortsætte  mit 
Arbejde  for  Kasino,  men  at  jeg  ikke  skrev  en 
Linje  for  dette  Teater,  førend  Vaudevillen  var 
genoptaget  paa  Repertoiret. 

Det  var  Haardt  imod  Haardt,  og  det  var  mig, 
der  vovede  mest,  ti  jeg  havde  intet  Haab  om, 
at  Lange  vilde  give  efter,'  og  jeg  kunde  kun 
være  daarlig  tjent  med  at  gøre  Afkald  paa  min 
saa  heldigt  begyndte  Forfattervirksomhed  ved 
Kasino. 

Mæglingsforsøgene  blev  fortsatte  Saisonen 
ud,  men  uagtet  vi  begge  ønskede  at  komme  til 
Forlig,  fastholdt  vi  paa  begge  Sider  de  af  Enhver 
fastsatte  Betingelser :  Direktøren  fordi  han  troede 
at  have  Magten,  og  jeg,  fordi  jeg  ikke  kunde 
se  Andet,  end  at  jeg  havde  Retten. 

Henimod  Sommerferiens  Ende  fik  jeg  fra 
Balletmester  Bournonville  Anmodning  om  at 
skrive  en  dramatisk  Bagatel,  der  kunde  opføres 
ved  Høstfesten   for   de  Saarede   og   de  Faldnes 

Efterladte  paa  det  i  den  Anledning  opførte 
Teater  i  Kongens  Have.  Jeg  skrev  da  paa  et 
Par  Dage  den  lille  Vaudeville -Situation  „To 
Naboer",  hvori  Rollerne  blev  udførte  af  Chr. 
Schmidt  og  Bornemann  til  Publikums  Mor- 
skab. 

Dagen  efter  at  Festen  var  sluttet,  kom  Re- 
gissør Or  lam  undt  til  mig  og  fortalte,  at  nu  havde 
han  udspekuleret  et  Forlig,  hvorved  Konflikten 
mellem  Lange  og  mig  kunde  hæves,  saaledes, 
at  begge  Parter  fastholdt  deres  Betingelser: 
Jeg  havde  jo  ikke  skrevet  „To  Naboer"  for 
Kasino  og  kunde  derfor  uden  at  fravige  min 
Beslutning  overlade  Lange  Ret  til  at  spille  det, 
og  saa  snart  han  havde  opført  dette  Stykke, 
kunde  han  med  sine  Ord  i  Behold  genoptage 
„Ægtemandens  Repræsentant".  Dette  Forslag 
blev  antaget  fra  begge  Sider  og  „saaledes  endte 
den  første  puniske  Krig." 

Det  viste  sig  nu,  hvor  liden  Grund,  der 
havde  været  til  at  henlægge  Vaudevillen.  Den 
holdt  sig  ikke  blot  paa  Repertoiret  de  resterende 
7  Gange,  men  har  til  Dato  oplevet  79  Fore- 
stillinger. 

Et  for  mig  betydeligere  Resultat  af  denne 
Konflikt  var,  at  Lange  og  jeg  under  den  havde 

lært  at  kende  hinanden  saa  godt,  at  det  i  de 
følgende  to  og  tredive  Aar,  jeg  stod  i  Forhold 
til  ham,  snart  som  Forfatter  for  hans  Teater, 
snart  som  Direktør  for  et  konkurrerende  dramatisk 
Etablissement  —  aldrig  kom  til  noget  Sammen- 
stød mellem  os. 

Hvis  nogen  af  mine  Læsere  skulde  synes, 
at  denne  Teaterhistorie  er  for  ubetydelig  til  at 
optage  saa  mange  Blade  i  mine  Erindringer, 
skal  jeg  til  Motivering  af,  at  jeg  har  omtalt  den 
saa  udførligt,  blot  forklare:  at  den  for  mig  fik 
en  meget  stor  Betydning,  dels  fordi  den  ved 
Begyndelsen  af  min  Forfatterbane  truede  med 
at  udelukke  mig  fra  den  Skueplads,  paa  hvilken 
jeg  efter  en  heldig  Entré  havde  gjort  mig  Haab 
om  at  faa  fast  Fod,  og  var  meget  nær  ved  at 
skræmme  mig  til  at  gøre  omkring  og  prøve 
min  Lykke  paa  en  anden  Vej  —  dels  fordi  dens 
Afslutning  satte  mig  i  friere  Forhold  til  Lange 
og  til  Kasinos  Bestyrelse. 


Fra  min  første  Forfattertid. 


I  Sommeren  1850  endte  lykkeligt  og  vel 
mit  flagrende  Ungkarleliv.  Min  Forelskelses- 
og  Forlovelsesroman  har  jeg  —  som  jeg  tror 
med  Føje  —  holdt  udenfor  disse  Erindringer, 
hvis  Publikum  vel  kan  interessere  sig  for  mit 
Forfatterskab,  men  vilde  være  berettiget  til  at 
betragte  en  Fremstilling  af  mine  intimeste  Privat- 
forhold som  en  ubeføjet  Indiskretion.  Det  Samme 
vilde  ogsaa  gælde,  hvis  jeg  her  indskød  et  Af- 
snit om  mit  Giftermaal,  min  Hustru  og  mit 
Hjem,  der  ganske  vist  i  høj  Grad  har  haft  Ind- 
flydelse paa  min  Virksomhed,  men  som  det  efter 
min  Opfattelse  vilde  være  uskønsomt  at  und- 
drage Privatlivets  Fred,  selv  ved  den  mest  aner- 
kendende Omtale. 

Kun   saa  meget  skal  jeg  sige  om  det  ny- 

stiftede  Hjem,  at  det  var  grundlagt  paa  et  ungt 
Ægtepars  mindste  Fordringer  og  største  Arbejds- 
kraft, og  at  der  fra  begge  Sider  hørte  et  ikke 
ringe  Mod,  en  hel  Del  Energi  og  et  standhaftigt 
Humor  —  ikke  at  tale  om  en  stadig  Undgaa- 
else  af  alle  større  Uheld  —  til  uden  Formue, 
uden  Understøttelse  eller  Biindtægter  og  uden 
at  gøre  Gæld  at  leve  af  den  tarvelige  For- 
tjeneste, en  Forfatter  kunde  gøre  Regning  paa 
i  vort  lille  Samfund. 

Jeg  kan  her  vedføje  et  lille  Exempel  paa 
den  Kurs,  hvortil  poetiske  Arbejder  paa  den  Tid 
blev  honorerede. 

Den  rivende  Afsætning,  som  Sangene  af 
„Nytaarsnat"  havde  opnaaet,  fristede  mig  til  at 
samle  en  halv  Snes  selvstændige  Viser  i  et 
Hefte,  og  da  jeg  havde  foræret  Musikhandler 
Hornemann  sen.  Retten  til  at  udgive,  hvad 
han  lystede  af  Sangene  i  Nytaarsfarcen,  som 
Firmaet  Lose  &  Delbanco  uden  min  Tilladelse 
havde  udplukket  og  udgivet,  henvendte  jeg  mig, 
som  rimeligt  var,  til  ham  med  Tilbud  om  For- 
lagsretten  til   dette   første  Hefte  af  mine  Viser. 

—  Lad  mig  hore,  hvordan  de  lyder!  —  sagde 
han  og  satte  sig  til  Pianoet. 

Da  jeg  havde  sunget  dem  igjennem  alle  ti, 


39 

fik  jeg  det  lidet  trostende  Svar:  Ja,  de  er  jo 
ganske  morsomme,  men  da  de  ikke  er  sungne 
paa  Teatret,  er  det  et  Sporgsmaal,  om  Nogen 
vil  købe  dem. 

—  Det  Sporgsmaal  maa  jo  De  som  Musik- 
handler have  en  Mening  om  —  tillod  jeg  mig 
at  forudsætte  —  Hvad  byder  De  for  Heftet?  — 

—  Jeg  kan  sku  slet  ikke  byde  Dem  Noget, 
forend  jeg  ser,  hvad  Lykke  det  gør.  Men  jeg 
skal  gerne  udgive  Viserne,  og  hvis  de  saa  gaar 
godt,  kan  De  jo  faa  et  Honorar  derefter  — 
svarede  han. 

—  Nej,  jeg  er  ikke  Musikhandler,  og  derfor 
kan  jeg  ikke  indlade  mig  paa  nogen  Conto  a 
wetø-Spekulation.  De  som  derimod  kender  baade 
Deres  Risiko  i  værste  Fald  og  den  Indtægt,  De 
i  heldigt  Tilfælde  maatte  kunne  opnaa,  maa  jo 
nu,  da  De  har  hørt  Viserne,  kunne  afgøre,  om 
De  vil  udgive  dem  eller  ikke,  og  i  første  Fald, 
hvad  De  vil  give  for  dem  —  vedblev  jeg  og 
vendte  mig  for  at  skjule  den  Flovhed,  jeg  følte, 
om  imod  Væggen,  der  var  behængt  med  smaa 
Oliemalerier.  Hornemann  var  nemlig  ogsaa 
Kunsthandler  paa  den  Tid. 

Efter  en  Pavse  tog  han  til  Orde  igen:  Jeg 
ser,  at  De  holder  af  Malerier  —  Vi  kan  jo  gøre 


en  Tuskhandel.     Hvad    siger  De    om    det    lille 
Billede  der?" 

—  Det  lille  Søstykke  af  Vilhelm  Melbye? 

—  Ja,  vil  De  have  det  for  Deres  Hefte 
Viser? 

—  Nej,  nu  byder  De  mig  for  meget! 

—  For  meget? 

—  Ja,  det  kan  ikke  være  Deres  Alvor. 
Jeg  kender  nemlig  Kunstneren  endogsaa  meget 
godt.  —  For  et  Par  Dage  siden  besøgte  jeg  ham 
i  hans  Atelier.  Da  havde  han  paa  sit  Staffeli 
staaende  12  Stykker  præpareret  Pap,  der  hver 
var  af  Størrelse  som  Bindet  til  en  Bog  i  Oktav 
—  ligesom  dette  Billede.  Paa  dem  malede  han 
nydelige  smaa  Søstykker  med  et  Skib  paa  hver. 
Det  gik  rask.  Hver  Gang  han  tog  ny  Farve 
paa  sin  Pensel,  gennemgik  han  med  den  alle 
tolv  Stykker.  Hvad  faar  Du  for  saadan  et 
lille  Mesterværk?  —  spurgte  jeg.  Tolv  Spe- 
cier .  .  .  for  Dusinet  —  svarte  han.  Det  staar 
baade  Hornemann  og  jeg  os  godt  ved  begge 
To.  Jeg  maler  dem  alle  færdige  paa  en  Dags 
Tid,  og  han  forstaar  at  tage  dem  betalt  — 

—  Aa,  det  er  Noget,  han  har  bildt  Dem  ind! 

—  Nej  aldeles  ikke.  Jeg  købte  straks  et 
af  dem,    og  syntes,   at  det  var  skammelig  slet 

betalt,  men  nu,  da  De  byder  mig  et  saadant 
Speciesmaleri  for  10  Viser,  som  jeg  hverken  har 
skrevet  paa  14  Dage  eller  3  Uger,  men  betalt 
15  Rd.  for  at  faa  udsatte  for  Piano,  nu  synes 
jeg  dette  er  mere  end  man  kan  byde  en  Mand 
uden  at  fornærme  ham. 

Hornemann  havde  en  egen  imponerende 
Maade  at  være  gemytlig  paa.  Han  lod,  som 
han  slet  ikke  havde  forstaaet  Spydigheden  i  min 
Forklaring  og  fortsatte  smaaleende:  Nej  hor 
nu,  Et  Spøg  og  et  Andet  Alvor!  Den  sidste  af 
Viserne  synes  jeg  forbandet  godt  om.  Den  kan 
De  give  mig  til  „Musikalsk  Museum".  — 

Det  gjorde  jeg  dog  ikke.  Jeg  sagde  blot 
Farvel. 

Derimod  gik  jeg  lige  hen  til  Boghandler 
Steen  &  Søn  og  traf  Sidstnævnte  i  Butikken. 

—  Jeg  har  ti  Viser  med  Piano-Arrangement. 
Vil  De  forlægge  dem? 

—  Ja  vel.     Hvad  koster  de? 

—  Et  halvt  hundrede  Rigsdaler. 

—  Godt!     Har  De  ikke  flere  Hefter? 

—  Jo — o.  Naar  jeg  ikke  skal  levere  dem 
med  bestemt  Frist. 

—  De  kan  levere  derh,  naar  det  er  Dem 
belejligt. 

—  Saa  skal  jeg  levere  fire  Hefter. 

Dermed  var  Akkorden  sluttet,  uden  at  For- 
læggeren havde  set  eller  hort  paa  Sangene,  og 
det  blev  for  ham  en  ret  heldig  Handel,  ti 
Viserne  gik  af  i  Tusindvis,  og  da  Boghandler 
Gandrup  tre  fire  Aar  derefter  vilde  samle  mine 
Arbejder,  købte  han  Forlagsretten  til  de  fire 
Hefter  af  Steen  —  saa  vidt  jeg  veed  for  den 
oprindelige  Pris. 

Efter  at  andet  Hefte  var  udkommet,  og 
Hornemann  i  sit  eget  Udsalg  havde  faaet 
Troen  paa  Visernes  Afsætning  i  Hænderne, 
kom  jeg  en  Dag  ind  i  hans  Butik.  Han  spurgte 
mig  nu,  hvad  jeg  havde  faaet  for  Heftet,  og 
jeg  svarte  overensstemmende  med  Sandheden. 
Ikke  mere!  —  udbrød  han  ærgerlig.  —  Det  er 
i  altfald  25  Gange  mere,  end  De  bod  mig,  og 
har  jeg  forlangt  for  lidt  for  dem,  saa  er  det 
Deres  Bud,  som  har  gjort  mig  saa  beskeden 
—  bemærkede  jeg,  og  nu  gjorde  han  mig  den 
Indrømmelse,  al  han  den  Dag  havde  skambudt 
mig,  fordi  han  havde  været  i  daarligt  Humor. 
Men  —  tilføjede  han  til  sin  Undskyldning  — 
De  er  jo  ogsaa  et  Menneske,  der  ikke  har 
Begreb  om  at  slutte  en  Handel.  De  er  baade 
for  beskeden  og  for  kort  for  Hovedet. 

Jeg  kunde  ikke  Andet  end  erkende,  at  jeg 
i  en  beklagelig  Grad  manglede  Handelstalent. 
Naa,  det  er  dog  godt,  at  De  veed  det  selv 
—  vedblev  han.  Hvad  vil  De  nu  svare,  naar 
jeg  byder  Dem  20  Rigsdaler  for  Tilladelsen  til 
at  optage  Visen  om  „den  lille  bitte  Mand"  i 
„Musikalsk  Museum". 

—  Jeg  vil  naturligvis  svare,  at  jeg  har 
solgt  den  til  Boghandler  Steen. 

—  Men  naar  jeg  nu  viser  Dem  dette  Brev 
fra  Steen,  hvori  han  erklærer,  at  han  ikke  har 
noget  derimod,  hvis  Forfatteren  tillader  det  — 
hvad  vil  De  saa  sige? 

—  Saa  vil  jeg  sige,  lige  som  De  sagde 
sidst:  Lad  os  gøre  en  Tuskhandel!  Der  hænger 
et  lille  Tyrolerlandskab  af  Kjærskov.  Det 
tager  jeg  i  Honorar. 

—  Det  Maleri!    Veed  De  hvad  det  koster? 

—  Nej. 

—  45  Rigsdaler! 

—  Saa  meget  desto  bedre! 

—  Det  kan  jeg  ikke  give  for  en  enkelt 
Vise,  der  allerede  har  været  2  Maaneder  i 
Handelen. 

—  Saa  taler  vi  ikke  mere  derom! 

—  Jo  vist  saa.  Jeg  har  lovet  mine  Abon- 
nenter den  .  .  .     Der  har  De  Maleriet! 

—  Nej  Tak.     Jeg  har  betænkt  mig! 

—  Vil  De  maaske   have  mere   for  Visen? 

—  Ja,  nu  vil  jeg  have  et  Exemplar  af 
denne  Aargang  af  „Musikalsk  Museum"  i  Tilgift 
—  ikke  for  Nodernes  Skyld,  men  fordi  der 
med  hvert  Exemplar  følger  en  Lodseddel  paa 
det  smukke  Fortepiano,  der  staar.  Jeg  kunde 
nemlig  unde  Dem  den  Fornøjelse,  at  jeg  vandt 
det,  saa  jeg  kunde  sige,  at  De  har  betalt  tre 
Gange  saa  meget  for  en  af  mine  Viser,  som 
Steen  har  givet  for  alle  fire  Hefter. 

Jeg  fik  hvad  jeg  forlangte,  og  paa  min 
Væg  hænger  endnu  som  Mindetavler  baade  det 
lille  Tyrolerlandskab  af  Kjærskou  og  et  af  de 
smaa  Søstykker  af  Vilh.  Melbye  —  men  Forte- 
pianoet vandt  jeg  ikke.  Derimod  opnaaede  jeg, 
at  Hornemann  aldrig  siden  „var  i  daarligt 
Humør",  naar  han  købte  Viser  af  mig. 


Til  Opførelse  ved  næste  Aarsskifte  skrev 
jeg  efter  Bestilling  af  Lange  en  ny  Revue 
„Nytaarsaften  i  Kasino". 

Til  Ramme  havde  jeg  denne  Gang  valgt 
et  lille  Nissegilde.  Kasino-Nissen  havde  in- 
viteret sine  Kammerater  fra  Rigsdagen,  Magi- 
straten, det  kgl.  Teater  og  et  af  Redaktions- 
kontorerne,  og  for  at  underholde  sit  Selskab 
sender  han  „en  Troldmand:  Hr.  Mesorsky"  (fra 
Prices  Pantomimeselskab,  der  den  Gang  var  en- 
gageret ved  Kasino)  ned  i  Garderoben  med 
Ordre  til  Rollerne  fra  forrige  Saison:  at  de 
skal  komme  op  paa  Scenen  og  præsentere  sig 
med  improviseret  Repertoire.  De  adlyder,  der 
kommer  Besøg  fra  det  kgl.  Teater  og  nu  er 
Spillet  gaaende. 

Da  Stykket  var  færdigt  fra  min  Haand 
kom  Eduard  Meyer,  Flyvepostens  Redaktør, 
op  til  mig  og  gjorde  mig  det  Forslag  at  ud- 
give Teksten  som  Nytaarsgave  til  Bladets  Abon- 
nenter. Herpaa  kunde  jeg  ikke  gaa  ind,  uden 
at  Stykket  ogsaa  blev  tilgængeligt  i  Bog- 
handelen, men  dette  Forlangende  fandt  han  og- 
saa rimeligt  og  forpligtede  sig  til  at  betale  et 
Extra-Honorar  for  den  Del  af  Oplaget,  der  blev 
solgt  af  Boghandlerne.  Jeg  maatte  dog  stille 
en  Betingelse  til  for  Købet,  og  det  var,  at  jeg- 
fik  Lov  til  at  læse  Revuen  op  for  ham  for  at 
forebygge  al  Eftersnak.     Jeg   vidste  nemlig,    at 

den  gode  Mand  meget  let  og  ofte  kunde  skifie 
Opfattelser  og  Beslutninger,  og  tænkte  mig  straks 
Muligheden  af,  at  nogle  satiriske  Replikker, 
som  i  al  Almindelighed  blev  sagt  om  Avis- 
kritik, kunde  genere  ham,  der  var  vant  til  at  man 
harcellerede  hans  Blad.  Jeg  læste  derfor  hele 
Stykket  op  Ord  for  Ord  og  gjorde  ham  særligt 
opmærksom  paa,  hvad  der  blev  sagt  om  Bladenes 
Teaterreferater. 

Ja  hvad  gør  det?  —  svarede  han  meget 
fornuftigt.  Naar  „Flyveposten"  udgiver  Stykket, 
maa  jo  Enhver  kunne  forstaa,  at  det  ikke  sigter 
til  os. 

Altsaa:  Overenskomsten  blev  sluttet,  Hono- 
raret udbetalt,  Nytaarsgaven  bebudet  i  Bladet 
og  Manuskriptet  sendt  til  Trykkeriet,  og  der- 
med troede  jeg,  at  Sagen  var  klar.  Men  atter 
her  viste  det  sig,  hvor  lidt  Handelsforstand  jeg 
var  i  Besiddelse  af. 

Da  Generalproven  skulde  holdes,  kom  „  Flyve- 
posten us  Redaktionssekretær  Jakob  Davidsen 
op  i  Teaterfoyeren,  hvortil  der  efter  en  udvendig 
paa  Døren  opslaaet  Plakat  var  „Ingen  Adgang 
for  Uvedkommende".  Davidsen  vidste  meget 
godt,  at  han  ikke  var  velset  i  dette  Lokale, 
hvor  Personalet  mønstrede  deres  Kostumer  foran 

det  store  Spejl,  men  han  hørte  til  de  ugenerte 
Referenter,  der  ikke  betragter  sig  som  Uved- 
kommende, hvor  der  er  noget  Nyt  at  se  eller 
høre,  selv  om  Adgangen  dertil  er  nok  saa  ud- 
trykkelig forbudt,  og  de  Skoser  og  Drillerier, 
hvorfor  han  jævnlig  blev  gjort  til  Genstand, 
lod  han,  som  han  ikke  forstod. 

Denne  Gang  var  det  Direktøren  selv,  der 
tog  sig  af  den  ubudne  Gæst.  Han  stod  just  i 
Værelset  tæt  ved  og  var  i  Færd  med  at  sminke 
de  fem  Børn,  der  udførte  Nissernes  Roller,  da 
han  hørte  Davidsens  let  kendelige  Latter  inde 
paa  Foyeren.  Nu  skal  han  faa  Noget  at  le 
ad  —  sagde  han  og  ved  Hjælp  af  et  Par 
Briller  og  nogle  ganske  faa  Streger  med  Farve- 
stuppen lykkedes  det  ham  virkelig  at  give  den 
mindste  Dreng  —  en  lille  Price  —  en  for- 
bavsende Lighed  med  Davidsen.  Da  det  var 
gjort,  tog  han  den  lille  Fyr  paa  Armen  og  bar 
ham  ind  i  Foyeren,  og  forestillede  ham  for  Ny- 
hedsjægeren  som  Teatrets  allernyeste  Nyhed: 
en  ganske  ung  Skuespiller,  der  skulde  debutere 
som  „Redaktionsnissen". 

At  denne  Presentation  blev  modtaget  med 
Jubel  og  Applaus    af  det  hele  Teaterpersonale, 


behover  jeg  næppe  at  fortælle,  og  jeg  maa  ind- 
rømme, at  Originalen  gjorde  gode  Miner  til  slet 
Spil  og  lod,  som  om  han  morede  sig  kosteligt 
over  sin  Miniaturkopi,  men  jeg  har  ham  med 
Grund  mistænkt  for,  at  han  optog  denne  Spøg 
meget  ilde,  og  at  det  var  ham,  der  til  Gengæld 
ophidsede  den  lettroende  og  uklare  Ed v.  Meyer 
mod  Stykket,  ti  Dagen  efter  fortalte  han  en  af 
mine  Bekendte,  at  denne,  efter  nøjere  at  have 
gennemlæst  Manuskriptet,  havde  indset,  at  alt, 
hvad  der  stod  om  Aviskritikken,  var  montet 
paa  „Flyveposten",  og  derfor  besluttet  at  tilintet- 
gøre det  allerede  trykte  Oplag  og  forhindre  at 
Stykket  udkom  i  Trykken. 

Saasnart  jeg  havde  faaet  dette  at  hore,  gik 
jeg  op  til  Meyer  og  spurgte  ham,  hvorledes 
Sagen  forholdt  sig.  Jo,  ganske  rigtigt!  Efter 
at  han  selv  havde  gennemlæst  Stykket,  var  det 
gaaet  op  for  ham,  at  det  var  hans  eget  Blad, 
der  var  skumlet  over,  og  selvfølgelig  vilde  han 
ikke  forære  dets  Abonnenter  en  Satire  over 
dets  Redaktion.  Det  hjalp  kun  lidt,  at  jeg  paa- 
beraabte  mig  hans  egne  Ord  efter  Oplæsningen 
og  opfordrede  ham  til  at  nævne  en  eneste  Sætning 
i    Parodien    paa    Kunstanmeldelserne,    der    var 

hentet  fra  „Flyveposten"  eller  blot  mindede  om 
den.  Det  var  efter  hans  Paastand  „ikke  noget 
af  det,  der  blev  sagt,  men  det  Hele  der  var 
tænkt",  som  gik  ud  over  „Flyvepostenes  Kunst- 
kritik, og  efter  at  han  havde  indset  det,  brød 
han  sig  ikke  en  Smule  om  mine  Benegtelser. 
Han  havde  købt  og  betalt  Forlags  retten,  og  han 
var  altsaa  i  sin  gode  Ret  saavel  til  at  udgive 
Stykket,  som  til  at  lade  det  henligge  uudgivet 
—   efter  Behag. 

Mod  en  saa  konfus  Opfattelse  nyttede 
det  kun  lidt  at  disputere.  Først  da  jeg  for- 
sikrede ham,  at,  hvis  Bogen  ikke  udkom,  vilde 
den  Del  af  Dialogen,  der  behandlede  Avis- 
kritiken  blive  aftrykt  i  et  af  de  andre  Blade 
med  en  Paavisning  af,  hvorledes  han  havde 
erkendt,  at  hvad  jeg  havde  skrevet  om  den 
ukyndige  Kritik,  især  traf  „Flyveposten",  be- 
gyndte han  at  indse  det  Urimelige  og  Unyttige 
i  at  tilintetgøre  den  Abonnenterne  lovede  Nyt- 
aarsgave,  og  det  vilde  endda  næppe  være  lykkedes 
mig  at  bringe  ham  til  Ræson,  „uagtet  der  ikke 
var  noget  Skriftligt  mellem  os",  hvis  ikke 
Gottlieb  Siesby,  hans  mest  autoritetshavende 
Medarbejder,   havde  blandet  sig  i  Samtalen,  og 

paavist  Nødvendigheden   af  at  Overenskomsten 
blev  overholdt. 

Saa  udkom  Stykket  da  —  men  rigtig- 
nok i  den  tarveligste  Udstyrelse,  som  det  var 
muligt. 


Mine  første  Vaudeviller.  De  tyske  Be- 
arbejdelser. ,, Huldrebakken"  paa  Vej  til 
det  kgl.  Teater.  Caritta  Nielsen  og  „Jom- 
fruen". Anna  Rosenkilde  og  Operetterne. 
Soldaternes  Indtogsfest.  „Der  Sneider  als 
Naturdichter"  og  „Et  enfoldigt  Pigebarn'1. 

Casino- Teatrets  Repertoire  bestod  i  Be- 
gyndelsen mest  af  tyske  Farcer  —  eller  rettere 
sagt  af  Wiener  „Lieder-Possen"  —  det  vil  sige 
oprindelig  franske  Stykker,  som  Skuespiller 
Nestroy  havde  fortysket,  spækket  med  Bran- 
dere og  paahængt  Omkvædsviser,  hvortil  der 
efter  Behag  kunde  paahægtes  saa  mange  Extra- 
vers,  som  det  skulde  være  —  „bei  Hervor- 
rufung  zu  singen".  De  var  bragte  i  Mode  af 
den  dansk-tyske  Skuespiller  Pallesen,  og  Bon- 
vi  vantrollerne    deri    var    efter    ham    arvede   af 

4* 

Ghr.  Schmidt,  der  forenede  hans  smittende 
Lune  og  uforlignelige  Kupletforedrag  med  en 
mere.  slank,  ungdommelig  Figur  og  et  fortræffeligt 
Teaterydre  i  det  Hele  taget.  „Talismanen", 
„Han  gaar  paa  Kommers",  „Den  rejsende  Stu- 
dent", „En  Ødeland",  „Lumpacivagabundus", 
„De  smaa Vildttyve"  og  „Elskovsdrikken"  hørte 
alle  til  denne  Klasse,  og  de  første  Opgaver, 
der  blev  stillet  mig,  var  da  ogsaa  at  forøge 
Repertoiret  med  Oversættelser  af  „Drei  Frauen 
und  keine",  „Wohlgemuth"  og  „Der  weisse 
Pigueche",  der  alle  hørte  til  Genren.  Saaledes 
kom  jeg  til  at  skrive  „Tre  for  En",  „Hr.  Grylle 
og  hans  Viser"  og  „Den  graa  Paletot". 

Den  forgældede,  livsglade  Dagdriver,  der 
bærer  Interessen  i  alle  disse  tre  Stykker  passede 
udmærket  for  Ghr.  Schmidt,  og  han  gjorde  altid 
en  fortjent  og  ubestridt  Lykke  i  dem.  Det 
kunde  ikke  benægtes,  at  Rollerne  „var  som 
skrevne  for  ham",  men  det  aldeles  Afgjorte  var, 
at  det  blev  ham,  der  —  som  rimeligt  var  — 
tog  Applausen  for  de  af  ham  afleverede  Ku- 
pletter og  Pointer  i  Dialogen.  Dermed  maatte 
jeg  naturligvis  være  glad  og  tilfreds  og  ikke 
stille  noget  saa  urimeligt  Forlangende,  som  at 
det    store    Publikum,    der    aldrig    kan    skælne 

mellem  en  god  Rolle  og  et  godt  Spil,  skulde 
kunne  se  Andet,  end  at  det  var  den  udmærkede 
Skuespiller,  man  havde  at  takke  for  hele  Mor- 
skaben —  det  hørte  jo  til  hans  Emolumenter 
og  jeg  var  ikke  uskønsom.  Derimod  havde 
jeg  ikke  saa  let  ved  at  finde  mig  i,  at  han  selv 
var  misfornøjet  hver  Gang,  han  fik  en  ny  Rolle 
af  det  Slags,  som  hans  Naturbegavelse  og  Ud- 
vikling havde  givet  ham  Patent  paa,  og  som 
han  skyldte  sit  Kunstnernavn. 

—  Naa,  det  er  igen  en  af  de  sædvanlige 
Sprællemænd,  som  jeg  stadig  maa  gaa  og  slide 
i!  —  sagde  han  engang,  da  Lange  gav  ham 
en  af  disse  Roller,  og  da  det  blev  bemærket, 
at  den  var  som  skrevet  for  ham,  fortsatte  han: 
Ja  det  skal  man  oven  i  Købet  være  nødt  til 
at  høre,  ligesom  om  jeg  ikke  duede  til  Andet 
end  at  spille  Harlekin. 

Samtidig  med,  at  jeg  nød  denne  ejen- 
dommelige Paaskønnelse  af  mine  Bestræbelser 
for  at  lægge  Rollerne  til  Rette  for  de  Skue- 
spillere, Teatret  havde  til  Raadighed,  blev  jeg 
af  et  Par  Bladkritikker  gjort  opmærksom  paa, 
at  det  kun  var  de  alier  laveste  Teaterforfattere, 
som  skrev  Stykker,  der  var  beregnede  paa 
en  enkelt  Skuespillers  ejendommelige  Personlig- 

hed  og  tilfældige  Færdigheder,  mens  den  virkelige 
Digter  aldrig  nedlod  sig  til  slige  Fuskerkneb, 
men  uden  Hensyn  til  noget  som  helst  Teater- 
personale skildrede  sine  Figurer  saaledes,  som 
de  fremstod  for  hans  skabende  Fantasi. 

Der  var  noget  Slaaende  i  denne  idealistiske 
Vejledning,  og  da  jeg  flere  end  een  Gang  havde 
faaet  Skam  til  Tak,  fordi  jeg  havde  taget  saa- 
danne  lavere  Teaterhensyn,  besluttede  jeg  at 
følge  „de  virkelige  Digteres"  Exempel,  og  skrive 
et  Stykke  uden  at  tænke  paa  Rollebesætning 
og  deslige  Hensyn. 

Man  maa  erindre,  at  jeg  den  Gang  endnu 
var  meget  ung  og  uerfaren  —  kun  fire  Aar 
gammel  som  dramatisk  Forfatter.  Jeg  paa- 
minder ikke  om  dette  Faktum  som  et  Forsvar, 
men  kun  som  en  Undskyldning  for  min  Over- 
tro paa  d'Hr.  Kritikeres  Avtoritet,  ti  jeg  er- 
kender nu  ubetinget,  at  man  aldeles  ikke  kan 
skrive  for  Teatret  uden  idelig  at  have  dets 
Ævner  og  deres  Begrænsning  for  Øje. 

Jeg  gav  mig  altsaa  til  at  skrive  efter 
Inspiration  og  lod  mig  uden  professionel  Be- 
regning inspirere  af  de  dejlige  Folkemelodier, 
jeg   under   mine   æventyrlige  Vandreaar   havde 


55 

samlet  ovre  i  det  glade  sangrige  Vermeland, 
og  Resultatet  blev  Sangspillet  „Huldrebakken". 

Hvorfor  skulde  jeg  negte  det?  Af  alle 
mine  Arbejder  er  der  intet,  som  under  sin  Til- 
blivelse har  sat  mig  i  en  saa  glad  Stemning 
og  voldt  mig  saa  lidt  Besvær,  og  som  jeg,  da 
det  blev  færdigt,  har  været  mere  tilfreds  med 
—  maaske  netop  fordi  det  mindre  end  noget 
andet  er  kommet  til  Verden  under  Trykket  af 
min  sædvanlige  Selvkritik. 

Først  da  jeg  var  færdig  med  Stykket,  be- 
gyndte jeg  at  tænke  paa  om  og  hvor  jeg  kunde 
faa  det  opført.  Kasinoteatret  laa  jo  nærmest 
for  mig,  og  —  da  jeg  havde  set,  hvor  let  man 
kunde  støde  en  Teaterdirektør,  af  hvem  man 
var  mere  eller  mindre  afhængig,  gik  jeg  til 
Lange,  læste  Stykket  op  for  ham  og  bad  om 
hans  Raad  i  Spørgsmaalet  om,  hvad  jeg  skulde 
gøre  med  det.  Han  svarede:  Jeg  synes  meget 
godt  om  det  og  skal  med  Fornøjelse  spille  det, 
men  et  idyllisk  Syngestykke  paa  rimede  Vers, 
der  maa  betragtes  som  hørende  til  et  Slags 
finere  „Duftvaudeville",  egner  sig  hverken  for 
Kasinos  Personale  eller  dets  Publikum.  Det 
bør  tilbydes  det  kongelige  Teater  og  bliver 
naturligvis    antaget    der,    men    i    modsat    Fald, 

saa  kom  ud  til  os  med  det,  og  vi  skal  spille 
det,  saa  godt  vi  kan! 

Jeg  behøver  næppe  at  sige,  at  det  var  det 
Svar  jeg  ønskede,  og  at  jeg  øjeblikkelig  fulgte 
det  givne  Raad,  og  indsendte  Stykket  til  Teatret. 

Kort  Tid  efter  fik  jeg  et  Brev  fra  Etats- 
raad  Heiberg  om,  at  han  ønskede  en  Samtale 
med  mig  om  det  indsendte  Stykke.  Jeg  mødte 
og.  blev  overordenlig  venlig  modtaget.  Til  at 
begynde  med  udtalte  han  sig  meget  anerkendende 
om  den  versificerede  Dialog,  særlig  om  Sang- 
teksterne og  roste  Melodivalget  som  ualmindelig 
vellykket.  —  Jeg  har  aldrig  faaet  noget  Stykke 
indsendt,  over  for  hvilket  jeg  har  været  mere 
tvivlraadig,  om  jeg  kunde  antage  det  eller  ikke, 
ti  jeg  indrømmer,  at  det  har  alle  Betingelser 
for  at  gøre  Lykke,  naar  det  blev  udført,  som 
det  skulde,  men  De  har  vist  slet  ikke  tænkt 
paa,  om  det  kan  besættes  eller  ikke! 

Det  maatte  jeg  indrømme.  Jeg  tilstod 
uforbeholdent,  at  jeg  —  efter  at  Anmelderne 
havde  bebrejdet  mig,  at  jeg  beregnede  mine 
Stykker  for  bestemte  Skuespillere  —  ved  dette 
Arbejde  havde  stræbt  at  vise,  at  jeg  kunde 
skrive  uden  at  gøre  saadanne  Beregninger. 

—  Det  er  netop  Ulykken,  for  naar  man  ikke 
beregner  Stykkernes  Fordringer  efter  Teatrenes 
Kræfter,  saa  kan  Teatrene  heller  ikke  opføre 
Stykkerne  —  fortsatte  Heiberg,  og  efter  at  han 
havde  citeret  denne  almengyldige  Regel,  fulgte 
nu  dens  Anvendelse  paa  mit  Arbejde: 

—  De  har,  som  det  synes,  ikke  lagt  Mærke 
til,  at  det  kun  er  faa  Skuespillere,  der  kan  føre 
en  Dialog  paa  Vers,  og  at  der  er  endnu  færre, 
som  kan  synge  en  Romance,  men  at  det  er  en 
Sjældenhed  at  finde  en  Enkelt,  der  kan  gøre 
begge  Dele;  og  naar  De  derfor  har  gjort  For- 
dring paa  fire  unge  Skuespillere,  der  baade 
skal  tale  paa  Vers  og  synge  som  Operister, 
saa  veed  jeg  ingen  Skueplads,  der  kan  honorere 
en  saadan  Veksel.  Vort  kan  det  i  alt  Fald 
ikke.  Men  det  er  ikke  den  mest  ubetænksomme 
Fordring  De  stiller.  Elskerinden  i  Stykket,  den 
lille  Dalkulla,  skal  være  ung,  smuk,  komplet 
Deklamatrice  og  komplet  Sangerinde  og  om 
muligt  Danserinde  tillige.  Min  Kone  vilde  i 
sine  yngre  Dage  have  haft  flere  af  Betingelserne 
for  at  overtage  en  saadan  Rolle,  men  selv  da 
vilde  hun  aldrig  kunne  have  udført  Sangpartiet, 
og  De  kan  ikke  nævne  en  eneste  af  de  yngre 
Damer,  til  hvem  man  kunde  betro  denne  Rolle? 

Jeg  maatte  tie  og  erkende,  at  Manden  havde 
fuldstændig  Ret. 

Stykket  var  altsaa  erklæret  for  umuligt, 
og  følgelig  forkastet,  men  jeg  skylder  mig  selv 
den  Retfærdighed  at  bevidne,  at  jeg  aldeles  ikke 
fortænkte  vor  store  Dramaturg  i  den  tagne  Re- 
solution —  og  jeg  havde  da  ogsaa  saameget 
mindre  Aarsag  dertil,  som  han  havde  udtalt  sig 
saa  venligt  om  hele  Stykket.  Til  Afsked  sagde 
han  endogsaa:  —  Lad  Dem  nu  ikke  afskrække 
af  dette  lille  Uheld,  men  skriv  os  en  Vaude- 
ville uden  at  gaa  paa  Raad  med  d'Hr.  Recen- 
senter, saa  faar  De  nok  bedre  Lykke  næste 
Gang. 

Man  har  —  endogsaa  paa  Tryk  —  fortalt 
at  Aarsagen  til,  at  jeg  aldrig  oftere  tilbød  det 
kongelige  Teater  noget  af  mine  originale  Ar- 
bejder, skulde  være  den,  at  jeg  i  Forbitrelse 
over  „Huldrebakken "s  Forkastelse  havde  be- 
stemt mig  til,  aldrig  mere  at  prøve  min  Lykke 
der;  men  det  er  kun  en  Fiktion,  hvormed  man 
har  forsøgt  at  forklare  den  Kendsgerning:  at 
ingen  af  mine  Vaudeviller  er  komne  frem  paa 
vor  nationale  Scene.  En  saa  urimelig  Beslutning 
kunde  det  aldrig  falde  mig  ind  at  fatte;  aller- 
mindst, da  jeg  som  sagt  maatte  erkende  Gyldig- 

heden  af  de  Motiver,  der  voldte  dets  Forkastelse, 
og  derefter  saa,  at  Kasino  tilfældigvis  havde 
Kræfter,  der  egnede  sig  bedre  for  Stykkets  Op- 
førelse —  især  for  den  kvindelige  Hovedrolles 
Vedkommende.  Den  virkelige  Aarsag  var:  at 
jeg  i  den  første  Tid  havde  fuldt  op  at  gøre 
med  at  bearbejde  Stykker  for  Direktør  Lange 
og  siden,  da  jeg  selv  blev  Direktør  for  Kasino- 
teatret, ikke  kunde  arbejde  for  noget  andet 
Teater. 

Det  bedste  Bevis  for,  at  jeg  ingen  saadan 
Beslutning  havde  taget  er  imidlertid:  at  jeg 
virkelig  i  de  første  Aar  havde  begyndt  paa  to 
Vaudeviller  i  den  Hensigt,  at  sende  dem  ind 
til  det  kongelige  Teater,  men  begge  Gange  af 
tilfældige  Forhold  er  blevet  nødt  til  at  lade  dem 
opføre  andetsteds. 

Den  første  var  „Jomfruen",  den  anden 
„Fastelavns  gild  et". 

Kort  efter  min  Samtale  med  Heiberg  lagde 
jeg  Planen  til  min  førstnævnte  Vaudeville,  og 
nægtede  mig  naturligvis  Intet  med  Hensyn  til 
Rollebesætningen.  Jeg  skrev  den  tyranniske  og 
giftelystne  Husjomfru  for  Fru  Sødring,  den 
hidsige  men  underkuede  Major  for  Instruktør 
Nielsen,  den  tørre  svedne  jydske  Forvalter  for 

Ph ister,  den  fortvivlet  elskende  Kræmmer  for 
Gundersen,  den  glade  Løjtnant  for  Hult- 
mann  p.  s.  v.  Udfort  af  saadanne  kunstneriske 
Kræfter  maatte  jo  selv  et  svagt  Arbejde  gøre 
Lykke,  og  jeg  smigrede  mig  under  Udarbejdelsen 
med  det  Haab,  at  mit  nye  Stykke  ikke  skulde 
blive  svagere  end  adskillige  af  de  Arbejder,  der 
havde  gjort  Succes  ved  Hjælp  af  en  udmærket 
Udførelse. 

Førend  jeg  var  færdig  med  Stykket  indtraf 
der  imidlertid  en  Hændelse,  som  krydsede  mine 
Forhaabninger. 

£n  Dag,  da  jeg  talte  med  Lange  om  for- 
skellige Stykker,  som  han  ønskede  at  faa  over- 
satte eller  bearbejdede,  kom  jeg  ■ —  apropos  om 
Rollebesætningen  —  til  at  spørge  ham,  om  der 
ved  Saisonens  Udløb  forestod  nogen  Forandring 
i  Personalet,  og  fik  som  Svar  derpaa  den  Op- 
lysning:   at  Fru  Caritta  Nielsen   var  opsagt. 

Dette  fandt  jeg  i  høj  Grad  beklageligt;  thi 
hun  var  i  det  burlesk-komiske  Fag  en  af  de 
største  Skuespillerinder,  jeg  nogensinde  har  set, 
hun  var  i  Besiddelse  af  den  medfødte  magiske 
Komik,  der  uden  at  kunne  analyseres,  ja  uden 
at  røbe  Spor  af  bevidst  Stræben  efter  at  være 
morsom,    satte   hende   i  Stand   til,    at    faa  hele 

Huset  til  at  skoggerle  ved  at  sige  en  Replik, 
der  hverken  var  vittig  eller  latterlig. 

Da  jeg  ikke  kunde  tilbageholde  den  Ud- 
talelse, at  Teatret  ved  hendes  Bortgang  vilde 
miste  en  af  sine  bedste  Kræfter,  indrømmede 
Lange,  at  hun  virkelig  havde  et  betydeligt  Talent 
til  de  ældre  komiske  Roller,  men  han  tilføjede, 
at  der  blev  skrevet  saa  faa  større  Roller  i  dette 
Repertoire-Fag,  at  han  ikke  kunde  tilfredsstille 
hende,  der  oven  i  Købet  var  meget  rollegridsk 
og  ikke  fri  for  at  være  impertinent,  naar  hun 
troede  sig  forbigaaet. 

Jeg  vilde  gerne  have,  at  Kasino-Teatret 
skulde  beholde  en  saa  dygtig  Skuespillerinde 
—  dobbelt  gerne,  fordi  hun  var  den  eneste,  der 
kunde  spille  „Jomfruen",  hvis  Stykket  ikke  blev 
antaget  paa  det  kgl.  Teater!  —  og  forklarede 
derfor  Rollemangelen  ganske  naturligt  som  en 
Følge  af,  at  der  var  saa  faa  Skuespillerinder  i 
det  komiske  Fag,  der  saaledes  som  Garitta 
Nielsen  kunde  bære  Interessen  for  et  Stykke, 
hvori  hun  havde  en  Hovedrolle  —  og  Enden 
paa  Samtalen  blev,  at  den  resolute  Direktør 
tilbød  at  reengagere  hende,  hvis  jeg  agtede  at 
skrive  et  saadant  Stykke,  og  at  jeg  gik  ind 
derpaa. 

Før  Vinteren  endte,  var  jeg  færdig  med 
„Jomfruen",  men  samtidigt  med,  at  Arbejdets 
Spænding  blev  aflost  af  Træthedens  Slappelse, 
følte  jeg  —  hvad  jeg  saa  ofte  har  følt  under 
samme  Forhold  —  at  Interessen  for  min  Op- 
gave havde  veget  Pladsen  for  Utilfredshed  med 
den  Maade,  hvorpaa  jeg  havde  løst  den.  Er- 
indringen om  alle  de  Rettelser,  Udstregninger 
og  Tilføjelser,  jeg  havde  foretaget,  viste  mig 
Vaudevillen  som  et  sammenstykket  Flidsarbejde, 
ved  hvis  Indsendelse  jeg  udsatte  mig  for  en  ny 
Afvisning  fra  „det  rigtige  Teater",  og  tillige 
med  min  Frygt  for  en  saadan  følte  jeg  Trykket 
af  min  Forpligtelse  til  at  skrive  en  lignende 
Vaudeville  for  Kasino.  Der  var  nu  to  Spørgs- 
maal,  som  paatrængte  sig  mig.  Det  ene:  om 
jeg  ikke  skulde  kunne  skrive  et  Stykke,  der 
egnede  sig  bedre  til  Debut  paa  vor  første  Skue- 
plads —  det  andet:  om  jeg  var  i  Stand  til  at 
opfinde  et  Stykke,  der  indeholdt  en  Hoved- 
rolle, som  passede  saa  godt  for  Fru  Nielsen 
som  „Jomfruen". 

Det  første  Sporgsmaal  tog  jeg  ikke  i  Be- 
tænkning at  besvare  med  Ja,  da  jeg  havde 
Elementerne  til  „Fastelavnsgildet"  beredt,  det 
andet   kunde  jeg   omtrent   besvare   med  et   be- 

stemt  Nej.  Dels  vilde  det  være  meget  vanskeligt 
for  anden  Gang  at  forme  en  Handling  om  samme 
Hovedfigur,  uden  at  gentage  sig  selv,  dels  vidste 
jeg,  at  den  paagældende  Skuespillerinde  kun  var 
stor  i  et  meget  begrænset  Fag.  Kort  sagt:  jeg 
sendte  Stykket  til  Kasino. 

Det  vilde  være  uskønsomt,  hvis  jeg  ikke 
erkendte,  at  selve  „Jomfruen "s  Rolle  blev  ud- 
ført uforligneligt.  Da  hun,  efter  at  man  har 
hørt,  at  hun  er  vred,  kommer  ind  med  Te- 
maskinen og  gaar  ud  igen  uden  at  sige  et  Ord, 
lød  der  fra  alle  Sider  en  saa  bragende  Klap- 
salve, som  man  nogensinde  har  hørt  efter  en 
udmærket  Hovedscene.  Den  robuste  Matrone 
med  sine  groftskaarne,  udtryksfulde  Ansigtstræk, 
sit  knusende  Blik  og  sin  imponerende  Holdning 
havde  blot  ved  at  vise  sig  besørget  hele  Ex- 
positionen  til  Stykket,  og  der  var  sidenefter 
ikke  en  eneste  Replik,  hvorved  hun  gik  Glip  af 
den  størst  mulige  Virkning. 

Da  jeg  efter  Forestillingen  lykønskede  hende 
til  den  velfortjente  Succes,  overraskede  hun  mig 
imidlertid  med  den  Erklæring,  at  „det  Slags 
simple  Roller  laa  egentlig  slet  ikke  for  hende", 
og  da  hun  saa  den  forbavsede  Mine,  som  denne 
Forsikring   fremkaldte,    tilføjede    hun    den    Op- 

lysning:     „Mit  Hovedfag   har  altid   været  An- 
standsdamer". 

Det  var  nu  hendes  egen  Opfattelse.  I 
mine  og  andre  Tilskueres  Øjne  havde  hendes 
Marquiser  og  Grevinder  en  foruroligende  Lighed 
med  affekterte  Værtshusholdersker,  men  slige 
Fejlsyn  er  meget  almindelige  ved  Teatret. 


Da  Ægteparret  Rosenkilde  i  Saisonen 
50_51  forlod  Christiania  Teater  og  tog  An- 
sættelse ved  Kasino,  tog  Repertoiret  tildels  en 
ny  Retning.  Paa  den  norske  Scene  stillede 
man  mindre  Fordringer  til  Operaen,  end  hos 
os,  og  begge  var  derfor  vante  til  at  udføre 
Operapartier.  Der  skulde  følgelig  skaffes  et 
paa  tilsvarende  Musik  baseret  Repertoire,  men 
Kasinoteatrets  daværende  Privilegium  tillod  ikke 
Opførelsen  af  Operaer,  og  det  var  derfor  nød- 
vendigt ved  at  vælge  Operanumere  af  forskellig 
Oprindelse  og  tildigte  dem  en  Tekst,  der  svarede 
til  de  Situationer  i  det  givne  Stykke,  hvori  de 
skulde  træde  i  Stedet  for  de  originale,  nogen- 
lunde at  berettige  dettes  Opførelse  som  „Sang- 
spil   til    Musik    af    forskellige    Komponister". 

Saaledes  indrettede  jeg  for  Fru  Rosenkilde 
tre  store  Operaer:  Aubers  „La  part  du  diable" 
(Halvdelen  hver!),  Halevys  „Le  Guitarréro" 
(Ricardo)  og  Balfes  „Le  puits  d'amour"  („Kær- 
lighedsbrønden").  Det  var  et  meget  vanskeligt 
Arbejde,  der  nødsagede  mig  til  at  gennemsøge 
en  utalt  Mængde  for  vort  Publikum  ubekendte 
Operaer,  men  jeg  kan  i  dobbelt  Betydning  sige, 
at  det  lønnede  sig  kun  daarligt,  ti  dels  blev 
det  uden  Hensyn  til  den  Tid,  det  tog,  kun  be- 
talt som  simpel  Oversættelse,  og  dels  havde  jeg 
kun  liden  Fornøjelse  af  dette  fordringsfulde 
Forfatterskab. 

Fru  Anna  Rosenkilde  udmærkede  sig  ved 
en  bedaarende  Ynde  i  sin  Optræden.  Der  var 
en  naturlig  Elskværdighed  udbredt  over  hendes 
Væsen,  som  bestak  baade  Tilskuere  og  Re- 
censenter, saaledes  at  hun  gjorde  sig  gældende 
som  en  langt  større  Sangerinde  og  Skuespiller- 
inde, end  hun  virkelig  var.  Hun  var  tilsyne- 
ladende fri  for  alt  Koketteri,  og  det  var  kun 
muligt  ved  langvarig  og  skarpsynet  Iagttagelse 
at  opdage  den  bevidste  og  reflekterede  Stræben 
efter  at  behage,  der  skjulte  sig  bag  hendes 
sympatetiske  Naivitet.  Hele  den  yngste  Genera- 
tion  af  Teatergængere    var   forelsket    i    hende, 

ja  selv  hendes  Rivalinder  paa  Scenen  fandt 
hende  elskværdig.  Men  med  al  sin  Elskværdig- 
hed var  hun  Skuespillerinde,  ja  Primadonna 
—  fuldt  saa  meget,  naar  hun  gav  sig  selv, 
som  naar  hun  spillede  Roller  —  og  mellem  de 
andre  sædvanlige  Teater-Svagheder  havde  hun 
i  høj  Grad  den:  at  stræbe  efter  Opgaver,  der 
laa  over  hendes  Ævne,  og  at  forsmaa  alle 
dem ,  der  ikke  skaffede  hende  den  behørige 
Applaus.  Hun  kunde  næsten  ikke  faa  til- 
strækkelig svære  Sangnumere  indlagte  i  sine 
Partier,  og  naar  hun  saa  ikke  gjorde  Lykke  i 
de  selvvalgte  Indlæg,  sørgede  hun  for  at  faa 
Stykket  henlagt. 

I  en  af  de  valgte  Operaer,  hvori  hun  havde 
udført  Sopranpartiet  paa  Christiania-Teater,  var 
der  saaledes  en  stor  Arie,  der  blandt  andet 
indeholdt  en  lang  Sætning,  som  uden  Orkester- 
akkompagnement skulde  synges  sammen  und 
et  obligat  Valdhorn,  og  som  jeg  ved  første  Øje- 
kast fandt  for  vanskelig  for  hendes  Sangkunst. 
Den  havde  jeg  naturligvis  ombyttet  med  et 
lettere  Sangnumer  og  havde  endogsaa  været 
saa  heldig  at  finde  og  benytte  en  meget  tak- 
nemmelig Kavatine  af  samme  Komponist  dertil. 
Den  var  imidlertid   ikke   brillant  nok,    og  efter 

første  Klaverprøve  bad  Lange  mig  skrive  Tekst 
til  den  originale  Arie  og  anbringe  den  i  Kava- 
tinens  Sted.  Musikdirektørens  Forsikring:  at 
hun  aldrig  vilde  slippe  godt  fra  dette  Parade- 
numer,  hjalp  mig  ikke.  „Jeg  tror  heller  ikke, 
hun  magter  det,  men  lad  hende  nu  faa  sin 
Vilje,  naar  hun  endelig  vil  lave  sig  en  Fiasko !"  — 
beordrede  Teaterchefen,  og  vi  adlød  pligtskyldigst. 
Ved  Premieren  gik,  som  vi  havde  forudsagt, 
den  store  Arie  aldeles  i  Stykker.  Det  var 
—  efter  den  lille  Primadonnas  Forsikring  — 
Orkestrets  Skyld,  men  i  Følge  de  bedrevidende 
Anmelderes  Referater  var  Fejlen  naturligvis 
Bearbejderens,  der  havde  valgt  en  altfor  svær 
Musik.  Ved  anden  Opførelse  gik  det  ikke 
bedre,  og  kort  sagt:  efter  fire  fem  Opførelser 
blev  Stykket  henlagt  for  aldrig  mere  at  komme 
paa  Bræderne,  og  som  Følge  deraf  kunde  det 
ikke  nytte  at  søge  efter  en  Forlægger  hverken 
til  Teksten  eller  Musikken. 

Det  er  unægtelig  en  meget  ubetydelig  Be- 
givenhed, og  det  skal  ikke  forundre  mig,  hvis 
mine  Læsere  finder,  at  jeg  ingen  Forpligtelse 
har  haft  til  at  optegne  den,  men  for  mig  har 
den  i  alt  Fald  den  Interesse,  at  den  viser,  hvor 
let    et   Fjerdingaars    anstrengt    Arbejde    af   en 

dramatisk  Forfatter,  to  Maaneders  Indstudering  af 
et  helt  Teaterpersonale  og  3 — 4  Tusind  Kroners 
Udgift  for  Direktøren  kan  forspildes  ved,  at  en 
Primadonna  i  Kraft  af  sin  Uimodstaaelighed 
faar  et  ubetænksomt  Ønske  opfyldt. 

Jeg  kan  ogsaa  gerne  tilstaa,  at  den  fik 
forøget  Betydning  for  mig,  idet  den  lærte  mig 
Forsigtighed  overfor  de  Ønsker,  som  Skue- 
spillerne nærede  paa  Grund  af  deres  i  Reglen 
mangelfulde  Selvkritik. 


Direktør  Lange  havde  besluttet  ved 
Troppernes  Hjemkomst  i  1851  at  give  en  Fest 
for  de  tilbagevendende  Krigere  fra  Isted,  Mysunde 
og  Frederiksstad. 

Saa  snart  jeg  fik  dette  at  vide,  tilbød  jeg 
gratis  at  levere,  hvad  han  maatte  ønske  af 
Repertoire  ved  denne  Lejlighed,  naar  jeg  blot 
itide  maatte  blive  underrettet  om  det  paatænkte 
Program,  men  fik  til  Svar,  at  han  allerede 
havde  sikret  sig  den  fornødne  Bistand  ved  at 
bestille  et  Sangspil  hos  Direktør  P.  Faber,  For- 
fatteren „tilden  tapre  Landsoldat",  ogatKammer- 
musikus  Hansen  havde  lovet  at  sætte  Musik 
til  den. 

Baade  Teksten  og  Musikken  blev  afleveret 
efter  Aftale,  Rollerne  var  udskrevne  og  uddelte 
og  Personalet  tilsagt  til  Læseprøve,  men  efter 
at  Stykket  var  oplæst,  fandt  Adolf  Rosen- 
kilde, at  en  Scene  mellem  den  hjemkomne 
Soldat  og  hans  Kæreste  (der  skulde  spilles  af 
Fru  R.)  indeholdt  et  Par  frivole  Replikker,  som 
skurrede  i  hans  Øren,  og  maatte  stryges,  hvis 
Fruen  skulde  udføre  Rollen,  og  da  Direktøren 
ogsaa  fandt,  at  de  uden  Skade  kunde  udelades, 
kom  det  til  Udtalelser  mellem  de  Tre,  der 
endte  med  at  Faber  tog  sit  Manuskript  og  gik 
sin  Vej. 

Da  Faber  bestemt  havde  vægret  sig  ved 
at  foretage  nogen  Forandring,  og  Lange  lige 
saa  bestemt  havde  fordret  en  saadan,  og  Ingen 
af  dem  vilde  give  efter,  og  Tiden  var  frem- 
skredet saa  langt,  at  der  ikke  mere  var  Mulig- 
hed for  at  faa  et  nyt  Stykke  baade  digtet  og 
indstuderet,  saa'  det  lidt  mørkt  ud  for  Fest- 
forestillingen, men  om  Aftenen  Klokken  11 
ringede  det  paa  min  Dør:  det  var  Lange,  der 
havde  fundet  paa  Raad.  Han  fortalte  mig  blot, 
at  han  var  blevet  skuffet  med  det  Sangspil, 
der  var  lovet  ham,  og  sagde  kort  og  godt,  at 
nu  havde  han  kun  en  Udvej  til  at  undgaa  den 


70 

Skandale,  at  tilbagekalde  Festforestillingen,  og 
det  var:  at  jeg  skrev  en  Hilsen  paa  Vers  til 
de  allerede  indbudne  Krigere,  der  kunde  frem- 
siges af  Eduard  Hansen  og  et  Velkomst-Kor, 
der  skulde  synges  af  hele  Personalet. 

—  Men  Forestillingen  er  jo  ansat  til  i  Over- 
morgen? —  udbrod  jeg  forbavset. 

—  Ja,  vi  har  ikke  et  Øjeblik  at  spilde, 
naar  Digtet  skal  læres,  og  Koret  baade  arran- 
geres og  indstuderes  —  indrommede  han  saa 
rolig,  som  om  der  heller  ikke  var  Grund  til  at 
forhaste  sig. 

—  Hvor  lang  Frist  giver  De  mig?  — 
spurgte  jeg. 

—  Den  kortest  mulige!  — 

—  Jeg  skal  gøre  den  saa  kort  som  mu- 
ligt! —  lovede  jeg  og  satte  mig  straks  til  at 
skrive,  men  da  Klokken  slog  fire  maatte  jeg 
holde  op  uden  at  have  skrevet  andet  end  over- 
stregede Vers,  der  i  kaotisk  Forvirring  vedblev 
at  tumle  om  mellem  hinanden  og  ødelægge 
min  Morgensøvn.  Da  jeg  næste  Morgen  stod 
op,  var  jeg  saa  nygterne  forsviret,  at  jeg 
ikke  kunde  frembringe  en  eneste  presentabel 
Tanke,  og  uagtet  jeg  ikke  havde  et  Øjeblik 
tilovers,  hvis  jeg  skulde  blive  færdig  med  Vel- 

komst- Digtet,  indsaa  jeg,  at  det  vilde  være 
tjenligere,  at  gaa  ud  og  se  paa  Troppernes 
Indtog,  end  at  blive  siddende  ved  Skrivebordet 
og  fortsætte  Nattens  fortvivlede  Sisyfos-Forsøg. 

Altsaa:  Jeg  gik  ud  og  saa  Indtoget  —  det 
skønneste  og  stolteste  Triumftog,  der  nogen- 
sinde er  set  i  Danmark.  Alle  Gadernes  kede- 
lige flade  Sider  var  ved  blomstersmykkede  Guir- 
lander, kolossale  Kranse,  Vimpler  og  Flag  for- 
vandlede til  en  sammenhængende  Række  af 
Flora-Templer,  og  ethvert  Vindue  fra  Stue  til 
Kvist  —  alle  stod  aabne,  skønt  det  var  en 
klar  Februardag  —  var  dekoreret  med  saa  mange 
festligklædte  blomsterkastende  Piger  og  Koner, 
som  det  kunde  indramme,  og  enhver  af  Sol- 
daterne havde  en  Buket  i  sin  Riffelmunding 
og  i  Reglen  en  Krans  om  Kasketten.  Det  var 
ens,  hvor  man  stillede  sig  paa  den  lange  via 
triumphalis  —  overalt  var  Begejstringen  den 
samme. 

Ogsaa  jeg  fik  min  Part  af  Sejersrusen.  Da 
jeg  kom  hjem,  var  Nattens  frugtesløse  Over- 
anstrængelse  sporløst  forsvundet.  Jeg  satte  mig 
straks  til  Skrivebordet,  og  aldrig  har  min  Pen 
løbet  hurtigere.  Før  det  mørknedes,  havde  jeg 
uden    en   Rettelse    eller    Overstregning    skrevet 

en  Prolog  paa  fjorten  Fireliniers  Strofer  og  et 
Velkomstkor  —  og  ved  næste  Aftens  Festfore- 
stilling var  de  indstuderte  og  blev  udførte. 


Som  jeg  tidligere  har  fortalt,  var  det  de 
tydske  Farcer,  hvori  Lange  og  hans  Selskab 
fra  først  af  havde  gjort  deres  Lykke. 

Det  var  et  Repertoire,  der  stillede  smaa 
Fordringer  til  Forfatterne,  mindre  til  Skuespil- 
lerne, og  de  mindst  mulige  til  Publikum,  og 
som  derfor  betalte  sig  godt  paa  Smaastads-  og 
Forstads-Teatrene.  I  Reglen  var  det  oprindelig 
franske  Stykker,  som  skrivekyndige  Skuespil- 
lere —  f.  Eks.  Raimond,  Schneider  og  Nestroy 
—  havde  fortysket,  det  vil  sige:  spækket  med 
Ordspil  og  forsynet  med  Omkvæds  viser  ad  libi- 
tum. Da  dette  Slags  Viser  ikke  stod  i  nogen 
som  helst  organisk  Forbindelse  med  Handlingen 
i  Stykkerne,  men  kun  var  klistrede  fast  som 
Apropos'er  til  et  Ordsprog  eller  et  grasserende 
Slagord,  der  kunde  indkiles  i  hvilken  som  helst 
Monolog  i  hvilket  som  helst  Stykke  og  kunde 
varieres  i  det  Uendelige,  saa  var  det  ikke  usæd- 
vanligt at   en   Skuespiller,    der   havde    en  Om- 

kvædsvise  paa  tre  Vers  at  synge,  var  forsynet 
med  dobbelt  saa  mange  Reserve-Vers  „bei  Her- 
vorrufung  zu  singen",  og  han  var  altid  sikker 
paa  at  blive  fremklappet,  ti  der  er  overalt  et 
Publikum,  som  vil  have  saa  meget  som  muligt 
for  sine  Penge,  og  det  holder  ikke  op  at  klappe, 
saa  længe  der  er  Haab  om  endnu  at  kunne 
frembanke  et  Ekstra-Vers. 

Jeg  behøver  næppe  at  sige:  at  disse  Om- 
kvædsviser,  der  saaledes  —  selv  om  de  var 
nok  saa  tarveligt  skrevne  —  fremkaldte  seks, 
syv  obligate  Klapsalver,  stod  i  høj  Kurs  hos 
Skuespillerne,  og  ligefrem  blev  savnede  i  Sang- 
spil, hvor  de  ikke  fandtes.  Lange,  der  af  den 
Grund  nærede  en  gammel  Kærlighed  for  de 
tyske  „Liederpossen",  betragtede  det  derfor  som 
en  rigoristisk  Særhed,  at  jeg  den  ene  Gang 
efter  den  anden  vægrede  mig  ved  at  fordanske 
de  tyske  Farcer  af  Nestroy,  Schneider, 
Kalisch,  Fr.  Hopp  og  Friederich  Kaiser, 
som  han  ønskede  oversatte  og  bearbejdede. 

Engang,  da  jeg  bragte  ham  en  efter  min 
Mening  uendelig  slet  tysk  Farce  af  Sidstnævnte 
„Der  Schneider  als  Naturdichter"  tilbage, 
beklagede  han  sig,  som  sædvanligt,  over  denne 
min  Særhed,    der   bragte  mig  til   at  vrage  Ar- 


74 

bejder,  som  vilde  blive  deciderede  Kassestykker, 
og  anvende  min  Tid  paa  Stykker,  der  ikke 
kunde  betale  sig. 

Jeg  havde  nylig  indleveret  „Et  enfoldigt 
Pigebarn",  der  netop  var  under  Indstudering, 
og  spurgte  derfor,  om  det  var  dette  Stykke 
ban  ventede  saa  lidt  af. 

Ja  naturligvis!  —  s  varte  han.  —  Det  er  et 
meget  fint  lille  Stykke,  men  det  er  ikke  Noget 
for  det  store  Publikum.  Man  ser  det  een  Gang 
og  siger:  „Jo — o!  Det  var  meget  kønt!"  men 
naar  det  er  opført  fem  seks  Gange,  saa  kom- 
mer der  Ingen  for  at  se  det.  Kaisers  Stykke 
er  derimod  Grin  fra  Først  til  Sidst,  og  naar 
der  bliver  lagt  en  god  Omkvæds-Vise  ind  i 
hver  Akt,  kan  det  fylde  Huset  i  en  hel  Sæ- 
son! — 

Jeg  kendte  Teaterlykkens  Uberegnelighed, 
og  derfor  modsagde  jeg  ikke  den  selvsikre 
Teater-Augur,  men  maatte  stiltiende  indrømme, 
at  trods  al  den  Umag,  jeg  havde  gjort  mig  for 
at  iføre  Calderon  de  la  Barcas  geniale  Lystspil- 
Intrige  et  dansk  Nutidskostume,  trods  det  Held, 
jeg  havde  haft  til  at  udstyre  Dialogens  Ku- 
pletter med  Musik  fra  Frankrigs  melodirigeste 
Tid,    og  trods   den   mageløse  Model,   jeg  i  Fru 

Anna  Rosenkildes  umistænkelig  troværdige, 
forstilte  Naivitet  havde  haft  til  den  af  mig  ud- 
arbejdede Titelrolle,  kunde  et  lille  Teateruheld 
være  nok  til  at  berede  „Et  enfoligt  Pigebarn" 
en  fiasco  d' estime.  Og  jeg  havde  aldeles  ingen 
Grund  til  at  benegte  Muligheden  af,  at  „Der 
Schneider  als  Naturdichter"  kunde  falde  i  det 
store  Publikums  Smag  —  det  havde  jeg  jo  set 
saa  mange  andre  daarlige  Stykker  gøre! 

Men  denne  Gang  slog  dog  den  erfarne  Teater- 
mands Fremsyn  fejl.  Det  blev  Adolf  Recke, 
der  fik  det  tyske  Stykke  til  Oversættelse,  og 
for  at  faa  det  hurtigt  færdigt,  overdrog  han 
Lyrikeren  Christian  Juul  at  kuplettere  det. 
Denne,  der  havde  den  bedste  Villie  til  at  gøre 
saa  meget  som  muligt  ud  af  den  ham  betroede 
Opgave,  nedværdigede  sig  imidlertid  ikke  til  at 
skrive  Brander-Viser,  der  passede  til  en  tysk 
Farce,  men  indkilede  saa  mange  smægtende 
Romancer  som  muligt  i  den  platte  Dialog  — 
formodentlig  i  den  Tro,  at  de  kunde  løfte  Styk- 
ket op  i  en  højere  Sfære.  Resultatet  blev 
imidlertid,  at  „Skrædder  og  Digter"  gjorde  kom- 
plet Fiasco  baade  i  dramatisk  og  økonomisk 
Henseende,  og  derfor  straks  maatte  lægges  hen, 
mens    „Et  enfoldigt  Pigebarn"    blev    det   oftest 

opførte  af  alle  Halvaftens-Stykker  paa  Kasino- 
teatrets Repertoire.  Det  er  flere  Aar  siden,  det 
blev  opført  for  150de  Gang,  og  det  er  næppe 
opslidt  endnu. 

For  mig  selv  fik  det  en  særlig  Betydning 
derved,  at  det  efter  at  jeg  havde  frigjort  mig  fra 
den  Paavirkning  af  de  tyske  „Liederpossen", 
som  spores  i  mine  første  Vaudeviller,  blev  den 
Typus,  som  jeg  stræbte  at  fastholde  ved  Ud- 
arbejdelsen af  de  følgende. 


Mine  Digtsamlinger.     Et  Rimbrev  fra  en 
Læserinde  og  en  Bekendelse. 

I  de  første  Aar  jeg  levede  af  mit  Forfatter- 
skab udgav  jeg  aarlig  ved  Nytaarstid  et  Hefte 
mindre  Digte  paa  10 — 12  Ark  under  Titlerne 
„Noget",  „Noget  mere",  „Lidt  til"  og  „Vers  og 
Prosa".  Alle  disse  Hæfter  blev  hurtig  udsolgte 
—  til  Dels  i  et  Par  Oplag  —  men  et  Udvalg 
af  deres  Indhold  er  senere  udgivet  i  de  to  større 
Samlinger:  „Fortællinger  paa  Vers  og  blandede 
Digte",  og  „Udvalgte  Fortællinger". 

Adskillige  af  de  i  hine  Smaa-Samlinger 
udgivne  Digte  har  hver  sin  lille  Tilblivelses- 
Historie,  og  flere  af  dem  efter  mit  eget  Skøn 
en  ret  kuriøs;  men  for  ikke  at  sætte  mine 
Læseres  Taalmodighed  paa  saa  haard  en  Prøve, 

som  saa  mange  Memoire-Forfattere  har  sat 
deres  Publikum  ved  at  afskrive  alle  de  Breve, 
de  har  faaet  fra  Velyndere  og  Angribere,  Apolo- 
geter og  Misforstaaere,  skal  jeg  nøjes  med  at 
fortælle  en  enkelt  lille  Historie,  der  fremkaldte 
det  fingerede  „Rimbrev  til  Fætter  Peter",  der 
under  Titel  „den  sorte  Lyrik"  kom  til  Verden, 
og  paa  en  ejendommelig  Maade  gav  Anledning 
til  en  løjerlig  Brevvexling  og  paadrog  mig  et 
Smudsblads  aarlange  forbittrede  Forfølgelse. 

En  ung  Maler,  hvis  Familie  jeg  kendte, 
kom  en  Dag  op  til  mig  og  foreviste  mig  et 
langt  kadaverlyrisk  Digt,  der  hed  „Mulm  og 
Mørke"  eller  „Nat  og  Skygger"  eller  noget 
Lignende.  Det  var  efter  hans  Forsikring  et 
Værk  af  en  ung  begavet  Mand,  der  vilde 
sætte  meget  stor  Pris  paa  en  uforbeholden  Ud- 
talelse af  min  Mening  om  dette  Arbejde,  da 
han  var  tvivlraadig,  om  han  skulde  knuse  sin 
Harpe  eller  svinge  den  som  Kølle  for  at  bane 
sig  Vej  gennem  Verden. 

Som  dette  broutende  Citat  lod  formode, 
var  Digtet  et  forskruet  elegisk  Udbrud  af  et 
ungdommeligt  Individ,  der  ikke  havde  Øje  for 
Virkelighedens  Poesi  og  derfor  søgte  at  gøre 
sig  interessant  ved  at  paadigte  sig  et  fjendtligt 

Forhold  til  den  hele  Verden,  der  ikke  forstod 
eller  anerkendte  hans  Genialitet  og  derfor  kun 
fortjente  at  afmales  som  Sort-i-Sort-Maleri.  I 
teknisk  Henseende  var  hans  Digtning  et  Mosaik- 
arbejde  af  Godtkobsfraser  sammenkittede  med 
de  sædvanlige  Lirendrejerrim  som  Hjerte-Smerte, 
Bryst-Lyst  og  Død-sød. 

„Jeg  har  selv  skrevet  en  Kuffert  fuld  af 
det  Slags  Vers"  —  svarede  jeg  Digterens  Ven 
—  og  „jeg  kan  kun  tilraade  den  unge  Poet  at 
gøre  det  samme  som  jeg  selv  har  gjort.  Jeg 
brændte  den  hele  Bunke  Makulatur,  og  lod 
være  at  digte  i  fem  Aar,  til  jeg  havde  gjort 
Bekendtskab  med  den  Verden,  som  jeg  havde 
søgt  at  sværte,  mens  jeg  ikke  kendte  den. 
Det  gør  mig  for  Resten  ondt  for  den  unge 
Mand  —  netop  fordi  jeg  „selv  har  gennemgaaet 
den  sorte  Syge". 

Vennen  vilde  nødig  overbringe  dette  Svar 
og  bad  mig  derfor  om  at  give  ham  det  skrift- 
ligt, for  at  han  ikke  skulde  faa  Skyld  for  at 
have  forvansket  det. 

Nuvel,  det  lovede  jeg  at  gøre,  saa  snart 
jeg  fik  Tid,  og  jeg  fik  da  opgivet  Digterens 
Adresse:  Literat  C.  F.  Karup.  Endvidere  fik 
jeg  at  vide,   at    han   lige    som  jeg   selv    havde 

været  Elev  paa  Jonstrup,  hvilken  Stilling  han 
dog  havde  opgivet  for  at  studere  Æstetik  —  hvad 
jeg  saa  godt  kunde  forstaa  —  og  at  han  havde 
gjort  en  Udenlandsrejse  med  kongelig  Under- 
støttelse —  hvilket  naturligvis  i  høj  Grad 
imponerede  mig. 

Jeg  tilskrev  ham  derfor  et  overordentlig 
venligt  Brev,  hvori  jeg  paa  den  høfligste,  næsten 
ærbødigste  Maade  fortalte  min  egen  poetiske 
Omvendelse  og  advarede  ham  for  den  sorte 
Lyrik.  Men  netop  den  Dag,  da  jeg  vilde  af- 
sende denne  Epistel,  viste  en  Ven  mig  et  nys 
udkommet  Værk  af  Hr.  Karup,  der  bevirkede, 
at  jeg  fritog  mig  for  enhver  Korrespondance 
med  denne  Herre. 

Det  var  „Fem  Ungdomsaar",  Digtninger, 
2  Dele  med  Forfatterens  Portræt.  Første  Del 
indeholdt  et  symbolistisk  Drama  „Belial  og 
Alma",  tre  Akter  med  Forspil,  der  godtgjorde, 
at  han  med  sine  smaabitte  Ævner  ikke  var 
bange  for  at  konkurrere  med  Mil  tons,  Klop- 
stocks  og  Byrons  forvovne  Mysterier,  og 
anden  Del  var  optaget  af  to  dramatiske  Frag- 
menter og  en  Samling  lyriske  Digte,  der  røbede 
en  saa  udviklet  Storhedsfølelse,  at  jeg  nok 
skulde    vogte    mig  for  at  byde    ham    de  Raad, 

jeg  havde  nedskrevet  i  mit  beskedne  og  venlige 
men  uforbeholdne  Brev,  Enhver  Tanke  paa 
at  afsende  dette  maatte  desuden  forsvinde  ved 
Synet  af  en  Randglose,  han  havde  tilføjet  føl- 
gende Linier  i  et  af  Fragmenterne: 

De  ere  Døgnets  Børn,  der  kravle  om 
Paa  Trapperne  til  Musens  Helligdom, 
De  mangle  Kald   —   og  deres  spæde  Sang 
Ej  kjender  Hjertets  Ud  og  Tankens  Vægt, 
Derfor  kan  ej  slig  ussel   Bjældeklang 
Elektrisere  en  lethargisk  Slægt. 

Til  nærmere  Forstaaelse  heraf  er  der  i  en 
Anmærkning  tilføjet  den  tydelige  Adresse: 

„.  .  .  hvad  der  egentlig  sigtes  til  er  den 
Masse  af  Versemagere  og  literære  Stympere, 
der  fordærve  vor  Tids  æstetiske  Smag 
eller  i  al  Fald  ved  deres  vandede,  pyntede 
tomme  og  kraftløse  Poetasteri  svække  Folkets 
Kærlighed  til  Poesien.  For  de  Læsere,  som 
staa  over  Tidens  moralske  og  æstetiske 
Usselhed,  behøver  denne  Sigtelse  ikke  vidt- 
løftige Argumenter.  Det  vil  være  tilstrække- 
ligt her  at  anføre  Navne  som:  Erik  Bøgh, 
Chievitz  &  Recke,  Æventyrkomedieskriveren 

H.  C.  Andersen,  Lejlighedsdigteren  Udtberg, 

Rimeren  Hoedt  og  Konsorter." 
Dette  umotiverede  Overfald,  der  var  iværk- 
sat samtidig  med,  at  han  lod  som  han  satte 
stor  Pris  paa  at  høre  min  Dom  over  hans 
Digte,  betog  mig  naturligvis  al  Lyst  til  at 
korrespondere  med  et  Individ  af  saa  uberegne- 
lig Karakter,  men,  hvad  der  især  betegnede 
ham  som  et  saadant,  var  den  Ugenerthed,  hvor- 
med han  mellem  de  poetiske  Stympere  havde 
nævnt  H.  G.  Andersen,  der  ved  flere  Lejlig- 
heder havde  været  hans  Velgører,  ja  endogsaa 
havde  ydet  ham  en  maanedlig  Pengeunder- 
støttelse! 

Brevet  blev  saaledes  ikke  afsendt.  Derimod 
gav  det  mig  Idé  til  et  Rimbrev  til  en  ung  For- 
fatter, der  ligesom  jeg  selv  i  min  første  Ung- 
dom havde  skruet  sig  op  til  sort  Lyriker,  men 
ikke  havde  indbildt  sig  at  være  nogen  saa 
dæmonisk  Storhed  som  Hr.  Karup.  Kort  sagt 
jeg  tænkte  mig  et  stakkels  ungt  Menneske  af 
dem,  der  havde  forlæst  sig  i  Byron  og  Heine 
og  gerne  vilde  paadigte  sig  Weltschmerz  og 
og  Livslede,  men  kun  havde  tilegnet  sig  de 
store  Digteres  Skavanker  —  og  det  Slags 
poetiserende  Ynglinger   var  der    ikke   faa   af   i 

vort  Aarhundredes  midterste  Decennier.  For 
at  give  ham  et  saa  almindeligt  Navn  som  muligt, 
kaldte  jeg  ham  Peter  Hansen,  og  for  at 
Ingen  skulde  udpege  ham  blandt  de  virkelige 
levende  Personer,  udnævnte  jeg  ham  til  min 
Fætter,  da  jeg  ingen  Fættere  havde  af  det  Navn. 

Rimbrevet  til  Fætter  Peter  blev  optaget  i 
Digtsamlingen  „Noget  mere"  og  findes  nu  efter 
at  dette  Aarshefte  er  udsolgt  i  et  Par  Oplag, 
til  behageligt  Eftersyn  for  Lysthavende  i  Ud- 
gaven: „Fortællinger  paa  Vers  og  blandede 
Digte". 

Dets  Gennemlæsning  vil  overbevise  Enhver 
om,  at  jeg  har  gjort  Alt,  hvad  der  stod  i  min 
Magt  for  at  borttage  ethvert  Spor  af  Personlig- 
hed fra  denne  lille  Satire.  Jeg  troede  endog- 
saa,  at  den  var  saa  langt  fra  at  ramme  nogen 
Enkelt,  at  Ingen  kunde  tage  Adressen  for  Alvor, 
men  —  jeg  tog  fejl. 

Kort  Tid  efter  at  Bogen  var  udkommet 
fik  jeg  et  Brev  paa  meget  pyntelige  Vers,  der 
indeholdt  en  Apologi  for  Fætter  Peter  og  en 
energisk  Protest  mod  min  Berettigelse  til  at 
raillere  over  hans  Verdenssmerte  og  Livstræthed. 

Det  begyndte  med  at  sige  mig  en  hel  Del 
Behageligheder,    som    jeg    ikke    skal    gentage, 

men  gik  derpaa  over  til  at  gøre  mig  Bebrejdelser, 
fordi  jeg  havde  stræbt  at  latterliggøre  en  Digter, 
som  jeg  ikke  forstod  at  værdsætte,  da  han 
var  begavet  med  dybere  Følelser  og  mere  Alvor, 
end  hans  lystige  Søskendebarn.  Versene  var 
ulastelige,  Haandskriften  en  meget  øvet  og  sirlig 
Damehaand,  og  Underskriften:  *** 

Den  Lethed,  hvormed  Brevet  var  vercifi- 
eeret,  kunde  næsten  friste  mig  til  at  tro,  at  det 
stammede  fra  en  eller  anden  routineret  Digter, 
men  Indholdets  Naivitet  og  den  kvindelige 
Tilbøjelighed  til  at  tage  Parti  for  det  Sentimen- 
tale bekræftede  den  Formodning,  som  Haand- 
skriften havde  vakt.  Følgende  Fragment  vil 
være  tilstrækkeligt  til  at  give  Begreb  om  det 
Hele: 


„At  Deres  Sind  er  lyst  og  let, 

Saa  De  kun  lo,  naar  han  har  grædt, 

Det  giver  Dem  jo  ingen  Ret 

Til  ham  saa  grumt  at  dømme, 

De  kender  vist  i  alle  Fald 

Kun  lidt  de  Sorgers  Maal  og  Tal, 

Som  han   —   en  dyb.  og  følsom   Skjald   — 

Har  lidt  i  sine  Drømme. 

Forsøg  i  Venlighed  en  Gang 

At  lodde  Dybden  af  hans  Sang, 

Og  prøv  om   ej  den   staar  i  Rang 

Lidt  over  besk  Satire ! 

Og  overvej  derpaa,  om  De 

Den   Gang,  De  skrev,  var  ganske  fri 

For  saakaldt  Digter- Jalousi   — 

Ja  blot  en  lille  Spire!" 

Skønt  jeg  i  Reglen  ikke  har  besvaret  de 
anonyme  Breve,  man  har  tilskrevet  mig,  fik 
jeg  Lyst  til  undtagelsesvis  at  svare  paa  denne 
Epistel.  Maaske  var  det  de  gode  Vers,  der 
lokkede  mig  dertil,  maaske  var  det,  fordi  jeg 
havde  et  overraskende  Svar  paa  Sigtelsen,  den 
indeholdt.  Jeg  skrev  følgende  Rimbrev,  som 
jeg  efter  Anvisning  afleverede  paa  Posten  under 
opgivet  Mærke: 

Min  skønne  Ubekendte! 
Ja,  nægt  kun,  at  De  er  skøn!   — 
Det  gik,  som  De  maatte  vente: 
den  lille  Stjærne,  De  tændte 
under  det  Brev.  som  i  Løn 
De  mig  med  Fodposten  sendte, 
røbede  straks  Deres  Køn. 
Selv  om  den  ikke  erstatter 

et  Navn,  ved  dens  Lys  jeg  fatter 

at  De  er  en  Evadatter  — 

ikke  en  Adamssøn. 

„Le  style  c'est  l'homme"  har  med  Rette 

man  sagt,  og  veed  man  dertil: 

„La  main  c'est  la  femme'1,  kan  af  dette 

fortryllende  Brev  man  gætte 

sig  næsten  til  Alt,  hvad  man  vil. 

Kort:   som  Kaligraf  af  Faget 

og  lidt  Grafolog  tillige 

tror  jeg  at  have  opdaget, 

at  De  er  .   .   .   en  sød  lille  Pige, 

at  De  er  belæst  og  dannet, 

født  og  baaret  paa  Landet, 

kan  Engelsk,  er  fyldig  og  blond 

alt  dette  og  meget  Andet 

ser  jeg  af  Deres  Haand. 


Endskønt  De  næppe  en  Tøddel 
af  Peters  Digte  har  læst, 
mener  De,  jeg  er  en  Bøddel, 
imod  ham,  det  stakkels  Bæst! 
og  at  min  skarpe,  fæle 
Kritik  kun  har  sin  Begrundelse 
i  den  for  ulyriske  Sjæle 
sædvanlige  sorte  Misundelse. 


87 

Ak,  kære  Frøken,  gætter 
da  ej  deres  fromme  Sjæl: 
jeg  selv  var  min  salig  Fætter, 
og  han  er  blevet  mig  selv? 

Nu  vel  da!  Jeg  vil  indvie 

Dem   i,  hvad  De  aner  ej, 

men  De  maa  endelig  tie 

lige  saa  godt,   som  jeg! 

De  veed  jo  som  dannet  Pige, 

baade  hvad  Sjælevandring, 

Generationsforandring, 

Forpupning  og  sligt  vil  sige   — 

og  ved  De  det,   er  det  ej 

for  Dem  nogen  ny  Belærelse, 

at  Alle   —   deriblandt  jeg 

har  haft  en  Forudtilværelse. 

Hr.  Greven  har  kroet  sig  som  Hane, 

før  han  blev  født  Excellens, 

og  Danseren  trippet  som  Trane 

i  sin  Præexistens, 

Rouéen  som  Høg  har  holdt  Øje 

med  Hønsene  og  med  Duerne, 

mens  Skønaanden  som  Papegøje 

interesserede  Fruerne   — 

se  da  sad  de  store  Poeter 

paa  Kviste  som  kvidrende  Fugle, 

mens  jeg  var  en   „Fætter  Peter", 

en  højst  bedrøvelig  Ugle. 


Som  saadan  var  jeg  en  fuldstændig 

lyssky  Hypokondrist 

og  fandt  Alverden  elendig, 

trøstesløs,  tom  og  trist. 

Kun  Elegi  var  mit  Fag, 

kun  Sorg  og  Død  jeg  bebudede, 

naar  fra  Taarn  eller  Tag 

jeg  sang  —   det  vil  sige:  tudede. 


Men  nu,  da  jeg  denne  Gang 

atter  blev  inkarneret 

og  til  Menneskerang 

endelig  var  avanceret, 

mærkede  jeg,  at  min  Sang, 

der  burde  jublet  af  Lykke, 

tvært  imod  klynkende  klang 

om  Livets  Tomhed  og  Tvang 

og  Trængsel  og  Længsel  og  Trang 

til  Gravens  Hygge  og  Skygge. 

Det  var  kun  Pjank,   det  ve  ed  jeg, 

men  naar  jeg  fik  Pennen  fat, 

blev  jeg  straks  som  besat, 

og  hvordan  jeg  vendte  og  vred  mig, 

var  det  som  Mulm  og  Nat 

ned  over  Øjnene  gled  mig   — 

ja  kort  sagt:   —   som  Maren  red  mig. 

Da  jeg  nu  den  Gang  for  Resten 

—  indtil  Overmaal  næsten!   — 
var  livsglad  og  ung  og  sund 
og  fri  for  al  Pessimisme, 
kunde  mit  Tilfælde  kun 

finde  en  rimelig  Grund 

i  en  ondartet  Atavisme. 

saa  samled  jeg  min  Energi   — 

Jeg  maatte  jo  se  at  befri 

mig  ved  en  eller  anden  Kur 

for  dette  Gengangeri 

af  min  fordums  Uglenatur. 

Nu  vidste  jeg:  der  var  Røgelser, 

hvormed  man  kunde  forjage 

saadanne  slemme  Spøgelser 

—  i  alt  Fald  i  gamle  Dage  — 
det  gav  mig  den  gode  Idé: 

at  holde  en  Autodafé 

over  de  Natugleeange, 

jeg  i  et  Par  Aar  eller  tre 

havde  spækket  med  Ak  og  Vé   — 

De  kan  tro,  det  var  mange!   — 

og  se:  ved  Røgen  og  Lugten 

af  Branden  tog  Fristeren  Flugten, 

det  Baal  havde  gjort  ham  bange. 

Saa  gik  der  igen  et  Par  Aar, 
før  atter  min  Lire  jeg  stemte, 

da  var  mine  digtede  Saar 

og  Sorger  og  Skuffelser  glemte, 

og  jeg  havde  lært  mig  at  skæmte 

med  tvungne  og  trange  Kaar, 

og  ingen  Genganger  skræmte 

mig  mer  fra  at  nyde  min  Vaar. 

Nu  fattedes  bare  et  Skridt 

for  bestandig  at  blive  kvit 

min   Plads  blandt  de  sorte  Poeter. 

Det  tog  jeg  frejdigt  og  frit, 

da  jeg  prented  med  Sort  paa  Hvidt 

min  Epistel  til  Fætter  Peter. 


Nu  haaber  jeg  altsaa.   De  vil  forstaa, 

—  at  det  jeg  derved  har  pønset  paa, 
ikke  var  andet,  end  at  faa  givet 

min  Fortids  Genfærd  en  Pæl  gennem  Livet 

—  at  jeg  har  kendt  og  forstaaet  den, 

mod  hvem  jeg  saa  „grusomt  har  spidset  min  Pen", 

—  at  jeg,  ifald  jeg  har   „været  brutal" 
kun  var  det  imod  hans  Original, 

saa  Medynkstaarer  er  overflødige 

—  de  maatte  jo  gælde 

Deres  ærbødige 

Jeg  afsendte  Brevet  efter  opgivet  Adresse 
og  fik  siden  Vished  om,  at  det  var  afhentet, 
men  har  aldrig  hørt  eller  læst  noget,  der  kunde 
bringe  mig  paa  Spor  efter  den  ærede  Korrespon- 
dent eller  Korrespondentinde. 


Et  Par  Bedrifter  i  „Fædrelandets"  Tjeneste. 


Ved  Nytaarstid  1853  bragte  min  Ven  Ru- 
dolf Varberg*)  mig  Paludan-Mullers  nys  ud- 
komne Digt  „Luftskipperen  og  Ateisten" 
og  bad  mig  gennemlæse  denne  Satire. 

Det  havde  jeg  allerede  gjort. 

—  Har  Du  set,  til  hvem  den  sigter?  spurgte 
han. 

—  Naturligvis!  Til  Dig  og  ingen  Anden  — 
svarede  jeg.  Du  har  i  Din  Pjece  „Striden 
mellem  Ørsted  og  Mynster",  altfor  ugenert 
optraadt  som  Ateist,  og  da  han  ikke  kender 
Dig  og  veed,  at  hos  Dig  er  Ateismen  en  Tros- 


*)    Dengang   Cand.    phil.    og   Journalist,    dod    1869 
som  Justitssekretær  i  So-  02  Handelsrettiii. 

sag,  saa  har  han  antaget  den  for  Lapseri  og 
konstrueret  sin  opdigtede  Ateist  derefter,  men 
desuagtet  har  han  sat  falsk  Adresse  paa  Satiren 
ved  temmelig  frækt  at  versificere  flere  Sæt- 
ninger af  Din  Pjece  og  lægge  dem  i  Munden 
paa  den  ateistiske  Student  Lange,  hvem 
han  lader  den  katolske  Luftskipper  og  Dr. 
teol.  Montekrist  omvende  paa  den  mest 
inkvisitoriske  Maade.  Jeg  finder  i  det  Hele 
taget,  at  den  Kamp  mellem  Tro  og  Vantro,  hvori 
Troens  Forkæmper  kun  sejrer  ved  at  anvende 
Løgn  og  Mishandling,  er  for  brutal  til  at  være 
den  fine  Digter  Paludan-Muller  værdig!" 

—  Det  var,  hvad  jeg  ventede!  —  udbrod 
Varberg.    Vil  Du  sige  det  samme  paa  Prent? 

—  Ja,  hvis  jeg  skulde  anmelde  Digtet,  kunde 
jeg  naturligvis  ikke  sige  Andet  end  min  Me- 
ning, hvor  meget  jeg  endogsaa  beundrer  For- 
fatterens andre  Digte." 

—  Nu  vel!  —  vedblev  Varberg  —  Red- 
aktør Ploug  har  sendt  mig  Digtet  til  Anmeldelse 
i  „Fædrelandet",  fordi  han  ogsaa  har  set,  at 
Satiren  var  rettet  mod  mig  og  derfor  syntes, 
at  jeg  var  nærmest  til  at  tage  Digtet  under  Be- 
handling, men  jeg  vilde  helst,  at  en  Anden 
skulde   anmelde  det   og  spurgte  derfor,  om  jeg 

maatte  anmode  Dig  derom,  og  dertil  svarede 
han  straks:  Ja  vel,  naar  De  kan  stole  paa, 
at  han  ikke  lægger  Fingrene  imellem,  men  siger 
sin  Mening  rent  ud.  Og  nu  kommer  jeg 
derfor  til  Dig  og  beder  Dig  at  anmelde  Digtet 
i  „Fædrelandet"  uforbeholdent  saaledes,  som 
Du  finder  det  retfærdigt! 

Jeg  gik  ind  paa  Forslaget.  Allerede  den 
Anmodning:  at  levere  en  Anmeldelse  til  det 
fornemme  „Fædreland"  fandt  jeg  dengang  smig- 
rende, og  dobbelt  fristende  blev  Opgaven,  idet 
den  paa  Forhaand  gav  mig  Frihed  til  at  udtale 
min  Mening  om  et  Digt  af  en  saa  betydelig 
Forfatter  som  Paludan-Muller,  overfor  hvem 
de  fleste  Anmeldere  ikke  turde  kny,  mens  jeg 
efter  min  Opfattelse  maatte  misbillige  den 
ukristelige  Maade,  hvorpaa  Luftskipperen  om- 
vender Atheisten. 

Altsaa:  jeg  „lagde  ikke  Fingrene  imellem", 
men  anmeldte  Digtet*)  saaledes  som  det  efter 
min  Mening  fortjente  uden  „Persons  Anseelse" 
og  Hensyn  til,  at  det  var  skrevet  af  en  Pro- 
fessor med  den  størst  mulige  Avtoritet,  og  uden 
al    Partiskhed,    endskønt  Forfatteren   har    gjort 


*)  „Fædrelandet"  den  8.  Januar  1853. 

Alt  for  at  bestikke  Læseren  til  Fordel  for  Luft- 
skipperen,  Religionens  Forkæmper,  der  var  ud- 
pyntet som  en  moderne  Teaterhelt  med  blege 
Kinder,  sort  Skæg,  sarkastisk  Smil,  dæmonisk 
Blik,  Beskyldning  for  et  Drab,  Bekendtskab 
med  det  Dybe  og  det  Høje,  in  specie:  katolsk 
Theologi,  en  akademisk  Doktorgrad  osv.  —  mens 
hans  Modkæmper  er  fremstillet  som  en  blond 
Urtekræmmersøn,  der  i  intellektuel  Henseende 
betegnes  som  et  „Kyllingehoved"  og  fysisk  gør 
sig  bemærket  ved 

Det  flade  Bryst,   de  smalle  Skulderplanker, 
de  spidse  Knæ,  de  tynde,   skæve  Skanker, 

hvilket  ikke  forhindrer  ham  i  at  have  „høvlet 
løs  paa  den  halve  Gejstlighed,  og  redet  Profes- 
sorer til  Vands,  ja  gjort  det  af  med  selve  Sæl- 
lands Biskop"  — 

Det  er  de  to  Forkæmpere  for  Troen  og 
for  Ateismen!  Kampens  Udfald  er  det  ikke 
vanskeligt  at  forudse.  Førend  de  To  gaar  til 
Vogns,  faar  Luftskipperen  et  overraskende  Brev 
fra  Studentens  Kæreste,  Betty  Mikkelsen,  hvori 
hun  beklager  sig  over  Langes  Vantro  og  an- 
raaber  den  mægtige  Doktor  om  at  tage  sig  af 
hans  Omvendelse.      Montekristo  bliver   rørt   til 

Taarer  ved  at  gennemse  den  naive  Piges  Brev, 
og  saa  snart  han  har  forladt  terra  firma,  be- 
gynder han  straks  Omvendelsesværket  ved  at 
opfordre  Lange  til  at  istemme  en  Salme,  der 
naturligvis  ikke  ligger  for  Fritænkerens  Stemme. 
Nu  begynder  der  en  Disput,  hvori  Langes  Re- 
plikker i  kunstfærdige  Ottavavers  indeholder 
korrekte  Citater  af  „Striden  mellem  Ørsted  og 
Mynster".  Saa  længe  Kampen  føres  med 
Logikkens  Vaaben  vinder  Troens  Ridder  ingen 
Sejer,  men  som  forhenværende  Munk  lader 
Montekristo  Hensigten  hellige  Midlet.  Han 
aabner  i  Smug  Ballonens  Ventil.  Nu  gaar 
Farten  i  forfærdende  Hast  nedad,  og  han  ind- 
bilder med  Lethed  den  i  Luftskipperiet  ukyndige 
Avisrecensent,  at  det  er  Døden,  der  truer  dem. 
„Hvad  er  her  at  gøre?"  —  „Kast  hurtig  Deres 
Klæder  over  Bord!"  —  Lange  adlyder,  det  er 
i  sin  Orden,  men  da  han  paa  Handsker  og 
Briller  nær  har  opnaaet  en  paradisisk  Dragt, 
losser  Luftskipperen  hemmelig  en  af  sine  Ballast- 
poser og  Ballonen  stiger  atter  op  i  de  kolde 
Regioner  med  den  nøgne  Ateist.  Nu  gaar 
det  denne,  som  det  vilde  gaa  den  mest  orto- 
dokse Trosridder  i  hans  Sted:  han  er  nær  ved 
at  bukke  under  for  den  isnende  Kulde,  men  da 

Ex-Munken  derpaa  overøser  ham  med  Haan 
og  Spot,  farer  han  op  imod  ham.  Missionæren 
møder  ham  med  Mundingen  af  en  optrukken 
Pistol,  og  den  nøgne  Stymper  styrter  forfærdet 
om  paa  Bunden  af  Gondolen.  Her  bliver  han 
liggende,  til  han  betaget  af  Kuldekrampe  maa 
opgive  al  Modstand  og  love  blind  Lydighed. 
I  denne  viljeløse  Tilstand  maa  han  læse  sit 
glemte  Fadervor,  siden  lære  det  paa  Latin,  og 
endelig  paa  godt  Katolsk  bede  en  hel  Rosen- 
krans igennem,  efter  at  Montekristo  har  ind- 
hyllet ham  i  sin  Kavaj.  Imidlertid  daler  Bal- 
lonen ned  ved  Swinemunde,  og  efter  at  Luft- 
skipperen har  lykønsket  Rejsekammeraten  til 
Omvendelsen,  foræret  ham  sin  grønne  Kavaj,  et 
Par  gule  Tøfler  og  en  lodden  Hue,  anbefalet 
ham  at  holde  Autodafé  over  sine  kætterske 
tyske  Bøger,  advaret  ham -mod  de  Fritænkere, 
der  grasserer  i  Nærheden  af  Rundetaarn,  for- 
manet ham  til  at  være  god  mod  Betty  Mik- 
kelsen og  givet  ham  5  Rigsdaler  til  Rejsepenge 
og  Erstatning  for  Frakke,  Bukser,  Vest,  Skjorte, 
Strømper,  Støvler  etc,  byder  han  ham  Farvel. 
Studenten  er  nu  grundig  omvendt.  Hans  For- 
hold til  Betty  Mikkelsen  er  retableret,  han  har 
opbrændt    Feuerbach  &  Comp.s    Skrifter    og 

7 

taget  Afsked  som  æstetisk  Bladanmelder,  ja 
han  er  i  Færd  med  at  læse  til  teologisk  Em- 
bedseksamen. 

Der  var  ikke  faa  Vanskeligheder  ved  at 
anmelde  dette  Digt  „uden  at  lægge  Fingrene 
imellem". 

Jeg  hverken  kunde  eller  vilde  tage  Parti 
for  Ateismen.  Ikke  engang  for  den  Ateist- 
karrikatur,  Digteren  havde  opstillet  som  „Priigel- 
knabe",  kunde  jeg  paaregne  Sympati.  Jeg 
kunde  heller  ikke  gaa  ud  fra  den  vist  nok  ube- 
stridelige Sigtelse,  der  var  rettet  mod  en  be- 
stemt Person  ved  at  lægge  Citater  af  hans  Bog 
ind  i  Ateistens  Replikker,  da  jeg  ved  at  iden- 
tificere Anton  Lange  med  Rudolf  Varberg  vilde 
gjøre  min  Ven  en  slet  Tjeneste  og  paatage  mig 
en  altfor  vidtløftig  og  trættende  Bevisførelse. 
Frem  for  Alt  maatte  jeg  vise  den  mest  hen- 
synsfulde Hoflighed  mod  den  store  Digters  Per- 
son, uagtet  han  saa  hensyns  lost  havde  karri- 
keret  den  vantroende  Journalist. 

Altsaa:  jeg  holdt  mig  strængt  til  Digtet 
og  paaviste,  hvorledes  Digteren  havde  valgt  et 
utaknemmeligt  Æmne  ved  at  skildre  en  Strid 
mellem  en  Troende  og  en  Trosfornægter  og 
udruste    Troens    Ridder    med     alle    overlegne 

Evner  og  Kundskaber,  „noget  Engleligt"  og 
„noget  Dæmonisk",  og  derimod  at  fremstille 
Vantroens  Forkæmper  som  en  opblæst  Dreng, 
der  „i  det  Højeste  kan  blive  Prokurator"  med 
Tiden  —  men  desuagtet  lade  den  lille  skæv- 
benede Student  forsvare  sig  tappert,  saa  længe 
han  kæmper  med  Videnskabens  Vaaben  for  at 
hævde  sine  filosofiske  Vildfarelser,  indtil  den 
lærde  teologiske  Doktor  først  ved  Anvendelse 
af  Svig,  Løgn  og  Tortur  faar  Overmagten,  og 
ved  at  sætte  den  ubevæbnede,  nøgne  forfrosne 
Stakkel  en  Pistol  for  Panden  og  true  ham  paa 
Livet  bringer  ham  til  at  gribe  til  Bønnebogen 
i  en  saa  deprimeret  Tilstand,  at  han  lige  saa  godt 
kunde  tvinges  til  at  opramse  en  islamitisk  Bøn, 
som  til  at  bede  alle  Rosenskransens  halvhun- 
drede Ave  Marier  og  fem  Paternostre.  En  saa 
ubetydelig  Sejr  vundet  ved  saa  lumpne  Midler 
af  en  saa  overlegen  Stormand  over  en  saa  af- 
mægtig Modstander  fandt  jeg  ikke  værdig  til 
at  besynges  i  to  Hundrede  mesterlige  Stanzer 
af  en  saa  stor  Digter  som  Paludan-Muller,  og 
en  Kamp  mellem  Tro  og  Vantro,  hvorunder 
Troens  Missionær  maa  gribe  til  Inkvisitionens 
Pinselsmetode,  kunde  jeg  kun  betragte  som  kom- 
promitterende for  Evangeliets  Forkynder.    Nok 

er  det:  Redaktionen  erkendte,  at  jeg  havde  be- 
handlet den  personlige  Satire  „uden  at  lægge 
Fingrene  imellem",  og  dog  saavidt  muligt  und- 
gaaet   at   komme  den  fredlyste  Digter  for  nær. 

Kort  efter  blev  jeg  af  Redaktionen  opfordret 
til  at  besvare  en  Artikkel,  som  den  havde 
„maattet  optage"  mod  min  Anmeldelse  af  „Luft- 
skipperen og  Atheisten".  Hvorfor  man  havde 
maattet  gøre  det,  begreb  jeg  ikke,  ti  det  var 
et  Forsvar,  som  fra  først  til  sidst  hvilede  paa 
en  Misforstaaelse,  der  straks  faldt  i  Øjnene  og 
med  Lethed  kunde  paavises  ved  en  Mængde 
umisforstaaelige  Citater  af  Digtet.  Som  det 
lod  til,  maatte  det  være  personlige  Hensyn,  der 
havde  aabnet  Bladets  Spalter,  ti  man  lo  kun 
af  Misforstaaelsen  og  opfordrede  mig  til  at  blotte 
den  tydeligt,  „hvad  der  baade  var  let  og  vel 
fortjent". 

For  imidlertid  her  at  undgaa  al  Vidtløftig- 
hed skal  jeg  indskrænke  Referatet  af  denne 
Polemik  til  at  oplyse  :  at  Indsenderen  forvandler 
Troshelten  Montekristo  til  et  Eksemplar  af  de 
allerværste  Slags  Fritænkere,  nemlig  en  Ironiker, 
„hos  hvem  Tvivlen  har  fortæret  al  Tro  paa 
Gud  som  paa  Mennesker,  og  for  hvem  Alt  er 
lige  sandt,  fordi  Intet  er  absolut  sandt  for  ham", 

mens  Studenten  kun  er  en  Udenads- Ateist, 
hvem  Doktoren  for  Løjer  forvandler  til  en 
Udenads  -  Teolog  eller  rettere  til  en  Ramse- 
Katolik. 

Hvor  let  denne  Forvanskning  kunde  paa- 
vises,  og  hvorledes  den  berøvede  Digtet  al  Inter- 
esse, vil  enhver  Læser  kunne  forstaa  uden 
Vejledning,  og  jeg  skal  derfor  ikke  dvæle  læn- 
gere, hverken  ved  min  Anmeldelse  af  Paludan- 
Mullers  Digt  eller  ved  min  Polemik  imod  den 
dristige  ,,Tiro",  der  forplumrede  Digtet  i  Stedet 
for  at  forsvare  det. 

Begge  Dele  fik  imidlertid  for  mig  en  Følge, 
som  jeg  maa  notere  i  mine  Erindringer,  fordi 
den  er  ubekendt  for  Publikum,  nemlig:  at  de 
gav  Anledning  til  at  jeg  kom  til  at  skrive  en 
Del  anonyme  Anmeldelser  i  „Fædrelandet". 


Af  disse  skal  jeg  kun  omtale  en  eneste, 
fordi  den  viser,  med  hvilken  Letsindighed  Folk 
paatager  sig  at  oversætte  Digterværker  fra  Sprog, 
som  de  ikke  forstaar. 

En  Dag  fik  jeg  Besøg  af  en  ung  Officer, 
der  spurgte  mig,  om  det  var  sandt,  at  jeg  over- 

satte  et  svensk  Teaterstykke  for  Kasino,  da 
han  i  saa  Fald  vilde  opgive  sit  Forsæt,  at 
oversætte  det. 

Jeg  beroligede  ham  med  den  Forsikring, 
at  jeg  ikke  tænkte  paa  at  oversætte  Stykket 
og  tilføjede  den  Forklaring:  at  der  ikke  var 
nogen  Sandsynlighed  for  dets  Antagelse.  I 
Samtalens  Løb  kom  jeg  til  at  gøre  ham  det  nær- 
gaaende  Spørgsmaal:     om  han  forstod  Svensk? 

Hvad  jeg  mente  med  det? 

Om  han  havde  studeret  den  svenske  Lite- 
ratur  —  omgaaedes  meget  med  Svenskere  — 
eller  opholdt  sig  længere  Tid  i  Sverig? 

Nej,  han  kunde  kun  Svensk,  som  alle  dan- 
nede Danske. 

Om  han  nogensinde  havde  prøvet  at  over- 
sætte en  svensk  Bog? 

Ja,  han  havde  et  oversat  svensk  Digterværk 
under  Pressen,  og  ventede  at  det  vilde  ud- 
komme en  af  Dagene  —  svarede  han  frejdig. 

—  Et  Digterværk?  —  gentog  jeg  forbavset. 

—  Ja  —   „Fånrik  Ståls  sagner!"  — 

—  Det  er  da  vel  ikke  Deres  Alvor?  — 

—  Jo,  mit  ramme  Alvor  —  paa  Hagerups 
Forlag.     Synes  De  det  er  saa  forfærdeligt?  — 

—  Ganske  forskrækkeligt!  De  aner  vist  ikke, 
hvor  svært  det  er  at  oversætte  fra  Svensk  til 
Dansk  —  især  et  Digterværk  —  forsikrede  jeg. 

Den  kække  Oversætter  smilede.  Han  for- 
talte: at  han  havde  ladet  en  af  vore  mest  be- 
kendte Anmeldere  gennemse  Oversættelsen,  og 
at  han  ikke  havde  fundet  nogen  Fejl  i  den  — 
følgelig:  at  det  dog  ikke  havde  været  nogen 
overdreven  farlig  Sag,  han  havde  indladt  sig  paa. 

—  Nu  vel,  Hr.  Løjtnant!  Saa  er  det 
maaske  mig,  der  har  været  ængstelig  i  Utide. 
Nu  vil  jeg  forelægge  Dem  et  svensk  Digt,  og 
dersom  De  ikke  begaar  10  Fejl  inden  De  har 
oversat  to  smaa  Sider  paa  Dansk,  saa  vil  jeg 
erkende,  at  jeg  ikke  har  haft  Spor  af  Ret  til 
at  tvivle  paa  Deres  Dygtighed.  — 

—  Ja,   lad  os  prøve!  —  sagde  Løjtnanten. 

Det  blev  naturligvis  ikke  nogen  af  de  let- 
teste svenske  Bøger,  jeg  valgte.  Det  blev  Fru 
Lenngrens  Digte,  den  illustrerede  Udgave,  7de 
Oplag  ved  Carlén,  jeg  tog  frem  af  mit  Bogskab, 
og  hvori  jeg  opslog  Side  144 — 145.  Begge 
Sider  tilsammen  indeholdt  kun  det  tredive  Linier 
lange  Digt  „Kalaset". 

Saa  begyndte  Prøven: 

„Frun  vill  i  dag  slå  på  stort 
Samtlige  gasterna  bjudne  på  kort   — " 
„Fruen  vil  i  Dag  slaa  stort  paa  det, 
Samtlige  Gæster  indbudne  paa  kort . .  .  Varsel" 

Første  Fejl:  paa  Kort  --  Invitationskort! 

„Hor  stekvåndarn  gnåller!" 
„Hør  Stegevenderen  .  .  .  nynner." 

Nr.  2:    Gnola  betyder:  nynner,  gnalla:  knirker 
„Herrar  och  fruar,  matronor,  mamseller 
Trippa  så  let  in  i  herrskapets  port, 
Vården  år  trumpen  —  kontanter  det  galler  —  " 
„Verden  er  trang   —   det  koster  Penge  — " 

Nr.  3  &  4: 

„Værten  er  gnaven!" 

„Knårackan  skåller." 

—  De  to  Ord  kan  jeg  ikke! 
Nr.  5  &  6: 

„Skødehunden  bjeffer"    — 
og  Nr.  7: 

„Frun  ropar  idligt  „Vålkommen!"  —  Vet  hut" 

-  Ordet  „Vet  hut"  kan  De  endnu  mindre 
oversætte.  Det  var  altsaa  syv  Gange,  Deres 
svenske  Sprogkundskab  slog  Klik  i  det  første 
Vers,  og  vi  har  to  Vers  tilbage.  Skal  vi  fort- 
sætte? —  spurgte  jeg. 

—  Nej,  det  er  nok!  Men  saadant  Svensk 
har  jeg  aldrig  set  før  —  sukkede  den  stakkels 
Oversætter,  og  jeg  kunde  kun  forøge  hans  Be- 
drøvelse med  den  Forsikring:  at  det  netop  var 
klassisk  Svensk  fra  den  svenske  Digtnings 
mest  klassiske  Tid. 

Et  Par  Dage  derefter  fik  jeg  Bogen  til 
Anmeldelse  fra  „Fædrelandet".  Den  svarede 
fuldstændig  til  den  foregaaende  Prøve  i  Hen- 
seende til  sproglige  Fadæser,  men  —  hvad  der 
var  værre  endnu  —  den  truede  i  en  Eftertale 
med,  at  dersom  den  fandt  „nogen  venlig  Mod- 
tagelse", skulde  Runebergs  øvrige  Digte  blive 
fordanskede  paa  samme  Maade. 

For  at  frelse  disse  fra  denne  truende 
Skæbne,  skrev  jeg  en  Anmeldelse  af  Bogen, 
der  med  en  Syndflod  af  Citater  beviste,  at  Hr. 
F.  F.  —  Oversætterens  Mærke  — 

1)  ikke  forstod  Svensk, 

2)  ikke  kunde  skrive  Dansk  og 

3)  hverken  havde  Begreb  om  Rim  eller 
Metrum. 

Jeg  skal  her  kun  anføre  nogle  af  Beviserne 
for  den  første  Paastand. 

Alle  de  Ord,  der  omtrent  lyder  ens  paa 
Svensk  og  Dansk,   skønt  de  har  forskellig  Be- 

tydning  paa  hvert  Sprog,  havde  han  overført  i 
den  danske  Oversættelse.  Uagtet  springa  be- 
tyder løbe  paa  Dansk,  oversatte  han  allevegne 
springa  med  springe,  og  skønt  stanna  er  det 
samme  Ord  som  standse,  omskrev  han  det 
altid  med  stande.  Ordet  dit,  der  skulde  over- 
sættes med  det  danske  did  eller  derhen  læste 
han  som  ditt,  og  naar  Korporalen  spørger  Kon- 
gen om  han  „får  svansa  dit  Kanon?",  tror  den 
troskyldige  Oversætter,  at  Kanonen  er  Nevtrum 
og  skriver  „maa  jeg  dreje  Din  Kanon?"  At 
en  Oppasser  eller  Tjenestekarl  kaldes  drång 
vidste  han  ikke,  og  derfor  lader  han  General 
Dobeln  kalde  paa  Drengen,  da  Provsten  skal 
kastes  paa  Døren. 

At  Ordet  liden  paa  Svensk  er  en  Fortids- 
form  for  Verbet  att  lida  (lide  mod  Aften),  veed 
han  heller  ikke,  og  derfor  omskriver  han  det 
med  det  danske  liden  (lille)  saaledes,  at  naar 
torpflickan  siger 

Red  mig  en  graf,  o  moder  kår! 
Min  lefnadsdag  år  liden, 

oversætter  han  glat  væk: 

Red  mig  en  Grav,  o  Moder  kær! 
Min  Levetid  er  liden. 

Hvad  en  flakt  (et  Vindpust)  er,  har  han 
ingen  Anelse  om,  derimod  har  han  tilfældigvis 
hørt  at  en  flåck  betyder  en  Plet,  og  naar  der 
siges  om  molnets  broder 

Han  foddes  lik  en  flakt  på  heden 

saa  oversætter  han  derfor 

Han  fødtes  lig  en  Plet  paa  Heden. 

Om  Roter,  de  militære  Afdelinger,  der 
skal  stille  en  Soldat  og  yde  ham  Fattighjælp, 
naar  han  bliver  aflægs,  har  han  Intet  hørt,  der- 
imod veed  han:  at  Rotterne  —  især  Kirkens  — 
er  bekendte  for  deres  Fattigdom,  og  naar  der 
fortælles  om  „Veteranen" : 

Rotfattig  var  han  annars  på  sina  gamla  dar, 
saa  gengiver  han  det  paa  Dansk  med: 

Forresten  som  en  Rotte  han  fattig  var  og  arm. 

Allerværst  var  dog  den  stakkels  Oversætter 
faren,  naar  Digteren  brugte  et  figurligt  Ud- 
tryk —  for  Eksempel  naar  han  lader  Løjtnant 
Reiher  sige  ved  Gildet  i  Franzila: 

Adlercreutz  det  var  och  Hertzen, 
Som  slog  knut  uppå  vår  nesa, 
Fåltmarskalken  var,  som  vanligt, 
Re'n  for  fan  i  våld  på  resa. 

Meningen  heraf  var  ordret:  Det  var  Adler- 
creutz og  Hertzen,  som  slog  Knude  for  vor 
Skændsel  (ved  at  standse  Tilbagetoget  og  levere 
Slaget  ved  Sikajoki).  Feltmarskalken  (Klingspor) 
var  som  sædvanligt  allerede  rejst  Pokker  i  Vold 
forud.  Hvorledes  skulde  han  oversætte  denne 
Udtalelse,  af  hvilken  han  kun  troede  at  genkende 
Ordet  „nesa"  —  Skam  og  Skændsel  —  der 
lignede  det  danske  Næse?  Han  oversatte  det 
frit  saaledes: 

Det  var  Adlercreutz  og  Hertzen, 
som  slog  Knips  ret  for  vor  Næse. 
Feltmarskallen  som  sædvanlig 
Fjenden  vil  et  Stykke  blæse. 

Videre  kunde  Mishandlingen  af  den  store 
Digters  Vers  ikke  gaa,  og  Ingen  kan  fortænke 
mig  i,  at  jeg  i  min  Anmeldelse  kaldte  Over- 
sættelsen: „En  literær  Skandale",  da  jeg  med 
tilsvarende  Eksempler  kunde  bevise,  at  Løjtnant 
F.  F.  havde  behandlet  sit  Modersmaal  lige  saa 

uskaansomt,  som  det  Sprog,  hvorpaa  „Fånrik 
Ståls  sagner"  var  digtet. 

Naar  jeg  nu  vedkender  mig  denne  An- 
meldelse, som  jeg  dengang  lod  gaa  anonym 
ud  i  Verden,  saa  maa  endelig  Ingen  tro,  at  jeg 
føler  Spor  af  Stolthed  over  Resultaterne  af  min 
drabelige  Kamp  baade  for  det  danske  og  det 
svenske  Sprog.  — 

Den  gyselige  Oversættelse  blev  trods  min 
Anmeldelse   udsolgt  i  Boghandelen! 


„I  forrige  Uge4'. 


I  Begyndelsen  af  1854  besluttede  min  Ven 
Rudolf  Varberg  at  læse  til  Embedseksamen, 
og  i  den  Anledning  at  trække  sig  tilbage  fra 
den  journalistiske  Virksomhed,  der  i  en  Aar- 
række  havde  hindret  ham  i  at  forberede  sig  til 
den  juridiske  Embedsbane,  og  da  han  ønskede 
at  sikre  sig  sin  Ansættelse  ved  „Dagbladet", 
naar  Eksamenslæsningen  var  forbi,  erkyndigede 
han  sig  hos  Redaktionen  om,  hvilken  For- 
fatter man  vilde  antage  i  hans  Sted,  hvis  han 
kunde  finde  en,  der  midlertidigt  vilde  udfore 
hans  Arbejde  og  derved  holde  ham  Pladsen 
som  Literatur-  og  Kunst-Anmelder  aaben,  naar 
han  lykkelig  og  vel  var  bleven  Cand.  jur. 

Man  erklærede  sig  tilfreds  med,  at  jeg 
foreløbig  afløste  ham,    og  uagtet  det  kun  blev 

en  tarvelig  lønnet  Virksomhed  for  mig,  der  an- 
vendte dobbelt  saa  megen  Tid  paa  mine  Artikler, 
som  min  hurtigskrivende  Forgænger,  gik  jeg 
ind  paa  dette  Arrangement,  der  havde  stor  Be- 
tydning for  min  Ven. 

Den  Opgave,  der  især  blev  stillet  mig,  var 
hver  Mandag  at  skrive  en  Feuilleton,  der  be- 
handlede et  eller  flere  Emner,  som  havde  staaet 
paa  Dagsordenen  i  den  forløbne  Uge,  og  da 
„Dagbladet"  ligesom  „Times"  skulde  være  en 
Stormagt  og  følgelig  ikke  kunde  være  tjent 
med,  at  dets  Smaaforfattere  satte  deres  Navn 
under  de  af  dem  forfattede  Artikler,  var  det 
allerede  en  stor  Indrømmelse,  at  jeg  fik  Lov  til 
ved  en  fælles  Overskrift  at  betegne  min  Pater- 
nitet  til  de  af  mig  skrevne  Feuilletoner.  Denne 
Overskrift  blev:    „I  forrige  Uge". 

Det  var  i  Marts  Maaned,  at  jeg  begyndte 
paa  denne  Række  af  Feuilletoner,  og  som  Følge 
deraf  blev  Kunstudstillingen,  der  som  sædvanlig 
aabnede  sine  Porte  den  1ste  April,  et  af  de 
første  Æmner,  jeg  kom  til  at  behandle,  og 
uagtet  jeg  frem  for  alt  havde  til  Hensigt  at 
udtale  mig  upartisk  om  de  udstillede  Kunst- 
værker og  undgaa  enhver  Skygge  af  det  fana- 
tiske Klikkevæsen,  som  paa  den  Tid  grasserede 

baade  blandt  Kunstnerne  og  Anmelderne,  und- 
gik jeg  ikke  at  stikke  min  Haand  i  denne 
Hvepserede,  og  fordi  jeg  ikke  ensidig  tog  Parti 
for  den  ene  Klikke  at  blive  overfaldet  af  dens 
Medlemmer  som  en  haandgangen  Forkæmper 
for  den  anden. 

Der  var  nemlig  paa  den  Tid  to  Retninger 
i  vor  bildende  Kunst,  hvis  Tilhængere  gensidig 
forkættrede  hinanden  med  den  mest  forblindede 
Lidenskabelighed,  og  jeg  havde  i  min  første 
Feuilleton  om  Udstillingen  en  passant  berørt 
denne  beklagelige  Kendsgerning,  men  for  at 
undgaa  de  gængse  ubeføjede  og  af  Modstanderne 
opfundne  Benævnelser:  „Høyenianerne"  og 
„Jøderne",  givet  Klikkerne  de  nevtrale  Be- 
tegnelser: „de  Blonde"  og  „de  Brunette", 
der  ved  denne  Lejlighed  kom  i  Kurs. 

Min  Paastand,  at  dette  Klikkevæsen  som 
sædvanlig  ikke  var  tilstrækkelig  grundet  paa 
nogen  principiel  Forskel  i  de  to  Lejres  Op- 
fattelse eller  Fremstilling,  fremkaldte  til  at  be- 
gynde med  en  Forespørgsel  fra  en  fornærmet 
Kunstner  om,  hvad  jeg  da  ansaa  for  Grunden 
til  den  indbyrdes  Uenighed  og  Strid. 

Herpaa  havde  jeg  let  ved  al  svare:  at  den, 
der    har   paastaaet,    at    der   mangler  Grund    til 

Si  rid,  ikke  derved  har  paadraget  sig  Forpligtelse 
til  at  paavise,  af  hvilke  Grunde  der  stredes, 
men  jeg  var  saa  heldig  i  Stedet  derfor  at  kunne 
meddele  en  lille  Prøve  paa,  hvorledes  Striden 
førtes,  ved  at  gengive  følgende  Dialog  mellem 
to  af  de  alleryngste  Klikkemedlemmer,  hvortil  jeg 
samme  Dag  var  blevet  Vidne  paa  Charlottenborg. 

Den  Blonde: 
Nej,    vi    kender  Jer.     Hele  Klikkens  Felt- 
raab    er:     Effekten    leve!     Pokker    med    Natur 
og  Sandhed. 

Den  Brunette: 
Det    er   noget    Snak.     Men   I   raaber    der- 
imod:    Trivialiteten    leve!     Pokker   med   Poesi 
og  Skønhed! 

Den  Blonde: 
Aa  Vrøvl!     Vi  siger  blot:    Hvad  der  ikke 
er  sandt,  er  heller  ikke  skønt. 

Den  Brunette: 
Det  siger  vi  ogsaa,   men   vi  giver  os  ikke 
af  med  at  fotografere  Naturen  i  dens  kedeligste 
Skikkelse.     Vi  gengiver  den  helst,   som  vi  har 
set  den,  naar  den  var  skønnest. 

8 

Den   Blonde: 
Det    gør    vi  med.     Men  vi   har  aldrig  set 
den,  som  I  fremstiller  den. 

Den  Brunette: 
Naturligvis!     Jeg    har   aldrig  beskyldt  Jer 
for  at  have  Øje  for  det  Skønne! 

Den  Blonde: 
Hvad    er   det  Skønne?  —  Farvel    og   hils 
de    andre   Jøder!     Men    tag    dig    i   Agt   for   at 
hænge  fast  ved  deres  Lakmalerier! 

Den  Brunette: 
Farvel!      God    Fornøjelse    hos    Graavejrs- 
malerne,    men    vogt    dig   for   at    gnide   Smuds- 
klatterne af  deres  Paletter! 


Jeg  kunde  lige  saa  godt  som  at  anføre  denne 
lille  Ordveksel  have  henvist  til  „Fædrelandef's 
og  „Flyvepostenes  Kunstanmeldelser,  ti  disse 
to  Blades  artistiske  Dommere  var  akkurat  lige 
saa  hildede  af  Klikkehensyn,  hver  fra  sin  Side, 
som  de  to  Kunstnere  in  spe,  og  jeg  tør  ikke 
benægte   Muligheden    af,    at   de  Herrer  Penne- 


115 

førere  hentede  deres  Domme  fra  tekniske  Kon- 
sulenter, der  ikke  havde  større  Avtoritet  —  i 
alt  Fald  galdt  en  Person,  som  i  Kunstnerkredse 
gik  under  Navnet:  „Facadevaskeren",  en  Tid 
lang  for  at  være  Sufflør  og  Inspirator  hos  det 
ene  Blads  Kunstanmelder. 

Da  jeg  ikke  tør  forudsætte,  at  den  Genera- 
tion af  Læsere,  i  hvis  Hænder  disse  Blade  falder, 
har  Lyst  og  Lejlighed  til  at  gøre  sig  bekendt 
med  Aviser  fra  Midten  af  det  Aarhundrede, 
der  nu  er  nær  sin  Slutning,  skal  jeg  dog  for 
at  spare  dem  Ulejligheden  i  Korthed  fortælle 
Oprindelsen  til  det  Klikkevæsen,  der  paadrog 
mig  en  af  de  længste  Polemikker,  hvori  jeg 
har  været  indviklet. 

I  vort  Aarhundredes  unge  Dage  havde  vore 
Kunstnere  næsten  uden  Undtagelse  gjort  Rejser 
til  Udlandet  for  i  Rom,  Mlinchen,  Dresden  og 
Diisseldorf  at  udvikle  deres  Kunst,  og  det  var 
en  næsten  uundgaaelig  Følge  deraf,  at  deres 
Billeder  ikke  alene  fremstillede  Scener  af  frem- 
med —  især  italiensk  —  Folkeliv,  men  tillige 
var  paavirket  af  fremmede  Mestres  Teknik. 

Det  var  den  veltalende  Professor  Høyens 
Fortjeneste,  at  han  førend  og  mere  end  nogen 
Anden  henledte  Opmærksomheden  paa,  at  vort 

eget  Laud  frembød  baade  Egne  og  Folkeliv, 
der  fortjente  at  gøres  til  Genstand  for  kunstnerisk 
Fremstilling,  og  at  der  ved  selvstændigt  Studium 
maatte  kunne  udvikles  en  Teknik,  som  var  særlig 
egnet  for  Gengivelsen  af  de  nordiske  Opgaver, 
om  den  end  til  at  begynde  med  maatte  savne 
de  ældre  Skolers  rutinemæssige  Effekt. 

Saaledes  fremstod  den  saakaldte  „nordiske 
Kunst",  hvis  Tilhængere  straks  patenterede  og 
fredlyste  de  Malere,  der  sympatiserede  med  det 
opstillede  Program  og  forkættrede  deres  Kolleger, 
som  allerede  havde  tilegnet  sig  en  mere  ud- 
viklet Malemaade  under  deres  Ophold  i  Ud- 
landet. „Fædrelandet"  blev  med  sædvanlig  vel- 
ment Ensidighed  de  Nordiskes  Forkæmper,  og 
„Flyveposten"  tog  sig  med  sædvanlig  praktisk 
Sans  af  de  andre  Kunstnere,  der  endnu  havde 
det  største  Publikum  paa  sin  Side.  Bissen, 
Marstrand,  Konstantin  Hansen,  Roed, 
Skovgaard,  Sonne,  Lundby,  Kyhn  og 
Dalsgaard  var  saaledes  satte  over  al  Kritik 
af  de  Nordiske,  mens  Simonsen,  Gertner, 
J.  L.  Jensen  (Blomstermaleren),  Liebert,  Mel- 
bye, Monies,  Rohde,  Schleisner  og  Storch 
kun   blev  nævnte  af  dem    som  Folk,    der    ved 

utilladelige,  ukunstneriske  Midler  jagede  efter 
Effekt  og  bestak  det  ukritiske  Publikum. 

I  en  af  mine  første  Feuilletoner  omtalte 
jeg  denne  beklagelige  Klikkestrid,  og  straks  var 
101  ude.  En  af  den  nordiske  Klikkes  Exaltados, 
der  var  saa  forblindet  af  Fanatisme,  at  han 
ikke  havde  kunnet  læse,  hvad  jeg  havde  skrevet, 
rykkede  under  Mærket  „3"  frem  i  „Fædre- 
landet" med  en  Artikel,  hvori  han  beskyldte 
mig  for  at  „have  optaget  „Flyveposten" s  Kunst- 
anskuelse", og  at  have  „givet  overdrevne  og 
usande  Skildringer  af  Kunstnernes  personlige 
Tvistigheder".  Ja,  uagtet  jeg  ikke  havde  yttret 
et  eneste  ubehageligt  Ord  om  den  nationale 
Retning,  men  tværtimod  udtrykkelig  betegnet 
den  som  en  agtværdig  Stræben  og  udelukkende 
polemiseret  mod  Separatismen  i  vore  Kunstner- 
forhold, blev  mine  Udtalelser  betegnede  som 
„Angreb  paa  det  Nationalejendommelige". 

Uagtet  jeg,  som  sagt,  slet  ikke  havde  ind- 
ladt mig  paa  Polemik  med  nogen  af  Parterne 
og  deres  Principper,  var  jeg  saaledes  af  Hr. 
Tretal  paa  den  blonde  Klikkes  Vegne  indrulleret 
mellem  dens  Modstanderes  Kombattanter,  og  da 
jeg  bad  nogle  yngre  nordiske  Kunstnere  for- 
klare mig,  hvormed  jeg  havde  gjort  mig  fortjent 

til  denne  Forfremmelse,  svarede  de  mig  meget 
naivt,  at  jeg  jo  i  min  Anmeldelse  af  Udstillingen 
havde  brudt  Staven  over  den  nordiske  Kunst, 
og  da  denne  Anmasselse  saa  skulde  paavises, 
var  de  ikke  i  Stand  til  at  finde  noget  andet  An- 
greb paa  denne  Kunstretning,  end  at  jeg  havde 
skrevet  om  et  meget  brunet  Portræt,  som  Roed 
havde  udstillet,  „at  det  havde  en  sodfarvet 
Kolorit",  og  om  et,  som  var  malet  af  Kon- 
stantin Hansen,  „at  Karnationen  lignede  olie- 
malet Træ".  —  Det  var  altsaa  efter  Klikke- 
opfattelsen  det  Samme  som  „at  angribe  det 
Nationalejendommelige  i  Kunsten".  At  have 
skrevet  nogen  Dadel  over  et  af  Klikkens  fred- 
lyste Kunstneres  Arbejder  var  jo  en  Helligbrøde! 
Derom  fik  jeg  nogle  Dage  der  efter  nøjere 
Besked  af  en  Indsender  i  „Fædrelandet"  — 
og  for  at  vise,  hvor  overdreven  og  usand  min 
Skildring  af  Klikkestriden  var,  gav  han  Kunst- 
nerne paa  den  anden  Side  følgende  Skudsmaal, 
som  jeg  ordret  har  afskrevet,  som  Prøve  paa 
Stemningen  i  Datidens  Kunstnerkredse. 

„Gert n er  giver  som  oftest  det  Ube- 
hagelige hos  Personligheden  og  gengiver  Hud 
og  Stoffer  paa   en   aandlos  materiel  Maade. 

Simonsen  er  saa  udsvævende,  at  han 
aldrig  giver,  hvad  Livet  har,  og  er  Manierist 
i  sin  Behandling. 

Storch  er  egenlig  en  Dilettant  og 
ganske  tam. 

Mon  i  es  beviser  som  oftest,  at  han 
mangler  aabent  Øje,  og  at  han  er  forfalden 
til  en  modbydelig  Manér. 

Rohde  er  en  Kokette. 

Schleisner  er  Føleriets  flove  Formand. 

Jensen  (Blomstermaleren)  er  fra  en 
dygtig  Kunstner  sunket  ned  til  en  moderne 
Haandværker. 

Hos  dem  Alle  vil  man  ikke  finde 
Enhed  i  Ideen,  ti  de  mangler  denne.  Kun 
Et  er  hos  dem  Alle  øjensynligt,  og  det  er, 
at  de  søger  at  tilfredsstille  Modepublikumets 
Fordringer,  følgelig  ledes  af  egoistiske  Hen- 
syn og  derved  indrullerer  sig  i  Klikken  .  .  . 
Om  det  end  er  dem  ubevidst,  lefler  de  med 
Publikums  slette  Smag.  Deres  Virksomhed 
bliver  naturligvis  ligefuldt  betydningsløs  og 
bør  bekæmpes.  — " 

Denne  summariske  Oversmørelse  af  de  uden- 
for det   nordiske  Parti  staaende  Kunstnere  var 

kun  undertegnet  „A"  men  hidrørte  efter  Rygtet 
fra  en  af  Klikkens  skrivekyndige  Malere,  og 
jeg  behøver  næppe  at  fortælle,  at  „Flyveposten" 
efter  Ævne  gengældte  den  med  en  lige  saa 
partisk  om  end  mindre  omfattende  og  nær- 
gaaende  Anmeldelse  af  de  fra  den  nordiske 
Side  udstillede  Arbejder. 

Jeg  vil  heller  ikke  fortie,  at  jeg,  trods  min 
Bestræbelse  for  at  have  udtalt  mig  upartisk, 
paa  den  Tid  i  et  Kunstnerselskab  blev  —  og 
det  endogsaa  af  en  personlig  Ven  blandt  de 
Brunette  —  betegnet  som  „en  forstokket  Blon- 
drian",  fordi  jeg  havde  rost  Grupperne  i  et  af 
Sonnes  episodiske  Slagmalerier,  mens  jeg  havde 
ladet  et  Par  af  Monies  og  Schleisners  Genre- 
billeder uomtalte. 

Det  var,  som  man  vil  indse,  ikke  let  i  hin 
stridbare  Tid  at  være  Kunstanmelder,  men  end- 
skønt jeg  dengang  færdedes  meget  i  Kunstner- 
kredse og  jævnlig  fra  begge  modsatte  Sider  fik 
Skoser,  fordi  jeg  var  partisk  for  Modpartiet,  lod 
jeg  mig  ikke  skræmme  fra  i  mine  Feuilletoner 
at  udtale  min  Mening,  uagtet  jeg  var  vis  paa, 
at  den  altid  blev  ilde  optaget  enten  fra  den  ene 
eller  den  anden  Side. 

Saa  snart  Varberg  havde  taget  sin  Embeds- 

examen  skyndte  jeg  mig  imidlertid  at  overlade 
ham  den  for  mig  utaknemmelige  Plads,  jeg 
havde  holdt  aaben,  men  Feuilletonstilen  passede 
ikke  for  hans  temmelig  tunge  Haand,  og  en 
anden  af  Bladets  Journalister  overtog  derfor 
uden  at  underrette  Publikum  om  Forfatterskiftet 
Firmaet  „I  forrige  Uge".  Men  havde  det 
været  haardt  for  mig  at  bære  den  Uvillie,  der 
blev  fremkaldt  ved  Udtalelsen  af  mine  egne 
Meninger,  saa  blev  det  mig  næsten  utaaleligt 
at  høre  mig  beskyldt  for  de  Meninger  eller 
Paastande,  der  nu  kom  til  Orde  under  Rubrikken 
„I  forrige  Uge",  da  de  meget  ofte  var  aldeles 
stridende  mod  min  Opfattelse  af  de  omtalte 
Personer  og  Præstationer.  Det  var  mig  saaledes 
meget  ubehageligt,  at  alle  de  Angreb,  som  min 
Efterfølger  gjorde  paa  Fru  Heibergs  Spil 
—  om  hvilket  jeg  aldrig  havde  skrevet  noget 
Uærbødigt  —  kom  til  at  gaa  paa  min  Regning. 


18de  Novemberforeningen  og  „Det  gode 
Sindelag". 


I  begge  disse  Kunstnerforeninger  har  jeg 
især  i  50 -Decenniet  tilbragt  mange  muntre 
Aftener,  og  af  den  førstnævnte  var  jeg  i  mange 
Aar  et  meget  virksomt  Medlem. 

Hvis  jeg  havde  gemt  alle  de  Viser,  Karnevals- 
introduktioner,  Afskedssange,  Pølsekantater  og 
andre  Lejlighedsdigte,  jeg  i  Tidens  Lob  har 
produceret  i  denne  muntre  Forening,  vilde  de 
kunne  have  udgjort  et  velproportioneret  Bind 
af  mine  „samlede  Skrifter",  og  det  til  Trods 
for,  at  jeg  saa  vidt  muligt  har  undgaaet  al 
„Geburtsdagslyrik"  og  aldrig  søgt  eller  fundet 
Protektion  som  „Namnsdagsblåsare". 

Denne  Forening  var  oprindelig  stiftet  af 
unge    Mennesker,    der   gik    i    Kunstakademiets 

Skoler,  men  hvoraf  de  Færreste  dengang  havde 
naaet  til  at  tegne  efter  levende  Model.  De  var 
desaarsag  for  beskedne  til  at  kalde  deres  Sam- 
fund Kunstnerforeningen  og  nøjedes  med  at  op- 
kalde den  efter  dens  Stiftelsesdag,  der  tilfældigvis 
var  Thorvaldsens  Fødselsdag  —  efter  Datidens 
Kronologi. 

De  unge  Kunstnere  var  den  Gang  frem  for 
alt  ungdommelige  og  morede  sig  ved  at  være 
det.  Mange  af  dem  gik  med  langt  Haar,  brede 
Skjortekraver  og  bredskygget  Kalabreserhat,  og 
bar  denne  Kunstneruniform  lige  saa  stolt  som 
en  nybagt  akademisk  Borger  bærer  sin  Rushue. 
Lærdommen  trykkede  dem  ikke.  Der  var  ikke 
en  af  dem,  som  var  blevet  henvist  til  at  dyrke 
de  skønne  Kunster  af  Mangel  paa  Evne  til  al 
gennemgaa  den  sorte  Skole.  De  fleste  af  dem 
var  gaaet  fra  Malerværkstedet  til  Akademiet, 
men  deres  Oprindelighed,  deres  Fantasi  og  deres 
Humør  havde  de  ubeskaaret  i  Behold,  og  naar 
de  samledes,  mødte  ingen  af  dem  med  Fordring 
paa  at  blive  moret,  men  Enhver  ydede  sit  Bi- 
drag til  den  almindelige  Morskab. 

Medlemmerne  holdt  Møde  en  Aften  om 
Ugen,  og  da  var  der  Udstilling  af  Skitser, 
Studier,    Malerier   og    Tegninger   snart    af   den 


124 

Ene  snart  af  den  Anden  efter  Tour.  Naar  den 
var  beset,  kom  de  andre  frie  Kunster  til  Ud- 
øvelse, uden  Program,  af  Dilettanter.  Der  var 
flerstemmig  Sang,  Romancer  med  Pianoakkom- 
pagnement og  Strygekvartetter  i  klassisk  Stil, 
meget  respektabelt  udførte,  jævnlig  endogsaa 
Solonummere  af  virkelige  Virtuoser  —  ti  af 
dem  talte  Foreningen  adskillige  —  glimrende 
italienske  Duetter  å  la  Andreffi  og  Giori,  et 
Tyrolerselskabs  hele  Repertoire  i  Kopi,  der 
overgik  Originalerne.  Saa  maatte  en  nu  afdød 
Billedhugger  synge  Sten  Blichers  jydske  Viser, 
en  nuværende  Etatsraad  improvisere  amfigurisk 
Lyrik  og  en  daværende  Lithograf  „synge  den 
Vise,  han  kunde",  og  som  hverken  han  blev 
ked  af  at  foredrage  eller  Kammeraterne  trætte 
af  at  høre.  Lidt  efter  var  Salen  forandret  til 
et  Amfitheater,  og  nu  gav  en  ung  Marinemaler 
en  Jongleurforestilling  baade  med  Guldæbler  og 
med  Jernkugler  saa  livagtig  efterlignet,  at  man 
aldeles  ikke  savnede  de  manglende  Æbler  og 
Bomber.  Derpaa  fulgte  en  Hallingdans  af  en 
norsk  Kunstner,  Atletproduktioner  og  Bryde- 
kamp af  Foreningens  to  mindste  Medlemmer 
og     „den     højere    Rideskole"     paa    Kæphesten 

„Bambus"  udført  af  det  kgl.  Teaters  første  Helt 
og  Elsker  o.  s.  v. 

Det  kunde  naturligvis  ikke  undgaas,  at  der 
gik  Rygter  om,  hvor  morsomt  der  var  i  denne 
ungdommelige  Forening,  og  at  adskillige  kedelige 
Personer  fik  Lyst  til  at  tage  en  passiv  Del  i 
den  usædvanlige  Morskab.  En  Aften  blev  vi 
af  vor  Formand  —  en  forhenværende  Arkitekt, 
der  paa  Grund  af  sin  Forretningsdygtighed  var 
blevet  valgt  til  denne  Post  —  overraskede  med, 
at  han  foreslog  fem  seks  nye  Aspiranter  til  Op- 
tagelse. Det  var  Assessor  A,  Fuldmægtig  B, 
Partikulier  C  og  et  Par  Grosserere,  allesammen 
Kunstvenner,  overordenlig  respektable  Mænd, 
og  hans  personlige  Bekendte.  En  af  de  ældre 
Kunstnere,  der  tilfældigvis  kendte  alle  de  Pro- 
ponerede,  gav  straks  sit  Bifald  tilkende.  Efter 
hans  Mening  vilde  det  være  til  uberegnelig  stor 
Nytte  for  Foreningen,  at  blive  et  Samlingssted 
for  Kunstvenner,  hvilket  blandt  andet  vilde 
kunne  hjælpe  Medlemmerne  til  at  faa  deres 
Arbejder  solgte.  Disse  Anbefalinger  vakte  en 
almindelig  Knurren  blandt  de  yngre  Kunstnere, 
men  ingen  havde  Lyst  til  at  tage  Ordet  mod 
den  skrappe  skarptungede  Formand. 

Jeg  tog  mig  da  den  Frihed  at   udtale  min 

Mening,  som  jeg  var  overbevist  om,  at  mange 
af  Medlemmerne  delte;  nemlig,  at  Aarsagen, 
hvorfor  d'Hr.  Assessorer,  Grosserere  &  Kompagni 
søgte  Optagelse,  var  at  de  vilde  more  sig  over 
de  mange  forskellige  Løjer,  som  vi  med  kamme- 
ratlig Ugenerthed  indlod  os  paa,  saa  længe  vi 
var  mellem  Kammerater,  men  at  ikke  en  af  de 
hæderlige  Medborgere  vilde  eller  kunde  til  Gen- 
gæld slaa  Gækken  løs  for  at  more  os,  og  at 
naar  ret  mange  af  de  ældre  Medlemmer  efter 
Formandens  Exempel  fik  sine  hæderlige  Med- 
Lhombrespillere  eller  Skydebanebrødre  indførte 
i  Foreningen,  saa  vilde  den  snart  komme  til  at 
bestaa  af  to  Slags  Medlemmer:  de  aktive,  der 
holdt  de  traditionelle  Løjer  vedlige,  og  de 
passive,  der  ansaa  sig  for  fritagne  i  at  deltage 
i  nogensomhelst  Sport  til  fælles  Morskab,  men 
berettigede  til  at  overvære  og  bedømme  de 
Andres  Præstationer.  Denne  Tvedeling  vilde 
imidlertid  ikke  vare  længe.  Saa  snart  den  var 
traadt  i  Kraft,  vilde  de  aktive  Medlemmer  fole 
sig  generede  af  de  passives  Nærværelse,  og  de 
vilde  endogsaa  lade  dem  mærke,  at  de  var  til- 
overs, i  det  Kammeraterne  vilde  trække  sig  til- 
bage og  kun  give  deres  Humør  frit  Spillerum 
i   Krogene,   ja  helst   udenfor  Foreningen.     Saa 

vilde  det  hedde:  Lad  os  dog  ikke  gøre  os  til 
Nar  for  at  more  disse  Alvorsmænd.  Og  de 
Passive  vilde  forgæves  søge  den  Morskab,  de 
havde  hørt  Tale  om,  og  gaa  deres  Vej  igen  — 
og  naar  Foreningen  saa  var  ødelagt,  saa  kunde 
vi  takke  dem,  der  havde  sprængt  den,  ved  at 
lukke  Døren  op  for  „Kunstvennerne". 

Denne  Udtalelse  fandt  saa  almindelig  Til- 
slutning hos  de  Yngre,  at  alle  de  Proponerede 
faldt  igennem  med  en  lillebitte  Minoritet,  og 
Formanden  nedlagde  i  den  Anledning  sin  Vær- 
dighed og  udmeldte  sig  af  Selskabet,  og  Fler- 
tallet af  de  ældre  loyale  Medlemmer  gjorde  ham 
Følgeskab. 

Det  blev,  som  det  jo  var  i  sin  Orden,  os, 
der  havde  styrtet  den  forrige  Bestyrelse,  som 
kom  til  at  udgøre  den  følgende,  og  vi  anstrængte 
os  naturligvis,  alt  hvad  vi  formaaede,  for  at 
Ingen  skulde  savne  de  Udmeldte.  Foreningens 
Humør  tog  ingen  Skade  ved  Forandringen, 
tvertimod,  en  hel  Del  Kræfter,  der  havde  holdt 
sig  tilbage  under  den  forrige  Regime  —  Kejser- 
dømmet kom  den  ved  en  lille  Bogstavforveksling 
til  at  hedde!  —  traadte  nu  frem  i  For- 
grunden. Nu  holdt  vi  en  stor  aarlig  Udstilling 
med    akademiske    Konkurrence -Opgaver,     der 

fremkaldte  værdifulde  Smaamalerier,  en  Præmie- 
uddeling og  „Akademiaabning"  med  Kantate 
og  Aarsberetning,  en  Kunstauktion,  hvortil 
„Kunstvenner"  af  vort  Bekendtskab  havde 
Adgang,  og  hvorved  Udstillingens  Malerier  blev 
bortsolgte.  Hvert  Aar  holdt  vi  et  Kunstner- 
karneval med  en  Udstyrelse  af  Kasinos  Lokaler, 
hvorpaa  Kunstnerne  arbejdede  gratis  Uger  i 
Forvejen.  Blomstermaler  Villiam  Hammer 
forvandlede  f.  Ex.  Pergolaen  til  en  Tryllehave 
med  Kæmpeblomster,  som  man  aldrig  har  set 
Mage  til,  og  Marinemaler  Sørensen  omskabte 
den  lange  Basargang  til  en  Loggia  med  Ud- 
sigter til  Napoli  og  Golfen.  Og  til  ethvert 
Karneval  havde  vi  en  original  versificeret  In- 
troduktion —  sædvanlig  ogsaa  et  Optog  i  kunst- 
nerisk arrangerede  Kostumer.  Det  var  ved 
Medlemmernes  opofrende  Anstrængelser  til  disse 
offenlige  Arrangements,  at  Foreningen  samlede 
sig  det  Fond,  for  hvis  Renter  den  nu  kan  be- 
tale sin  Husleje  og  fritage  sine  ældre  Med- 
lemmer for  Kontingent. 

Jeg  behøver  næppe  at  fortælle,  at  de  ældre 
udtraadte  Medlemmer  i  al  Stilhed  indmeldte  sig 
i  Foreningen  igen  under  dennes  Blomstrings- 
periode, der  varede  til  vor  sidste  Krig.     Under 

denne  Misere,  der  ødelagde  alt  godt  Humør, 
var  Foreningen  nær  ved  at  opløses,  men  saa 
snart  der  kom  bedre  Tider,  samlede  den  sig 
igen  om  nogle  af  de  ældre  Medlemmer,  og  end- 
nu bestaar  den  med  et  større  Medlemsantal  end 
nogensinde  tidligere,  men  —  det  følger  af  Tiden  — 
den  nuværende  Ungdom,  der  har  indtaget  den 
gamles  Plads,  er  mere  alvorlig  og  adstadig: 
Karnevalstiden  er  forbi.  De  fleste  af  den  glade 
Stemnings  Repræsentanter,  der  var  unge  i 
Midten  af  Aarhundredet,  lever  ikke  mere,  og 
de  Efterlevende  fra  samme  Tid  er  nu  Gubber, 
der  fristes  til  at  ryste  paa  Hovedet,  naar  de 
mindes  deres  overgivne  Optog  i  hine  Aar. 

En  anden  lignende  Forening  var  det  saa- 
kaldte  „gode  Sindelag". 

Saa  vidt  jeg  ved,  skyldte  den  Adolf  Rosen- 
kilde sin  Tilblivelse,  om  den  end  synes  at  være 
en  Fortsættelse  af  Kasinoskuespillernes  tilfældige 
Sammenkomster  i  Hotel  Foniks  paa  de  Aftener, 
da  der  hverken  var  Prøver  eller  Forestilling 
paa  Teatret.  I  alt  Fald  var  det  ham,  der  ind- 
førte mig  som  et  Slags  Medlem  af  denne  saa- 
kaldte  Forening. 

Det  var   engang  efter  en  Prøve  paa  et  af 

9 


130 

mine   Stykker,    at    han    foreslog    mig    at    følge 
ham  hen  i  „Foreningen". 

—  Hvilken  Forening?  —  spurgte  jeg. 

—  „Det  gode  Sindelag!"  —  svarede  han  og 
tilføjede  forklarende:  Det  er  en  Forening  uden 
Indmeldelse,  Optagelse,  Ballotation,  Kontingent 
og  uden  faste  Medlemmer,  Bestyrelse  og  Love 
—  vi  har  fuldstændig  Frihed!  — 

—  Til  at  kede  Jer?  En  Forening  uden 
Love  og  uden  Bestyrelse,  kan  jo  ikke  være 
nogen  Forening,  men  kun  et  tilfældigt  Sammen- 
træf af  forskelligartede  Personer  uden  Sammen- 
knytning, et  anarkisk  Samfund  —  svarede  jeg. 

—  Tvert  imod!  Vor  Sammenknytning  er 
„det  gode  Sindelag",  og  i  Stedet  for  Anarki 
har  vi  det  skønneste  Despoti.  Hver  Gang  vi 
møder,  vælger  vi  en  ny  Despot  efter  simpel 
Stemmeflerhed,  ham  maa  vi  ubetinget  adlyde 
den  Aften,  og  forstaar  han  ikke  at  regere  til 
almindelig  Tilfredshed,  saa  bliver  han  ikke 
valgt  tiere. 

—  Men  af  hvem  bestaar  denne  Forening? 

—  Af  Kunstnere  og  deres  Venner.  I  Aften 
tager  jeg  dig  med  mig.  Saa  er  du  introduceret, 
og  kan  næste  Mødeaften    tage   med  dig.    hvem 

du  synes  passer  til  vor  Forening  ved  „et  godt 
Sindelag". 

—  Jeg  var  ikke  i  den  Grad  Optimist,  at 
jeg  skulde  kunne  tro  paa  det  gode  Sindelags 
Tilstedeværelse  hos  hvem  som  helst,  der  tages 
med  af  Hvemsomhelst.  Mine  Venners  Venner 
behøver  ikke  at  være  mine  Venner,  og  mine 
Vennersvenners  Vennersvenner  kan  gerne  være 
mine  personlige  Uvenner.  Jeg  kunde  saaledes 
ikke  tro,  at  et  Selskab,  hvis  Sammensætning 
beroede  paa  ethvert  enkelt  Medlems  tilfældige 
Forgodtbefindende,  gav  nogen  Garanti  for,  at 
det  vilde  være  velvalgt,  eller  ret  længe  kunne 
bevare  denne  Egenskab.  Imidlertid  fik  jeg  Lyst 
til  ved  Selvsyn  at  gøre  Bekendtskab  med  denne 
frie  Institution  og  lod  mig  tage  med. 

Jeg  maa  dog  tilstaa,  at  baade  de  frie  og 
de  despotiske  Vedtægter  forduftede  efter  faa 
Møder,  saaledes  at  den  Beskrivelse,  jeg  fra 
først  af  havde  faaet,  inden  kort  Tids  Forløb 
kun  havde  Gyldighed  som  et  af  de  Oldsagn, 
ethvert  Samfund  bevarer  om  sin  „Tilblivelse". 
Men  i  hin  gyldne  Tid  var  „det  gode  Sindelag" 
et  meget  morsomt  Selskab. 

Naar  Phister  og  Rosenkilde  fortalte 
deres    Ungdomsæventyr,    og    især    naar    Carl 

Hagen  improviserede  sine  Historier  om,  hvad 
han  havde  oplevet  sammen  med  en  af  de  til- 
stedeværende Rangspersoner,  der  maatte  gøre 
gode  Miner  til  slet  Spil  og  gaa  ind  paa  Spasen 
—  naar  Anton  Melby  med  sin  elskværdige 
løbske  Fantasi  gav  sine  umulige  Rejseæventyr 
tilbedste  —  naar  Kapelmester  Pauli  dirigerede 
Ouverturen  til  „Vilhelm  Tell"  udsat  for  fire 
Mandsstemmer  med  meningsløs  Tekst  —  naar 
Høedt  deklamerede  et  tysk  Digt,  hvortil  Noack 
extemporerede  et  Melodrama  paa  Flygelet  — 
og  naar  Faber  dansede  Fakkeldans  med  im- 
prægnerede Strygestikker,  saa  blev  der  en  ufor- 
glemmelig Lystighed. 

Men  denne  Lystighed  gik  der  naturligvis 
Ry  af,  og  snart  blev  der  en  Indvandring  af 
„Publikummere"  —  d.  v.  s.  kedelige  Godtfolk, 
der  gerne  vilde  mores  —  som  betog  de  mor- 
somme Medlemmer  deres  Humør.  Det  hændte 
da  jævnlig,  at  en  lille  Klikke  af  Grosserere  trak 
sig  tilbage  til  et  afsidesliggende  i  Reglen  ledig- 
staaende  Værelse  og  inviterede  et  Par  af  Spøge- 
fuglene derind  paa  Champagne,  og  at  Trylle- 
drikken gjorde  sin  Virkning,  saaledes  at  der 
snart  tonede  et  Latterkor  ud  fra  de  „Udvandrede"s 
Værelse,  mens  der  var  Tavshed  i  det  sædvanlige 

Selskabslokale.      Dette    fremkaldte    naturligvis 
Demonstrationer    mod    Separatisterne,    f.  Ex.  at 
der  engang  blev  sendt  dem  en  Kurv  Sodavand 
ind  „til  Nydelse  i  deres  selvvalgte  Ensomhed" 
og   at  alle  Medlemmerne    en    anden  Aften,  an 
førte  af  en  Satyr,    der  bar  en  brændende  For 
eningsbolle,    gik    i    Gaasemarch    gennem    Emi 
granternes  Værelse,  hver  med  et  Glas  i  Haanden 
og  tømte   det  i  Forbigaaende    ceremonielt    med 
et  stumt  Buk. 

„Det  gode  Sindelag"  viste  sig  snart  at 
være  et  for  svagt  Foreningsbaand  til  at  sammen- 
holde de  forskelligartede  Medlemmer  af  Sel- 
skabet. Den  noblere  Del  af  Kunstnerne  skyede 
Konkurrencen  til  Grosserernes  Traktement  og 
trak  sig  efterhaanden  tilbage,  de  mindre  efter- 
spurgte fulgte  deres  Eksempel,  og  nu  kom  der 
en  Periode,  hvori  „Publikummerne"  hver  Møde- 
aften var  i  overvejende  Flertal,  og  i  Mangel  af 
alle  Selskabets  oprindelige  Adspredelsesmidler 
greb  man  til  det  for  al  fri  Selskabelighed  øde- 
læggende Surrogat:  Kortspil,  og  blev  gnaven, 
hver  Gang  en  Sang  eller  et  Digt  forstyrrede 
Spillets  Andagt.  Saaledes  uddøde  Lystigheden, 
og  tilsidst  gav  „det  gode  Sindelag"  kun  en 
Gang  om  Aaret  en  Livsyttring  fra  sig,  nemlig 

at  et  Par  af  L'hombrespillerne  paa  en  General- 
forsamling i  Juni  Maaned  besluttede  at  opfordre 
til  Deltagelse  i  en  Skovtur,  men  ogsaa  den  blev 
de  til  Slutning  ene  om.  „Det  gode  Sindelag" 
var  „snart  en  saga  blott". 


Uventede  Udsigter. 


I  et  Selskab  sidst  i  Juli  Maaned  fortalte 
en  af  Gæsterne  mig,  at  han  nylig  var  kommet 
bjem  fra  Paris  og  derovre  havde  set  nogle  ud- 
mærket morsomme  Stykker,  som  han  anbefalede 
mig  til  Oversættelse.  „Men  De  bør  selv  rejse 
derover  og  se,  hvorledes  de  er  udstyrede  og 
bliver  spillede,"  mente  han,  og  da  jeg  undskyldte 
mig  med,  at  jeg  af  meget  „gyldige  Grunde  var 
fritaget  for  at  gøre  kostbare  Udenlandsrejser", 
forklarede  han,  at  jeg  vel  sagtens  maatte 
kunne  faa  et  Rejsestipendium,  naar  jeg  søgte 
derom. 

Denne  Yttring  gav  en  stilstedeværende 
Kontorchef  i  Kultusministeriet  Anledning  til  at 
udtale  sin  Forundring  over,  at  jeg  aldrig  havde 

indsendt  nogen  Ansøgning,  og  da  jeg  havde 
forklaret  denne  Kendsgerning  som  en  naturlig 
Følge  af,  at  jeg  ikke  tiltroede  mig  selv  de  for- 
nødne Meriter  til  at  komme  i  Betragtning,  for- 
sikrede han,  at  der  var  et  betydeligt  Antal  For- 
fattere, som  ikke  af  Beskenhed  lod  sig  afholde 
fra  at  søge  om  Stipendier,  uagtet  de  var  yngre 
og  mindre  bekendte  end  jeg. 

—  I  Aar  er  Stipendierne  bortgivne  —  sagde 
han.  Men  De  skulde  alligevel  indgive  Deres  An- 
søgning ledsaget  af  de  behørige  Anbefalinger 
fra  tre-fire  af  vore  ældre  Digtere,  saa  kommer 
De  paa  Exspektancelisten  til  næste  Aar. 

Jeg  havde  lige  fra  min  Barndom  vogtet 
mig  for  de  Skuffelser,  der  følger  af  at  tænke 
sig  fast  i  Ønsker  og  Forhaabninger,  og  uagtet 
jeg  altid  havde  anset  en  Udenlandsrejse  som 
noget  af  det  lykkeligste,  man  kunde  opleve, 
havde  jeg  i  Mangel  paa  Udsigt  til  nogensinde 
at  opnaa  en  saadan  Lykke  gjort  Afkald  paa  at 
fantasere  over  dens  Herligheder.  Det  virkede 
derfor  som  et  Trylleri,  da  jeg  aldeles  uventet 
hørte  et  Stipendium  og  en  Rejse  fremstillet  som 
Noget,  jeg  selv  kunde  bane  mig  Vej  til.  Nu 
var  der  ikke  Tanke  eller  Tale  om,  at  jeg  af 
Modløshed    kunde    opsætte    eller  opgive  Noget, 

der   maatte   gøres   for  at  benytte  den  uventede 
Mulighed. 

Allerede  Dagen  efter  henvendte  jeg  mig  til 
Heiberg,  H.  C.  Andersen  og  Christian  Winther, 
for  at  udbede  mig  de  fornødne  Anbefalinger, 
og  jeg  skal  med  Taknemmelighed  erkende,  at 
de  alle  tre  med  største  Beredvillighed  gav  mig 
Vidnesbyrd,  som  langt  overgik  mine  Forvent- 
ninger. Baade  Heiberg  og  Andersen  begyndte 
med  at  erklære,  at  mit  Forfatterskab  var  saa 
bekendt  og  anerkendt,  at  Anbefalinger  var 
overflødige,  og  Christian  Winther,  hvem  jeg 
ved  denne  Lejlighed  saa'  for  første  Gang,  gav 
mig  følgende  Testimonium: 

Hr.  Erik  Bøgh  har  alt  længe  for  det  danske 
Publikum  aflagt  saa  mange  og  saa  gode 
Prøver  paa  sit  digteriske  Talent,  at  der  vel 
næppe  kan  rejses  nogen  Tvivl  om  hans  Kald 
til  Kunsten,  og  som  humoristisk  Drama- 
tiker kan  efter  mit  Skøn  næppe  Nogen  af 
de  yngre  Forfattere  i  denne  Retning  sættes 
over  ham.  Dertil  kommer,  at  hans  danske 
Diction  er  i  højeste  Grad  ægte,  ren  og  elegant, 
og    at    han     i    sine    Frembringelser    altid 

helst  gaar  sin  egen  Vej*).  —  Ingen 
Kunstner  trænger  vel  mere  end  netop  den 
dramatiske  Digter  til  at  udvide  sin  Syns- 
kreds, optage  nye  forfriskende  Billeder,  og 
ved  egen  Erfaring  se  og  høre,  hvorledes  hans 
Kunst  under  forandrede  og  fra  de  hjemlige 
forskellige  Forhold  udfolder  sig.  Det  vilde 
derfor  visselig  blive  til  Vinding  baade  for 
den  danske  Scene  og  det  danske  Sprog,  om 
der  ved  allernaadigst  Bevilling  af  den  Rejse- 
Understøttelse,  han  agter  at  søge,  maatte 
gives  ham,  der  selv  er  ubemidlet,  Lejlighed 
til  videre  at  udvikle  og  frugtbargøre  det 
umiskendelige  Talent,  som  han  hidtil  selv 
under  nemmende  Forhold  med  saa  stor  Kær- 
lighed, saa  meget  Held  og  saa  alment  Bifald 
har  vidst  at  fostre  og  pleje. 

Jeg  har  dristet  mig  til  at  fremsætte  min 
Mening  om  Hr.  Erik  Bøghs  Betydning  og 
Værd  for  den  danske  Scene  og  det  danske 
Sprog  paa  Opfordring;  ogsaa  uden  en  saa- 
dan  vilde  jeg  vedgaa  Ovenstaaende. 

København,  1.  Aug.  1854. 

Christian  Winther. 


*)  Understreget  i  Originalen. 

I  disse  tre  Udtalelser  fik  jeg  en  haardt 
savnet  Modvægt  mod  min  Mangel  paa  Selv- 
tillid, som  hidtil  havde  trykket  mig,  og  som 
alt  det  Bifald,  jeg  havde  opnaaet  hos  Publikum, 
ikke  havde  kunnet  forjage.  Jeg  havde  jo  læst, 
hvorledes  alle  Æstetikere  beskyldte  denne  Dom- 
stol for  fuldstændig  Upaalidelighed,  og  selv 
havde  jeg  mange  Gange  været  Vidne  til,  at 
den  havde  gjort  Stads  af  Produkter,  som  jeg 
vilde  have  skammet  mig  ved;  men  her  havde  jeg 
Anerkendelse  af  Avtoriteter,  som  jeg  var  nodt 
til  at  tro  paa,  og  nu  kunde  jeg  begynde  at 
tro  paa  mig  selv. 

Jeg  indsendte  dem  med  min  Ansøgning 
fast  overbevist  om,  at  de  vilde  gøre  deres 
Virkning,  og  gav  mig  trøstig  til  at  læse  Fransk 
i  det  Haab,  at  jeg  næste  Aar  skulde  blive  nødt 
til  at  gøre  mig  forstaaelig  paa  dette  Sprog, 
hvori  jeg  i  de  sidste  25  Aar  ingen  Undervisning 
havde  faaet. 

Der  blev  imidlertid  ikke  levnet  mig  saa 
lang  Tid  til  at  forberede  mig  til  Rejsen,  som  jeg 
havde  ventet,  ti  henad  Efteraaret  til  døde  en  af 
de  Ansøgere,  hvem  der  var  tilkendt  Rejseunder- 
støttelse til  det  følgende  Foraar,  og  der  blev 
saaledes  et  Stipendium  vakant.     Dette,  der  saa 

vidt  jeg  husker,  havde  været  bestemt  for  en 
Lærer  ved  Blinde-Instituttet,  var  rigtignok  et  af 
de  mindste  —  kun  4  eller  500  Rd.  —  men  da 
jeg  fik  et  Vink  om,  at  der  var  al  Sandsynlig- 
hed for,  at  jeg  vilde  faa  det,  hvis  jeg  bragte 
mig  i  Erindring  hos  Kultusministeren,  saa 
skyndte  jeg  mig  at  præsentere  mig  for  Eksel- 
lencen. 

Det  var  paa  den  Tid  den  store  Anders 
Sandø  Ørsted,  der  baade  var  Justitsminister, 
Indenrigsminister  og  Kultusminister  samt  Mini- 
sterpræsident, og  jeg  følte  mig  i  højeste  Grad 
imponeret,  da  jeg  ved  Audiensen  blev  lukket 
ind  til  den  mægtige  Mand,  der  fra  min  Barn- 
dom havde  staaet  for  min  Fantasi  som  en  af 
Fabeltidens  heroiske  Vismænd. 

Han  sad  i  en  Lænestol,  øjensynlig  træt  af  at 
ekspedere  den  talrige  Supplikantskare,  og  bladede 
i  nogle  Papirer.  Da  han  saa'  op  fra  disse,  og 
jeg  vilde  tage  til  Orde,  afbrød  han  mig:  „Ja, 
De  er  Erik  Bøgh.  og  De  søger  om  Rejsestipen- 
dium. Det  vilde  De  med  Deres  udmærkede 
Anbefalinger  ogsaa  have  faaet,  dersom  man 
kunde  give  Dem  det,  men  det  er  jo  ikke  muligt/4 

Ved  denne  summariske  Afvisning  blev  jeg 
naturligvis  ganske  slukøret,  men  havde  heldigvis 

alligevel  Mod  nok  til  at  spørge,  hvilken  Aarsag 
der  gjorde  det  umuligt. 

Eksellencen  tilkastede  mig  et  halvt  med- 
ynksfuldt,  halvt  fortrædeligt  Blik,  som  om  jeg 
havde  gjort  et  utilladeligt  dumt  Spørgsmaal,  og 
oplyste  mig  om,  at  for  at  opnaa  et  kongeligt 
Stipendium  maatte  man  have  Indfodsret. 

Ligeoverfor  den  Sikkerhed,  hvormed  den 
lærde  Mand  paaviste  den  af  mig  upaaagtede 
Hindring,  svarede  jeg  i  en  undskyldende  Tone, 
at  jeg  ikke  vidste,  hvormed  jeg  havde  forspildt 
denne  Ret. 

Det  var  at  prøve  hans  Taalmodighed  for 
haardt:  „De  er  jo  født  i  Norge"  —  forklarede 
han  belærende  —  „Deres  Fader  var  Sorenskriver 
paa  Søndmør." 

—  Jeg  er  født  ved  Nybørs,  og  min  Fader 
var  den  Gang  Lærer  ved  Frue  Sogns  Friskole. 
Først  i  1848  har  jeg  opholdt  mig  et  Aarstid  i 
Norge  —  tillod  jeg  mig  at  oplyse. 

Den  gamle  Vismand  var  tydelig  nok  ikke 
vant  til  at  tage  fejl  og  blive  rettet.  I  en  næsten 
fortrædelig  Tone  udbrød  han:  „Ja,  men  saa  er 
der  jo  Ingenting  i  Vejen  for,  at  De  kan  faa 
Pengene"   —  men  efter  en  lille  Pavse  fortsatte 

han  mildere:  „Følgelig  er  Stipendiet  tilkendt 
Dem!" 

Den  Rejseunderstøttelse,  der  nu  var  mig 
tilkendt,  var,  som  sagt,  oprindelig  bestemt  for 
en  Lærer,  der  vilde  gøre  et  Besøg  ved  et  enkelt 
udenlandsk  Blinde-Institut,  mens  jeg  havde  søgt 
om  Understøttelse  til  en  Rejse  til  Wien  og 
Paris  for  at  gøre  mig  bekendt  med  de  tyske 
og  franske  Teatre,  og  hertil  vilde  det  lille 
Stipendium  ikke  forslaa  —  allermindst  naar 
jeg  tænkte  paa  at  tage  min  Hustru  med.  Men 
Hændelsen  kom  mig  her  aldeles  uventet  til 
Hjælp;  idet  jeg  kort  efter  Nytaar  kom  i  et 
nærmere  Forhold  til  Kasino-Teatret,  hvorved 
Bestyrelsen  fandt  det  overensstemmende  med 
dettes  Interesse  at  hjælpe  mig  til  klækkeligere 
Rejsepenge,  og  i  den  Anledning  tilstod  mig  en 
Benefice-Forestilling. 

Til  denne  maatte  jeg  nu  skaffe  nyt  Reper- 
toire for  Indtægtens  Skyld,  og  da  jeg  havde  en 
Plan  til  en  sjællandsk  Vaudeville  færdig  i  Ho- 
vedet, til  hvilken  jeg  under  mit  Landliv  havde 
gjort  saa  mange  og  grundige  Studier,  at  jeg 
turde  stille  den  frem  som  en  ærlig  realistisk 
Bondekomedie  i  Modsætning  til  de  grasserende 
idylliske  „Duft-Vaudeviller",    saa    tog  jeg   ikke 

i  Betænkning  at  lade  den  løbe  af  Stabelen  ved 
denne  Lejlighed,  uagtet  jeg  havde  bestemt  at 
prøve  min  Lykke  med  den  ved  det  kongelige 
Teater.  —  Altsaa:  jeg  skrev  „Fastelavnsgildet" 
paa  14  Dage,  lod  det  opføre,  fik  200  Rd.  i  Ho- 
norar for  Stykket  og  c.  800  Rd.  i  Indtægt  af 
Beneficeforestillingen,  og  kunde  saaledes  i  Hast- 
værk og  Nøjsomhed  gjøre  Rejsen  sammen  med 
min  Hustru. 


Min  første  Udenlandsrejse, 


Skønt  jeg  havde  faaet  mit  Stipendium  til 
at  gøre  mig  bekendt  med  de  fremmede  Teatres 
Skuespilkunst,  vil  næppe  Nogen  fortænke  mig 
i,  at  jeg  besluttede  tillige  at  benytte  min  Rejse 
til  at  se  mig  om  i  de  Lande,  jeg  skulde  gen- 
nemrejse —  ogsaa  udenfor  Teatrene  —  og  at 
jeg  lagde  en  Rejseplan,  der,  foruden  at  føre 
mig  til  Wien  og  Paris,  skulde  vise  mig  et  Ud- 
valg af  Mellem-Evropas  smukkeste  Egne. 

Det  var  vor  berejste  Æventyrdigter  H.  C. 
Andersen,  der  sufflerede  mig  Rejserouten,  og 
jeg  fik  ikke  Grund  til  at  fortryde,  at  jeg  fulgte 
den,  ti  mens  jeg  blev  skuffet  af  det  meste,  jeg 
saa'  paa  Teatrene,  beholdt  jeg  et  uforglemme- 
ligt Indtryk  af  de  smukke  Byer  og  Egne,  jeg 
passerede. 

Rejsen  varede  fra  Midten  af  April  til  Midten 
af  Juli,  og  naar  jeg  nævner  Stationerne,  vil 
man  se,  at  vi  rejste  paa  den  samme  urimelige 
Hastværks-Maade,  som  de  fleste  Ferierejsende, 
der,  for  at  komme  saa  mange  Steder  hen  som 
muligt,  ikke  giver  sig  Tid  til  at  se  sig  grundigt 
om  noget  Sted. 

Vi  tog  over  Kiel  og  Hamborg  uden  at 
standse  og  kom  sløve  og  trætte  til  Berlin, 
som  vi  desaarsag  fandt  mere  end  almindelig 
kedsommelig,  og  da  alle  Musæer  vare  lukkede 
den  Dag,  tilbragte  vi  den  med  at  „sove  ud", 
for  næste  Dag  at  gennemløbe  alle  Stadens 
Kunstsamlinger  og  erhverve  en  grundig  Mu- 
sæums-Hovedpine,  der  berøvede  os  Nydelsen 
af  en  stærkt  instrumenteret  Opera  om  Aftenen. 

For  Fremtiden  besluttede  vi  at  være  mere 
maadeholdende  i  Rejselivets  Nydelser  og  kørte 
saa  om  Natten  med  Jernbanen  til  den  herlige 
Stad  Dresden,  hvor  Vaaren  allerede  var  be- 
gyndt, og  hvor  vi  først  følte  os  rigtig  glade 
efter  at  have  tilbagelagt  Vejen  over  den  træt- 
tende nordtyske  Slette.  Her  var  der  dejligt  at 
være,  fuldt  op  af  Naturskønheder  rundt  om,  og 
et  Billedgalleri,  som  man  kunde  besøge  hver  Dag 
i  lang  Tid  uden  at  blive  træt.    Teatret  derimod 

fik  jeg  nok  af  paa  een  Aften.  Man  gav  „Pre- 
tiosa", og  jeg  fik  her  for  første  Gang  et  Begreb 
om,  hvad  gennemført  Strabads-Komedie  vil  sige. 
De  romantiske  Figurers  Deklamation  var  saa 
overdreven  pathetisk,  at  den  vakte  min  Mis- 
tanke om,  at  Skuespillerne  forsætlig  parodierede 
deres  Roller.  Hvad  jeg  her  saa',  forklarede 
mig  det  besynderlige  Faktum,  at  en  vis  Elsker 
ved  Skuespillerselskaberne  i  Provindserne  altid 
betingede  sig  forud,  naar  han  sluttede  Engage- 
ment, at  han  skulde  være  fritaget  for  at  spille 
Don  Alonzo  i  „Pretiosa". 

I  de  faa  Dage  vi  opholdt  os  her,  gjorde  vi 
et  Par  dejlige  Udflugter  til  Tharand  og  det 
sachsiske  Schweitz,  men  begge  disse  vidunderlig 
skønne  Egne  er  saa  tilstrækkeligt  besøgte  og 
beskrevne,  at  jeg  ikke  skal  forsøge  at  gengive 
de  smukke  Landskaber  i  Pennetegning.  Der- 
imod havde  jeg  paa  enhver  af  disse  Ture  en 
Overraskelse,  som  maaske  ikke  falder  i  enhver 
Turists  Lod,  og  som  jeg  derfor  vil  notere. 

Efterat  vi  havde  passeret  den  vidunderlig 
skønne  Dalstrækning  Plauensche  Grund  og 
beset  Ruinen  af  den  tharandske  Ridderborg  og 
nydt  alle  de  uforlignelige  Udsigter,  maatte  vi 
efter  vor   Førers   indstændige  Anmodning  gøre 

endnu  en  Vandring  for  at  se  „die  heilige  Hal- 
len", der  efter  hans  Forsikring  var  det  Aller- 
skønneste, han  havde  at  forevise.  Vi  tiltraadle 
naturligvis  Vandringen  med  berettigede  For- 
ventninger. Pludselig  standsede  han  midt  inde 
i  en  lille  Bøgeskov  og  tilkastede  os  et  Blik, 
som  tydeligt  nok  æskede  den  dybeste  Beundring. 
Nogle  Bøgetræer  af  sædvanlig  Størrelse,  der 
først  oppe  i  Toppen  udbredte  deres  løvbevoksede 
Grene  —  det  var  de  hellige  Haller!  Hjemme 
i  Danmark  havde  vi  saadanne  Haller  i  hundrede- 
vis, der  vare  dobbelt  saa  høje  og  hundrede 
Gange  saa  rummelige! 

En  tilsvarende  Overraskelse  ventede  os  i 
det  sachsiske  Schweitz.  Der  midt  imellem  et 
Udvalg  af  Naturens  Herligheder  —  taarnformige 
Klipper,  dekorerede  med  yppig  Bregnevækst  i 
Revnerne,  Basaltkegler  af  1600  Fods  Højde 
med  Udsigt  over  de  bøhmiske  og  schlesiske 
Bjerge,  Fjeldstier  af  Alensbrede  paa  Bunden  af 
dybe,  stejle  Klippekløfter,  gamle  Borgruiner, 
prægtige  Villaer  osv.  —  hørte  vi  stadig  Tale 
om  „das  Wasserfall"  som  en  af  den  under- 
skønne Egns  Seværdigheder,  og  da  vi  under- 
vejs kørte  gennem  en  Hulvej,  holdt  Kusken 
pludselig  stille  og  spurgte,  om  vi  vilde  se  Vand- 

faldet,  „for  der  kom  Manden,  der  foreviste  det". 
Vi  vilde  naturligvis  ikke  negte  os  Noget,  og 
da  han  efter  Takst  forlangte  saa  og  saa  mange 
Groschen  for  at  vise  os  det,  var  vi  villige  til 
at  yde  vor  Skærv,  men  spurgte  blot:  om  der 
var  langt  dertil,  da  vi  ikke  kunde  hore  dets 
Bulder.  „Nej"  —  svarede  Fosse-Forpagteren, 
og  da  vi  vilde  staa  af  Vognen,  bad  han  os 
blive  ganske  rolig  siddende. 

—  Skal  vi  da  køre  dertil?  —  spurgte  jeg. 

—  Nej,  De  kan  se  det  herfra"  —  svarede 
han  og  trak  i  en  Snor,  hvorved  en  Lem,  der 
dæmmede  for  Udløbet  af  en  Grøft  paa  den  ene 
Side  af  Hulvejen,  blev  løftet  nogle  Tommer  i 
Vejret,  og  en  Alen  bred  Strøm  af  leret  Vand 
faldt  fra  3—4  Alens  Højde  ned  i  Grøften  ved 
Siden  af  Vejen.  Det  var  „der  Wasserfall"  — 
unægtelig  paa  sin  Maade  det  mest  overraskende 
af  alle  dem,  jeg  har  set. 

Fra  det  skønne  sachsiske  Schweitz  fort- 
satte vi  Rejsen  til  Prag,  hvor  vi  tilbragte  en 
Hviledag  i  Halvmørke  under  uafbrudt  Skylregn. 
Jeg  fik  her  en  Lektion  om  Vejrets  overvejende 
Indflydelse  paa  Rejseindtrykkene,  i  det  jeg  forlod 
denne  prægtige  maleriske  Stad  med  den  Indbild- 
ning, at  det  var  en  modbydelig  smudsig,  uinter- 

essant  By,  fuld  af  vanskabte  Helgenbilleder, 
fængselagtige  triste  Huse  og  Kirker,  hvis  Al- 
tere  var  pyntede  med  Fastelavnsris,  og  hvis 
Vægge  var  dækkede  af  grimme  Malerier.  Et 
af  de  sidste  fremstillede  den  hellige  Erasmus' 
Martyrium.  Den  fromme  Helgen  ligger  paa 
Ryggen  fastbundet  til  en  Bør,  mens  Bøddelen 
drejer  paa  et  Spil,  der  vinder  hans  Tarme  ud 
gennem  et  Hul,  der  er  stukket  i  hans  Mave. 
Dette  væmmelige  Martyrbillede  blev  i  lang  Tid 
mit  mest  uforjagelige  Minde  om  Bøhmens  præg- 
lige Hovedstad,  som  jeg  paa  senere  Rejser  fik 
gjort  et  ganske  andet  Bekendtskab  med. 

Det  glade  Wien  blev  en  velgørende  Mod- 
sætning til  det  melankolske  hyperkatolske  Prag. 
Her  kom  jeg  til  at  forstaa  de  Indfødtes  Omkvæd: 

„Es  giebt  nur  a  Kejserstadt,  es  giebt  nur  a  Wien." 

Her  kunde  jeg  helt  leve  for  min  Rejse- 
opgave at  studere  Folkelivet  og  Teatrene,  her 
var  jo  særlig  de  berømte  Folketeatre:  Karl- 
teatret og  „Theater  an  der  Wien",  som  jeg 
havde  hørt  omtale  som  Mønstre  for  den  Skue- 
plads, jeg  nu  skulde  til  at  dirigere,  her  havde 
Raymund  skabt  et  helt  Repertoire  af  Folke- 
komedier,    her    virkede    endnu    den    populære 


150 

Skuespiller  og  Bearbejder  Nestroy,  og  fremfor 
Alt:  her  fandtes  det  verdensberømte  Burg- 
teater, der  efter  den  almindelige  Mening  hos 
vore  Skuespillere  var  den  Scene,  hvoraf  en 
dansk  Dramatiker  kunde  lære  mest. 

Det  blev  paa  den  Tid  dirigeret  af  Digteren 
Heinrich  Laube,  og  til  ham  havde  jeg  An- 
befalingsbrev.  Jeg  blev  helt  forbavset,  da  han, 
efter  at  have  hørt,  hvad  jeg  vilde,  forsikrede 
mig,  at  jeg  var  gaaet  over  Aaen  efter  Vand. 
Han  havde  selv  i  sine  Læreaar  tilbragt  det 
meste  af  en  Sæson  i  København  for  at  se  det 
kongelige  Teaters  udmærkede  Præstationer,  og 
havde  bevaret  Erindringen  om  dem  saa  godt, 
at  han  ikke  kunde  vente,  at  jeg  vilde  blive 
saa  tilfreds  med  Wiener -Teatrene,  som  han 
havde  været  med,  hvad  han  i  sin  Tid  havde 
set  paa  det  danske  Teater. 

Han  gav  mig  imidlertid  Fribillet  til  alle 
Forestillinger  paa  Burgteatret  under  mit  Op- 
hold, paa  den  Betingelse,  at  jeg  før  jeg  rejste 
vilde  uforbeholdent  sige  ham,  hvorledes  Wiener- 
Komedien  tog  sig  ud  for  danske  Øjne,  og  i  de 
14  Dages  Tid,  jeg  opholdt  mig  i  Kejserstaden, 
benyttede  jeg  den  saa  samvittighedsfuldt,  at  jog 
var  i  Teatret  saa  godt  som  hver  Aften. 

Burgteatret  gav  et  saa  afvekslende  Reper- 
toire, at  jeg  omtrent  saa  alle  dramatiske  Genrer 
repræsenterede.  Jeg  mindes  især  Shakespeares 
„Torning  of  the  shrew",  afglattet  af  Deinhard- 
stein  under  Titel  „Die  Widerspenstige",  et  stort 
Lystspil  af  Scribe,  der  blev  udmærket  spillet, 
et  kedeligt  originalt  Diskusionsstykke  af  Bauren- 
feld,  og  en  græsselig  Farce  af  Angely:  „Von 
Sieben  die  Håsslichste",  som  snarere  syntes 
skrevet  for  Mester  Jakel  end  for  en  kunstnerisk 
Scene.  Jeg  tror  ikke,  at  det  tarveligste  Provins- 
selskab i  Danmark  turde  opvarte  et  Markeds- 
publikum  med  noget  saa  urimeligt  Galskab. 

De  to  i  Danmark  mest  omtalte  Folketeatre 
„Carlteatret"  og  „An  der  Wien"  lod  jeg  nøjes  med 
et  Besøg  hver.  I  det  første  saa'  jeg  Nestroy  op- 
træde i  et  af  hans  egne  Stykker.  Han  forekom 
mig  lige  saa  grimaceret  som  Skuespiller,  som 
plat  og  smagløs  i  sit  Forfatterskab.  Det  andet 
Teater  fristede  mig  heller  ikke  til  at  gentage 
mit  Besøg,  her  gav  man  en  dilettantagtig  digtet 
Æventyrkomedie  „Der  Berggeist",  fattigt  ud- 
styret og  talentløst  udført. 

Før  jeg  forlod  Wien  spurgte  Laube  mig 
om  jeg  nu  ikke  havde  følt  mig  meget  skuffet 
i  mine  Forventninger  af  Burgteatret,  og  herpaa 

kunde  jeg  ganske  oprigtigt  svare  Nej.  Kun 
maatte  jeg  tilstaa,  at  jeg  ikke  havde  ventet, 
ved  et  og  samme  Teater  at  finde  to  saa  grund- 
forskellige Slags  Skuespillere.  Jeg  nævnte  som 
Eksempel  fire  fem  af  dem,  som  jeg  syntes  bedst 
om.  og  forundrede  mig  over,  at  de  spillede 
Komedie  paa  selvsamme  Maade,  som  vore  bedste 
Skuespillere  hjemme.  Derimod  kunde  jeg  ikke 
fragaa,  at  der  var  adskillige  andre,  som  jeg 
ligeledes  nævnte,  der  spillede  paa  en  efter  min 
Opfattelse  mere  kunstlet  end  naturlig  Maade, 
og  som  desuagtet  gjorde  fuldt  saa  megen  Lykke 
hos  Publikum. 

—  Det  er  ganske  rigtigt  —  svarede  Laube. 
—  Ved  alle  Teatre  er  der  to  Slags  Skuespil- 
lere: de  ægte  Kunstnere,  der  i  Følge  deres  Geni 
opfatter  og  gengiver  det  virkelige  Liv,  og  de 
uægte,  der  retter  sig  efter  Publikums  tilfældige 
Krav.  De  første  er  omtrent  ens  i  alle  Lande, 
de  andre  er  derimod  forskellige  paa  hvert  Sted 
efter  Publikums  Smag  og  Dannelse.  Dem  kan 
en  Fremmed  aldrig  forlige  sig  med!  — 

Jeg  har  siden  baade  ude  og  hjemme  faaet 
rig  Lejlighed  til  at  sande  hans  Ord. 

Wien  var  et  af  de  Steder,  hvorfra  jeg  havde 
svært  ved  at  løsrive  mig,    men  de  følgende   to 

Uger,  som  vi  tilbragte  med  at  rejse  fra  den 
ene  dejlige  Egn.  i  Østerrig  til  den  anden  endnu 
dejligere,  holdt  mig  dog  skadesløs  for  Afskeden. 
Nu  gik  Farten  pr.  Dampskib  ned  ad  „den 
skønne  blaa  Donau"  til  Linz,  Gmunden,  det 
fasionable  Badested  Ischl  til  Salzburg,  den 
prægtigst  beliggende  Stad,  jeg  havde  set.  Gol- 
lin  ger- Vandfaldet,  Saltgruberne  i  Hal  le  in, 
Gas  tein  med  de  varme  Kilder  og  hele  det 
pragtfulde  Salzkammergut  tillige  med  en  Del  af 
Tyrol  —  deri  Inndalen  og  Innsbruck  —  be- 
rejste vi  i  Løbet  af  et  Par  Uger  med  vor  egen 
Ekvipage  —  det  vil  sige  en  skikkelig  Vogn- 
mand, der  tilligemed  sin  Hest  og  sin  Enspænder 
tog  Tjeneste  hos  os,  og  kørte  os  hvorhen  vi 
vilde  lige  til  Miinchen,  og  ikke  kunde  be- 
gribe, at  vi  dér  vilde  ombytte  hans  lille  sikre 
Kærre  med  den  „vermaledeite  und  gefåhrliche 
Eisenbahn".  Paa  den  bajerske  Hovedstad  med 
alle  dens  Kunstskatte  havde  jeg  ikke  Tid  til 
at  anvende  mere  end  tre  Dage,  og  gjorde  derfor 
kun  et  flygtigt  Bekendtskab  med  de  herlige 
Musæer,  ogsaa  om  Teatrene  fik  jeg  ved  et  Par 
Besøg  ingen  varige  Erindringer.  Derimod 
var  jeg  saa  heldig  paa  Gaden  at  overvære  et 
af  de  mest  storartede  katolske  Spektakler:   den 

store  „Frohnleichnams -Procession",  der  viste 
os  ikke  blot  Kirkernes,  Klostrenes  og  Sko- 
lernes Gejstlighed,  men  alle  de  fromttroende 
Børn  og  Voksne,  der  stod  under  deres  Ind- 
flydelse. Det  var  en  Hær  paa  Gud  ved  hvor 
mange  Tusinde,  der  opmarcherede  med  talløse 
Kors  og  Kirkefaner.  Især  var  det  de  i  Hun- 
dredevis paraderende  Munke,  der  interesserede 
mig.  Blandt  dem  var  der  fysiognomiske  Studier 
at  gøre. 

Fra  Miinchen  rejste  vi  for  at  spare  Tid  om 
Natten  paa  Jernbanen  til  Strassburg,  og  pas- 
serede sovende  Hovedstæderne  Stuttgart  og 
Karlsruhe.  Kun  en  Dag  kunde  jeg  afse  til 
Frankrigs  daværende  Grænsestad,  og  skyndte 
mig  næste  Dag  over  Nancy  og  Ghalons  til 
Hovedmaalet  for  min  Rejse:  den  moderne  Ver- 
dens Centrum,  hvortil  jeg  paa  mit  Budget  havde 
bestemt  tre  Uger. 

I  Paris  spildte  jeg  ikke  Tiden,  men  var 
tidlig  og  silde  paa  Færde  for  ikke  at  glemme 
nogen  af  dens  Seværdigheder  og  især  fik  jeg 
omtrent  det  staaende  Repertoire  i  alle  Teatrene 
at  se. 

Jeg  fik  ved  disse  flittige  Teaterbesøg  en 
betydelig  Respekt   for   de   bedste   af  vore  egne 

Skuespillere,  ved  at  sammenligne  deres  Ud- 
forelse af  de  samme  Stykker,  som  jeg  her  saa' 
udførte  i  Originalsproget,  mens  jeg  fik  en 
tilsvarende  Despekt  for  den  Skare  danske 
Kritikere,  der  himlede  over  de  franske  Teatres 
Kunst  og  ikke  vilde  anerkende  det  mest  Vel- 
lykkede paa  vore  egne  Teatre.  Jeg  gjorde 
den  Opdagelse,  at  selv  paa  de  hedre  Pariser- 
teatre var  det  enkelte  Skuespillerinder  eller 
Skuespillere,  hvis  Udforelse  af  en  som  oftest 
for  dem  tilrettelagt  Hovedrolle,  om  hvem  Be- 
gejstringen samlede  sig,  mens  Birollerne  var 
svagt  besatte,  og  —  hvad  jeg  havde  troet  var 
Overdrivelse  —  at  det  var  den  af  Direktøren 
og  enkelte  af  Personalet  lønnede  Klakke,  der 
besørgede  Bifaldet. 

Det  Udstyrsstykke,  „Lespillules  du  diable", 
der  havde  givet  den  første  Anledning  til  at  jeg 
søgte  om  Rejsestipendium,  fik  jeg  da  ogsaa  at 
se,  men  det  var  et  saa  dumt  Sammensurium 
af  Dekorations-  og  Kostume-Forvandlinger,  at 
jeg  kun  kunde  tænke  mig  det  digtet  af  Teatrets 
Maskinmester  og  dets  Skrædder,  og  om  dets 
Udførelse  er  det  tilstrækkelig  sagt,  at  med  Und- 
tagelse af  en  eneste  Lavkomiker,  var  samtlige 
Rollehavende    ikke    at    regne    for   stort    Andet 

end  Statister  og  Figurantinder,  der  gjorde  Re- 
pliktjeneste til  Forklaring  af  Manøvrene  med 
de  udmærkede  Dekorationer. 

Hvad  der  vakte  min  ubetingede  Beundring 
af  den  franske  Kunst,  var  det  storartede  Figur- 
maleri, som  den  nordiske  Klikkes  Trompetere 
herhjemme  havde  haanet  og  advaret  vore  unge 
Kunstnere  imod.  Franskmændenes  Landskabs- 
malerier fandt  jeg  derimod  i  Reglen  mere 
kunstlede  end  naturtro,  og  deres  Marinebilleder 
stod  langt  tilbage  for  de  danske  Maleres. 

Jeg  forlod  i  det  hele  taget  Paris  med  den 
Erkendelse,  at  jeg  i  denne  eneste  Stad  havde 
set  og  lært  mere,  end  i  alle  de  andre  Byer, 
jeg  havde  besøgt,  og  jeg  har  siden  den  Tid, 
naar  jeg  har  gjort  en  Ferierejse,  altid  tilbragt 
den  længste  Tid  her. 

Denne  Gang  vilde  jeg  gøre  Rhinturen  paa 
Hjemvejen,  og  for  at  gøre  den  grundig,  begyndte 
jeg  den  fra  Mannheim  i  Stedet  for  at  rejse 
til  Bingen,  hvor  den  smukke  Del  af  Rhinen 
begynder.  Ved  en  Sammenligning  med  Sej- 
ladsen paa  Donau  følte  jeg  mig  i  høj  Grad 
skuflet  af  den  øvre  Del  af  den  saa  højt  be- 
sungne Rhin.  Det  var  kun  det  lille  Stykke 
fra  Bingen    til    Siebengebirge,    der  svarede   til 

mine  Forventninger.  Fra  sidstnævnte  Bjerg- 
masse ophørte  den  maleriske  Del  af  vor  Rejse. 
Den  nordtydske  Slette  begyndte,  og  fra  Ko  I  In 
til  København  havde  jeg  ingen  bedre  Under- 
holdning end  at  lukke  Øjnene  og  gentage  mine 
Rejseerindringer. 


Ny  Teateranfægtelse. 


I  Efteraaret  1854  kom  det  til  alvorlig 
Uenighed  mellem  Kasinos  Bestyrelse  og  Direk- 
tør Lange. 

Engagementet  af  ham  og  hans  Teatersel- 
skab havde  vist  nok  bragt  det  i  sin  Tid  insol- 
vente Selskab  paa  Fode  igen,  og  Aktierne,  der 
før  Teatrets  Aabning  solgtes  for  et  Glas  Toddy, 
var  atter  komne  i  Kurs,  men  Lange  —  der 
ved  sin  Kontrakt  havde  forpligtet  sig  til  at 
afstaa  den  ene  Halvdel  af  Teatrets  Bruttoind- 
tægter til  Aktieselskabet  som  Leje  af  Privilegiet 
og  Lokalet,  mens  han  af  den  anden  skulde  ud- 
rede alle  Teatrets  Udgifter  og  endda  ved  sin 
eventuelle  Fratræden  overlade  Selskabet  Alt, 
hvad  han  havde  anskaffet  af  Repertoire,  Deko- 

rationer  og  Kostumer  som  Ejendom  —  havde 
i  de  fem  Aar,  denne  Overenskomst  havde  varet, 
tilsat  hele  den  lille  Formue,  han  havde  samlet 
som  Skuespildirektør  i  Provinserne. 

Det  var  derfor  ikke  underligt,  at  han,  nu 
da  Kontraktstiden  var  ude,  og  hans  Engage- 
ment skulde  fornyes,  ikke  kunde  gaa  ind  paa 
de  gamle  Betingelser,  men  fordrede  en  for  ham 
mere  fordelagtig  Overenskomst;  men  hvem  der 
kender  lidt  til  Aktieselskabers  Humanitet,  vil 
heller  ikke  forundre  sig  over,  at  hans  Kontra- 
henter snarere  vilde  stille  større  Fordringer  til 
ham  end  slaa  af  paa  den  urimelige  Afgift,  de 
havde  oppebaaret.  Resultatet  blev  altsaa:  at 
Lange  opsagde  sit  Engagement,  og  at  der  be- 
gyndte skriftlige  Forhandlinger,  som  kun  fjær- 
nede  Parterne  mere  og  mere  fra  at  blive  enige. 

Saaledes  stod  Sagerne,  da  Prokurator  D'Au- 
champ,  Kasinos  Kassedirektør  og  juridiske 
Faktotum,  en  Eftermiddag  aflagde  mig  et  Be- 
søg for  at  fortælle  mig:  at  nu  var  Forhand- 
lingerne skredne  saa  vidt  frem,  at  Aktiesel- 
skabet havde  stillet  Lange  sine  sidste  Betingelser 
og  besluttet,  at  hvis  han  ikke  gik  ind  paa  dem, 
vilde  man  lade  ham  rejse  til  Provinserne,  hvor 
han  var  kommet  fra.    Selskabet  skulde  da  selv 

overtage  Entreprisen  og  vilde  engagere  en  arti- 
stisk Direktør  til  at  styre  Teatret.  Nu  kom 
han  for  at  spørge  mig,  om  jeg  var  villig  til  i 
saa  Fald  at  overtage  denne  Post. 

Det  var  et  meget  fristende  Tilbud  for  en 
ung  Mand,  der  ikke  havde  andre  Indtægter  end 
de  Smaapenge,  han  under  vore  trange  Forhold 
kunde  fiske  op  af  Blækhuset,  og  jeg  tilstaar, 
at  jeg  i  første  Øjeblik  var  nærved  at  svare  et 
ubetinget  Ja,  men  da  jeg  fik  tænkt  mig  lidt 
om,  forekom  det  mig,  at  jeg  under  Ordene  „i 
saa  Fald"  skimtede  lidt  af  en  Hestefod,  der 
stak  frem. 

Jeg  tog  ikke  fejl.  Jo  mere  jeg  tænkte 
mig  om,  jo  tydeligere  kom  den  til  Syne.  Lange 
havde  altsaa  endnu  ikke  sagt  sit  sidste  Ord, 
og  det  vilde  være  et  godt  Middel  til  at  faa 
ham  til  at  gaa  ind  paa  de  stillede  Betingelser, 
naar  Bestyrelsen  kuride  lade  ham  vide,  at  den 
havde  hans  eventuelle  Eftermand  i  Baghaanden. 
Dette  vilde  ikke  være  diskret,  men  jeg  var  lige 
saa  vis  paa,  at  man  vilde  benytte  dette  Middel, 
som  jeg  var  paa,  at  hvis  det  hjalp,  vilde  Lange 
aldrig  tilgive  mig,  at  jeg  havde  været  villig  til 
at  træde  i  hans  Sted. 

Jeg    vogtede    mig   derfor    vel    for   at   give 

noget  Svar,  som  i  mindste  Maade  kunde  be- 
rettige Prokuratoren  til  at  sige,  at  hans  Sen- 
delse  havde  faaet  det  tilsigtede  Udfald,  men 
udtalte  tvertimod  —  hvad  der  virkelig  var  min 
Overbevisning  —  at  Lange  var  en  saa  dygtig 
Direktør,  at  næppe  nogen  Anden  vilde  kunne 
erstatte  ham,  og  raadede  derfor  Bestyrelsen  til 
saa  vidt  muligt  at  imødekomme  hans  Fordringer. 
—  Jeg  hverken  vilde  eller  kunde  konkurere 
med  ham,  og  maatte,  saa  længe  der  var  Mulig- 
hed for  en  Overenskomst  med  ham,  besvare 
ethvert  Tilbud  med  et  bestemt  Afslag.  — 

Afgørelsen  hastede  imidlertid,  da  Fristen 
for  Skuespillernes  Genengagement  eller  Op- 
sigelse nærmede  sig,  og  der  blev  derfor  beram- 
met et  Møde,  hvorpaa  Bestyrelsen  og  samtlige 
Repræsentanter  skulde  gøre  et  sidste  Forsøg 
paa  en  Overenskomst  med  Direktør  Lange. 

Der  var  stor  Uro  i  Teaterlejren  i  den  An- 
ledning. Omtrent  alle  Skuespillerne  var  om 
Aftenen,  da  Mødet  blev  holdt,  samlede  i  Fejer- 
schous  Vinstue  paa  Østergade  under  „Kongens 
Klub",  og  jeg  var  der  da  ogsaa  for  om  muligt 
at  erfare,  hvad  der  kom  ud  af  det  for  os  alle 
saa  betydningsfulde  Møde. 

Vi    var   belavede    paa,    at    det   først    vilde 

komme  til  noget  Resultat  sent  paa  Aftenen, 
men  kort  efter  at  Mødet  kunde  være  begyndt, 
blev  jeg  kaldt  ud  i  Forstuen  til  et  Bud,  der 
bragte  mig  en  lille  Billet,  hvori  jeg  blev  an- 
modet om  snarest  mulig  at  indfinde  mig  paa 
Mødet  i  Kasino.  Jeg  forsvandt  altsaa  i  Stil- 
hed og  skyndte  mig  derud. 

Da  jeg  kom  der  var  baade  Bestyrelsen  og 
Repræsentantskabet    i   højeste   Grad   forbitrede. 
Lange   havde   nemlig   i  Stedet  for  selv  at  ind- 
finde sig  ved  Mødet,  sendt  dette  et  Brev,  hvor- 
ved  han  tog  sit  Tilbud  tilbage   og  erklærede: 
ikke  mere  at  kunne  forhandle  med  Bestyrelsen. 
Alle  havde  derfor  været,  enige  om  at  henvende 
sig   til    mig,    og    da   Lange    nu    havde    afbrudt 
Forhandlingerne,    mente  man,   at  mine  Hensyn 
til    ham   maatte  bortfalde,   da  Tilbudet,   dersom 
jeg  ikke  modtog  det,  vilde  blive  gjort  en  af  de 
rejsende  Direktører,  som  ikke  vilde  betænke  sig 
paa  at  gribe  det  med  begge  Hænder.     Dermed 
var  en  af  mine  største  Betænkeligheder  ryddet 
af  Vejen,  og  Fristelsen  blevet  saa  meget  mæg- 
tigere, at  jeg  næppe  kunde  modstaa  den.    Kon- 
trakten   laa   allerede   færdig  i  Udkast,    og  man 
erklærede  sig  paa  Forhaand  villig  til  at  imøde- 
komme mine   Ønsker,    hvis   jeg    vilde  have   et 

eller  andet  uvæsenlig  Punkt  forandret.  Hvad 
kunde  jeg  forlange  mere?  —  Forekommenheden 
imod  mig  gik  saa  vidt,  at  man  endogsaa  gav 
mig  Pennen  i  Haanden,  og  kort  sagt  —  jeg 
skrev  under. 

At  Lange  imidlertid  havde  fortrudt  sin 
hensynsløse  Afbrydelse  af  Forhandlingerne  og 
var  paa  Vejen  til  Mødet  for  at  optage  dem, 
men  udenfor  Døren  blev  standset  af  en  Re- 
præsentant, der  fortalte  ham:  at  „nu  var  det 
forsilde,  den  nye  Direktør  havde  underskrevet". 
—  Det  fik  jeg  først  at  vide  længe  bagefter,  da 
jeg  havde  faaet  Øjnene  op  for  hvad  jeg  selv 
var  gaaet  ind  paa. 

For  at  mine  Læsere  kan  forstaa,  at  jeg 
saa  villig  underskrev  denne  Kontrakt,  og  at 
jeg  først  gennem  Erfaringen,  lærte  hvilke  vanske- 
lige Forhold  jeg  dermed  beredte  mig,  ngdsages 
jeg  til  at  skitsere  dens  Indhold.  Jeg  skal  gøre 
det  saa  kort  som  muligt. 

Dens  Hovedindhold  var:  at  jeg  som  artistisk 
Direktør  skulde  indtræde  i  Kasinos  Teater- 
bestyrelse, tilligemed  den  økonomiske  Direktør, 
der  skulde  besørge  Pengevæsenet,  og  Kasse- 
direktøren, der  tilligemed  Regnskaberne  skulde 
overtage  det  juridiske  Tilsyn  med  Teatrets  indre 

og  ydre  Forhold.  Selv  skulde  jeg  lede  Scenens 
Virksomhed  og  i  Forening  med  de  to  andre 
Direktører  paa  ugenlige  Møder  tage  Bestem- 
melse om,  hvad  der  skulde  foretages  i  Teatrets 
Interesse.  I  alle  Spørgsmaal  skulde  jeg  have 
to  Stemmer,  mens  mine  Kolleger  kun  havde 
en  hver,  og  selv  naar  jeg  havde  begge  deres 
Stemmer  imod  mig,  kunde  jeg  tilkalde  en  Op- 
mand fra  Repræsentantskabet. 

Alt  dette  lød  jo  meget  lovende,  og  jeg 
havde  oven  i  Købet  den  største  Sandsynlighed 
for  at  mine  to  Herrer  Kolleger  ikke  vilde  blande 
sig  i  Teaterstyrelsen,  ti  Økonomen,  Kaptain 
Mundt,  var  vel  en  meget  stræng  Økonom, 
men  han  havde  faaet  sin  Uddannelse  paa  et 
Sadelmagerværksted,  kunde  kun  se  meget 
daarligt  og  næsten  slet  ikke  høre,  og  han  til- 
stod selv,  „at  Kunst  og  saadan  Noget  havde 
han  ikke  Spor  af  Forstand  paa".  Juristen  var 
derimod  en  meget  dannet  og  forstandig  Mand, 
der  uagtet  han  var  Prokurator  havde  Ord  for 
at  være  meget  fredsommelig,  og  efter  hvad  man 
fortalte,  endogsaa  havde  anstrængt  sig  for  at 
mægle  Fred  mellem  Lange  og  Aktieselskabet  — 
af  ham  troede  jeg  slet  ikke  at  have  noget  at 
frygte,  og  i  den  eventuelle  Opmand,  Repræsen- 

tantskabets  Formand  Justitsraad  Stage  havde 
jeg  i  hvert  Fald  en  Hædersmand,  til  hvem  jeg 
med  fuld  Tillid  kunde  appellere. 

Med  Skuespiller-Personalet  stod  jeg  mig 
godt,  og  hverken  jeg  eller  Publikum  tvivlede 
et  Øjeblik  paa,  at  naar  Lange  rejste  til  Pro- 
vindserne,  vilde  alle  de  Aktører  og  Aktricer, 
som  fik  Tilbud  om  Engagement  ved  Kasino, 
foretrække  et  saadant  for  det  Rejseliv,  han  kunde 
byde  dem.  Kasino  var  jo  den  Gang  Hoved- 
stadens eneste  Privatteater.  Med  det  kunde  der 
ikke  tænkes  nogen  Konkurrence.  Kaptain 
Mundt  lod  allerede  et  Ord  falde  om,  at  nu 
kunde  man  tænke  paa  at  formindske  Skue- 
spillernes Gager.  Han  havde  jo  kun  Tanke 
for  Økonomien. 

Men  vi  fik  Andet  at  tænke  paa.  En  smuk 
Dag  kom  der  et  alt  omvæltende  Budskab,  som 
kuldkastede  enhver  af  de  Herligheder,  hvortil 
jeg  havde  knyttet  mine  Forhaabninger  om  en 
glimrende  Fremtid  for  Kasinoteatret  under  mit 
Direktorat.  Det  var  den  Nyhed :  at  Lange  havde 
faaet  Tilladelse  til  at  spille  Komedie  paa  Hof- 
teatret, og  at  han  havde  reengageret  hele  sit 
Personale  paa  to  Herrer  og  en  Dame  nær,  samt 
at   hans  Selskab    vilde    blive    forøget  med   den 

store  Skuespiller  Michael  Wiehe  og  hans 
Kollega,  den  i  Publikums  Gunst  næsten  lige 
saa  højt  staaende  Hoedt. 

Det  var  saa  naturligt,  at  Skuespillerne  be- 
tragtede det  som  et  Avancement  at  blive  for- 
flyttede fra  et  Folketeater  til  et  Hofteater,  selv 
om  det  var  et  Lovise-Rasmussensk  Hof,  der 
gav  det  Navn  og  Rang.  Desuden  var  det 
mindre  Lokale  langt  bedre  egnet  for  Skuespil 
end  det  før  sin  Ombygning  altfor  store  Kasino- 
Lokale,  og  at  samvirke  med  de  to  fra  det 
kongelige  Teater  udtraadte  berømte  Kunstnere 
havde  jo  ogsaa  sin  Tillokkelse. 

Det  Uforudseelige,  ja  Ubegribelige  var  der- 
imod: at  Kongen  i  sit  eget  Slot  vilde  aabne 
en  Skueplads  for  de  Kunstnere,  der  nylig  paa 
en  saa  disciplinstridig  Maade  havde  brudt  med 

det  kongelige  Teater,  men Hendes  Naade 

Grevinden,  der  ikke  var  tilfreds  med  den  Plads, 
hun  kunde  indtage  der,  ønskede  et  Hofteater, 
hvori  hun  kunde  tage  Sæde  efter  sit  eget  Be- 
hag, og  Frederik  den  Syvende  modsatte  sig 
lige  saa  lidt,  hvad  hun  vilde  for  Alvor,  som 
de  daværende  Ministre  var  vante  til  at  være 
paastaaelige    —    altsaa:     Lange    fik    personligt 

Privilegium  til  at  give  Forestillinger  i  Hoved- 
staden, og  Hofteatret  indrettedes  dertil. 

Nu  stod  jeg  altsaa  som  vordende  Teater- 
direktør uden  Skuespillere  med  et  slet  Lokale 
og  et  udslidt  Repertoire  og  skulde  konkurrere 
med  en  dygtigere  Direktør,  der  havde  et  sammen- 
spillet overkomplet  Personale,  uafhængig  Raa- 
dighed  derover  og  den  Fornemheds-  Glans,  som 
et  Hof  —  det  være,  som  det  vil!  —  meddeler 
Alt,  hvad  der  tilhører  det. 

Saa  ilde  havde  jeg  aldrig  været  stillet! 


En  Hverver-Ekspedition. 


Der  behøvedes  ingen  Tilsigelse  for  at  sam- 
menkalde Bestyrelsen  til  Møde  den  Dag,  da 
Aviserne  bragte  Nyheden  om  Hofteatrets  Over- 
dragelse til  Kammerraad  Lange  og  hans  Engage- 
ment af  Kasinoteatrets  Personale.  Det  var 
næppe  nok  blevet  lyst,  før  jeg  traf  begge  mine 
Meddirektører  i  Bestyrelsesværelset,  færdige  til 
at  drøfte  det  brændende  Sporgsmaal:  Hvad  gør 
vi  nu? 

Vi  blev  hurtigt  enige  om,  at  jeg  ingen  Tid 
maatte  spilde,  men  øjeblikkelig  begive  mig  paa 
Hververtog  til  de  rejsende  Skuespillerselskaber 
for  at  udvælge  og  engagere  et  nyt  Personale, 
der  var  præsentabelt  i  Hovedstaden;  ti  at  be- 
gynde med  lutter  Debutanter  kunde  der  jo  ikke 

være  Tale  om,  men  det  blev  ikke  hørt  med  Ro 
og  Resignation,  da  jeg  forudsagde,  at  de  Skue- 
spillere, som  vi  kunde  ønske  at  vinde,  rimeligvis 
havde  Kontrakt,  for  tiere  Aar  med  deres  da- 
værende Direktør  og  at  det  vilde  koste  os 
urimelig  mange  Penge  at  løskobe  dem  fra  deres 
Engagement.  Muligvis  var  de  bedste  bundne 
ved  Mulkter  for  Kontraktbrud,  der  var  lige 
saa  store  som  deres  Saisonsgage,  og  følgelig 
kunde  det  blive  nødvendigt  at  betale  dobbelt 
saa  meget  for  en  af  de  dyreste  Kunstnere,  som 
han  for  Øjeblikket  havde  i  Gage,  og  saa  maatte 
vi  endda  være  belavede  paa,  at  el  saaledes 
dyrekøbt  Personale,  der  var  sammenskrabet  fra 
Øst  og  Vest,  ikke  kunde  konkurrere  med  Langes 
sammenspillede  Selskab. 

Denne  Forudsigelse  fik  vor  økonomiske 
Direktør  til  at  gaa  i  Berserkergang. 

Da  Prokurator  d'Auchamp  havde  hørt  min 
Prospektus  løftede  han  paa  Skuldrene  og  sagde: 
„Det  er  kun  sørgelige  Udsigter,  men  vi  er  jo 
nødte  til  at  finde  os  i  det  Uundgaaelige.  Jeg 
stemmer  for,  at  vi  give  vor  artistiske  Direktør 
ubetinget  Fuldmagt  til  at  engagere  os  et  Skue- 
spiller-Personale saa  lidt  daarligt  og  saa  lidt 
dyrt,  som  det  er  at  faa." 

—  Nej,  saa  Dævlen  brække  mig,  om  jeg 
gør!  —  udbrød  Kaptajn  Mundt.  —  Naar  Manden 
siger  os  forud,  at  vi  kommer  til  at  betale  dob- 
belt Pris  for  et  Personale,  hvormed  vi  kommer 
tilkort  alligevel,  saa  stemmer  jeg  for,  at  vi 
engagere  saadanne  Skuespillere,  som  vi  kan 
faa  for  halv  Pris.  Kommer  vi  saa  tilkort, 
koster  det  dog  kun  en  Fjerdedel  af,  hvad  det 
vilde  koste  med  de  dyre  Skuespillere.  — 

Dette  motiverede  Votum  gav  mig  en  For- 
smag paa  Hr.  Økonomidirektørens  økonomiske 
Principper,  og  det  uberegnelige  Tidsspild,  som 
det  vilde  koste  at  bringe  ham  til  Raison  ved 
vore  fremtidige  Forhandlinger.  Jeg  skal  dog 
ikke  yderligere  spilde  Tiden  med  her  at  gen- 
tage den  lange  Disput,  hvorunder  vi  forgæves 
søgte  at  gøre  ham  begribeligt,  at  1  Skuespiller 
af  første  Rang  kan  gøre  Teatret  mere  Nytte 
end  10  Skuespillere  af  tredie,  og  at  det  er  en 
daarligere  Økonomi  at  købe  det  Slette  billigt 
end  at  betale  det  Gode  dyrt.  Til  sidst  gjorde 
han  dog  den  Indrømmelse,  at  han  for  een  Skue- 
spillers Vedkommende  undtagelsesvis  var  enig 
med  mig  om:  „at  ham  maatte  vi  engagere,  det 
koste  hvad  det  vilde." 

Det  var  Christian  Schmidt,    der  havde 

baaret  hele  Repertoiret  i  Kasinoteatrets  første 
Saisoner  og  ved  sin  Bortgang  havde  efterladt 
sig  et  dybt  følt  Savn  baade  hos  Publikum,  For- 
fatterne og  —  hvad  der  for  vor  brave  Kaptain 
var  Hovedsagen  —  i  Teaterkassen. 

Denne  sympatetiske  Skuespiller,  der  var  et 
Unikum  af  Elskværdighed,  godt  Humør  og  al 
tænkelig  Begavelse  for  Vaudevillen,  havde  en 
Gang,  i  Stedet  for  mundtlig  at  klare  en  lille 
Konflikt  med  sin  Teaterdirektør,  gjort  det  Fejl- 
greb at  gribe  til  Pennen  og  i  Følelsen  af  sin 
formentlige  Uundværlighed  tilskrevet  Lange  et 
polemisk  Brev  og  faaet  et  dito  til  Svar,  og  da 
Schmidt  skrev  ikke  nær  saa  godt  for  sig,  som 
han  spillede  Komedie,  mens  Lange  til  det 
Yderste  holdt  paa  Personalets  Disciplin,  saa 
førte  det  næste  Par  Breve,  der  veksledes,  til 
grove  Fornærmelser  og  et  fuldstændigt  Brud. 
Schmidt  opsagde  derpaa  sin  og  sin  Kones  Kon- 
trakt og  forsikrede  Venner  og  Bekendte,  at  han 
hellere  skulde  give  sig  til  at  dreje  paa  Lire- 
kasse, end  nogensinde  mere  indlade  sig  med 
Lange,  rejste  saa  til  Fyn  og  tog  Engagement 
ved  Odense  Teater,  der  paa  den  Tid  blev  be- 
styret af  M.  V.  Brun. 

Det  blev  altsaa  dertil,  at  jeg  først  og  frem- 

mest  maatte  drage  paa  mit  Hververtog,  og  jeg 
havde  dobbelt  Grund  til  at  prøve  min  Lykke 
der,  da  Fru  Betty  Smidth,  som  jeg  kendte  fra 
Christiania  som  udmærket  Skuespillerinde  i  sit 
Fag,  ligeledes  var  ansat  ved  Bruns  Selskab. 

Jeg  begav  mig  ufortøvet  og  i  al  Hemme- 
lighed paa  Vejen,  og  den  blev  besværlig  nok. 
Det  var  midt  i  Vinteren,  og  den  Gang  naaede 
deri  sjællandske  Jernbane  ikke  længere  end  til 
Roskilde.  Derfra  og  til  Korsør  maatte  jeg  lade 
mig  befordre  ved  Hestekraft,  og  hvert  Øjeblik 
maatte  Diligencen  standse  for  at  vente  til  Sne- 
kasterne fik  banet  Vej  gennem  Driverne.  Det 
gik  saa  langsomt,  at  jeg  først  næste  Aften  kom 
til  Korsør,  og  her  traf  jeg  to,  tre  Tog  af  Rej- 
sende, der  forgæves  havde  ventet  Befordring 
over  Beltet  og  havde  faaet  Tilsagn  om  Dagen 
efter  at  blive  transporterede  til  Nyborg  med 
Isbaade.  Med  dem  maatte  jeg  dele  Skæbne  og 
tilbringe  endnu  en  Nat  paa  min  Fødeø. 

Rejsen  med  Isbaadene  gik  endnu  langsom- 
mere end  Kørselen  over  Snemarkerne.  Den 
første  Aften  kom  vi  ikke  længere  end  til  Sprogø. 
Her  maatte  vi  gaa  i  Land  for  at  de  brave  Sø- 
mænd, der  snart  skød  Baadene  frem  paa  Isen, 
snart    roede    dem    over    Vandet,    kunde    hvile. 

Vi  var  imidlertid  blevet  et  saa  stort  Selskab, 
at  Sprogøs  Beboere,  der  kun  sjælden  blev  hjem- 
søgte af  saa  mange  Nattegæster,  havde  Besvær 
med  at  skaffe  os  Logis  og  Natteleje,  saa  vi 
maatte  tage  til  Takke  med  Lejligheden,  som 
den  faldt:  Damerne  i  Senge  og  Herrerne  paa 
Borde  og  Bænke,  men  de  foregaaende  Dages 
Sø-  og  Landrejse  havde  lært  os  Nøjsomhed. 
Jeg  for  min  Part  husker  ikke  en  Gang,  om  jeg 
laa  paa  Gulvet  eller  paa  en  Hønsebænk.  Takket 
være  mit  medfødte  Sovetalent  vilde  jeg  have 
kunnet  nyde  den  misundelsesværdigste  Slummer 
med  en  Bunke  Stenskærver  til  Hovedpude. 

Min  Embedsiver  tillod  mig  dog  ikke  denne 
Gang  uforstyrret  at  nyde  den  vel  fortjente  Hvile. 
Det  forekom  mig  i  Drømme,  som  Lsbaadene  med 
hele  Rejseselskabet  havde  forladt  Øen  uden  at 
tage  mig  med  og  i  et  Nu  var  jeg  oppe  og  ude 
paa  Isen  for  at  indhente  den  troløse  Postfører. 
Det  lykkedes  mig  hurtig,  men  netop  i  det  Øje- 
blik, da  jeg  vilde  springe  op  i  Baaden,  slog 
Isen  mellem  den  og  mig  en  umaadelig  bred 
Revne,  og  en  af  de  Rejsende,  der  paa  hele 
Turen  havde  drillet  os  andre,  tilraabte  mig  spot- 
tende,   at    mit  Hastværk    var   til    ingen    Nytte, 

„jeg  kunde  dog  ikke  løbe  om  Kap  med  Tele- 
grafen". 

Jeg  lod  mig  dog  ikke  stanse  af  hans  Spot, 
men  søgte  at  sætte  over  Revnen  med  et  dristigt 
Spring  —  forgæves!  —  mine  Fødder  var  som 
fastfrosne  til  Isen  og  under  mine  Fodsaaler 
følte  jeg  tydeligt  en  Telegrafdepeche  passere 
med  korte  øg  lange  elektriske  Stød,  mens  mine 
Rejsekammerater  forsvandt  i  Taagen  under 
haanende  Latter.  Det  sidste  Stød  —  det  var 
formodentlig  Depechens  Punktum  —  var  saa 
stærkt,  at  det  slog  mig  omkuld  og  derved  vaag- 
nede  jeg. 

For  at  afvente  bedre  Vejr  maatte  vi  blive 
paa  Sprogø  til  langt  op  ad  Formiddagen,  og 
det  var  først  i  Mørkningen  vi  naaede  Nyborg, 
saa  jeg  ikke  førend  silde  paa  den  tredie  Dags 
Aften  havde  tilbagelagt  Vejen  til  Odense. 

Ved  Aftensbordet  i  Hotellet  traf  jeg  Direk- 
tør Brun.  Jeg  var  generet  ved  at  tilstaa,  at 
jeg  kom  for  at  forlede  hans  bedste  Skuespillere 
til  at  bryde  deres  Kontrakter,  hvis  de  havde 
ladet  sig  engagere  over  den  daværende  Saison, 
men  han  sparede  mig  for  al  Undseelse.  Lad 
os  ikke  tage  Sagen  højtideligt!  —  sagde  han, 
De    kommer    naturligvis    for    at    købe    Skue- 

spillere  af  mig,  og  dem,  De  kan  bruge,  slipper 
De  ikke  for  at  betale  dyrt.  De  er  alle  enga- 
gerede paa  tre  Aar,  og  jeg  har  selv  sat  Prisen 
paa  dem  i  deres  Kontrakter,  saa  jeg  kan  godt 
være  tjent  med  den  Handel,  jeg  gør.  De  kom- 
mer til  at  betale  en  hel  Saisons  Gage  i  Løse- 
penge for  enhver  af  dem,  og  saa  kan  det  endda 
være,  at  de  Paagældende  benytter  sig  af  Deres 
Forlegenhed  til  at  opnaa  en  højere  Gage,  end 
De  havde  betænkt  at  byde  dem.  Men  lad  Dem 
ikke  overliste!  Husk:  at  jo  større  Gage  en 
Skuespiller  faar,  jo  vanskeligere  bliver  han  at 
dirigere. 

Næste  Formiddag  begav  jeg  mig  til  Chri- 
stian Schmidt,  til  hvem  jeg  havde  staaet  i  et 
særlig  venskabeligt  Forhold  under  hans  Ansæt- 
telse ved  Kasino.  Jeg  havde  endogsaa  af  den 
Grund  været  nærved  at  paadrage  mig  Langes 
Ugunst  ved  nogle  Tjenester,  jeg  viste  Schmidt, 
da  de  var  blevne  Uvenner,  og  det  var  derfor 
ikke  underligt,  at  jeg  gjorde  Regning  paa  en 
venlig  Modtagelse  nu,  da  jeg  kom  for  at  fri- 
købe ham  fra  hans  Engagement  i  Odense,  hvor 
han  ikke  havde  gjort  paaregnet  Lykke,  og  til- 
byde ham  sin  gamle  Plads  i  Hovedstaden  under 
en  venligsindet  Direktør  og  med  forhøjet  Gage. 

Til  min  store  Forundring  blev  jeg  derimod 
modtaget  med  en  meget  sval  Høflighed  som  en 
aldeles  fremmed  Person,  om  hvem  man  ikke 
vidste,  enten  han  havde  Ondt  eller  Godt  i  Sinde. 
Jeg  skyndte  mig  derfor  at  fremføre  mine  Til- 
bud i  det  Haab,  at  de  vilde  bevirke  et  Omslag 
i  Stemningen  —  men  nej!  —  uden  at  sige  et 
Ord  eller  forandre  en  Mine,  tog  han  et  Papir 
op  af  Lommen  og  gav  mig  det  som  Svar. 

Det  var  et  Telegram  fra  Kammerraad 
Lange,  hvori  denne  tilbød:  at  frikøbe  ham  fra 
Kontrakten  med  Brun  og  at  engagere  ham 
ved  Hofteatret  med  samme  Gage,  som  jeg  havde 
tilbudt  ham. 

—  Kan  Du  virkelig  være  i  Tvivl  om, 
hvilket  af  de  to  Tilbud  Du  vil  foretrække?  — 
spurgte  jeg  forundret. 

—  Ja,  Du  byder  mig  jo  ikke  mere  end 
Lange,  og  Hofteatret  maa  jo  dog  foretrækkes 
for  Kasino  —  svarede  han. 

—  Jeg  troede  Du  foretrak  en  Lirekasse 
for  .  .  .  - 

—  Ja,  man  siger  saa  meget,  naar  man  er 
fornærmet,  men  der  er  gaaet  et  Aar  siden  den 
Tid,  og  nu  tilbyder  jo  Lange  mig  .  .  . 

—  At  blive  Nummer  Tre    ved  Hofteatret, 

mens   jeg   tilbyder  Dig  din   gamle   Plads    som 
Nummer  Et  ved  Kasino. 

—  Men  Kasino  byder  jo  ikke  mere  for  en 
Nummer  Et  end  Lange  for  en  Nummer  Tre.  Du 
burde  i  det  mindste  gøre  et  Overbud,  saa  skulde 
Du  faa  mit  Svar  inden  Aften. 

Nu  oversaa  jeg  først  Situationen.  Schmidt, 
der  var  meget  pengekær,  vilde  stille  sig  til 
Auktion.  Inden  Aften  kunde  han  telegrafere 
til  Lange  og  faa  Overbud,  og  Lange  var  en 
dygtig  og  dristig  Forretningsmand,  der  kunde 
vove  meget  mere  end  jeg  var  i  Stand  til  forud 
at  beregne.  Efterat  han  havde  engageret  Mi- 
chael Wiehe  og  Høedt,  havde  han  slet  ingen 
Brug  for  Ghr.  Schmidt;  og  naar  han  nu  gjorde 
Overbud  var  det  følgelig  ikke  for  at  vinde 
ham  for  Hofteatret,  men  fordi  han  vidste,  at 
hans  Engagement  ved  Kasino  vilde  muliggøre 
dette  Teaters  Bestaaen,  der  uden  ham  vilde  være 
meget  vanskelig  at  opretholde.  Det  gjaldt  altsaa 
for  ham  at  frigøre  sig  for  det  konkurrerende 
Teater,  og  hvormange  Hundrede  Rigsdaler  han 
vilde  give  for  at  blive  eneste  Privatteaters  Be- 
styrer, kunde  jeg  ikke  vide.  Jeg  maatte  der- 
for prøve  paa  at  undgaa  Auktionen  ved  et 
imponerende  Overbud. 

12 

—  Nu  vel!  —  sagde  jeg  —  Du  haaber 
altsaa  inden  Aften  at  kunne  faa  et  nyt  Tilbud 
fra  Lange,  og  venter  altsaa,  at  jeg  skal  overbyde 
ham,  for  at  Du  kan  arrangere  den  samme  Scene 
til  i  Morgen  tidlig.  Men  Du  forregner  Dig, 
naar  Du  tror,  jeg  vil  spille  med  i  den  Ko- 
medie. Jeg  vil  spare  Dig  for  den  Nedvær- 
digelse at  stille  Dig  til  Auktion  og  mig  for  at 
byde  om  Kap  med  Lange.  —  Derpaa  tog  jeg 
en  Kontrakt  frem,  underskrevet  af  begge  mine 
Meddirektører,  og  udfyldte  Pladsen  til  det  in 
blanco  staaende  Gagebeløb  med  et  Tal,  der 
var  dobbelt  saa  stort,  som  hans  tidligere  Sai- 
sonsgage  hos  Lange,  og  forelagde  ham  den  til 
Underskrift. 

Det  var  let  at  se,  at  Summen  oversteg 
hans  Forventninger,  og  han  indrømmede,  at 
det  „var  et  meget  ræsonabelt  Tilbud,  men  han 
maatte  have  Betænkningstid"    —  gentog  han. 

—  Den  hverken  kan  eller  vil  jeg  nægte 
Dig,  men  tag  saa  med  i  Betænkning,  at  dette 
P'orslag  gælder  kun  i  10  Minutter.  Naar  de 
udløber,  før  Kontrakten  er  underskrevet,  kaster 
jeg  den  i  Kakkelovnen,  og  saa  er  al  Forhand- 
ling mellem  os  afbrudt.    Det  er  mit  sidste  Ord. 

Vil  Hofteatret  betale  Dig  bedre  for  at  være 
Nummer  Tre,  end  Kasino  har  tilbudt  Dig  for  at 
være  Nummer  Et,  saa  skal  jeg  ikke  misunde 
Dig  --  svarede  jeg  med  den  alvorligste  Mine, 
der  stod  til  min  Raadighed,  og  tog  mit  Ur  op 
for  at  kontrollere  den  givne  Tidsfrist,  eller  ret- 
lere  sagt:  for  at  gøre  Situationen  saa  dramatisk 
som  muligt. 

Schmidt  gennemsaa  tavs  Kontrakten,  og 
da  han  rimeligvis  var  kommen  til  det  Resultat, 
at  han  ikke  kunde  vente  noget  Overbud,  greb 
han  Pennen,  bøjede  resigneret  sit  Hoved  og 
skrev  under. 

Jeg  er  overbevist  om,  at  vi  begge  følte  os 
betydeligt  lettede,  da  Kontrakten  var  sluttet, 
men  ingen  af  os  lod  sig  mærke  dermed.  Da 
vi  skiltes  var  baade  den  ene  og  den  anden  saa 
hoflig  at  lade,  som  det  var  ham,  der  havde 
trukket  det  korteste  Straa. 

Min  næste  Opgave  var  at  engagere  Fru 
Betty  Smidth.  Den  løste  jeg  uden  Besvær. 
Baade  hun  og  hendes  Mand  Skuespiller  Anton 
Smidth  havde  indtaget  fremragende  Stillinger 
ved  Kristiania  Teater  under  mit  Ophold  i  Norge, 
og  derfra  kendte  jeg  deres  Kapaciteter.     Begge 

Ægtefæller  længtes,  trods  den  Lykke  de  havde 
gjort  derovre,  efter  at  komme  tilbage  til  deres 
Fædreland  og  Fruen  havde  først  gjort  Forsøg 
paa  at  erobre  en  Plads  ved  det  kongelige  Teater. 
men  da  dette  ikke  blev  opnaaet,  havde  hun 
taget  Engagement  ved  Odense  Teater.  Ogsaa 
Manden  var  under  den  af  Bjørnson  rejste 
Opposition  mod  det  danske  Teater  i  Kristiania 
blevet  ked  af  sit  Ophold  der  oppe  og  havde 
tilskrevet  mig,  at  han  var  tilbøjelig  til  at  lade 
sig  engagere  ved  Kasino,  og  da  jeg  havde 
svaret  ham,  at  Teatret  efter  min  Indstilling 
var  villig  til  at  gaa  ind  paa  hans  Fordringer, 
saa  blev  Fru  Smidth  saa  glad  over  det  Tilbud, 
jeg  gjorde  hende,  at  hun  ikke  alene  lod  sig 
engagere  med  den  bestemte  Gage,  men  selv 
erklærede  sig  villig  til  at  udrede  Halvdelen  af 
den  Mulkt,  der  var  fastsat  for  Ophævelsen  af 
hendes  Kontrakt  med  Odense  Teater. 

Da  jeg  underrettede  Brun  om  Udfaldet  af 
min  Ekspedition,  svarede  han  mig  ganske 
gemytligt:  „De  har  købt  mine  tre  bedste  Kræf- 
ter" —  Fru  Thora  Schmidt  havde  jeg  lige- 
ledes engageret  —  „men  De  har  betalt  dem 
dyrt.     Hvis   De    vil    skille    mig   ved   Resten   af 

mit  Personale  paa  samme  Maade,  skal  De  faa 
den  med  betydelig  Rabat  og  Tak  til.  Man 
tjener  sine  Penge  meget  lettere  og  behageligere 
ved  at  være  Teateragent  og  sælge  Skuespillere, 
end  ved  at  være  Teaterdirektør  og  djævles 
med  dem." 


Aspirerende  Skuespillere  og  Forfattere, 


Saa  snart  jeg  kom  hjem  fra  Rejsen  be- 
gyndte jeg  pligtskyldigst  at  forberede  den  kom- 
mende Sæsons  Virksomhed,  dels  ved  at  en- 
gagere det  manglende  Antal  Skuespillere  og 
Skuespillerinder  ved  at  gøre  Udvalg  mellem 
Provinsselskabernes  Kunstnere  og  den  Legion 
af  Dilettanter,  der  onskede  at  debutere,  dels 
ved  at  skaffe  nyt  Repertoire,  da  saa  godt  som 
ingen  af  de  tidligere  opførte  Stykker  lod  sig 
genoptage,  med  Haab  om  Succes. 

Det  skortede  imidlertid  ikke  paa  Tilbud 
hverken  i  den  ene  eller  den  anden  Retning. 

Publikum,  der  kun  ser  et  Udvalg  af  de 
bedst  begavede  Skuespillere  og  de  mest  vel- 
lykkede Skuespil,  gør  sig  intet  Begreb  om. 
hvad  ubegavede  Personer  i  god  Tro  kan  tilbyde 

Teatrene,  og  hvor  haardt  de  kan  føle  sig  for- 
urettede og  fornærmede,  naar  Scenen  ikke  staar 
dem  aaben.  Jeg  tør  derfor  haabe,  at  nogle  af 
de  Erfaringer,  jeg  kom  til  at  gøre  en  Mængde 
af  som  Teaterdirektør,  vil  have  i  det  mindste 
Nyhedens  Interesse  for  Flertallet  af  mine  Læsere, 
og  jeg  kan  forsikre,  at  de  er  fortalte  uden 
mindste  Overdrivelse. 


Blandt  de  Mange,  der  søgte  om  Engagement 
meldte  der  sig  en  Dag  en  Mand  med  en  meget 
uheldig  Figur.  Han  var  nemlig  korthalset  og 
havde  en  iøjefaldende  Pukkel  paa  den  højre 
Side  af  Ryggen. 

Da  han  havde  fremført  sit  Ønske,  sagde 
jeg  ham,  at  der  kun  var  een  Plads  ledig,  nemlig 
for  en  ung  Elsker.  „Nu  ja"  —  svarede  han  — 
det  kan  jeg  ogsaa  gaa  ind  paa,  skønt  mit  egenlige 
Fag  er  Karakterrollerne.  Men  maa  jeg  faa  Lov 
blot  at  sige  en  Monolog,  saa  kunde  det  jo  dog 
være,  at  De  fandt  en  Plads  til  mig  i  det  alvorlige 
Skuespil."  Det  maatte  jeg  finde  mig  i,  og  han 
deklamerede  nu  en  Monolog  —  hvilken  husker 
jeg   ikke  —  med    ualmindelig    intelligent  Fore- 

drag  og  temmelig  ægte  Patos.  Da  jeg  havde 
erkendt  dette  men  beklaget,  at  de  tragiske 
Roller  forekom  saa  sjeldent  i  Kasinos  Reper- 
toire, at  vi  ikke  havde  Raad  til  at  gagere  en 
Skuespiller  til  dem,  løftede  han  paa  sin  tragiske 
Skulder  og  sagde  ganske  gemytligt:  „Gener 
Dem  ikke  for  at  sige  det  rent  ud!  Det  er 
denne"  —  her  klappede  han  paa  Pukkelen  — ■ 
„der  er  i  Vejen,  men  den  bringer  Geniet 
Publikum  til  at  glemme!"  Jeg  turde  dog  ikke 
stole  derpaa. 


En  Dag  fik  jeg  Besøg  af  en  særdeles  pæn 
Mand  i  Halvfjerdserne,  der  efter  en  meget  lang 
Indledning  betroede  mig,  at  han  kom  for  at 
aflægge  en  Prøve,  men  hvis  den  ikke  fik  til- 
fredsstillende Udfald,  udbad  han  sig,  at  hans 
mislykkede  Forsøg  paa  at  blive  engageret  maatte 
blive  fortiet  som  en  dyb  Hemmelighed,  hvilket 
jeg  naturligvis  lovede.  Derpaa  fulgtes  vi  hen 
i  Teatret,  der  stod  tomt,  og  nu  prøvede  han 
uden  Sufflør  og  uden  at  tage  Fejl  af  et  Ord 
Onkelens  Rolle  i  „Ser  Jer  i  Spejl".  —  Skønt 
der  ikke  kunde  være  Tale   om   at    engagere  en 

saa  gammel  Mand,  udtalte  jeg  min  Tilfredshed 
med  Prøven,  og  spurgte  om  hans  Adresse  for 
det  Tilfældes  Skyld,  at  jeg  blev  i  Stand  til  at 
udvide  Personalet  og  gøre  ham  et  Tilbud.  Jeg 
erfarede  nu,  at  det  var  Hr.  .  .  .  raad  N.  N.,  som 
for  nogle  Aar  siden  havde  søgt  og  faaet  Afsked 
fra  sit  Kontorembede  paa  Grund  af  Alder  og 
Svaghed,  og  som  nu,  i  Egenskab  af  Pensionist 
vilde  anvende  sit  Otium  i  Teatrets  Tjeneste. 
En  af  hans  Sønner,  der  havde  opdaget  den 
Gamles  Forsøg,  gjorde  Dagen  efter  en  aldeles 
overflødig  Meddelelse  om,  at  Faderens  Aspira- 
tion til  Teatret  kun  var  en  Følge  af  Alder  og 
Svaghed. 


En  ung  Rigmand,  der  havde  gjort  sig  be- 
kendt ved  sine  Udskejelser,  kom  engang  op  til 
mig  og  præsenterede  sig  som  Lysthavende  til 
Ansættelse  i  Teaterpersonalet  som  Jeune  pre- 
mier,  men  da  hans  Excesser  var  alt  for  meget 
omtalte  til,  at  der  kunde  være  Haab  om,  at 
han  vilde  kunne  underkaste  sig  Teatrets  Dis- 
ciplin, søgte  jeg  straks  at  vise  ham,  at  den 
Frihed,    han  i  saa   fuldt  Maal    gjorde  Brug   af 

som  Privatmand  og  Millionær,  vilde  være  tabt. 
saa  snart  han  fik  Ansættelse  som  Skuespiller. 
Men  uagtet  jeg  søgte  at  gøre  Teaterlivet  saa 
afskrækkende  som  muligt,  fastholdt  han  sit 
Ønske:  —  han  følte  selv,  at  han  trængte  til  at 
underkaste  sig  tvingende  Pligter,  og  at  den 
ubegrænsede  Uafhængighed,  som  hans  nu- 
værende Stilling  medførte,  fristede  ham  til 
baade  Et  og  Andet.  Desuden  mente  han,  at 
Teatrets  Pligter  ikke  var  saa  strænge.  Heri 
maatte  jeg  paa  det  Bestemteste  modsige  ham. 
Jeg  paaviste  ham  som  Eksempel,  at  Udeblivelse 
fra  en  Prøve  medførte  en  ueftergivelig  Mulkt 
af  en  Maaneds  Gage:  —  Ikke  værre!  —  udbrod 
han  leende  —  Tro  endelig  ikke,  at  et  Par 
Hundrede  Dalers  Tab  vilde  volde  mig  den 
mindste  Gene  —  vedblev  han  nok  saa  gemytlig, 
men  han  blev  i  højeste  Grad  overrasket,  da  jeg 
forsikrede  ham,  at  denne  flotte  Oplysning  umulig- 
gjorde hans  Engagement.  —  Mulkterne  er  jo  en 
Straf,  og  det  ophøre,  de  at  være  for  den,  der 
ikke  generes  af  dem.  For  ham  har  altsaa 
Lovene  ingen  Betydning  for  saa  vidt,  som  han 
undtagelsesvis  ikke  kan  straffes,  naar  han  over- 
træder dem.  En  saadan  Undtagelse  kan  en 
Teaterdirektør  ikke  taale  i  sit  Personale,   alier- 

mindst  naar  den  Paagældende,  saaledes  som 
De,  er  vant  til  at  følge  sine  Luner,  forklarede 
jeg.  Enden  blev,  at  han  tilbod  at  betale  Teatret 
den  Sum,  der  maatte  mangle  i  Indtægten  for 
„udsolgt  Hus"  paa  9  Aftener  han  fik  Lov  at 
debutere,  og  at  dette  Tilbud  naturligvis  blev 
afslaaet.  Enhver,  der  har  kendt  den  unge 
ekstravagante  Rigmand,  véd  desuden,  at  hans 
Organ  var  saa  utydeligt,  at  kun  han  selv  kunde 
tro,  at  det  var  muligt  paa  Scenen. 


I  det  sidste  Aar  jeg  dirigerede  Kasinos 
Teater  meldte  en  Dame  sig  skriftlig  som  ønskende 
at  debutere.  Hun  fortalte  i  sit  Brev,  „at  hendes 
Hu  altid  havde  staaet  til  Scenen,  men  at  hendes 
Familieforhold  hidtil  havde  spærret  hende  Vejen, 
at  hun  fra  sin  Barndom  havde  studeret  de  tre 
Verdenssprog  og  havde  gjort  de  Erfaringer, 
som  man  maa  have  oplevet  for  at  kunne  være 
Digterens  Tolk ,  at  hun  havde  opholdt  sig 
en  Tidlang  i  Paris  og  set  Kunstens  bedste 
Mønstre  ...  o.  s.  v.  -  -  Jeg  vilde  have  været 
overbevist  om,  at  det  var  en  dramatisk  Fugl 
Føniks,    der    tilbød    sig,    hvis  jeg   ikke    havde 

lært  Teaterfolks  Selvvurdering  at  kende,  men 
alle  Illusioner  i  saa  Henseende  forsvandt,  da 
hun  personlig  fremstillede  sig,  og  viste  sig  at 
være  en  halvgammel,  sværlemmet  Matrone.  Jeg 
spurgte  hende,  i  hvilket  Stykke  hun  kunde  onske 
at  aflægge  Prøve,  men  fik  til  Svar,  at  hun  ikke 
kunde  anse  en  saadan  for  nødvendig,  hun  var 
færdig  til  at  optræde  naar  som  helst,  og  ønskede 
hverken  at  vise  sig  paa  Scenen  eller  omtales 
som  Debutantinde  førend  paa  selve  Forestillings- 
aftenen. For  Resten  havde  hun  betænkt  at  op- 
træde første  Gang  i  „Esmeralda".  Som  Søster 
Gudule?  —  spurgte  jeg  forledt  af  hendes  Ydre. 
Nej  naturligvis  som  selve  Titelfiguren!  —  Ah! 
De  kan  altsaa  udføre  Sangpartiet?  —  spurgte 
jeg  nysgerrig.  Sangene  kunde  godt  gaa  ud  — 
mente  hun.  —  Men  Dansen?  —  Den  skulde 
ikke  genere  hende  —  forsikrede  hun  mig.  Jeg 
gjorde  hende  nu  opmærksom  paa,  at  det  vilde 
være  vanskeligt  at  optræde  i  Rollen  efter  Frøken 
Price,  for  hvem  den  var  skrevet,  og  som  havde 
gjort  al  mulig  Lykke  i  den.  —  Saa  meget  desto 
bedre!  Saa  kan  hun  dog  en  Gang  faa  at  se, 
hvorledes  den  skulde  spilles!  —  vedblev  hun. 
—  Jeg  turde  dog  ikke  lade  Fruen  vise  hende  det. 

En  Morgen  ringede  det  voldsomt  paa  min 
Dør,  og  da  jeg  aabnede  den  stod  der  en  Mand 
og  en  fjortenaarig  Pige  uden  for. 

—  Er  det  her,  Direktøren  ved  Kasino  bor? 

—  Ja  det  er.     Værsaagod  at  træde  ind! 

—  Nej  Tak!  Jeg  skal  ikke  snakke  med 
Dem.  Det  er  Tøsen  her,  der  er  blevet  tosset. 
Værs'go'!     Der  har  De  hende! 

Med  disse  Ord  skubbede  han  Pigebarnet 
nd  ad  Døren,  og  løb  selv  ned  ad  Trappen. 

Det  var  en  grim  lille  Stakkel,  der  ikke  var 
udvokset  endnu. 

Hun  blev  staaende  ved  Døren  med  ned- 
slaaede  Øjne  og  snøftede,  uden  at  komme  til 
Orde. 

Efter  at  jeg  havde  givet  hende  en  passende 
Tid  til  at  samle  sig,  begyndte  jeg:  —  De  vilde 
tale  med  mig,  lod  det  til,  hvis  jeg  forstod  den 
Mand,  som  gik. 

Atter  gjorde  hun  en  Pavse,  brast  saa  i 
Graad,  i  det  hun  fremhulkede  Ordene:  —  Jæ 
velle  saa  gruli'  gærne  spille  Komedje. 

—  Det  skal  De  ikke  græde  for  —  sagde 
jeg  trøstende.  —  Fortæl  mig  hellere,  hvordan 
De  har  faaet  den  Lyst! 

—  Jeg    er   fra    Lolland  —  begyndte    hun, 

og  det  havde  hun  ikke  nødig  at  fortælle,  ti 
hun  talte  saa  plat  Lollandsk  som  muligt  —  og 
for  en  Maaned  siden  var  jeg  paa  Kome'ie  i 
Maribo,  og  da  gik  det  paa  en  Gang  op  for 
mig,  at  jeg  ku'  aldrig  bli'e  lykkelig,  naar  jeg 
ikke  blev  Skuespillerinde. 

—  Hvad  for  et  Stykke  var  det,  der  hjalp 
Dem  til  den  Overbevisning?  —  spurgte  jeg. 

—  Det  var  „Kong  Renés  Datter". 

—  Og  hende  syntes  De  saa  godt  om? 

—  Ja,  hun  saa'  saa  fin  u',  og  alt  hva'  hun 
sa'e  va'  paa  Vers. 

—  Har  De  nu  betroet  Deres  Forældre,  at 
De  vilde  gaa  til  Teatret? 

—  Ja.     Men  de  sa'e  bare:  jæ'  var  gal. 

—  Og  saa? 

—  Saa  slou  jæ'  min  Sparebøsse  itu  og 
liste'e  mig  ombord  paa  Dampskiuet,  som  gik 
til  København,  for  her  har  jeg  en  Onkel,  som 
er  Kældermand  —  det  var  ham,  der  fulgte  mig 
herop. 

Syge  Folk  taaler  ikke  altid  Sandheden, 
og  den  lille  Pige  var  meget  teatersyg.  Jeg 
trøstede  hende  derfor  med,  at  naar  hun  kunde 
vænne  sig  af  med  at  tale  Lollandsk,   og  vokse 

et  Par  Tommer  til,  saa  kunde  hun  komme  igen, 
og  saa  skulde  hun  blive  instrueret  til  at  spille 
Jolante  —  og  hun  gik  bort  i  Haabet. 


Det  er  ikke  blot  Skuespillere  in  spe,  der 
forser  sig  paa  Teatret  og  forveksler  Lysten 
med  Ævnen.  Ogsaa  af  Digtere  er  der  mange 
Snese,  som  indsender  det  ene  Stykke  efter  det 
andet  og  det  ene  slettere  end  det  andet,  i  den 
Tro,  at  det  kun  er  Direktørernes  Mangel  paa 
dramatisk  Indsigt,  der  hindrer  deres  Arbejder 
fra  at  blive  antagne  til  Opførelse  og  gøre  stor- 
mende Lykke,  og  det  uagtet  deres  Forsøg  vidner 
om  det  fuldstændigste  Ubekendtskab  med  Drama- 
turgiens ABC. 

Mens  „Kalifen  paa  Eventyr"  hver  Aften 
gik  for  fuldt  Hus,  fik  jeg  en  smuk  Morgenstund 
Besøg  af  en  ældre  Herre  med  et  meget  distingveret 
Udseende  og  et  let  Anstrøg  af  hvad  man  paa 
den  Tid  kaldte  „øjropæisk  Dialekt".  Efter  en 
kort  indledende  Samtale,  der  viste,  at  han  baade 
var  en  beleven  og  belæst  Mand,  spurgte  han 
mig:  hvilket  Honorar  Kasino  udbetalte  for  en 
epokegørende   Helaftens  Folkekomedie,    og  jeg 

nævnte  da  den  Sum,  som  var  udbetalt  for 
Hostrups  „Mester  og  Lærling",  Overskous 
„Fandens  Overmand"  og  „Kalifen  paa Æ ventyr". 
Han  smilte  fornemt  og  fortsatte:  —  Men  hvad 
vilde  Teatret  give  for  et  Stykke,  der  gav  tre 
Gange  saa  mange  Gange  udsolgt  Hus,  som 
Kalifen?  —  Jeg  vilde  foreslaa  en  Procent- Andel 
af  Indtægterne,  der  i  saa  Fald  kunde  beløbe  sig  til 
det  Firdobbelte!  —  svarede  jeg  forventningsfuld, 
del  —  Nu  vel!  Her  har  De  det!  Men  jeg  maa 
bede  Dem  endnu  i  Aften  at  sende  mig  en  skriftlig 
Antagelse  tilligemed  Honorarbetingelserne.  Min 
Stilling  tillader  mig  ikke  at  skrive  for  Teatret, 
og  derfor  ønsker  jeg  at  bevare  den  strengeste 
Anonymitet.  Svaret  kan  De  sende  til  Portneren 
i  Hotel  Føniks  i  en  Konvolut  uden  Udskrift. 
men  har  jeg  det  ikke  inden  Klokken  9,  saa 
forbeholder  jeg  mig  fri  Raadighed  over  Stykket. 
Dermed  gik  han,  og  jeg  skyndte  mig  at  aabne 
det  særdeles  elegante  Manuskript.  Det  var  slet 
og  ret  et  af  disse  uspillelige  Dilettantforsøg,  af 
hvilke  jeg  i  hver  Sæson  modtog  et  halvt  Hundrede 
til  Gennemsyn,  og  den  forventningsfulde  For- 
fatter havde  endogsaa  saa  lidt  Begreb  om  dra- 
matisk Alenmaal,  at  det  formentlige  Helaften- 
stykke  ikke  vilde  kunne  have  udfyldt  mere  end 

en  Timestid.  Det  røbede  for  Øvrigt  lige  saa 
lidt  Spor  af  Sindsforvirring  som  af  Digter- 
begavelse. 


En  Ven  af  mig  bragte  mig,  kort  efter  at 
jeg  var  tiltraadt  Teaterbestyrelsen,  et  Stykke 
som  havde  været  indsendt  til  Kammerraad  Lange, 
men  som  min  Ven,  (der  ikke  var  Æstetiker) 
sagde,  ubegribeligt  nok  var  forkastet,  uagtet 
det  var  forfattet  af  en  Doctor  philosophiae,  der 
havde  faaet  sin  Doktorgrad  for  en  æstetisk  Af- 
handling og  vundet  Universitetets  Guldmedalje 
ved  en  anden.  Stykket  var  en  satirisk-politisk 
Enakts-Farce,  der  bar  Titelen:  „Tyske-Mikkels 
Genfødelse",  og  jeg  genkendte  det  straks  som 
et  af  de  Stykker,  jeg  i  sin  Tid  havde  hjulpet 
Lange  med  at  gennemlæse  og  erklæret  for 
komplet  umulige.  Da  min  Ven  mente,  at  en 
Mand  med  Forfatterens  Navn,  som  Æstetiker 
ex  professo  ikke  kunde  skrive  et  „komplet 
ubrugeligt  Stykke",  viste  jeg  ham  nogle  af  de 
Fordringer,  som  Stykket  stillede  til  Teatret. 
En  af  disse  var,  at  der  skulde  changeres  fra 
Landsforsamlingen  i  Kiel  til  Rigsforsamlingen 
i  Frankfurt,    begge  Steder  med  fuld   Scene  — 

13 

en  anden  var,  at  Publikum  skulde  udholde  en 
Enaktsfarce,  der  vilde  vare  over  fem  Timer  — 
og  en  tredie,  at  Skuespillerne  skulde  fremstille 
en  Scene,  hvori  Tyske-Mikkel  nødes  til  al  pur- 
gere Dukater  i  Beselers  Hat.  Det  forklarede, 
at  Lange  havde  forkastet  Hr.  Doctorens  Stykke, 
og  at  jeg  heller  ikke  havde  Brug  for  det. 


„Københavnsposten"  havde,  mens  jeg  diri- 
gerede Kasinoteatret,  en  meget  stræng  Kunst- 
anmelder, som  hver  Gang,  der  gik  et  nyt 
Stykke,  lod  mig  hore  ilde  for  mit  slette  Reper- 
toirevalg samtidig  med,  at  han  beskyldte  mig 
for,  at  jeg  forkastede  bedre  dramatiske  Arbejder. 
Jeg  tror  han  lever  endnu  i  en  eller  anden 
„forhenværende"  Egenskab,  i  alt  Fald  har  Erslevs 
Forfatterleksikon  paa  to  Sider  optegnet  hans 
Værker  —  dog  ikke  det,  som  jeg  snart  skal 
nævne,  saa  hans  Anonymitet  skal  ikke  blive 
forstyrret. 

Da  jeg  var  nødt  til  at  forkaste  en  Mængde 
af  de  indsendte  uspillelige  Stykker,  kunde  det 
ikke  undgaas,  at  deres  Indsendere  istemte 
„Københavnsposten  "s     Beklagelse     over     min 

strenge  Censur,  og  at  disse  kom  mig  for  Øre 
gennem  mine  Meddirektører,  og  da  d'Hr.  lod 
mig  forstaa:  „at  der  ikke  gaar  Røg  af  en  Brand" 
—  o.  s.  v.  —  og  jeg  udbad  mig,  at  de  vilde  sørge 
for,  at  der  blev  udnævnt  en  Kommitté,  der 
kunde  gennemse  de  af  mig  forkastede  Stykker, 
var  man  straks  villig  til  at  opfylde  denne  Be- 
gæring, og  i  største  Hastighed  blev  der  dannet 
en  „Læsekommitté"  bestaaende  af  Justitsraad 
Stage,  Etatsraad  Collin  og  Digteren  H.  C. 
Andersen,  alle  Medlemmer  af  Actieselskabets 
Repræsentantskab.  Førstnævnte  skulde  være 
Formand,  de  Sidste  kom  ikke  til  at  afgive  nogen 
Betænkning. 

Samme  Dag,  som  Kommitteens  Nedsættelse 
blev  mig  tilmeldt,  oversendte  jeg  Justitsraad 
Stage  syv  i  de  sidste  14  Dage  indkomne  uan- 
tagelige Stykker,  og  Dagen  efter  fik  jeg  dem 
sendt  tilbage  med  et  venligt  Brev,  hvori  Justits- 
raaden  forklarede:  at  han  ikke  var  tiltraadt 
Kommitteen  for  at  gennemlæse  alle  de  ynkelige 
dramatiske  Forsøg,  der  blev  indsendte,  de  tre 
Herrer  vilde  kun  afgive  deres  Votum,  naar  jeg 
som  Støtte  ønskede  deres  Erklæring  angaaende 
tvivlsomme  Arbejder,  der  maatte  forkastes 

13* 

1.  enten  til  Trods  for  et  litterært  Forfatternavn, 

2.  eller  af  økonomiske  Hensyn,  f.  Eks.  altfor 
kostbar  Udstyrelse, 

3.  eller    paa    Grund    af   fornærmelige    Hen- 
tydninger til  Institutioner  og  Personer. 

Absolut  forkastelige,  værdiløse  Stykker  som 
de  tilsendte  ønskede  Kommitteen  at  blive  fri- 
taget for. 

Et  Par  Dage  efter,  at  jeg  havde  modtaget 
dette  Brev,  fik  jeg  et  Toaktslystspil  tilsendt  fra 
den  foran  nævnte  Kunstanmelder  i  „Københavns- 
posten". Det  var  paa  Titelbladet  mærket  med 
hans  Navn  og  havde  den  forunderlige  Titel 
„Lastikum  paa  Frieri".  Aldrig  har  jeg  læst 
noget  mere  barnagtigt,  og  for  at  vise  Læse- 
kommitteen,  hvor  lidt  Grund,  der  havde  været 
til  at  tage  Hensyn  til  Udtalelser  af  et  Individ, 
der  havde  saa  lidt  Begreb  om  dramatiske  Ar- 
bejder, at  han  kunde  tænke  sig  noget  saadant 
Vaas  opført,  sendte  jeg  Manuskriptet  til  Kom- 
mitteen. Fra  denne  fik  jeg  følgende  bebrejdende 
Svar: 


„Lastikum  paa  Frieri" 
es    herved  tilbage.     De 
Mænd     skulle    spilde    deres    Tid     med    at 


sendes    herved  tilbage.     Det  er  tragisk,    at 

gennemlæse  et  i  enhver  Henseende  saa 
jammerligt  Produkt  —  saa  jammerligt,  at 
der  ikke  kan  være  Tale  om  nogen  Kritik 
over  det.  Forfatteren  maa  enten  være  en 
Skoledreng,  eller  ifald  han  er  et  voksent 
Mandfolk,  gal,  siden  han  har  kunnet  tænke 
sig  Muligheden  af,  at  hans  saakaldte  Lyst- 
spil kunde  nogensinde  blive  antaget  til  Op- 
førelse paa  nogetsomhelst  Teater  .  .  . 

D.  21.  Febr.  1858. 

Ærbødigst 
C.  Stage. 

Som  Svar  herpaa  tilskrev  jeg  samme  Dag 
Læsekommitteens  Formand: 

Da  jeg  ser,  at  Læsekommitteen  ikke 
kender  den  navngivne  Forfatter  til  Lyst- 
spillet „Lastikum  paa  Frieri",  skal  jeg  til 
Undskyldning  for,  at  jeg  har  fremsendt  dette 
barnagtige  Stykke,  hermed  ærbødigst  oplyse: 
at  dets  Forfatter  langt  fra,  som  man  kunde 
fristes  til  at  tro,  er  nogen  Skoledreng. 

Han  er  30  Aar  gammel, 

Han  blev  Cand.  phil.  for  10  Aar  siden 
som  Laudabilist, 

og  fik  for  9  Aar  siden  Accessit  for 
Besvarelsen  af  Universitets  æstetiske  Op- 
gave, og 

han  er  for  Øjeblikket  Literatur-  og  Kunst- 
anmelder i  „Københavnsposten"  og  har  som 
saadan  saa  betydelig  Anseelse  hos  Kasinos 
Bestyrelse,  at  det  var  hans  Udtalelser  om 
Teatrets  Repertoire,  der  foranledigede 
den  ærede  Læsekommittés  Institution. 

Uagtet  jeg  fuldstændig  deler  Kommitteens 
Mening  om  „Lastikum"s  Ynkelighed,  haaber 
jeg  derfor,  at  Forfatterens  Avtoritet  motiverer 
Værkets  Indsendelse. 

Jeg    colliderede    aldrig    siden    med    Læse- 
kommitteen. 


Første  Aar  i  Kasino. 


Det  blev,  som  jeg  havde  forudset,  kun  et 
ukomplet  Personale,  hvormed  jeg  begyndte  min 
Virksomhed  som  Direktør.  Alle  dets  Medlemmer 
paa  tre  nær  har  nu  forladt  Livets  Skueplads, 
og  Ingen  af  de  tre  optræder  mere  paa  „de 
Brædder,  der  forestiller  Verden".  Jeg  tager 
derfor  saa  meget  mindre  i  Betænkning,  at  om- 
tale deres  forskellige  Begavelse  og  dens  Be- 
grænsning. 

Christian  Schmidt  var  i  fuldt  Maal 
Teatrets  „glade  Sjæl".  Man  kunde  næppe 
tænke  sig  en  smukkere,  mere  indtagende  Per- 
sonlighed, et  mere  smitsomt  godt  Humor,  en 
mere  troværdig  Naturlighed  og  en  større  Sikker- 
hed i  Memoreringen  af  Rollerne.  Han  sang 
sine  Kupletter,    uden   at  et  Ord   gik   tabt    eller 

en  Tone  blev  forvansket,  og  sagde  sine  Replikker, 
som  om  de  ikke  var  lærte  men  blev  improviserede 
af  hans  sprudlende  Lune.  Hans  uovertræffelige 
Fag  var  Bonvivanterne,  men  ogsaa  i  de  komiske 
Roller,  som  „Debutantindens  Fader"  og  „Hr. 
Grylle",  kunde  han  udmærke  sig.  Desværre 
var  han  ikke  tilfreds  med  sit  Farcefag,  men 
vilde  helst  spille  patetiske  Karakterroller,  der 
ikke  laa  for  ham. 

Thora  Schmidt  f.  Sønderskov  var 
smuk  og  havde  i  Provinserne  gjort  stor  Lykke 
i  Tragedierne  og  i  de  seriøse  Elskerinders  Fag, 
men  blev  ikke  anvendt  synderligt,  da  Kasino 
maatte  indskrænke  sig  til  det  tilladte  Repertoire. 
Paa  Grund  af  sit  svage  Syn  maatte  hun  tidligt 
tage  Afsked  fra  Teatret. 

Anton  Smidt h  var  fra  Christiania  vant 
til  at  staa  øverst  paa  Plakaten  og  udføre  alle 
Fyrste-  og  Helteroller,  hvori  hans  prægtige 
Ydre  gjorde  stor  Virkning,  men  af  slige  Glans- 
roller havde  Kasinoteatret  ikke  mange  at  byde 
ham,  og  derfor  gjorde  han  stadig  Vanskelig- 
heder, naar  han  skulde  spille  i  et  moderat 
borgerligt  Lystspil  eller  en  Vaudeville.  Hans 
Hustru 

Betty    Smidth    f.    Christensen    havde 


201 

derimod  et  mere  flersidigt  Talent.  Hun  havde 
i  Christiania  optraadt  som  Primadonna  baade  i 
Lystspillet  og  Tragedien  ja  endogsaa  i  Operaen, 
men  særlig  havde  hun  været  en  udmærket  Sou- 
brette i  sine  yngre  Dage  og  var  endnu  en  meget 
anvendelig  intelligent  Skuespillerinde,  men  man 
kunde  aldrig  stole  paa,  at  hun  gav  sine  Med- 
spillende et  korrekt  Stikord. 

Bornemann  kunde  kun  udføre  halv- 
komiske Figurer  af  underordnet  Rang,  men 
indenfor  sin  Begrænsning  var  han  en  paalidelig 
Støtte. 

Rasmussen  havde  saa  længe  han  var 
engageret  i  Christiania  indtaget  en  fremskudt 
Plads,  især  i  Operaen  —  som  Masaniello  og 
Fra  Diavolo  f.  Eks.  —  men  ogsaa  i  de  yngre 
Helte-  og  Elskerroller.  Ved  Kasinoteatret  fik 
Christian  Schmidt  og  Edv.  Hansen  Fortrinet  i 
hans  Rollefag,  og  da  Albrecht  havde  en  mere 
decideret  Tenor,  fik  han  de  højere  Sangpartier. 
Rasmussen  overtog  da  Regisseurforretningerne. 

Fru  Rasmussen,  født  Luplau  var  mest 
anvendelig  i  Duennafaget  og  ældre  Anstands- 
roller,  men  vandt  næsten  aldrig  Sympati. 

Sichlau  var  som  Tenorist  en  udmærket 
Korfører,    men    hans    begrænsede    Talent   hen- 

viste  ham  til  kun  at  udføre  Smaaroller.  Hans 
Hustru  havde  stor  Routine,  men  hendes  utydelige 
Organ  kunde  ikke  gøre  sig  gældende  i  Kasinos 
store  Lokale.     Hendes  Force    var  Drengeroller. 

Chr.  Ludv.  Hansen  havde  komisk  Be- 
gavelse i  et  indskrænket  Fag  —  Specialitet: 
Drukkenbolte,    men  var  umulig  som  fin  Mand. 

Kyhl  kom  som  ung  Mand  fra  det  kongelige 
Teater,  efter  at  have  debuteret  i  Elskerroller, 
hvori  han  ikke  tog  sig  ud. 

Frk.  Thora  Jensen  havde  endnu  ikke 
debuteret, 

Frk.  Signe  Koblauch  heller  ikke,  men 
havde  vist  Talent  paa  Privatteatrene. 

Som  det  vil  ses,  var  det  ikke  let  at  give 
et  Stykke  tilfredsstillende  Udførelse  med  disse 
Kræfter. 

Ingen  energisk  Elsker  —  ingen  ung  Elsker- 
inde —  ingen  elegant  Komiker  —  det  var  tre 
manglende  Kræfter,  af  hvilke  en,  to  eller  tre 
vilde  savnes  i  omtrent  ethvert  Stykke,  der 
skulde  besættes.  Allerede  den  første  Aften  fik 
jeg  Syn  for  Sagn  i  denne  Henseende.  Sæsonen 
blev  aabnet  med  tre  Enaktsstykker:  „Ægte- 
mandens   Repræsentant",     som    Chr.    Schmidt 

havde  valgt  til  sin  Genoptræden,  og  de  to  nye 
Smaastykker  „En  Introduktion"  og  „Lykke  i 
Ulykken"  som  jeg  begge  havde  bearbejdet  efter 
franske  Originaler  („le  piano  de  Berthe"  og  „les 
malheurs  henreux").  Den  gamle  Vaudeville,  der 
gik  med  sin  tidligere  Besætning,  gav  ikke  An- 
ledning til  noget  Savn,  ti  Publikum  saa  og 
hørte  kun  paa  sin  genvundne  Yndling  Ghr. 
Schmidt,  der  næsten  var  paa  Scenen  hele 
Tiden.  Aldrig  havde  der  braget  en  saa  voldsom 
og  langvarig  Applaus,  som  da  han  kom  ind 
paa  Scenen  syngende  paa  Ktickens  livsglade 
Melodi:  „Trab!   Trab!": 

Saa  kom  jeg  da  tilbage! 
Min  Vandring  var  ej  kort. 
En  Række  Aar  og  Dage 
Har  Tiden  stjaalet  bort. 
Men  end  af  min  Courage 
Et  Gran  den  røved  ej   — 
:,:  Nej,  nej,  nej,  nej,  :,: 
Den  røver  Tiden  ej! 

Hver  Replik,  han  sagde,  og  hvert  Vers,  han 
sang,  blev  applauderet  —  man  havde  kun  Øje 
og  Øre  for  ham,  og  hans  Medspillende  gjorde 
uafbrudt  Lykke  ved  hans  Medspil. 

Under  Lystspillet  „Lykke  i  Ulykken" 
havde  Publikum  klappet  sig  træt,  og  Anton 
Smidth,  for  hvem  den  komiske  Hovedrolle  var 
beregnet  som  Debut,  blev  aldeles  konsterneret 
ved  den  Stilhed,  hvormed  det  før  saa  skønsomme 
Publikum  saa  paa  hans  Spil.  Hans  Udførelse 
af  den  komiske  Figur  blev  mere  og  mere  tør 
og  luneløs,  og  Tæppet  faldt  uden  at  der  rørte 
sig  en  Haand. 

Den  anden  Nyhed,  Sangspillet:  „En  In- 
troduktion", der  paa  Fransk  laa  Farcen  nær- 
mere end  jeg  kunde  ønske  det,  naar  Fru  Thora 
Schmidt  skulde  spille  den  kvindelige  Hoved- 
rolle, havde  jeg  gjort  mig  megen  Umage  for 
at  bringe  i  en  mere  romantisk  Stemning,  og 
selv  syntes  jeg  det  var  lykkedes  mig,  hvortil 
Kupletterne,  der  var  komponerede  af  G.  G. 
Møller,  bidrog  betydeligt.  Men  uagtet  jeg 
ikke  tror  at  have  berøvet  Dialogen  nogen 
Morsomhed,  men  derimod  at  have  lagt  den 
bedre  til  Rette  for  Fru  Schmidt,  viste  det  sig 
ved  Opførelsen,  at  den  ikke  stærkt  udprægede 
Romantik,  jeg  havde  søgt  at  bevare  i  de  to 
Elskendes  Forhold,  havde  været  stærk  nok  til 
at  bringe  vor  fortræffelige  Første-Skuespiller 
udenfor    det    Omraade,     hvorpaa    han    var   sig 

selv.  Han  var  kommet  for  langt  ind  paa 
Elsker-Repertoiret  og  følte  sig  derfor  fremmed 
og  genert,  saa  Stykket  opnaaede  kun  en  succes 
destime  —  otte  Opførelser  —  mens  Folketeatrets 
Oversættelse  med  Høedt  i  Herrerollen,  blev  et 
Kassestykke,  der  holdt  sig  paa  Repertoiret  og 
blev  spillet  af  alle  Provinsselskaberne. 

Den  næste  Nyhed,  som  jeg  bearbejdede,  et 
pikant  fransk  Skuespil  „On  demand  un  gou- 
verneur",  fik  en  lige  saa  uheldig  Skæbne  ved 
Opførelsen.  Det  var  denne  Gang  Fru  Betty 
Smidt hs  Skyld.  Skuespillet,  i  hvis  forviklede 
Handling  den  verdenserfarne  Hovmester  frelser 
Manden,  Konen,  Sønnen  og  Datteren  fra  de 
mislige  Forhold,  hvori  de  hver  paa  sin  Maade 
har  indladt  sig,  var  godt  lært  og  tog  sig  meget 
godt  ud  paa  Prøverne.  Fru  Smidth  spillede  Fruen 
i  Huset,  en  ung  Skuespiller  og  en  Debutantinde 
Sønnen  og  Datteren.  De  Tre  havde  en  Scene 
sammen  i  Begyndelsen  og  en  anden  i  Slutningen 
af  Stykket,  og  da  Fruen  kommer  ind  med  dem 
begge  i  første  Akt,  bliver  hun  distrait  og  be- 
gynder paa  Scenen  i  sidste  Akt.  De  Unge 
mærkede  straks  Fejltagelsen  og  svarede  ikke 
paa  det  urigtige  Stikord,  saaledes  at  der  opstod  en 
Pavse.    Det  kunde  jo  ikke  være  andet,  men  den 

routinerede  og  intelligente  Aktrice  kunde  den 
farlige  Kunst,  som  man  i  Teatersproget  kalder 
at  „faa  sine  Medspillende  til  at  tage  Pavsen", 
og  den  praktiserede  hun  med  Virtuositet,  naar 
hun  ikke  stod  lige  overfor  en  fuldt  saa  øvet 
Skuespiller.  Det  gjorde  hun  jo  ikke  her,  altsaa 
tav  hun  og  saa'  spørgende  paa  de  unge  Men- 
nesker, og  da  Publikum  forundret  ventede  paa, 
at  de  skulde  svare,  gentog  hun  med  forstærket 
Stemme  det  urigtige  Stikord.  Dertil  passede 
deres  Replik  ikke,  og  de  tav  endnu,  men  da 
greb  hun  til  det  endnu  kraftigere  og  mere  ufor- 
svarlige Middel:  Hun  tilhviskede  dem  halv- 
højt den  Replik  i  næste  Akt,  der  var  Svar  paa 
hendes  Stikord.  En  af  dem  lod  sig  imponere, 
og  tog  Replikken,  og  ved  at  gentage  denne 
Manøvre  tvang  hun  dem  til  at  spille  hele  Scenen 
af  anden  Akt  i  Begyndelsen  af  første.  Dermed 
var  Stykket  gjort  meningsløst,  Publikum  over- 
bevist om,  at  det  var  daarligt  indstuderet,  at 
Debutanterne  ikke  kunde  deres  Roller,  og  at 
Fruen  havde  gjort  Alt  for  at  hjælpe  dem. 
Pressen,  der  kun  bedømte  Stykket  efter  første 
Opførelse,  kunde  jo  ikke  sige  noget  Godt  om 
det,  og  det  gik  kun  6  Gange  for  daarligt  Hus. 
Den  næste  Nyhed   var  en  Oversættelse  af 

det  franske  Lystspil  „Chevalier  de  Grignon", 
der  blev  opført  under  Titel  „En  tro  Tjener". 
Paa  Oplæsningsprøven  var  alle  Rollehavende 
særdeles  tilfredse,  lige  til  der  blev  Spørgsmaal 
om  Kostymerne.  Da  de  Spillende  var  franske 
Emigranter  og  Svaret  altsaa  blev:  —  Damerne 
højt  Sæt  og  Adriener,  Herrerne:  Hvide  Parykker, 
trekantede  Hatte,  broderede  Kjoler,  Knæbukser, 
Silkestrømper  og  Sko  —  gik  der  et  dybt  „Uh!" 
gennem  Foyeren. 

Efter  en  Pavse  sukkede  Regissøren:  —  Saa 
kan  vi  gerne  spare  Indstuderingen.  Stykker 
med  trekantede  Hatte  og  Parykker  har  aldrig 
gjort  Lykke! 

—  Nej,  det  er  vist!  —  istemte  alle  de 
Andre. 

—  Synes  De  da  ikke,  at  Stykket  er  godt? 
spurgte  jeg. 

—  Jo,  det  er  baade  smukt  og  morsomt  — 
indrømmede  hele  Personalet.  —  Men  et  Stykke 
i  det  Kostyme  ...  —  gentog  alle  og  rystede 
paa  Hovederne. 

Det  var  slemme  Varsler,  men  da  jeg  spurgte 
hvorfor  „et  Stykke  fra  Paryktiden  ikke  skulde 
kunne  gøre  Lykke,  naar  det  baade  var  smukt 
og  morsomt,"  vidste  Ingen  Noget  at  svare.    Det 

var  kun  et  Faktum,  hvorom  alle  var  enige  — 
jeg  blot  ikke! 

Alle  Spillere  er  overtroiske,  og  Skuespillerne 
ikke  mindst.  Enhver,  der  er  afhængig  af  de 
uberegnelige  Faktorer,  som  man  kalder  Held  og 
Uheld,  plejer  at  blive  det,  og  Intet  er  mere 
uberegneligt  end  Publikums  Stemning  overfor 
Teatret.  At  Paryk  tidens  Stykker  som  oftest  har 
fristet  en  krank  Skæbne  paa  Scenen,  har  imid- 
lertid sin  naturlige  Forklaring  og  er  følgelig 
ikke  blot  og  bar  Overtro.  For  en  Skuespiller- 
inde, der  er  vant  til  at  bevæge  Hals  og  Hoved 
ugenert,  er  det  ikke  let  at  balancere  med  et 
alenhøjt  Sæt  å  la  Marie  Antoinette  paa  Issen, 
og  for  vore  langbuksede  og  befrakkede  Kavallerer, 
der  ikke  har  gennemgaaet  et  grundigt  Kursus 
i  en  Balletskole,  er  det  et  Kunststykke  at  gaa, 
staa,  sidde  og  bevæge  sig  med  samme  Gratie, 
som  d'Hr.  Forfædre  fra  forrige  Aarhundrede  i 
deres  generende  Dragter. 

Nok  var  det:  Den  skikkelige  Bornemann 
tog  sig  ikke  ud  som  „Den  tro  Tjener",  der  op- 
træder som  „Chevalier  de  Grignon",  og  jeg 
tør  ikke  fragaa,  at  hele  Personalet  —  følgelig 
hele  Stykket  —  tog  sig  ilde  ud  i  de  ægte  Hof- 
dragter jeg   havde   hjembragt   fra   Paris.     Fem 

Opførelser  for  „daarligt  Hus"  blev  Resultatet  af 
det  kostbart  udstyrede  Lystspil. 

Det  var  ikke  synderligt  opmuntrende  at 
indrette  nye  Arbejder  for  et  saa  svagt  Personale, 
men  det  maatte  gøres,  og  det  blev  gjort.  3 
Uger  efter  at  „En  tro  Tjener"  var  gaaet,  op- 
førtes Sangspillet  „Hun  skal  debutere",  som 
jeg  imens  havde  bearbejdet  og  kupletteret 
og  efterhaanden  som  det  blev  færdigt,  aktvis 
havde  indstuderet.  Med  dette  Stykkes  Udførelse 
var  Teatret  heldigere,  idet  de  tre  Hovedroller: 
Debu tantinden,  hendes  Fader  og  hendes  Rival- 
inde, Primadonnaen,  blev  fortræffeligt  udførte 
af  Frk.  Koblauch,  Chr.  Schmidt  og  Fru  Betty 
S  midt h.  Især  for  Debutantindens  Vedkom- 
mende var  Valget  af  Stykket  heldigt,  for  saa 
vidt  som  hendes  Lidenhed  og  hendes  uanseelige 
Ydre,  der  som  oftest  vilde  skade  hendes  Op- 
træden paa  Scenen,  her  kom  hende  til  Gode 
ved  at  passe  til  al  den  Modgang  og  Spot,  hun 
møder,  før  hun  opnaar  den  lykkelige  Debut. 
Hun  vandt  i  denne  Vaudevillekomedie  ved  sit 
ubestridelige  Talent  til  Trods  for  al  Mangel  paa 
ydre  Begavelse  for  Teatret,  i  fuldeste  Maal 
Publikums  Sympathi,  og  da  hun  ligeledes  i  sin 
Optræden  som  „den  lille  Gaasepige  med  det  røde 

14 

Haar"  i  „Talismanen"  havde  gjort  al  mulig 
Lykke,  var  det  undskyldeligt,  at  hun  i  Kraft  af 
den  allevegne  ved  Teatret  grasserede  Mangel  paa 
Selvkritik  glemte  sine  andre  Mangler  og  be- 
tragtede sig  som  forurettet,  naar  hun  ikke  kom 
til  at  spille  Elskerinderoller,  der  fordrede  en 
Anstand  eller  en  Ynde,  hvormed  hun  ikke  var 
begavet.  Det  var  jo  hende,  der  havde  gjort 
det  muligt  at  „Hun  skal  debutere"  kunde  op- 
føres 17  Gange  i  den  første  Saison! 

„En  glædelig  Fastelavn"  var  en  af  de 
mange  Vaudeviller,  hvori  jeg  har  lagt  en 
Hovedrolle  til  Rette  for  Chr.  Schmidt,  og  en 
af  de  første,  der  viste  mig,  hvor  uforvarende 
man  kan  komme  til  at  kollidere  med  en  Kunstners 
honnette  Ambition.  Jeg  mærkede  allerede  ved 
Stykkets  Oplæsning,  at  han  var  fornærmet  og 
saa'  tydeligt  af  den  Maade,  hvorpaa  han  haand- 
terede  den  skrevne  Rolle,  at  det  var  den,  der 
havde  vækket  hans  Vrede,  men  hvorved  dette 
var  sket,  var  jeg  trods  al  Anstrængelse  af  min 
Gætteævne  ikke  i  Stand  til  at  opdage.  Den 
paagældende  Figur  er  en  ung,  elskværdig,  fattig 
Musiker,  der  i  al  Tugt  og  Ære  vil  fejre  „en 
glædelig  Fastelavn"  sammen  med  sin  Kæreste, 
men  bliver  forstyrret  deri  af  Slægt,  Venner  og 

Bekendte,  blandt  Andre  af  en  Tante,  der  tvinger 
ham  til  at  følge  hende  paa  Kunstnerkarneval, 
for  at  hun  kan  belure  sin  Søster.  Han  maa 
tage  en  Pjerrotdragt  paa  for  at  være  inkognito 
paa  Karnevalet,  og  indvikles  derved  i  en  Mængde 
tragi-komiske  Situationer,  der  imidlertid  ender 
i  Glæde  og  Herlighed.  Hvor  kunde  jeg  vel 
ane,  at  den  muntre  Skuespiller  vilde  betragte 
den  Opgave:  i  et  Par  Minutter  at  bære  en 
Kårne  valsdragt  som  en  blodig  Fornærmelse! 
Det  kostede  mig  en  hel  Times  Forklaringer  at 
befri  ham  for  den  Begrebsforvirring:  at  en 
Karnevalsdragt  kunde  nedværdige  en  Skuespiller 
fra  den  Rang  han  havde  vundet  ved  sin  Kunst! 
Han  gentog  stadigt:  —  At  jeg  skulde  komme 
til  at  spille  Pjerrot! 

Endnu  to  Vaudeviller  bragte  jeg  paa  Scenen 
i  denne  Saison.  De  havde  hver  en  kvindelig- 
Hovedrolle  skrevet  for  „en  af  Personalets  Skue- 
spillerinder. —  Af  „La  Niaise  de  Saint-Flour", 
der  under  Titel  „En  Molbo"  tidligere  var  over- 
sat af  Adolf  Recke  men  ikke  antaget  —  skrev 
jeg  en  ny  Bearbejdelse,  der  meget  afveg  fra 
Bayards  Original,  og  hvori  Fru  Betty  Smidth 
kreerede  „Valbygaasen"  med  stor  Succes. 

Ligeledes  skrev  jeg  efter  „Les  suites  d'un 

premier  litu,  „En  '  lille  Datter"  hvori  Fru 
Rasmussen  fik  en  af  sine  bedste  Roller. 

I  Saisonens  34  Uger  blev  der  opført  39 
Stykker,  hvoraf  21  Nyheder  og  19  ældre  paa 
ny  indstuderede  Arbejder.  Af  indleverede  Stykker 
modtog  jeg  65,  hvoraf  3  kunde  bruges  med  be- 
hørige Omskrivninger  —  det  ene  med  nye  Ku- 
pletter, som  jeg  selv  tildigtede. 

Det  Sidste  var  en  Hjælpsomhed,  som  jeg 
viste  gratis,  og  skønt  det  i  Reglen  var  mine 
Kupletter,  der  holdt  Stykkerne  oppe,  mens  et 
kejtet  Slutningsvers  er  nok  til  at  forhindre  en 
Vaudevilles  Succes,  havde  jeg  dog  saa  lidt  Paa- 
skonnelse  af  den  ydede  Bistand,  at  et  af  Bladene 
gav  „den  hjælpende  Haand"  Skylden  for  de 
hjulpne  Stykkers  Ubehjælpsomhed. 

Jeg  kan  i  det  Hele  taget  ikke  sige,  at  den 
overanstrængende  Iver,  hvormed  jeg  arbejdede, 
blev  paaskønnet.  At  jeg  som  Forfatter  og  Be- 
arbejder leverede  en  halv  Snes  nye  Vaudeviller 
i  Saisonens  ni  Maaneder  og  samtidig  som  In- 
struktør satte  to  Snese  Stykker  i  Scene,  gennem- 
læste over  tre  Snese  indsendte  Arbejder  og  et 
Par  Hundrede  franske  og  tyske  Dito,  overværede 
halvandet  Hundrede  Forestillinger  og  halvtredie 
Hundrede    Klaver-,    Orchester-,    Arrangements-, 

Scene-  og  General-Prøver  —  kunde  ikke  opveje 
det  bedrøvelige  Faktum,  at  Hofteatret  stadig 
spillede  for  udsolgt  Hus,  og  Kasino  for  tomme 
Bænke.  Mine  Herrer  Medbestyrere  havde  kun 
Øje  for  det  pekuniære  Udbytte  af  den  dramatiske 
Virksomhed,  og  selv  naar  jeg  havde  skrevet  et 
Stykke,  der  vandt  alt  ønskeligt  Bifald  hos  de 
faa  Tilskuere  og  blev  fortræffeligt  spillet  af 
vort  defekte  Personale,  var  al  den  Opmuntring 
jeg  fik  af  Bestyrelsen,  den  gnavne  Erkendelse: 
—  Stykket  blev  jo  stærkt  applauderet  og  de 
Spillende  fremkaldte,  men  hvad  kan  det  hjælpe? 
Det  trækker  dog  ikke  Hus.  Lad  os  endelig 
snart  faa  et  andet  indstuderet!" 

Og  saa  kom  den  økonomiske  Direktør  med 
Anbefalinger  for  de  modbydelige  Nestroyske 
Farcer:  „Lumpacivagabundus",  „Talismanen" 
og  „Han  gaar  paa  Kommers",  der  havde  været 
Kassestykker  i  forrige  Tider,  og  saa  maatte  jeg 
lade  dem  komme  frem,  men  de  trak  heller 
ikke.  Saa  hørte  jeg  Gustav  Freytags  „Die 
Journalisten"  berømme  som  det  mest  inter- 
essante Lystspil,  der  var  skrevet  paa  Tysk, 
det  blev  straks  forskrevet,  og  saa  snart  det 
var  gennemlæst,  delt  mellem  de  fire  bedste 
Oversættere,    der   stod    til   Teatrets  Raadighed, 

og  ved  Anvendelse  af  Dag  og  Nat  fordansket 
i  Løbet  af  et  Par  Døgn,  derpaa  udskrevet  og 
indstuderet  med  tilsvarende  Hastværk,  og  da 
det  passede  udmærket  for  de  Rollehavende  — 
Anton  Smidth  som  den  brave  Redaktør,  Chr. 
Schmidt  som  den  humoristiske  Feuilletonist  og 
Betty  Smidth  som  den  diplomatiske  Udgiverinde 
—  spillet  usædvanlig  godt. 

Men  da  jeg  i  næste  Bestyrelsesmøde  ud- 
talte den  Mening,  at  det  havde  været  et 
sjældent  Held  at  finde  et  saa  godt  tysk  Hel- 
aftenstykke,  og  særligt  at  finde  et,  der  kunde 
faa  en  saa  god  Udførelse  af  Kasinos  ukom- 
plette Personale,  udbrød  vor  konsekvente  Øko- 
nom: —  Da  kan  jeg  Dævlen  brække  mig  ikke 
indse  Andet,  end  at  det  er  et  meget  uheldigt 
Stykke,  som  ved  tredie  Opførelse  ikke  giver 
mere  end  halvandet  Hundrede  Daler  i  Kassen 

Jeg  for  min  Part  kunde  i  denne  uheldige 
Saison,  hvori  jeg  var  nær  ved  at  blive  ødelagt 
af  Overanstrængelse,  ikke  indse  Andet,  end  at 
det  var  mest  uheldigt,  at  Kaptainer  var  blevet 
Medbestyrer  af  Teatret. 


Kalif-Saisonen. 


Kammerraad  Langes  uforudseelige  og  til- 
dels uforstaaelige  Tilladelse  til  at  benytte  Hof- 
teatret til  sine  Forestillinger  ophørte  allerede 
efter  den  første  Saisons  Udløb.  Der  var  for 
Meget,  som  talte  imod  dens  Fortsættelse  til  at 
Grevindehoffets  Ønske  i  denne  Retning  lod  sig 
opfylde.  Som  en  Slags  Erstatning  fik  han  Lov 
til  i  den  følgende  Vinter  at  holde  Maskerader 
i  Teaterlokalet.  Det  var  i  alt  Fald  en  pekuniær 
Trøst. 

Michael  Wiehe,  Høedt  og  Adolf  Ro- 
senkilde med  Frue  fik  nu  Ansættelse  ved  det 
kongelige  Teater.  Eduard  Hansen  blev  ledig, 
og  uagtet  hans  Helbredstilstand  ingenlunde  var 
betryggende,  ja  endskønt  der  var  al  Sandsyn- 
lighed   for,    at    der    truede    ham    en    livsvarig 

Invaliditet,  blev  han  engageret  ved  Kasino- 
teatret i  det  Haab,  at  man  i  ham  havde  gen- 
vundet den  saa  haardt  savnede  første  Elsker. 
I  Carl  Hagen,  der  tog  sin  Afsked  fra  Kri- 
stiania  Teater,  fik  vi  en  brillant  første  Komiker, 
der  kunde  udfylde  mange  vakante  Roller,  og 
lykkedes  det  nu  at  engagere  en  ung  smuk  Dame 
med  Talent,  der  kunde  gøre  sig  gældende  i 
Elskerinderollerne,  saa  var  Personalet  omtrent 
saa  komplet,  som  jeg  havde  tænkt  mig  det,  da 
jeg  overtog  Direktørposten.  Savnet  af  en  Elsker- 
inde haabede  jeg  imidlertid  skulde  blive  af- 
hjulpet ved  en  eller  anden  af  de  mange  unge 
Damer,  der  ønskede  at  debutere,  men  de  fleste 
naaede  ikke  længere  end  til  den  første  Prøve, 
og  da  Ed v.  Hansens  Sygdom  allerede  i  første 
Maaned  fremkaldte  Kontraplakater  og  efter- 
haanden  viste  sig  at  være  haabløs,  saa  vedblev 
Kærligheden  baade  paa  Sværd-  og  Spinde-Siden 
at  være  yderst  svagt  repræsenteret. 

Hvor  meget,  der  var  vundet  ved  Hagens 
Engagement,  saa'  man  straks  i  de  forskellige 
Roller,  hvori  han  først  optraadte:  den  kalkunske 
Bonde  i  „Fastelavnsgildet",  den  skinsyge  Ægte- 
mand i  „Et  Uhyre"  og  den  stupid -fornemme 
Chevalier  i  „Et  Parti  Piket"  var,    uagtet   deres 

aldeles  modsatte  Genrer,  fuldendte  Mesterværker. 
Aldrig  nogensinde  havde  Kasino  paa  sit  Reper- 
toire haft  Stykker,  der  fik  en  saa  fuldendt  Ud- 
førelse, som  disse  tre  smaa  Arbejder. 

Da  jeg  hørte,  at  „Jeppe  paa  Bjerget"  havde 
været  en  af  Hagens  Forceroller  paa  Kristiania 
Teater  og  især,  da  Rollens  geniale  Udforer  paa 
det  kongelige  Teater,  Phister,  erkendte,  at  der 
var  Scener  i  Stykket,  hvor  Hagens  Udførelse 
af  Jeppe  gjorde  større  komisk  Virkning  end 
hans  egen,  og  da  vor  juridiske  Direktør  er- 
klærede, at  der  ikke  gaves  nogen  legal  Hindring 
for,  at  ethvert  privilegeret  Teater  opførte  Hol- 
bergs Stykker  —  saa  blev  det  besluttet  at 
indstudere  den  gamle  Komedie. 

Opførelsen  var  ansat  og  averteret  til  den 
28de  Novbr.,  men  i  Stedet  for  den  ventede  Fore- 
stilling bragte  Dagen  —  en  Kontraplakat.  Edv. 
Hansen,  der  spillede  en  af  de  mindre  Roller  i 
Stykket  var,  som  saa  tidt  hændte,  blevet  syg. 
Denne  meget  naturlige  Hindring  for  Stykkets 
Opforelse  var  dog  ikke  pikant  nok  for  Bladene, 
og  i  Kraft  af  deres  profetiske  Fremsyn  opdagede 
de  den  rimeligere  Aarsag,  at  det  var  kommet 
til  Proces  mellem  det  kongelige  Teater  og  Ka- 
sino om  Retten  til  at  opføre  Stykket,    og  efter 

at  dette  Rygte  havde  cirkuleret  i  tilstrækkelig 
lang  Tid,  blev  det  suppleret  med  den  sandsyn- 
lige Afslutning:  at  der  var  sluttet  Forlig  paa 
det  Vilkaar,  at  det  kongelige  Teater  tillod  Op- 
førelsen, imod  at  Kasino  anerkendte  dets  Eneret 
til  Holbergs  Komedier,  ja  man  var  endog  saa  vel 
underrettet,  at  man  vidste  at  forudsige  Stykkets 
Opførelse  paa  Mandagen  den  2den  Februar. 

Dagen  kom,  men  Jeppe  kom  ikke.  I  Stedet 
for  Holbergs  originale  Komedie  opførte  Kasino 
en  Oversættelse  af  Melesvilles  Skuespil  „Carlo 
Beati",  eller,  som  det  hed  paa  den  danske 
Plakat:  „En  Elev  af  de  hellige  Fædre"  —  der 
kun  gik  faa  Gange  for  daarligt  Hus,  men  havde 
det  i  Kaptain  Mundts  Øjne  uvurderlige  Fortrin, 
at  det  kostede  Ingenting.  Først  en  Uge  efter 
opnaaede  Kasino  den  Lykke  og  Ære  at  opfore 
„Jeppe  paa  Bjerget"  med  Hagen  i  Hovedrollen. 

At  det  varede  saa  længe,  før  Stykket  kom 
til  Opførelse,  havde  imidlertid  den  naturlige 
Forklaring,  at  der,  da  Stykket  var  annonceret 
i  Oktober  Maaned,  blev  tilsendt  Aktieselskabet 
en  Skrivelse  fra  Justitsministeriet,  hvori  der 
blev  tilkendegivet  dets  Bestyrelse,  at  Kasino- 
teatret var  uberettiget  til  at  opføre  Stykket,  og 
at    Selskabet,    saafremt    det    ikke    respekterede 

denne  Tilkendegivelse,  vilde  blive  „sagsøgt 
til  Privilegiums  Fortabelse". 

Uagtet  Bestyrelsen  meget  godt  vidste,  at 
Privilegiets  Fortabelse  var  en  Straf,  hvortil  den 
aldrig  kunde  blive  dømt  for  en  Fortolkning  af 
Teatrets  Rettigheder,  der  laa  saa  nær,  selv  om 
den  var  urigtig,  besluttede  den  at  opsætte  Styk- 
kets Opførelse  til  den  havde  indhentet  Under- 
retning om  Motiverne  til  den  overraskende  Til- 
kendegivelse. 

Vor  Ansøgning  om  denne  Underretning 
indeholdt  en  af  mig  konciperet  Paavisning  af 
de  Grunde,  hvorpaa  vi  støttede  vor  Ret  til  at 
opføre  Stykket,  og  jeg  havde  den  Fornøjelse, 
at  flere  ansete  Jurister  efter  at  have  gennem- 
læst den,  erklærede,  at  enhver  Domstol  maatte 
tage  den  for  et  fuldgyldigt  Forsvar,  hvis  det 
kom  til  Proces.  Kultusministeriet,  til  hvilket 
Ansøgningen  blev  indsendt,  lod  derimod  til  at 
være  af  en  anden  Mening,  ti  efter  at  have  taget 
sig  god  Tid,  svarede  det  os  med  at  paastaa, 
hvad  jeg  havde  modbevist: 

1)  at  Kasinos  Privilegium,  der  kun  tillod  Op- 
førelsen af  Lystspil,  Folkekomedier  og  Vaude- 
viller,   ikke   berettigede  til  at  spille   „Jeppe 

paa  Bjerget",  der  af  Forfatteren  var  karak- 
teriseret som  Komedie  —  altsaa  ikke  som 
Folkekomedie; 
2)  at  Holberg  havde  skænket  Stykket  til  det 
kongelige  Teater,  der  altsaa  maatte  have 
udelukkende  Ret  til  dets  Opførelse. 

Hvem  skulde  nu  om  Stunder  tro,  at  det 
var  et  liberalt  Ministerium  under  Frederik  den 
Syvende  og  ikke  et  ufejlbart  Regeringskollegium 
fra  Frederik  den  Sjettes  Tid,  der  kunde  ved- 
kende sig  slige  Slutninger. 

Det  var  dog  noksom  bekendt,  at  man  paa 
Holbergs  Tid  ved  Ordet  Comedie  forstod  alle 
Slags  Skuespil,  der  var  af  forlystende  Indhold, 
uden  at  man  derfra  udelukkede  de  nu  saakaldte 
Lystspil  og  Folkekomedier,  og  at  Betegnelserne 
Lystspil  og  Komedie,  da  Kasino  i  1848  fik  sit 
Privilegium,  blev  brugte  som  enstydige.  I  Et- 
binds-Udgaverne  af  Holbergs  Komedier  benæv- 
ner Boyes  Fortale  dem  Lystspil,  og  i  Molbechs 
danske  Ordbog  oversættes  „Komedie"  ved  „Lyst- 
spil" og  „Lystspil"  ved  „Komedie",  og  uagtet 
Scribe  ligesom  Moliére  har  kaldt  alle  sine 
komiske  Skuespil  „Comedie"  er  de  uden  Und- 
tagelse blevne  opførte  paa  det  kongelige  Teater 

under  Benævnelsen  Lystspil,  mens  Moliéres 
mest  folkelige  Farcer  „Scapin"  og  „Doktoren 
imod  sin  Vilje"  har  faaet  Lov  at  beholde  Ko- 
medietitelen. JNaar  det  kongelige  Teater  vilde 
bestride  Kasinos  Ret  til  at  opføre  „Jeppe" 
uagtet  dets  Privilegium  til  at  opføre  Folke- 
komedier, var  det  saaledes  kun,  fordi  Forfatteren 
ikke  havde  betegnet  sin  folkeligste  Komedie 
med  det  først  længe  efter  hans  Død  opfundne 
lidet  betegnende  Navn  —  ikke  fordi  Stykket 
efter  dets  dramatiske  Art  var  os  forbudt. 

Det  andet  Punkt,  der  skulde  begrunde  For- 
budet mod  Stykkets  Opførelse  paa  Kasino:  det 
kongelige  Teaters  formentlige  Eneret,  var  en 
endnu  mere  fripostig  Paastand.  I  Aaret  1857 
fandtes  der  i  vor  Lovgivning  ingen  Bestem- 
melse, der  forbød  et  privilegeret  Teater  at  op- 
føre Stykker,  der  var  udgivne  i  Trykken,  og 
det  Faktum,  at  Holberg  for  130  Aar  siden  havde 
skrevet  sine  Komedier  for  et  privat  Skuespiller- 
selskab, der  spillede  i  Grønnegade,  dokumen- 
terede ikke  det  nuværende  kongelige  Teaters 
udelukkende  Ejendomsret  til  dem.  I  alt  Fald 
havde  hvilken  som  helst  Boghandler  udgivet 
dem  i  Trykken,  og  hvilket  som  helst  Provins- 
teater opført  dem,   uden  at  Teatret  havde  gjort 


Indsigelse  derimod,  og  man  havde  aldrig  hørt 
Tale  om  noget  Gavebrev  eller  Testamente,  der 
sikkrede  Grønnegade- Skuespillerne  og  deres 
Efterkommere  for  Tid  og  Evighed  udelukkende 
Opførelsesret  til  Holbergs  Komedier. 

En  Bemærkning,  der  var  en  Følge  af  de 
anførte  Paastande,  gav  mig  dog  Haab  om  et 
ønskeligt  Udfald  af  Kampen  for  Jeppe,  nemlig 
den:  „at  det  kongelige  Teater  alene  kunde  til- 
lade Stykkets  Opførelse  andetsteds".  I  Tillid 
til  Teaterchefen,  Professor  Dorphs  uhildede 
Forstaaelse  af  Forholdene  henvendte  jeg  mig 
personlig  til  ham  og  foredrog  ham  mundtlig 
Alt,  hvad  der  talte  for  vort  Ønske,  at  faa  Til- 
ladelsen, der  nu  var  gjort  afhængig  af  hans 
Bestemmelse.  Han  hørte  mig  med  al  ønskelig 
Velvilje  og  udtalte  sig  meget  sympatetisk  for 
den  Bestræbelse,  der  kun  gik  ud  paa  at  give 
en  dramatisk  Kunstner  Lejlighed  til  at  optræde 
i  en  Rolle,  hvor  han  kunde  præstere  noget 
Udmærket  —  kort,  han  lovede  mig,  at  jeg 
snarest  muligt  skulde  faa  den  begærede  Til- 
ladelse. 

Den  kom  virkelig  efter  faa  Dages  Forløb 
■ —  men  den  var  ikke  ubetinget. 

Forklaringen   herover   var,   at  Teaterdirek- 

tøren  havde  en  Komitteret:  Hr.  Christensen, 
der  tillige  var  Sekretær  hos  Kultusministeren, 
hvem  det  efter  al  Rimelighed  skyldtes,  at  Til- 
ladelsen, der  lød  paa  en  ti  Gange  gentaget 
Opførelse  af  „Jeppe",  skulde  være  betinget  af, 
at  Kasino  i  sit  endnu  for  to  Aar  gyldige  Pri- 
vilegium optog  følgende  indskrænkende: 

„§  2,  at  Forestillingerne  strængt  holdes 
indenfor  de  nævnte  Kunstarter,  og  at  der 
ikke  ved  Valget  af  Stykker  gøres  Indgreb 
i  det  kgl.  Teaters  Repertoire,  hvorunder 
ogsaa  skulle  indbefattes  de  Stykker,  som 
sidstnævnte  Teater  giver  i  Oversættelser, 
uden  Hensyn  til,  om  Selskabet  maatte  for- 
anstalte nye  Oversættelser  af  samme,  samt 
at  Selskabet  skal  være  pligtig  til  at  under- 
kaste sig  det  kgl.  Teaters  Direktørs  Afgørelse 
og  saafremt  det  ikke  maatte  være  tilfreds 
med  samme,  med  Appel  til  Kultusministeriet, 
ved  hvis  Resolution  det  da  skal  have  sit 
Forblivende." 

Det  følger  af  sig  selv,  at  Selskabet  ikke 
kunde  gaa  ind  paa  at  vedtage  denne  Indskrænk- 
ning i  det  af  Justitsministeriet  udstedte  Privilegie, 

men  belavede  sig  paa  at  sammenkalde  en  Ge- 
neralforsamling og  modtage  den  truende  Proces, 
men  efter  yderligere  Forhandling  med  Minister 
Hall,  fandt  denne  dog  Antagelsen  af  den  dra- 
koniske Paragraf  overflødig  og  nøjedes  med  at 
Kasinos  Bestyrelse  lovede  i  sin  Funktionstid 
lige  saa  lidt  som  hidtil  at  forgribe  sig  paa  det 
kongelige  Teaters  Repertoire. 

Saaledes  kom  „Jeppe  paa  Bjerget"  endelig 
efter  11  Ugers  Kamp  til  Opførelse  paa  Kasino, 
og  det  viste  sig  nu,  at  Hagens  Udførelse  af 
Rollen  retfærdiggjorde  vore  Anstrængelser.  Den 
blev  modtaget  med  jublende  Bifald  af  Publikum 
og  enstemmig  Beundring  af  Pressen,  der  ellers 
ikke   var  synderlig  velvillig  stemt  mod  Kasino. 

Vi  havde  som  sagt  faaet  Tilladelse  til  at 
opføre  Stykket  10  Gange  og  det  var  givet  for 
udsolgt  Hus  7  paa  hinanden  følgende  Spilledage, 
endogsaa  med  stigende  Indtægt,  da  vor  økono- 
miske Direktør  fik  Nys  om,  at  vi  havde  et 
nyt  Stykke  saa  nær  indstuderet,  at  det  kun 
manglede  en  Generalprøve  for  at  kunne  opføres. 
Han  fik  nu  det  efter  hans  Mening  økonomiske 
Indfald,  at  vi  straks  burde  spille  det  nye  Stykke 
og  spare  de  tre  resterende  Jeppeforestillinger 
til  dette  Stykke  havde   tabt  sin  første  Tiltræk- 

ningskraft.  Den  gode  Kaptain  Mundt  var  meget 
paastaaelig,  naar  han  engang  gjorde  et  Forslag, 
og  jeg  beraabte  mig  forgæves  paa,  at  det  stred 
mod  al  Teater-Økonomi  at  spare  paa  Stykker, 
der  er  en  vogue,  og  afbryde  en  Succes.  Vor 
juridiske  Medbestyrer  havde  ingen  Mening  om 
Spørgsmaalet,  men  da  det  nærmest  var  af  øko- 
nomisk Natur,  holdt  han  med  Økonomen  og 
jeg  blev  saaledes  overstemt. 

Det  nye  Stykke  blev  nu  forceret  frem  — 
endogsaa  med  Opofrelse  af  en  Spilleaften,  der 
maatte  anvendes  til  Generalprøve,  og  da  det 
med  Undtagelse  af  anden  Forestilling  en  hel 
Maaned  igennem  hver  Aften  bragte  den  røde 
Lygte  ud,  saa  fik  Jeppe-Begejstringen  god  Tid 
til  at  fordampe.  Og  da  Turen  efter  6  Ugers 
Forløb  kom  til  de  tre  tilbageholdte  Forestillinger 
af  „Jeppe  paa  Bjerget",  gav  Genopførelsen  det 
for  Kaptain  Mundts  Økonomi  uheldige  pekuniære 
Resultat,  at,  mens  Billetsalget  ved  7de  Op- 
førelse var  bragt  op  til  907  Rigsdaler,  der  upaa- 
tvivlelig  havde  været  naaet  ved  hver  af  de  tre 
sidste  Forestillinger,  hvis  disse  var  givne 
umiddelbart  efter  de  foregaaende,  saa  sank  det 
nu,  efter  at  Stykket  havde  hvilet  i  6  Uger, 
ned  til 

15 

ved  ottende  Opførelse       321  Rd. 
„     niende  „  194    „ 

„     tiende  og  sidste         502    „ 

Lægges  hertil  Tabet  ved  den  sløjfede  Spille- 
aften,  er  der  næppe  noget  Spørgsmaal  om,  at 
Kaptainens  Sparsommelighed  havde  kostet  Ka- 
sino et  Par  Tusind  Daler. 

Det  nye  Stykke,  der  mod  min  Vilje  kom 
i  Vejen  for  Jeppeforestillingerne,  var  min  Æven- 
tyrkomedie  „Kalifen  paa  Æventyr". 

Ideen  til  dette  Helaftenstykke  fik  jeg  ved  at 
læse  Wilhelm  Hauffs  „Marchen"  „Kalifen  som 
Stork".  Naturligvis  kunde  Handlingens  Hoved- 
indhold, Kalifens  Forvandling  til  Stork  og  hans 
Oplevelser  blandt  de  andre  Fugle,  ikke  bringes 
paa  Scenen,  men  da  jeg  fandt  paa  at  lade  ham 
benytte  Trylleringen  til  en  Rejse  „tusind  Aar 
og  tusind  Mile  bort",  saa  formede  Planen  sig 
efterhaanden  dramatisk  og  uafhængig  af  det 
tyske  Æventyr.  Imidlertid  indsaa  jeg,  da  jeg 
i  1855  vilde  udarbejde  Stykket,  at  Episoden 
under  hans  Ophold  i  vor  Tid,  der  bringer  ham 
i  Kollision  med  de  moderne  Institutioner,  som 
den  Gang  bredte  sig  over  to  hele  Akter,  var 
altfor  smaastilet  og  vidtløftig  anlagt  til  den 
æventyrlige  Ramme,  saa  opgav  jeg  hele  Planen, 


227 

og  gav  mig  i  Færd  med  at  bearbejde  franske 
Smaastykker. 

Næste  Efteraar,  da  jeg  var  kommen  tilbage 
fra  en  Rekreationsrejse,  fik  jeg  tilfældigvis  fat 
i  mit  Udkast  til  Æventyrkomedien  og  over- 
beviste mig  om,  at  de  to  næstsidste  Akter 
var  aldeles  ubrugelige.  Derimod  kunde  jeg 
ikke  andet  end  fole  mig  fristet  til  at  fortsætte 
de  to  første,  med  en  forandret  Slutning.  Om 
Aftenen  gik  jeg  en  Spadseretur  alene  paa 
Volden  og  tænkte  over  Sagen.  Det  første 
Spørgsmaal,  der  faldt  mig  ind,  var:  hvorhen 
jeg  skulde  forlægge  Handlingen  efter  Kunstner- 
karnevalet. I  det  samme  gik  der  et  Lys  op 
for  mig.  Tivoli  sendte  en  Girandole  af,  jeg 
véd  ikke  hvor  mange  Hundrede,  Raketter  til 
Vejrs.  Det  var  et  Tegn,  der  kom  tilpas.  Der- 
ude havde  nylig  et  Selskab  af  Kabylere  været 
engageret.  Hvad  var  rimeligere  end  den  gamle 
Gøgler,  Hussejn,  og  Kalifen  lige  som  de  kom 
til  at  producere  sig  paa  Kunstnerplænen? 

Jo  mere  jeg  tænkte  over  Sagen,  jo  nem- 
mere lod  den  sig  arrangere.  Da  jeg  kom 
hjem,  havde  jeg  gjort  den  ene  Akt  overflødig 
og  flyttet  hele  Personalet  ud  paa  Tivoli,  næste 
Formiddag    var    den    endelige  Plan    i    Orden, 

15* 


228 

og  ved  Nytaarstid  kunde  jeg  sende  Stykket 
fiks  og  færdig  til  Musikarrangeuren,  Direktør 
C.  C.  Møller.  Aldrig  havde  jeg  udført  et  saa 
stort  Arbejde  saa  hurtigt. 

Da  Opførelsen  blev  fremskyndet  en  Uge 
før  Personalet  havde  ventet  den,  var  det  ikke 
underligt,  at  den  først  berammede  General- 
prøve blev  højst  ufuldstændig  i  Henseende  til 
Udstyrelsen.  Dekorationsmaleren  havde  endnu 
ikke  faaet  alle  Kulisser  og  Sætstykker  færdige, 
Damerne  i  Koret  havde  forgæves  ventet  at  faa 
deres  orientalske  Dragter  fra  Syjomfruerne,  og 
Garderobeinspektøren  havde  endnu  ikke  passet 
og  fordelt  Dragter  til  alle  Deltagerne  i  Kunstner- 
karnevalet. Der  var  saaledes  intet  andet  at 
gøre  end  at  opsætte  den  fuldstændige  General- 
prøve til  om  Onsdagen,  paa  hvilken  der  ingen 
Forestilling  skulde  gives,  og  da  saavel  Dialogen 
som  Sangnumrene  var  tilstrækkeligt  provede 
for  Hovedpersonernes  Vedkommende,  indskræn- 
kede vi  os  for  denne  Gang  til  at  repetere  de 
Scener,  hvori  Koret  spillede  med.  Det  følger 
af  sig  selv,  at  adskillige  Scener  blev  tagne  om 
igen  to-tre  Gange,  og  at  de  Kor,  der  gik  mindst 
godt,  maatte  gives  da  capo.  Naar  hertil  kom- 
mer, at  flere  afgørende  Samtaler  mellem  Hoved- 

personerne  blev  udeladte,  og  et  Taarn  væltede 
ind  paa  Skuepladsen  paa  Grund  af  det  ufær- 
dige Maskineri,  saa  var  det  ikke  underligt,  at 
Enhver,  der  kun  kendte  Stykket  af  denne  usam- 
menhængende Prøve,  maatte  faa  en  underlig 
Forstaaelse  deraf.  Især  Kaptain  Mundt,  der 
tunghør,  som  han  var,  havde  overværet  den 
fragmentariske  Sceneprøve  i  den  Tro,  at  hele 
Stykket  blev  gennemgaaet  —  var  fuldstændig 
desorienteret.  Han  forlod  Prøven,  idet  han 
sagde  mig  den  Høflighed: 

—  Det  maa  min  Sæl  være  et  fint  Stykke, 
De  har  skrevet,  for  der  var  flere  Steder,  hvor 
jeg  ikke  kunde  faa  fat  i  Sammenhængen  — 
men  det  forstaar  sig:  jeg  hører  jo  ikke  godt. 

Uagtet  jeg  troede,  at  ingen  anden  Ikke- 
Forstaaende  havde  faaet  Adgang  til  den  vild- 
ledende Prøve,  fik  jeg  næste  Formiddag  et  ganske 
kuriøst  Bevis  paa,  at  den  baade  havde  haft  en 
upaaregnet  Tilskuer,  og  at  denne  ikke  ustraffet 
havde  betraadt  de  forbudne  Veje. 

Om  Morgenen,  straks  efter  at  jeg  var  staaet 
op,  ønskede  en  Mand,  der  ikke  hørte  til  min 
sædvanlige  Omgangskreds,  at  faa  mig  i  Tale 
angaaende  en  Sag,  der  var  meget  magt- 
paaliggende. 


230 

Det  viste  sig  at  være  en  Handlende,  af 
hvem  jeg  nogle  Gange  havde  købt  Cigarer. 

—  Har  De  igen  afkøbt  en  falleret  Fabri- 
kant et  mageløst  Parti  Cigarer,  som  De  kan 
sælge  mig  for  næsten  Ingenting?  —  begyndte 
jeg  for  at  slaa  ind  i  hans  Stil. 

—  Ak  nej!  Det  er  en  Sag,  jeg  vilde  spørge 
Dem  til  Raads  om  —  en  Velfærdssag!  —  for- 
sikkrede  han  højtideligt. 

—  En  Velfærdssag?  —  gentog  jeg  forundret. 

—  Ja!  Paa  Deres  Ja  eller  Nej  kan  jeg 
vinde  eller  tabe  Tusind  Rigsdaler  —  maaske 
det  Dobbelte! 

—  Hilleden!   Hvorom  er  da  Spørgsmaalet? 

—  Blot:  om  De  troer  paa  det  nye  Stykke, 
der  skal  opføres  i  Overmorgen! 

—  „Kalifen  paa  Æventyr?"  —  Ja,  na- 
turligvis tror  jeg  fuldt  og  fast  paa  det.  Ellers 
vilde  jeg  hverken  have  skrevet  det  eller  ladet 
det  opføre. 

—  Tror  De  virkelig  selv,  at  det  vil  blive 
et  Kassestykke? 

—  Ja  vist!  — 

—  Ganske  oprigtigt? 

—  Sig   mig   ganske    uforbeholden:    Hvad 

kommer  mit  Stykkes  Lykke  Dem  ved?  og 
hvorfor  spørger  De  mig  derom?  — 

—  Nu  ja!  Jeg  skal  være  ganske  oprigtig. 
Jeg  kender  en  Mand,  som  spekulerer  meget  i 
variable  Papirer,  og  jeg  veed,  at  han  i  lang 
Tid  har  opkøbt  alle  de  Kasinoaktier,  han  har 
kunnet  overkomme,  men  nu  imorges  tilbyder 
han  mig  dem  allesammen  til  Dagskursen,  som 
er  16  Rd.,  og  kan  De  gætte  hvorfor? 

—  Nej,  jeg  spekulerer  ikke  i  Aktier. 

—  Men  det  gør  jeg,  og  jeg  har  opdaget 
det:  Han  har  set  Generalprøven  i  Aftes,  og 
tabt  Troen  paa,  at  det  nye  Stykke  vil  bringe 
Aktierne  til  at  stige. 

—  Prøven  iaftes  var  ingen  Generalprøve, 
og  til  den  kunde  Ingen  faa  Adgang. 

—  Jo,  han  fik  en  af  Maskinfolkene  til  at 
lodse  sig  ind  paa  en  Plads,   hvor  Ingen  kunde 

se  ham. 

—  Godt,    saa   fortjener   han    at    mulkteres 

for  sit  Spioneri.  Køb  De  kun  alle  hans  Aktier, 
og  det  skulde  gaa  underligt  til,  om  De  ikke 
vandt  og  han  tabte  mindst  3  å  4  Rd.  paa  hver 
Aktie. 

Handelsmandens  Øjne  tindrede  af  Glæde, 
men    i    det    samme   formørkede    et   Udtryk   af 


Mistro  hans  Ansigt.  Han  tog  en  Noterbog 
frem,  og  spurgte  halvt  hviskende:  Hvormange 
Aktier  maa  jeg  notere  Dem  for? 

—  Mig?  Slet  ingen,  naturligvis  —  sva- 
rede jeg. 

—  Men  hvorfor  ikke?  Der  er  nok  af  dem 
—  over  et  Par  Hundrede!  —  vedblev  han  fri- 
stende. 

—  Saa  meget  desbedre  for  Dem,  men  jeg 
kan  ikke  jobbe  med  Kasino- Aktier! 

—  D  e  er  jo  saa  vis  i  Deres  Sag,  og  endda 
vil  De  ikke  risikere  Noget,  men  mig,  der  ikke 
kender  en  Smule  til  det  nye  Stykke,  raader 
De  til  at  vove  en  hel  Kapital  paa  den  store 
Handel ...  —  fortsatte  han  rystende  paa  Hovedet. 

—  Nu  vel!  udbrod  jeg  utaahnodig.  Jeg 
kan  give  Sikkerhed  for,  at  jeg  mener,  hvad  jeg 
siger,  uden  at  indlade  mig  paa  nogen  Delag- 
tighed i  Deres  Aktiehandel.  Køb,  som  sagt, 
saa  mange  Aktier,  som  De  kan  faa  til  Dagens 
Kurs,  og  henlæg  efter  Behag  et  Par  Stykker 
eller  et  Par  Snese,  som  om  de  var  købte  for 
min  Regning.  Jeg  forlanger  ikke,  at  De  nu 
skal  sige  mig  hvormange,  men  jeg  giver  Dem 
Ret  til,  om  en  Maaned  at  præsentere  mig  det 
hele  Antal  af  de   henlagte.      Saa    erstatter  jeg 


Dem,  hvad  disse  har  tabt  i  Værdi,  hvis  Kursen 
er  falden  imens.     Er  den  derimod  steget  .  .  . 

—  Saa  afgør  jeg  Differencen!  —  smilte 
han  og  gik  beroliget  hen  at  købe  alle  de  Aktier, 
der  var  tilfals.  Da  Stykket  var  opført  10  Gange, 
var  al  hans  Mistro  saa  totalt  forsvundet,  at 
han  betragtede  det  som  aldeles  overflødigt  at 
sikkre  sig  mod  et  muligt  Kurstab. 

„Kalifen  paa  Æventyr"  blev  opført  for  første 
Gang  sidst  i  Februar  og  blev  uafbrudt  staaende 
paa  Plakaten  til  Paaske,  hver  Spilleaften  belyst 
af  den  røde  Lygte,  og  Kasino-Aktierne  steg  i 
den  Tid  fra  16  til  21 V2  Rd.,  saa  den  omtalte 
Spekulant  gjorde  et  godt  Coup. 

Den  Lykke,  som  mine  Teaterstykker  altid 
havde  gjort,  havde  naturligvis  ikke  kunnet 
undgaa  at  lægge  mig  ud  med  en  hel  Del  andre 
skrivende  Personer,  og  nu,  da  „Kalifens"  store 
Succes  fordunklede  de  tidligere  smaa  Triumfer 
—  nu  kom  hele  den  opsamlede  Uvilje  til  Ud- 
brud. Alle  Bladenes  Humorister,  lige  fra  den 
store  Areopagist  i  „Nord  og  Syd"  til  den  sølle 
„Fuldmægtig  Petersen"  i  „Flyveposten"  faldt 
som  en  Bisværm  over  den  syndige  Kalif.  Den 
førstnævnte  gav  mig  et  nyt  Bevis  paa  sin  ube- 
gribelige dramatiske  Visdom  ved  at  dolere  over, 

at  jeg  havde  gjort  Journalisten  Rafael  til  Jøde  i 
Stedet  for  til  Kristen,  uagtet  Fruglen  af  Ka- 
lifens Æventyr  netop  er,  at  han  ved  at  gøre 
Bekendtskab  med  ham  faar  et  Begreb  om,  hvor- 
ledes de  forfulgte  Jøder  i  vor  Tid  vilde  komme 
til  Magt  og  Ære.  En  anden  Anmelder  bebrej- 
dede mig,  at  jeg  havde  ladet  Fremstilleren  af 
Rafael  kopiere  Redaktør  Goldschmidt,  uagtet 
den  paagældende  Skuespiller  optraadte  med  sit 
naturlige  Ansigt  uden  Spor  af  tendentiøs  Ma- 
skering. En  tredie  kunde  ikke  se  nogen  anden 
Tendens  i  den  satiriske  Æventyrkomedie,  end 
et  Udbrud  af  mit  fanatiske  Jødehad.  Og  dog 
er  den  nobleste  og  mest  sympatetiske  Person  i 
Stykket  Jøden  Jussuf,  der  med  ædel  Resignation 
afslaar  den  ham  tilbudte  Krone  og  Fyrstedatter 
for  at  værne  om  Kalifens  Ret. 

Men  det  var  ikke  nok,  at  Kalifen  blev  be- 
skyldt for  Brud  paa  alle  æstetiske  og  drama- 
tiske Love.  Der  blev  ogsaa  udgivet  en  Bro- 
chure af  en  Forfatter,  der  kaldte  sig  „Søren- 
sen" og  opfattede  det  hele  Stykke  som  en 
majestætsforbryderisk  Satire  rettet  imod  Kongen 
af  Danmark  — ! 

Heldigvis  havde  jeg  allerede  den  Gang 
lært:    ikke   at    lade    mig   overvælde    af  deslige 

Udtalelser.  Det  var  min  Støtte,  at  jeg  havde 
Publikum  paa  min  Side,  og  jeg  skrev  i  et  Rim- 
brev til  en  Ven,  der  ikke  forstod  Aarsagen  til 
disse  Angreb  paa  Kalifen : 

Hvad  han  har  gjort?    Bevares  vel! 

Tro  ej  det  er  en  Bagatel, 

Man  kan  forsvare  og  besmykke! 

Nej,  det  er  noget  Odiøst, 

Dumdristigt,  Frækt  og  Skandaløst, 

Hvad  han  har  gjort?  —  Han  har  gjort  Lykke. 


Tredie  Sæson, 


I  det  foregaaende  Teateraar  havde  Jomfru 
Amalie  Price,  der  indtog  en  fremskudt  Stil- 
ling ved  Balletten,  gjort  Forsøg  paa  at  gaa 
over  til  Talescenen,  og  da  Nationalteatret  fandt 
Betænkeligheder  ved  hendes  Engagement  — 
rimeligvis  paa  Grund  af  en  meget  svag  tysk 
Akcent,  der  var  gaaet  i  Arv  til  hende  fra 
Hjemmet  —  skyndte  Kasino  sig  at  erhverve  et 
Primadonna-Æmne,  der  i  en  saa  sjælden  Grad 
forenede  Teatervanthed,  Gratie  og  Sympati,  og 
mens  Vaudevillen  „Af  Asken  og  i  Ilden", 
hvor  hun  efter  eget  Ønske  forst  optraadte  i  en 
lille  beskeden  Rolle  blev  udspillet,  skrev  jeg 
efter  Rådets  gamle  Lystspil  „Frosine  ou  la 
derniére  venue"  den  aldeles  selvstændige  Be- 
arbejdelse Vaudevillen  „Alle  mulige  Roller", 

hvori  hun  fik  Lejlighed  til  i  een  Akt  at  op- 
træde som  teatergal  Tjenestepige,  tysk  Teater- 
miitterchen,  uforskammet  Bladanmelder  og  itali- 
ensk Solodanserinde.  Efter  denne  Prøve,  der 
bragte  hende  og  Teatret  en  glimrende  Succes, 
var  hendes  Plads  som  Primadonna  ubestridelig 
afgjort,  men  Kærligheden  vedblev  stadig  at 
staa  paa  svage  Fødder,  idet  den  første  Helt  og 
Elsker  var  Invalid,  og  ingen  af  de  yngre  Kræfter 
kunde  afløse  ham. 

Foruden  de  to  nys  nævnte  Vaudeviller,  skrev 
jeg  i  denne  Sæson  endnu  en  tredie:  „Ilde- 
brand i  gamle  Huse,,  efter  et  fransk  Lyst- 
spil og  Operetten  „Mumbo  Gumbo  Gongong 
den  Store"  med  Benyttelse  af  Motiver  fra 
„Houang  Pouff",  „Schahabaham  II"  og  „La 
garde  du  roi  de  Slam",  hvilke  tre  Stykker 
dramatiserer  et  orientalsk  Æventyr,  som  senere 
er  overført  paa  Ludvig  XI  og  hans  Stjernetyder. 
Det  sidste  Stykke,  der  var  skrevet  med  ualminde- 
lig godt  Humør  og  udstyret  med  udmærket 
Musik,  var  et  harmløst  morsomt  Kineseri,  og 
da  det  var  pragtfuldt  udstyret  og  blev  ypperligt 
udført,  er  der  ingen  af  mine  Stykker,  paa  hvis 
Succes    jeg    efter    Prøverne     har    været    mere 


sikker  end    paa  dette  Udbrud   af  et  Par  Ugers 
Munterhed. 

Men  ikke  engang  den  mest  erfarne  Augur 
kan  forudse  Teaterhimlens  Fænomener!  Netop 
dette  uskyldige  Kineseri  skulde  fremkalde  det 
første  Uvejr,  mine  Stykker  havde  oplevet  i 
Danmark. 

Sagen  gik  ganske  naturligt  saaledes  til. 
Jeg  havde,  da  Stykket  skulde  indstuderes,  besat 
Rollerne  med  de  tjenligste  Kræfter,  der  stod 
til  min  Raadighed:  de  to  komiske:  Kejser 
Mumbo-Gumbo  med  Hagen  og  Overmandarinen 
Tsching  Ding  Dang  med  Helsengren  sen.,  Elsker- 
inden i  Æventyret,  en  ung  dansk  Aktrice,  der 
er  strandet,  fanget  af  Sørøvere,  købt  af  Manda- 
rinen og  foræret  til  Kejseren  som  Skønhed, 
Danserinde,  Sangerinde  etc,  blev  naturligvis 
udført  af  Frøken  Price!  Det  var  aldeles  i  sin 
Orden,  men  uheldigvis  var  der  En,  som  ikke 
fandt  det  i  sin  Orden,  og  det  var  en  anden  ung 
Skuespillerinde,  som  havde  den  ved  Teatrene 
ikke  usædvanlige  Overbevisning,  at  hun  selv- 
var  den,  som  bedst  kunde  udfore  den  bedste 
Rolle  i  ethvert  Stykke,  og  at  hun  var  uret- 
færdigt tilsidesat,  naar  den  blev  overdraget  til 
en    Anden.      I     denne     unge    Skuespillerindes 


239 

Familie  havde  der  paa  „Mumbo  Gumbos"  første 
Opførelsesdag  været  et  Middagsgilde,  hvorved 
der  selvfølgelig  blev  omtalt  den  Uretfærdighed, 
der  var  vist  Husets  talentfulde  Datter.  Om 
Aftenen  var  alle  Husets  Gæster  indbudne  til 
at  se  Premieren  i  Kasino.  Under  Forestillingen 
forholdt  de  sig  rolige,  uagtet  det  efter  deres 
Skøn  overdrevne  Bifald,  der  uafladelig  blev  den 
foretrukne  Rivalinde  til  Del,  men  da  Klapperne 
efter  Tæppets  Fald  gik  saa  vidt,  at  de  forsøgte 
og  gennemførte  en  Fremkaldelse  af  hende,  følte 
to  af  de  yngste  Gæster  —  et  Par  næppe  nok 
fuldvoksne  Russer  —  sig  forpligtede  til  at 
protestere  mod,  at  man  i  den  Grad  chikanerede 
den  tilsidesatte  Kunstnerinde.  De  tog  derfor 
hver  sin  medbragte  Vægterpibe  frem  og  istemte 
en  skingrende  Fløjte-Duo,  der  gjorde  sig  lige 
saa  gældende  som  de  mange  Hundrede  Klapperes 
Applaus.  Uheldigvis  var  der  mellem  de  Applau- 
derende et  Par  „brutale  Klappere",  der  fandt 
sig  forurettede  ved,  at  de  to  Piberes  Minoritets- 
votum  var  nær  ved  at  overdøve  hele  den 
øvrige  Majoritet:  de  gav  sig  derfor  til  at  klappe 
med  hver  Haand  for  sig  paa  Ryg  og  Skuldre 
af  Piberne,  indtil  disse  stak  Piben  ind  og  for- 
lod Valpladsen. 

Dermed  var  dog  kun  Kampen  om  „Mumbo 
Gumbo"  indledt.  Mine  Velyndere  i  Pressen 
kunde  allerede  Dagen  efter  fortælle  det  Faktum, 
at  Stykket  var  bleven  udpebet,  og  Piberne 
kunde  ligeledes  fortælle  deres  jævnaldrende 
Kammerater,  hvor  skammeligt  de  var  blevne 
overfaldne  af  Klakkørerne,  fordi  de  havde  ud- 
ført deres  Dommerkald,  og  uagtet  Kasinoteatret 
aldrig  i  min  Tid  havde  Spor  af  „Klakke"  gik 
denne  Fortælling  uden  videre  over  i  „Flyve- 
posten". 

Til  næste  Opførelse  af  Stykket  mødte  ikke 
blot  Piberne  fra  Premieren,  men  et  helt  Hjælpe- 
korps paa  20—35  unge  Studerende  hver  med 
sin  nykøbte  Pibe,  og  nu  varede  Pibningen  til 
Gongonen  lød.  Det  almindelige  Publikum,  der 
var  kommet  for  at  se  Stykket  og  havde  moret 
sig  over  det,  var  imidlertid  betydelig  mere  tal- 
rigt end  den  Flok  unge  Mennesker,  der  paa 
Forhaand  var  blevne  enige  om  at  fortsætte  Ud- 
pibningen, men  denne  lod  sig  ikke  kujonere  af 
Overtallet  og  fremtvang  ved  otte  Forestillinger 
Gongonsignalet. 

Imidlertid  havde  Teatret  indøvet  en  ny 
borgerlig  Vaudeville  „Ildebrand  i  gamle  Huse" 
—   lokaliseret    efter    det  Franske,    og    nu    kom 

dette  paa  Repertoiret,  og  hermed  havde  Piberi- 
Sporten  tabt  Nyhedens  Interesse. 

Under  en  af  de  første  følgende  Forestil- 
linger indfraf  der  en  „Upasselighed"  i  Perso- 
nalet, og  da  en  meget  populær  Skuespiller 
netop  paa  samme  Tid  havde  bebudet  Oplæs- 
ning i  Studenterforeningen,  lod  jeg,  først  efter 
at  de  to  første  Enaktsstykker  var  spillede, 
Regissøren  fra  Scenen  bekendtgøre,  at  Teatret 
paa  Grund  af  Sygdomsforfald  var  nødsaget 
til  i  Stedet  for  det  averterede  tredie  Stykke 
at  opføre  „Mumbo  Gumbo  Gonggong  den  Store", 
og  hvad  enten  det  var  fordi  Publikum  ventede 
en  Gentagelse  af  Kampen  mellem  Pibere  og 
Klappere,  eller  fordi  de  hellere  vilde  se  dette 
Stykke  —  nok  er  det:  denne  Tilkendegivelse 
blev  i  Modsætning  til  Repertoireforandringer  i 
Almindelighed  modtaget  med  Bifald. 

Og  se!  Denne  Gang  gik  Stykket  med 
enstemmig  Applaus  under  Spillet  og  stormende 
Fremkaldelse  efter  Tæppets  Fald. 

Stykket  er  efter  min  Tid  et  Par  Gange 
med  udelt  Bifald  optaget  paa  Repertoiret,  og  i 
svensk  Oversættelse  skal  det  være  opført  næsten 
et  Par  Hundred«    °   nge, 

Pepita-Sæsonen. 

Paa  min  første  Udenlandsrejse  havde  jeg  i 
Wien  seet  den  meget  omskrevne  Skønhed, 
Senora  Pepita  d'Oliva,  optræde  paa  Carlteatret 
haade  som  Solodanserinde  i  de  to  spanske 
Nationaldanse  „La  Madrilena  og  „El  Ole"  og 
som  Skuespillerinde  i  Farcen:  „Kurmårker  und 
Picarde",  hvori  hun  spdlede  den  kvindelige 
Rolle  paa  Fransk  med  stærk  spansk  Akcent. 

Da  jeg  kom  tilbage,  spurgte  mine  Med- 
bestyrere  mig  meget  ivrigt  om  min  Opfattelse 
af  dette  Teaterfænomén,  især  med  Hensyn  til 
et  eventuelt  Engagement  ved  Kasino,  og  jeg, 
der  var  vant  til  at  se  Bournonvilles  kunstneriske 
Balletdanse,  kunde  naturligvis  ikke  nære  store 
Forhaabninger  om,  at  de  to  Danse,  hun  havde 
paa  sit  Repertoire,  skulde  vække  nogen  synder- 

lig  Begejstring  hos  et  Publikum,  der  var  saa 
forvænt  som  det  københavnske.  HendesKomedie- 
spil  havde  slet  ikke  tiltalt  mig.  Farcen,  hvori 
hun  optraadte,  egnede  sig  kun  for  en  Varieté, 
hendes  dybe  Stemme  tog  sig  næsten  karleagtig 
ud  i  de  franske  Replikker,  og  den  „gebrochne" 
franske  Dialekt,  hvorpaa  hun  udtalte  dem,  klang 
ligefrem  barok  —  og  da  jeg  i  det  Hele  taget 
betragtede  Gæste-Optræden  af  fremmede  Teater- 
stjerner som  et  misligt  Middel  til  at  trække 
Hus,  kunde  jeg  saa  meget  mindre  anbefale  at 
spekulere  i  den  skønne  Spanierinde. 

I  Begyndelsen  af  min  tredie  Sæson  mod- 
tog Teaterstyrelsen  et  Tilbud  fra  en  Teater- 
kommissionær i  Berlin,  hvor  Pepita  paa  den 
Tid  havde  Engagement. 

Hun  var  villig  til  at  danse  20  Aftener  i 
3  Uger  og  2  Dage,  mod  et  Honorar  af  4000 
Rigsdaler.  Det  var  altsaa,  da  hun  hver  Gang 
gav  to  Danse  til  Bedste,  200  Kroner  for  hver 
Dans,  hvilket  jo  efter  Kaptejn  Mundts  Bereg- 
ning var  urimelig  dyrt;  men  da  hun  vilde  hjælpe 
os  til  6  Spilleaftener  om  Ugen,  mens  vi  kun 
plejede  at  have  4,  og  da  Teatrene  altid,  naar 
hun  dansede,  havde  fuldt  Hus  til  forhøjet  Pris, 
og  da  vi  befandt  os  i  en  Pengekrise,  hvorunder 

det  myldrede  med  Bankerotter  og  Kassemangler, 
„saa  maatte  vi  være  skruptossede  om  vi  ikke 
greb  et  saadant  Tilbud  med  begge  Hænder"  — 
erklærede  han. 

Alle  mine  Indvendinger  var  spildte.  Pepitas 
Engagement  blev  besluttet,  og  alt  hvad  jeg  op- 
naaede  var,  at  det  blev  vedtaget  at  opsætte  det 
til  Slutningen  af  Sæsonen,  naar  Teatrene  har 
svært  ved  at  konkurrere  med  de  nys  udsprungne 
Træer.  Hendes  Tilbud  at  optræde  midt  i  Sæ- 
sonen maatte  man  se  at  faa  forandret  til  Maj 
Maaned,  for  at  den  Slappelse,  der  følger  paa 
en  Beruselsesperiode,  først  skulde  indtræde  hos 
vort  Publikum  under  Teaterferien  —  det  tik 
jeg  med  stort  Besvær  vor  stædige  økonomisk*1 
Bestyrer  til  at  begribe,  og  det  blev  overdraget 
mig  at  rejse  til  Berlin  for  at  slutte  en  dermed 
overensstemmende  Kontrakt. 

Det  var  i  Slutningen  af  November  1857, 
at  jeg  tiltraadte  denne  Ekspedition,  og  Dagen 
efter  min  Afrejse  skyndte  jeg  mig  direkte  fra 
Banegaarden  hen  til  den  mægtige  Potentat,  der 
disponerede  over  den  skønne  Donnas  fortryllende 
Ben. 

I  min  Embodsiver  havde  jeg  ikke  givel 
mig  Tid  til  at    ..ure   mig  Gaia-Toilette,    og   det 

var  vist  en  Forsømmelse,  ti  det  sortkjolede, 
hvidhalsede,  friserede  og  pomadiserede  Exemplar 
af  en  Kammertjener,  der  lukkede  mig  ind  i 
Forstuen,  maalte  mig  fra  Øverst  til  Nederst 
med  et  eget  medlidende  Blik  —  som  om  han 
beklagede,  at  han  var  nødt  til  at  afvise  mig, 
og  forsikrede  mig,  endnu  før  jeg  kunde  over- 
levere ham  mit  Kort:  at  jeg  kom  for  silde  til 
at  faa  Audiens  denne  Gang.  „Der  sad  saa 
Mange  i  Ventesalen,  at  Hr.  Teateragenten  ikke 
vilde  kunne  modtage  Halvdelen,  men  jeg  kunde 
jo  prøve  min  Lykke  imorgen!" 

Jeg  havde  imidlertid  leveret  ham  mit  Kort, 
som  han  betragtede  med  et  lille  Skuldertræk, 
da  det  ikke  indeholdt  mere  end  mH  Navn.  Vil 
De  bringe  Deres  Herre  dette,  og  sige  ham,  at 
hvis  han  ikke  har  Lejlighed  til  at  modtage 
mig  nu,  saa  er  jeg  at  træffe  fra  Kl.  5  til  7  i 
Hotel  Meinhard  —  sagde  jeg  saa  ligegyldigt 
som  muligt,  idet  jeg  gav  ham  Kortet,  og  i 
samme  Nu,  som  jeg  saaledes  udmeldte  mig  af 
de  Audienssøgendes  Klasse,  avancerede  jeg 
øjensynlig  fra  det  nederste  til  det  øverste  Trin 
paa  Respektens  Trappestige.  Nu  førte  Tjeneren 
mig  straks  ind  i  Ventesalen  og  rullede  en 
reserveret  Lænestol   frem,   hvori    han   bad   mig 

tage  Plads,  indtil  han  kunde  faa  Lejlighed  til 
at  melde  mig.  Derpaa  tog  han  Plads  foran 
Døren  til  Avdienskabinettet  for  at  afvente  den 
første  Vakance. 

Først  under  denne  Ventetid  fik  jeg  et 
Begreb  om,  hvilken  forbavsende  Indflydelse  Hr. 
Agenten  maatte  udøve,  idet  jeg  saa  Mængden 
og  Forskelligheden  af  hans  Klienter.  Endskønt 
det,  som  sagt,  lakkede  mod  Enden  af  Audiens- 
tiden, sad  der  endnu  paa  hver  Side  af  Salen 
to  Rækker  af  Ventende,  mindst  en  Snes  paa 
hver  Side,  alle,  saa  vel  Herrer  som  Damer  i 
fuldt  Puds.  Der  var  tydeligt  nok  Aspiranter  til 
enhver  Plads  paa  Scenen,  i  Orkestret,  paa 
Snoreloftet,  i  Sufflørhullet,  paa  Trampolinen,  i 
Trapetset,  paa  Staaltraadslinen,  i  Løveburet  og 
—  paa  Café-chantant-Tribunen!  De  var  næsten 
alle  uden  Undtagelse  dekorerede  med  Guldkæder, 
Diamanter,  Brystnaale,  Liljeteint,  Rosenrødme 
og  Tusch-Øjenbryn,  og  jeg  gjorde  vistnok  i  min 
Rejsedragt  en  yderst  beskeden  Figur  mellem 
alle  disse  Storheder  in  spe  —  i  alt  Fald  var 
det  med  meget  nedladende  Blik,  at  de  maalte 
mig  som  den  sidste  Forsildekomne. 

I  samme  Øjeblik,  som  den  Avdienshav. »ude 
kom    ud    fra    Agentens    Kabinet    og    Tjeneren 

havde  bragt  mit  Kort  ind  til  sin  Herre,  fløj 
Døren  op,  og  en  pæn  stor  Mand,  øjensynlig  af 
semitisk  Slægt  fo'r  mig  i  Møde  og  førte  mig 
—  jeg  kan  næsten  sige:  under  Omfavnelse  ind 
i  det  Værelse,  som  var  Maalet  for  alle  de 
Ventendes  Længsler. 

Vor  Overenskomst  var  hurtig  sluttet.  Den 
forandrede  Engagements-Termin,  som  jeg  havde 
haabet  skulde  kuldkaste  hele  Forhandlingen, 
vedtog  han  føjelig,  som  om  det  var  den  lige- 
gyldigste Ting  af  Verden,  og  forskellige  preven- 
tive  Bestemmelser,  som  jeg  fordrede  optagne  i 
Kontrakten,  f.  Ex.  den  at  Seuoraen  ikke  maatte 
optræde  paa  noget  andet  Teater  i  København  i 
Sæsonen  1857 — -58,  hverken  før  eller  efter  sit 
Engagement  ved  Kasino,  gik  han  smilende  ind 
paa  at  optage. 

Siden  efter  forstod  jeg,  at  han  smilede 
over  min  naive  Tro  paa  slige  Damers  Respekt 
for  Kontraktsbestemmelser,  men  den  Gang  var 
jeg  saa  smaat  stolt  over  at  have  opnaaet  saa 
mange  Kauteler,  og  allerede  samme  Dag  som 
jeg  kom  til  Berlin  havde  jeg  fuldbragt  min  Opgave 
og  var  færdig  til  Hjemrejsen. 

Ved  at  lægge  Vejen  over  Stettin,  hvorfra 
der  om  Aftenen  gik  en  Damper  til  København 

kunde  jeg  komme  en  Dag  tidligere  hjem,  end 
ved  at  køre  over  Hamborg  til  Kiel  og  derfra 
gaa  med  Dampskib  til  Korsør,  og  da  den  preus- 
siske Hovedstad  aldrig  har  fristet  mig  til  unød- 
vendigt Ophold,  besluttede  jeg  at  vælge  den 
første  Route  og  begive  mig  paa  Rejsen  sna 
hurtigt,  at  jeg  kunde  være  i  Stettin  før  det 
danske  Dampskib  afgik,  hvilket  akkurat  lod 
sig  gøre. 

Det  blev  tilfældigvis  en  interessant  lille 
Tur.  Paa  Jernbanen  kom  jeg  til  at  køre  i 
Kupé  med  tre  tyske  Handelsrejsende,  der  lige 
som  jeg  skulde  til  København  med  Stettiner- 
Dampskibet.  Det  var  tre  drabelige  Germanere, 
der  alle  tre  blev  større  og  større  for  hver  Replik, 
de  vekslede,  idet  den  ene  altid  overbod,  hvad 
den  anden  havde  sagt.  Den  ene  var  en  patetisk 
prøjsisk  Helstats-Tysker,  den  anden  en  revolutio- 
nær Badenser  og  den  tredie  en  kreutzfidel  k.  k. 
loyal  Wiener,  men  alle  tre  var  saa  propfulde 
af  Poesi  eller  i  alt  Fald  af  Citater  og  saa  dis- 
ponerede til  Deklamation,  at  der  hvert  Øjeblik 
Høj  dem  et  Vers  eller  en  Visestump  ud  af 
Munden  —  naturligvis  af  modsat  Tendens,  men 
allesammen  erhaben  og  schwung  vol  le.  Prøjseren 
lagde    for    med    en    begejstret    Hymne    til    det 

dejlige  Tyskland,  som  vi  nu  var  paa  Vej  til  at 
forlade,  idet  vi  fo'r  hen  over  den  brandenburg- 
ske Sandslette,  og  han  sluttede  patetisk  med 
Hofmann  von  Fallerslebens  Udbrud: 

Deutschland,  Deutschland  iiber  Alles, 

Uber  Alles  in  der  Welt! 

Wenn  es  stets  zu  Schutz  und  Trutze 

Liebevoll  zusammen  halt, 

Von  der  Maas  bis  an  der  Memel, 

Von  der  Etsch  bis  an  den  Belt. 

Ja  deri  var  den  glade  Wiener  enig  med 
ham,  kun  maatte  han  fastholde,  at  det  var 
Frederik  Barbarossas  Arvinger,  der  skulde 
erobre  det  hele  Evropa,  naar  først  hele  Tysk- 
land var  gaaet  op  i  den  tyske  Kejserstat  —  og 
den  eneste  tyske  Kejserstat  var  naturligvis  den 
østerrigske. 

Saa  blev  Preusseren  vittig  og  paaviste,  at 
den  østerrigske  Stat  bestod  af  17  forskellige 
P'olkeslag,  hvoraf  Tyskerne  kun  udgjorde  en 
Fjerde-  eller  Femtedel.  Preussen  var  derimod 
den  tyske  Fremtidsstat,  hvori  alle  de  smaa  For- 
bundsstater skulde  gaa  op. 

Men  saa  kom  Badenseren  først  rigtig  i 
Krigshumør.     Det    var    efter    hans    Forsikring 

hverken  Barbarossas  Gengangerlegioner  eller 
Preussernes  Regimenter  af  „Fiirstenknechte", 
der  skulde  samle  og  udvide  det  tyske  Rige. 
Nej  det  var  forbeholdt  Fremtidens  folkelige  Fri- 
skarer.    Nu  hed  det: 

Drei  und  dreiszig!  Vier  und  dreiszig! 
Seid  auf  euren  Kopf  bedacht, 
Wenn  das  Volk  einst  grimm  und  beiszig 
Der  Geduld  ein  Ende  macht! 

Naar  man  hørte  hans  Citater  af  Herwegh 
&  Komp.,  skulde  man  tro,  at  hele  Evropa  stod 
færdig  til  et  nyt  1793. 

Da  vi  kom  ombord  paa  Dampskibet  og  ud 
paa  det  af  Tysken  endnu  ikke  helt  undertvungne 
vaade  Element,  blev  de  stridbare  Herrer  mere 
og  mere  fredsommelige  efterhaanden  som  Vinden 
og  Bølgegangen  tiltog  i  Styrke,  og  da  begge 
disse  tilsidst  blev  saa  voldsomme,  at  det  var 
farligt  at  opholde  sig  paa  Dækket,  og  vi  des- 
aarsag  blev  kommanderede  ned  i  Kahytterne 
med  Forbud  mod  at  forlade  vore  Køjer,  forend 
vi  fik  Tilladelse  dertil,  adlød  de  uden  at  kny 
denne  despotiske  Befaling,  og  det  var  kun  med 
et  resigneret  Suk,  at  Badenseren  spurgte  Op- 
varteren, der  anviste   os    vore  Køjer,    „om  han 

skulde  lægge  sig  i  den  øverste  eller  den  under- 
ste Dragkisteskuffe?" 

Det  varede  ikke  længe,  førend  vi  havde  en 
orkanagtig  Snestorm.  Skibet  gyngede  saa  vildt 
og  uregelmæssigt,  at  vi  snart  laa  paa  højre, 
snart  paa  venstre  Side,  snart  stod  paa  Benene 
og  snart  paa  Hovedet,  hvilket  sidste  især  var 
i  høj  Grad  generende  for  mine  tre  Rejsefæller, 
naar  deres  Søsyge  kom  til  Udbrud.  Med  nogle 
faa  Sekunders  Mellemrum  styrtede  den  ene  Sø 
efter  den  anden  over  Skibet,  fulgt  af  et  vold- 
somt Brag  af  knust  eller  omvæltet  Dækslast, 
derpaa  kom  en  forfærdelig  Gyngetur,  saa  en 
tredobbelt  Explosion  fremkaldt  af  den  nys  ind- 
tagne Aftensmad  og  saa  et  trestemmigt  Jammer- 
hyl, med  recitati viske  Udbrud  som:  „Ach  Gott, 
ach  Gott!"  —  saa  en  lille  Pause  udfyldt  af 
Klynken,  der  nærmede  sig  Graad,  saa  et  orkan- 
agtigt Vindstod  med  tilhørende  Styrtesø,  truende 
Kæntring  og  et  tordenlignende  Bulder  oppe  paa 
Dækket  —  det  var  fire  tyske  Luksusheste,  der 
gjorde  et  Forsøg  paa  at  slaa  sig  løs,  hvorved 
to  af  dem  brækkede  Benene  og  derfor  blev 
ihjelslaaede  —  Brøl  af  mine  Rejsefæller,  der 
rullede  ud  af  deres  Køjer,  raabte  „Schiffbruch!" 
og  forsikrede,    at  Kedelen   var  sprunget,    skønt 

Maskinen  arbejdede  ufortrøden,  Raab  paa  Op- 
varteren, der  kom  ned  i  Kahytten  og  tyssede 
paa  Skraalerne,  forfærdeligt  Brag  af  en  Styrtesø, 
der  overskyllede  Dækket  og  kastede  Rorgæn- 
geren fra  Rattet  ud  over  Rælingen,  derpaa 
Raab  ovenfra:  „En  Mand  overbord."  Paa  dette 
Signal  stansede  Tyskernes  Protester  mod  at 
holdes  indespærrede  i  Kahytten.  De  kravlede 
op  i  deres  Køjer  og  vedligeholdt  en  ynkelig 
Jammer  afbrudt  af  religiøse  Hjertesuk.  Det 
forekom  mig  endogsaa,  at  jeg,  den  Gang,  da 
Uvejret  sagtnede,  og  jeg  var  i  Færd  med  at 
falde  i  Søvn,  hørte  den  ubarmhjærtige  Baden- 
ser  ramse  Dekader  af  Ave  Maria'er  op  over 
sin  Rosenkrans. 

Da  vi  om  Morgenen  blev  purrede  ud,  havde 
Stormen  udraset  og  Bølgerne  lagt  sig  til  Hvile. 
Tyskerne  var  tavse.  De  havde  forvundet  deres 
Jammer  og  foreløbig  opgivet  saa  vel  Verdens 
Erobring  og  Evropas  Fortyskelse,  som  „der 
vier  und  dreiszigfachen  Mord",  som  Badenseren 
Dagen  i  Forvejen  havde  erklæret  for  „die  unauf- 
schiebbarste  Burgerpflicht. " 

Af  alle  mine  Rejser  til  Søs  og  til  Lands 
havde  denne  lille  Tur  over  Østersøen  været 
den  ubehageligste,  og  til  at  forøge  dens  Ubehage- 

ligheder  bidrog  siden  den  Omstændighed,  at 
den,  da  Foraaret  kom,  viste  sig  at  være  gjort 
forgæves.  Madame  Pepita  d'Oliva  meldte  For- 
fald, men  tilbod  i  Begyndelsen  af  næste 
Sæson  at  tiltræde  sit  Engagement. 

Dette  Tilbud  var,  som  foran  udviklet,  efter 
min  Anskuelse  slet  ikke  fordelagtigt  for  Kasino, 
og  jeg  modsatte  mig  derfor  af  alle  Kræfter  dets 
Modtagelse,  men  det  hjalp  ikke.  Kaptejn  Mundt 
havde  udregnet,  at  Publikum  endnu  var  trykket 
af  Pengekrisen,  og  at  vi  derfor  kunde  imødese 
en  daarlig  September-Indtægt,  hvis  vi  ikke  vilde 
byde  Publikum  noget  Ekstraordinært,  saa  meget 
mere  som  man  vidste,  at  Folketeatret  havde 
engageret  en  anden  spansk  Danserinde  Petra 
Camara  med  Selskab.  Og  da  Kaptainen  som 
vort  økonomiske  Forsyn  havde  størst  Autoritet 
i  Pengesager,  turde  vort  juridiske  Medlem  af 
Direktionen  ikke  stemme  imod  ham.  Altsaa: 
jeg  fik  begge  Stemmer  imod  mig,  og  jeg  vilde 
den  Gang  som  altid  hellere  bøje  mig  for  Majoriteten 
og  nøjes  med  det  Haab,  at  Tiden  skulde  vise, 
at  jeg  havde  set  rigtigt  paa  Sagen,  end  jeg 
vilde  sætte  min  Vilje  igennem  ved  at  appellere 
og  udsætte  mig  for,  at  den  uberegnelige  Teater- 
skæbne skulde  give  Majoriteten  Ret. 

Den  12te  September  1858  kom,  og  denne 
Gang  holdt  Senora  Pepita  Ord. 

Hun  afleverede  sine  to  Danse,  men  til 
Bestyrelsens  store  Forbavselse  havde  den  verdens- 
berømte Tryllerinde  kun  trukket  halvt  Hus,  og 
det  Bifald,  hun  vandt,  var  ikke  ublandet. 
Bladenes  Anmeldelser  var  valne,  og  mine  Med- 
bestyrere  var  lige  ved  at  tabe  Modet,  men 
Spanierinden  var  uforknyt.  Da  jeg  søgte  at 
forklare  hende  den  uventede  Mangel  paa  Be- 
gejstring med  Publikums  Lyst  til  at  nyde  de 
smukke  Efteraarsdage  udenfor  Byen,  svarede 
hun  leende:  Saadan  er  Publikum  overalt,  hvor 
jeg  kommer!  Det  er  først,  naar  man  har  set 
min  Dans  nogle  Gange,  at  jeg  faar  Tilskuerne 
i  min  Magt,  men  saa  er  jeg  ogsaa  vis  paa 
dem. 

Saa  skulde  hun  Dævlen  brække  mig  og- 
saa danse  gratis,  til  hun  betalte  sig!  —  sagde 
Kaptainen,  da  vi  trøstede  ham  med  denne  Be- 
kendelse. Han  kunde  virkelig  trænge  til  Trøst, 
thi  Seuoraens  anden  Optræden  bragte  mindre 
i  Kassen  end  den  første,  og  tredie  og  fjerde 
Aften  var  Indtægten  endog  saa  knap,  at  naar 
hendes  Honorar  blev   fratrukket,    var   der   ikke 

stort  mere  tilbage,  end  til,  som  det  hedder  i 
Teatersproget,   „at  betale  Porcelænet". 

— ■  Seksten  saadanne  Aftens-Indtægter  til, 
det  var  skonne  Udsigter!  —  sukkede  vort 
okonomiske  Forsyn  med  god  Grund.  Nu  var 
gode  Raad  dyre,  og  i  Mangel  af  Bedre  besluttede 
man  at  opfylde  Pepitas  Ønske:  at  lade  hende 
optræde  i  en  dansk  Komedie. 

Men  det  var  lettere  sagt  end  gjort.  Publikum 
forstod  ikke  Spansk,  og  Pepita  kunde  hverken 
tale  Dansk  eller  noget  andet  Sprog  end  sit 
Modersmaal  med  Undtagelse  af  et  haardtklingende 
Fransk,  og  selv  om  man  vilde  oversætte  en 
Rolle  paa  Fransk  for  hende,  var  der  Ingen, 
som  i  hele  vort  Teaterrepertoire  kunde  udpege 
et  Stykke,  der  indeholdt  en  taknemmelig  Op- 
gave for  en  saa  ejendommelig  Begavelse  som 
hendes.  Der  maatte  altsaa  skrives  et  nyt  Stykke 
særligt  beregnet  paa  at  præsentere  hendes 
specielle  Forcer,  ti  den  tydske  Farce,  som  hun 
selv  anbefalede  til  Oversættelse,  var  baade 
smaglos  og  talentløs. 

Men  var  der  Tid  til  at  bringe  et  saadant 
Arbejde  paa  Scenen?  —  Fire  af  de  akkorderede 
Forestillinger  var  forbi,  der  var  altsaa  kun  16 
tilbage,    og    paa  mindre    end    otte  Dage  kunde 

vi  ikke  vente,  at  nogen  Forfatter  skulde  udføre 
et  saadant  Stykke  Arbejde,  hvoraf  Halvdelen 
maatte  skrives  paa  Fransk.  —  Regnede  vi  saa 
blot  fire  Dage  til  Indstuderingen,  vilde  der  kun 
være  fire  Forestillinger  tilbage  af  de  tyve,  hvor- 
til Pepita  var  engageret,  og  kunde  det  lønne 
sig  for  deres  Skyld  at  anskaffe  sig  et  Stykke, 
der  ikke  kunde  spilles,  naar  hun  var  rejst? 
Og  hvor  fandt  man  en  Forfatter,  der  vilde  paa- 
tage sig  det  utaknemmelige  Hverv  at  opfinde 
og  udarbejde  et  dramatisk  Arbejde,  der  stillede 
saa  ekstraordinære  Fordringer,  og  kun  havde 
Udsigt  til  at  blive  opført  fire  Gange?  Og  hvor 
højt  maatte  man  ikke  honorere  en  saa  selv- 
fornægtende Forfatter? 

Alle  disse  Sporgsmaal  havde  mine  Herrer 
Meddirektører  ondt  ved  at  besvare.  Kaptainen 
kunde  ikke  noksom  harme  sig  over  Publikums 
Uberegnelighed,  men  Prokuratoren  indrømmede, 
at  jeg  dog  havde  regnet  rigtigt,  og  yttrede 
smigrende:  at  han  gjorde  Regning  paa,  at 
naar  jeg  selv  vilde  skrive  det  nye  Stykke, 
var  jeg  Mand  for  at  gøre  det  med  kort  Frist. 

Han  fik  Ret. 

Samme  Aften  fik  jeg  Ideen  til  det  i  en 
Samtale    med    Pepita.      Hun    forlangte,    at  jeg 

skulde  skrive  et  Stykke,  og  da  jeg  forsikrede 
hende,  at  jeg  ikke  havde  nogen  Idé  til  et  saa- 
dant,  løftede  hun  paa  sine  smukke  Skuldre  og 
blæste  ad  mine  Undskyldninger.  Jeg  kunde  jo 
blot  nedskrive  vor  Samtale  og  selv  gentage 
mine  Indvendinger  for  aabent  Tæppe,  saa  vilde 
Publikum  faa  at  høre,  hvor  nødig  jeg  havde 
føjet  hende,  og  hvor  despotisk  hun  havde  tvunget 
mig  dertil,  og  saa  havde  vi  jo  Stykket.  Jeg 
tillod  mig  at  bemærke,  at  jeg  var  Teaterdirektør, 
og  vilde  være  umulig  som  saadan,  hvis  jeg 
ikke  havde  en  temmelig  fast  Vilje,  der  hverken 
lod  sig  bøje  af  den  vildeste  Teaterhelt  eller  den 
dejligste  Primadonna. 

Et  moi  Monsieur!  Je  suis  Pepita  —  Com- 
prenez-vous?  Je  suis  femme,  ca  ceut  dire 
capricieuse  —  je  suis  danseuse,  ca  veut  dire  : 
tres  capricieuse  —  et  avant  tout:  je  suis 
Pepita,  ca  veid  dire  extremement  capricieuse, 
et  j'ai  contracté  Vhabitude  de  voir  tout  le 
monde  ceder  å  mes  caprices  —  svarede  Tryller- 
inden  aldeles  oprigtigt  og  ugenert. 

Jeg  kunde  ikke  nægte,  at  denne  Replik 
lod  sig  benytte  som  Indledning  til  det  fore- 
slaaede  Stykke,  og  da  Signalet,  der  kaldte 
hende  ind  paa  Scenen  til  at   danse  El  Ole    lød 

i  det  samme,  gjorde  jeg  et  Afskedsbuk.  som 
hun  opfattede  som  en  Tilkendegivelse  af,  at  nu 
var  den  Sag  afgjort. 

—  Glem  saa  ikke  at  skrive  en  lille  Rolle 
for  min  Søster  i  Stykket!  —  hviskede  hun,  idet 
hun  dansede  ud  af  Kulissen. 

Den  følgende  Nat  lagde  jeg  Planen  til  „En 
Kaprice",  hvori  Pepita  fik  Lejlighed  til  under 
Forspillet  i  en  Samtale  med  Regissøren  at  paa- 
tage sig  Ansvaret  for  hendes  Optræden  som 
Skuespillerinde.  I  det  egentlige  Stykke  lod  jeg- 
hende  vise  sin  Dans  og  forskellige  Prøver  paa 
sine  mimisk -plastiske  Præstationer  for  en  komisk 
norsk-norsk  Balletmester,  og  her  var  jeg  saa 
heldig  i  Carl  Hagen  at  kunne  give  hende  en 
Modspiller,  der  ved  sit  rige  Lune  og  sin  mester- 
lige Dialektfærdighed  tilfulde  fortjente  den  Broder- 
part af  Bifaldet,  som  blev  ham  til  Del. 

Efter  tre  Dages  (og  til  Dels  Nætters)  Ar- 
bejde kunde  jeg  overraske  mine  Meddirektører 
med  det  Budskab,  at  nu  var  det  ønskede  Stykke 
allerede  færdigt.  Prokuratoren  udbrød  forundret : 
—  Allerede?  —  men  Kaptainen,  der  tog  alt  fra 
sit  økonomiske  Synspunkt,  røbede  ingen  (I lade 
over  den  uventede  Hurtighed,  hvormed  Arbejdet 
var    blevet    udfort,    men    trøstede    sig    ved,    al 

„naar  det  var  færdigt  paa  tre  Dage,  kunde  det 
da  ikke  koste  ret  meget". 

Det  var  Paaskønnelsen  af  min  Iver  og 
mine  Anstrengelser!  —  Jeg  betroede  ham  da, 
at  han  selv  havde  gjort  Regning  paa,  at  et 
saadant  Stykke  vilde  forhøje  hver  af  de  reste- 
rende Pepita-Forestillingers  Aften-Indtægt  med  et 
Par  Hundrede  Daler,  og  da  den  Forfatter,  der 
kunde  fuldføre  Stykket  paa  3  Dage  i  Stedet 
for  at  behøve  8  Dage  dertil,  vilde  bringe  Teatret 
Lejlighed  til  at  vinde  denne  Forhøjelse  i  5 
Aftener  flere  af  Pepitas  resterende  Forestillinger, 
vilde  det  hurtigt  skrevne  Arbejde  bringe  1000 
Rd.  mere  ind  end  det,  der  blev  5  Dage  senere 
færdigt,  ansaa  jeg  det  for  et  passende  Hono- 
rar at  betale  det  med  samme  Sum,  som  Pepita 
fik  for  hver  Aften,  hun  havde  danset  uden  at 
bringe  Teatret  nogen  Vinding. 

Da  Kaptainen  hørte  dette,  kunde  han  ikke 
beherske  sin  altid  parate  Lyst  til  at  prutte,  men 
raabte:  — 200  Rigsdaler!  Det  er  da  for  Fanden 
ikke  Deres  Alvor?  —  Naar  hun  skal  have 
sine  200,  og  De  ogsaa  vil  have  200,  og  vi 
saa  kun  faar  400  i  aftenlig  Indtægt,  som  hun 
har  skaffet  os  de  sidste  Gange  —  Hvordan 
Dævlen  skal  vi  saa  komme  ud  af  det? 

--Det  bliver  Deres  Sag,  Hr.  Kaptain.  De 
har  Skyld  i,  at  hun  er  kommet  hid,  og  at 
jeg  har  maattet  skrive  Komedien  paa  tre  Dage. 
Sagen  er  for  Resten,  at  De  har  voteret  hende 
200  Rd.  for  hver  Gang  hun  danser,  mens  jeg 
kun  har  forlangt  den  samme  Pris  for  Stykket 
en  Gang  for  alle,  uagtet  det  forhaabentlig  hver 
Aften  det  spilles  vil  fordoble  Indtægten  fra  400 
til  800  —   svarede  jeg. 

—  Ja,  naar  man  bare  kunde  stole  paa,  al 
hun  vilde  trække  Hus!  Men  nu  har  jeg  tabt 
Troen  til  hende.  Hun  gør  inaaske  ingen  Lykke 
i  Stykket,  og  derfor  vilde  jeg  ønske,  at  vi  kunde 
honorere  Dem  med  en  mindre  Sum  for  hver 
Forestilling,  det  oplever!  -  -  vedblev  den  kon- 
sekvente Økonom. 

Jeg  forudsaa  straks  at  dette  Forsøg  paa  at 
forringe  mit  Honorar  vilde  forøge  det,  og 
svarede:  Nu  vel!  Hvis  Kaptainen  hellere  vil 
afse  25  Rd.  for  hver  Opførelse,  saa  vil  jeg  og- 
saa  nøjes  dermed! 

Det  gik  han  glad  ind  paa,  men  da  „En 
Kaprice"  allerede  i  samme  Sæson  blev  opfort 
19  Gange  og  i  Sæsonen  1861—62  ved  Pe] »i la- 
anden  Gæste-Optræden  oplevede  lige  saa  mange 

Opførelser,    glædede  han    sig   næppe.     Stykket 
kostede  nu  950  Rd.  i  Stedet  for  200. 

„En  Kaprice"  gjorde  imidlertid  al  ønskelig 
Lykke.  Især  blev  Hagen  applauderet  saa  godt 
som  for  hver  af  sine  norsk-norske  Replikker 
-  ikke  at  tale  om  Kupletterne!  Ogsaa  Pepita 
fik  alt  det  Bifald,  jeg  havde  gjort  Regning  paa, 
og  uagtet  hun  hellere  havde  undt  sin  Medspiller 
en  mindre  Broderpart  af  Applausen,  foreslog 
hun  selv,  da  de  20  Forestillinger  var  endte,  et 
nyt  Engagement  paa  10  Forestillinger  for  at 
„spille  sin  Kaprice  ud".  Bestyrelsen  gik  ind 
paa  Forslaget  for  at  bøde  paa  de  første  Afteners 
tarvelige  Indtægt,  men  endskønt  hendes  drama- 
tiske Optræden  havde  betalt  sig  saa  godt,  at 
de  19  Forestillinger,  hvorpaa  Stykket  blev  spillet, 
indbragte  13500  Rd.  og  den  sidste  blev  givet 
for  udsolgt  Hus,  fandt  nu  vor  økonomiske 
Direktør,  at  der  ikke  var  nogen  Grund  til 
yderligere  at  forlænge  hendes  Engagement, 
hvorom  hun  atter  havde  ytret  et  Ønske. 

Saa  snart  den  skønne  Spanierinde  fik  Nys 
om  denne  Beslutning,  sendte  hun  Bud  efter 
mig  og  fortalte  mig  med  sit  mest  fortryllende 
Smil,  at  nu  havde  hun  faaet  en  ny  Kaprice, 
og  den  gik  ud  paa,  at  jeg  skulde  skrive  hende 


262 

et  nyt  Stykke,  saa  vilde  hun  forny  sin  Kontrakt. 
Da  jeg  svarede,  at  det  ikke  stod  i  min  Magt 
saaledes  paa  Kommando  at  ryste  Vaudeviller 
ud  af  Ærmerne,  men  at  jeg  skulde  have  et 
nyt  Stykke  færdigt  til  hende,  naar  hun  kom 
igen  i  næste  Sæson  —  gjorde  hun  atter  en 
Prøve  med  sit:  „Je  le  veux\u  og  da  det  ingen 
Virkning  gjorde,  improviserede  hun  efter  min 
Bortgang  en  Scene  å  la  diablesse,  der  gik  ud 
over  Pyntekonen  og  Regissøren,  og  fortalte  dem, 
at  nu  var  det  forbi  mellem  hende  og  Kasino. 

Denne  eklatante  Opsigelse  fra  hendes  Side 
fik  allerede  Dagen  efter  sin  Forklaring,  idet  vi 
erfarede,  at  hun  i  de  sidste  Dage  af  sit  Engage- 
ment ved  Kasino  havde  staaet  i  Underhandling 
med  Folketeatret,  der,  opmuntret  ved  hendes 
Succes  i  „En  Kaprice",  havde  gjort  hende  et 
Tilbud  paa  20  Forestillinger  og  et  nyt  Stykke 
(H.  P.  Holsts  „De  to  Kometer"). 

Ogsaa  Kaptain  Mundts  Beslutning  at  af- 
bryde den  indbringende  Succes  fik  sin  forstaae- 
lige  Motivering.  Balletmester  Bournonville, 
der  til  det  Yderste  foragtede  Pepitas  uskolede 
Dans,  havde  paa  den  Tid  to  meget  vakre  Elever, 
Søstrene  Healey,  der  efter  at  have  danset  den 
foregaaende    Sommer    paa    Pantomimeteatret    i 

Tivoli,  havde  gennemgaaet  et  Kursus  hos  ham 
i  den  højere  Dansekunst  og  nu  var  uden  Engage- 
ment. For  dem  havde  han  komponeret  et  Par 
smukke  Danse.  Disse  to  unge  Danserinder 
havde  han  tilbudt  Kasino  tilligemed  deres  nye 
Repertoire  for  et  beskedent  Honorar,  der  kun 
udgjorde  en  forsvindende  Brøkdel  af  de  225 
Rd.,  som  hver  af  de  sidste  Pepita-Forestillinger 
havde  kostet,  og  efter  Kaptainens  uforgribelige 
Økonomi  var  det  Billigste  altid  fordelagtigere 
end  det  mest  Tiltrækkende. 

Efter  Pepitas  Bortgang  indtraadte  den  af 
mig  forudsagte  Ebbe  i  Teatrets  Indtægter  end- 
ogsaa  i  større  Skala  end  jeg  havde  ventet.  For 
at  spille  vore  bedste  Trumfer  ud  begyndte  vi 
de  første  Aftener  med  et  nyt  Fireakts-Lystspil 
„Sladder"  af  Scribe  og  i  Tilgift:  et  Udvalg  af 
franske  Folkesange,  sungne  af  en  Dobbeltkvartet 
af  Bearnere  i  Nationalkostumer.  —  Ak!  den 
herlige  Premiere  og  de  smukke  Sangeres  Debut 
bragte  os  tilsammen  kun  en  Brutto-Indtægt  paa 
104  Rdl.! 

—  Det  er  hvad  jeg  har  forudsagt!  —  kunde 
jeg  nu  beraabe  mig  paa,  skønt  det  ikke  var 
mig  nogen  Tilfredsstillelse. 

—  Ja,  det  er  for  galt!  —  indrømmede  Kap- 

tainen.  —  Vi  bliver  nødt  til  at  engagere  de 
smaa  Healeyer!  Folk  vil  jo  nu  have  Dans, 
lader  det  til. 

Jeg  maatte  erkende,  at  vi  foreløbig  kunde 
behøve  al  mulig  Ekstra-Assistance,  ogsaa  af 
„de  smaa  Healeyer",  men  jeg  maatte  desværre 
tillige  forudsige,  at  de  aldeles  ikke  vilde  trække 
Hus.  De  havde  danset  paa  Tivoli,  hvor  man 
havde  set  deres  Dans  tilligemed  Snese  andre 
Forlystelser  for  en  Mark,  hvor  kunde  man  saa 
tro,  at  Nogen  vilde  betale  Teaterpriser  for  at 
se  dem  danse,  især  da  de  kun  dansede  al- 
mindelig Balletdans,  som  man  havde  set  nok 
af.  Det  Publikum,  der  havde  fyldt  Kasino  i 
den  sidste  Tid,  var  udelukkende  Pepita>.  og 
det  havde  hun  taget  med  sig  til  Folketeatret. 
Af  det  vilde  ikke  et  Individ  komme  for  at  se 
de  pæne  Pigers  bournonvilleske  Pas  de  deux, 
der  ikke  havde  Spor  af  Lighed  med  Pepitas 
dæmoniske  Zigøjnerdans. 

Ogsaa  deri  fik  jeg  Ret.  Den  første  Hver- 
dagsforestilling,  hvorpaa  Søstrene  Healey  op- 
traadte  i  to  nye  af  Bournonville  komponerede 
Danse  gav  en  Brutto-Indtægt  af  kun  —  83  Rdl. 
H  el  e  November,  der  plejede  at  være  den  bedste 
Indtægts-Maaned  i  Sæsonen,  og  som  det  forrige 

Aar  ved  Teatrets  egne  Kræfter  havde  indbragt 
12,000  Rbd.,  gav  nu  kun  4000  Rbd. 

Nu  maatte  vor  økonomiske  Kaptain  paany 
indrømme,  at  han  havde  gjort  gal  Beregning. 
Misserne  Healey  vedblev  at  danse  hver  Aften 
i  tre  Maaneder  og  vedblev  uforandret  at  op- 
naa  en  succes  d' estime,  men  vedblev  lige  saa 
uforandret  at  savne  al  den  dæmoniske  Til- 
trækningskraft, som  Pepita  nu  udøvede  paa 
Folketeatret. 

—  De  tjente  ingen  Penge  ved  at  bytte  den 
dyre  Spanierinde  bort  for  de  billige  Englænder- 
inde]-, —  kunde  jeg  ikke  lade  være  med  at  sige 
til  Kaptainen. 

—  Nej,  naturligvis!  —  svarede  han  stødt. 
—  Og  det  er  jo  Deres  Skyld.  Hvorfor  Fanden 
skriver  De  ikke  saadan  et  Stykke  for  dem,  som 
det  De  skrev  for  hende? 

Det  kunde  jeg  ikke  gøre  begribeligt  for 
hans  Fatteevne.  Derimod  fortalte  jeg  ham,  at 
jeg  havde  lovet  Hagen,  at  han  som  Tak  for 
hans  udmærkede  Bjerkebek  skulde  faa  et  nyt 
Stykke,  hvori  han  kunde  fortsætte  sin  Op- 
træden som  den  norske  Balletmester,  og  det 
skulde  han  faa  til  sin  Benefice. 

—  Nej,   lad  blot  Haeleyerne  komme  til  at 

danse  deri,  og  lad  os  saa  spille  Stykket  straks! 
Saa  skal  De  se,  at  vi  nok  faar  Hus  igen  — 
paastod  Kaptainen. 

—  „Danserinderne"  maa  gerne  slutte  Stykket 
med  en  Pas  de  deux.  Det  vil  hverken  gøre 
fra  eller  til,  men  Kasino  kan  ikke  komme  til 
at  spille  Stykket  før  efter  Hagens  Benefice,  ti 
han  har  mit  Løfte  paa  den  første  Forestilling! 
—  erklærede  jeg,  og  da  jeg  hverken  vilde  bryde 
eller  omgaa  mit  Ord,  men  tilføjede,  at  Vaude- 
villen kunde  være  skrevet  og  indstuderet  om 
14  Dage,  saa  maatte  Kaptainen  paa  Grund  af 
min  „mageløse  Paastaaelighed"  eller  rettere:  paa 
Grund  af  hans  urimelige  Lyst  til  at  tvinge  de 
to  Balletvæsener  ind  i  en  Vaudeville,  hvori  de 
ingen  Nytte  gjorde  —  finde  sig  i  at  give  Skue- 
spiller Hagen  Benefice  i  Begyndelsen  af  De- 
cember i  Stedet  for,  som  han  plejede,  i  Slut- 
ningen af  April. 

Stykket  gjorde  al  rimelig  Lykke,  men  trække 
Hus  kunde  det  lige  saa  lidt  som  noget  andet 
Stykke  i  Resten  af  denne  spolerede  Sæson. 

Uagtet  der  blev  indstuderet  12  Nyheder 
og  en  Mængde  Repriser  og  assisteret  henimod 
et  halvthundrede  Gange  af  fremmede  Kunstnere 
og    Kunstnerinder,    beløb    Teatrets    hele    Aars- 

indtægt  sig  til  lidt  over  53000  Rbd.  eller  — 
naar  man  fratrak  Udgifterne  til  den  fremmede 
Assistance,  der  overskred  8000  Rbd.  —  til 
45000  Rbd.,  mens  Teatrets  egne  Kræfter  Aaret 
forud  havde  indbragt  mellem  ti  og  elleve  Tusinde 
mere. 

Jeg  forudser,  at  en  og  anden  —  endogsaa 
velvillig  Læser  —  med  en  vis  fortrædelig  For- 
undring vil  betragte  de  mange  Talstørrelser, 
der  her  har  faaet  Plads  imellem  mine  Erindringer, 
uagtet  jeg  aldrig  har  lagt  Skjul  paa,  at  jeg  har 
og  altid  har  haft  en  medfødt  Modbydelighed 
for  alle  Cifferbetegnelser  lige  fra  Husnummere 
til  Aarstal  og  Logaritmer,  men  da  de  Differencer, 
der  mere  og  mere  gjorde  mig  det  umuligt  at 
hævde  min  Stilling  som  artistisk  Teaterdirektør 
overfor  Kaptein  Mundts  ejendommelige  Økonomi, 
bedst  kunde  illustreres  ved  store  Tal,  har  jeg 
opgivet  disse  efter  mine  Optegnelser  fra  For- 
tidens Regnskaber.  Som  Prøve  paa,  at  hans 
Økonomi  i  det  Smaa  ogsaa  kunde  fremkalde 
Konflikter,  der  var  lige  saa  irriterende  som  de, 
der  drejede  sig  om  større  Beløb,  skal  jeg  for- 
tælle et  Eksempel  paa  hans  utaalelige  Styver- 
sparsommelighed. 

Da  jeg  havde  skrevet  Vaudevillen  „Ridderen" 

og  Regissøren  efter  den  vedtagne  urimelige  Forret- 
ningsorden skulde  forelægge  ham  som  økonomisk 
Direktør  Listen  over  de  aftenlige  Udgifter  (uagtet 
han  slet  ikke  kendte  Stykket),  opdagede  han 
mellem  de  optegnede  Rekvisitter  „en  Tekop, 
der  skal  slaas  itu"  —  og  følte  øjeblikkelig  sin 
okonomiske  Samvittighed  oprørt  over  denne 
hensynsløse  Ødselhed.  „Vil  De  sige  Bøgh,  at 
den  Udgiftspost  stryger  jeg.  Det  har  aldrig 
moret  mig  at  se  Porcelæn  blive  slaaet  i  Stykker, 
og  jeg  tror  heller  ikke,  at  det  kan  more  Publi- 
kum." Regissøren,  der  kendte  Stykket,  er- 
klærede, at  det  ikke  var  muligt  at  undgaa  denne 
Udgift. 

Naar  det  var  en  fremmed  Forfatter,  der 
havde  bearbejdet  Stykket,  kan  jeg  godt  forstaa 
at  det  ikke  kunde  undgaas,  men  da  tiet  er 
Bøgh  selv,  der  har  bearbejdet  det,  maa  han 
sagtens  kunne  forandre  saa  meget  i  Stykket, 
at  vi  kan  gøre  denne  Besparelse.  Lad  ham 
komme  herned  paa  Direktions  værelset,  saa  skal 
jeg  nok  tale  ham  til  Rette! 

Jeg  kom.  Men  med  min  „mageløse  Paa- 
staaelighed"  beklagede  jeg  straks,  at  han  denne 
Gang,  som  saa  ofte  før,  havde  prostitueret  sig 
ved  sin  Indblanding  i  en  Sag,  hvorom  han  ikke 

havde  Begreb.  Det  franske  Stykke,  jeg  havde 
bearbejdet,  hed  „La  tasse  cassée",  Tekoppen 
knuses  i  første  Scene  af  Tjenestepigen,  og  hele 
den  pikante  Intrige  drejer  sig  fra  Først  til 
Sidst  om  „den  ituslagne  Kop".  Den  hele  Be- 
kostning vilde  være  en  Kop  af  de  allerbilligste, 
som  maatte  være  ituslaaet  før  Forestillingen 
og  kun  sammenholdt  med  en  tynd  Strimmel 
Guldpapir  for  at  Skaarene  kan  falde  fra  hin- 
anden ved  den  letteste  Berørelsé  af  Støvekosten, 
og  en  umage  Kop,  der  kan  købes  for  en  Marks- 
penge,  kan  gerne  figurere  i  16  Opførelser,  og 
tilsyneladende  slaas  i  Stykker  saaledes,  at 
Skaarene  igen  kan  sættes  sammen  til  næste 
Gang.  Det  kan  maaske  saaledes  blive  en  Ud- 
gift af  en  Skilling  for  hver  Opførelse  af  Stykket, 
eller  i  det  uheldigste  Tilfælde  16  Skilling  pr. 
Forestilling.  Og  nu  vil  De,  Hr.  Kaptain,  idet 
De  af  Styversparsommelighed  stryger  denne 
Skillingsudgift,  umuliggøre  Stykket,  som  Perso- 
nalet har  anvendt  8  Dage  paa  at  indstudere? 

—  Ja,  men  som  økonomisk  Direktør  kan  jeg 
jo  ikke  vide  ...  —  faldt  han  mig  her  i  Talen. 
Nu  var  det  min  Tur  at  afbryde  ham:  Jo,  som 
økonomisk  Direktør  maa  De  netop  vide,  at 
Personalet    koster    os    et    Par    Hundrede    Rigs- 

daler  om  Dagen,  og  at  det  er  en  gal  Økonomi 
at  udsætte  Teatret  for  femten  seksten  hundrede 
Rigsdalers  Tidspilde,  fordi  De  indbilder  Dem  at 
kunne  spare  nogle  Skilling  ved  at  stryge  et 
uundværligt  Rekvisit  i  et  Stykke,  som  De  ikke 
kender!  — 

Koppen  blev  naturligvis  købt,  og  Skaarene 
holdt  sig  lige  saa  længe  som  Stykket  holdt  sig 
paa  Repertoiret.  Men  det  er  let  at  forstaa,  at 
jeg  ikke  i  Længden  kunde  arbejde  sammen  med 
en  Mand,  der  næsten  daglig  gav  Anledning  til 
slige  Sammenstød. 


Sidste  Sæson  ved  Kasino. 


I  den  foregaaende  Sæson  havde  jeg  i  Vaude- 
villen „Alle  mulige  Roller"  ladet  Teater- 
direktøren udstede  følgende  Hjertesuk: 

Ja,  vil  Nogen  vide, 

hvad  det  er  at  slide 
paa  sit  gode  Huld  og  sit  Humør, 

og  vil  Nogen  vide, 

hvad  en  Sjæl  kan  lide, 
og  en  Krop  kan  døje,  før  man  dør, 

og  vil  Nogen  lære, 

hvad  det  er  at  bære 
alle  Slags  Malice  og  Malheur   — 

det  kan  han  erfare 

i  en  Time  bare, 
naar  han  bli'r  Teaterdirektør. 

Uophørlig  da  han  hører 
paa  et  Vrøvl  af  Regissører 
og  Orkesterdirektører, 
Pyntekoner  og  Frisører, 
Lappeskræddere,  Sufflører, 
Politi  og  Kontrollører. 
Abonnenter  og  Gratister, 
Brandmajorer,  Journalister, 
Digtere  og  Komponister, 
Virtuoser,  Hoboister, 

Maskinister 

og  Lampister, 

og  Korister 

og  Statister! 
Puh! 
Det  er  et  Elende, 
det  maa  jeg  bekende. 
Jeg  er  ganske  ødelagt  og  ør. 
Men  lad  bare  denne 
Vinter  faa  en  Ende, 
Saa  skal  Fanden  være  Direktør! 

Nu  havde  jeg  imidlertid  —  skont  jeg  havde 
gjort  samme  Erfaringer  som  Direktør  Kink e  1 
og  mange  Gange  været  fristet  til  at  gøre  hans 
sidste  Ord  til  mine  —  overstaaet  mit  første 
treaarige  Engagement  og  det  første  Aar  af  mit 
andet,    og    i  Tillid    til    mit    bomstærke   Helbred 

og  mit  gode  Humør,  haabede  jeg  at  kunne 
hævde  min  Stilling  i  det  resterende  Par  Aai\ 
uagtet  jeg  var  temmelig  enig  med  mig  selv, 
om  ikke  at  indgaa  paa  noget  tredie  Engagement. 

Min  Tid  havde  været  saa  hvileløst  optaget, 
at  jeg  tydeligt  følte  Umuligheden  af,  at  mine 
Kræfter  ret  længe  vilde  slaa  til,  naar  de  For- 
dringer, der  var  stillede  til  dem,  skulde  fort- 
sættes. 

De  fleste  Timer  af  Dagen  og  Aftenen  maatte 
jeg  tilbringe  paa  Teatret  med  Repertoirets  Ind- 
studering, den  utaknemmeligste  og  vanskeligste 
af  alle  Lærergerninger,  som  nødvendigvis  maa 
udføres,  og  som  dog  Ingen,  selv  med  den  bedste 
Vilje  og  den  største  Forsigtighed  kan  udfore, 
uden  at  enhver  Rettelse  og  Forklaring  bliver 
opfattet  som  Fornærmelse  —  og  med  det  uund- 
gaaelige  Tilsyn  ved  Forestillingerne,  uden  hvilket 
den  Fejlende  gerne  kaster  Skylden  paa  den 
Uskyldige. 

Om  Morgenen  havde  jeg  næsten  hver  Dag 
den  besværlige  Opgave  at  høre  paa  Personalets 
Beklagelser  og  Begæringer,  der  ofte  var  saa 
ubeføjede,  ja  saa  barnagtige,  at  man  ikke  kunde 
betragte  dem  som  forenelige  med  sund  Sans 
end  sige   med  kunstnerisk  Intelligens.      En    af 

de  mest  dannede  blandt  Skuespillerne  fik  saa 
godt  som  aldrig  en  ny  Rolle,  uden  at  han 
Dagen  efter  bad  sig  fritaget  for  at  udføre  den, 
og  det  kostede  hver  Gang  en  timelang  For- 
handling at  bringe  ham  til  Ræson.  Og  hvilken 
Mængde  Beklagelser  over  Smaastrid  maatte 
ikke  afhøres  og  udjævnes,  og  hvormange  over- 
flødige Forespørgsler  var  der  ikke  at  besvare, 
hvor  mange  uopfyldelige  Forlangender  blev  der 
ikke  fremførte,  og  hvormeget  tidsspildende  Vrøvl 
blev  der  ikke  produceret  af  alle  de  Personer, 
som  Direktørvisen  opramser! 

Men  det  var  kun  en  Forberedelse  til  mit 
væsenlige  Dagværk :  Overværelsen  af  Prøver 
og  Forestillinger  i  Teatret  og  Deltagelse  i  de 
lige  saa  uundgaaelige  som  unyttige  Bestyrelses- 
Møder,  der  blot  egnede  sig  til  at  berøve  mig 
Lyst  og  Ævne  til  den  resterende  Del  af  min 
Virksomhed:  Omsorgen  for  at  skaffe  Teatret 
Repertoire. 

Jeg  véd  næppe  selv,  hvorledes  jeg  i  de 
fire  Sæsoner  fik  Tid  til  at  skrive  nogle  og  tyve 
Stykker,  at  læse  hele  det  nye  franske  Reper- 
toire fra  alle  Pariser-Teatrene  og  gennemsøge 
et  Hundrede  tykke  Bind  af  det  ældre  „Théåtre 
contemporain"   —   ikke    at    tale    om    de    Hun- 

dreder  af  danske  Stykker,  der  blev  tilbudte 
Teatret  —  men  derimod  véd  jeg  med  Vished, 
at  jeg  uden  Skaansel  overanstrængte  mig  i 
Teatrets  Tjeneste,  og  desuagtet  aldrig  kunde 
tilfredsstille  mine  Herrer  Meddirektører,  der 
stadig  klagede  over  Mangel  paa  nye  Stykker 
og  for  langsom  Indstudering. 

Et  ganske  oplysende  Eksempel  paa  den 
Metode,  hvorefter  Bestyrelsen  virkede  til  Teater- 
driftens Fremme,  kan  jeg  fortælle  fra  denne 
Sæsons  Begyndelse. 

Saa  snart  jeg  havde  endt  den  Rekreations- 
rejse,  jeg  var  nødt  til  at  foretage  i  Sommer- 
ferien, begyndte  jeg  paa  en  Femakts -Folke- 
komedie, hvortil  jeg  havde  fundet  et  fortræffe- 
ligt Stof  i  Operateksten  „La  Esmeralda",  som 
Victor  Hugo  havde  skrevet  for  Mil.  Bertin,  og 
hvori  alle  Roller,  især  Titelrollen,  passede  ud- 
mærket for  Kasinos  Personale:  Esmeralda  for 
Amalie  Price,  Claude  Frollo  for  Anton  Smith, 
Clopin  for  Ghr.  Schmidt,  Quasimodo  for  Hagen 
og  Gudule  for  Fru  Rasmussen. 

Med  mine  paa  Rejsen  forfriskede  Kræfter 
lykkedes  det  mig,  samtidig  med  at  jeg  passede 
min  daglige  Gerning,  i  mine  faa  Fritimer  meget 
hurtigt  at   overkomme  de   første  Arbejder,    der 

var  nødvendige  for  Stykkets  Bearbejdelse  og  Ud- 
styrelse. Allerede  efter  tre  Ugers  Forløb  kunde 
jeg  underrette  Bestyrelsen  om,  at  jeg  havde 
skrevet  alle  Sangnumrene  og  den  versificerede 
Del  af  Dialogen,  udvalgt  de  Melodier,  der  skulde 
arrangeres,  truffet  Aftale  med  Musikdirektøren 
om  de  valgte  Melodier  og  de  nye,  der  maatte  kom- 
poneres, med  Teatermaler  og  Maskinmester  om 
de  syv  Dekorationer,  der  skulde  anskaffes,  og 
med  Garderobeinspektøren  og  Teaterskræderen 
om  alle  de  Hundreder  af  Kostymer,  der  dels 
maatte  anskaffes,  dels  forandres  til  de  optræ- 
dende Skuespillere,  Korister  og  Statister.  Jeg 
tilstaar,  at  jeg  ventede  lidt  Anerkendelse  for 
den  Hurtighed,  hvormed  alt  dette  var  udrettet, 
men  i  Stedet  derfor  spurgte  Kaptain  Mundt 
mig,  om  jeg  havde  gjort  noget  Overslag  over 
Udgifterne  til  Stykkets  Udstyrelse.  Herpaa 
kunde  jeg  kun  svare,  at  dertil  havde  der  ikke 
været  Tid,  men  jeg  antog,  at  med  sædvanlig 
Sparsommelighed  vilde  vi  kunne  udstyre  det 
for  1600  Rigsdaler. 

Ja,  det  kunde  nu  være  godt  nok,  mente 
Kaptainen,  men  hvor  det  gjaldt  en  saa  stor  Sum 
kunde  han  som  økonomisk  Direktor  nok  ønske 
at   se    et   detailleret  Overslag,    der    viste,    hvad 

enhver  Dekoration  og  enhver  Dragt  skulde 
koste.  Jeg  kunde  jo  lade  Maleren,  Maskin- 
mesteren og  Skræderen  opskrive  de  Indkøb, 
der  maatte  gøres,  og  den  Arbejdsløn,  de  vilde 
beregne  sig,  og  saa  behøvede  jeg  blot  at  atte- 
stere, at  Alt  var  nødvendigt  og  efter  mit  For- 
langende. 

Nu  maatte  jeg  tage  Bladet  fra  Munden  og 
lade  den  nidkære  Økonom  vide,  at  det  ikke  vilde 
være  til  mindste  Nytte,  at  han  fik  det  begærede 
Overslag  at  se,  da  han  hverken  kendte  det 
endnu  ikke  færdige  Stykke  eller  havde  saa 
meget  Begreb  om  det  historiske  Kostume  paa 
Ludvig  den  Ellevtes  Tid,  at  han  kunde  be- 
dømme de  Hundreder  af  Dragter,  der  var  under 
Arbejde.  Desuden  vilde  det  blive  Teatret  meget 
dyrt  at  berede  ham  den  Fornøjelse.  Et  saa- 
dant  detailleret  Overslag,  hvori  jeg  skulde  kon- 
trollere enhver  Enkelthed,  vilde  stille  saa  store 
Fordringer  til  den  knappe  Tid,  jeg  kunde  an- 
vende til  Arbejde  paa  Stykket,  at  dets  Opførelse 
vilde  blive  forsinket  14  Dage.  Det  vilde  saa- 
ledes  nøde  os  til  paa  8  Spilleaftener  at  opføre 
gammelt  Repertoire,  hvorved  Indtægten  hver 
Aften  vilde  blive  et  Par  Hundrede  Daler  mindre, 
end    hvis   det  nye  Stykke  gik,   og  da  8  Gange 

200  netop  er  1600,  saa  vilde  det  akkurat  koste 
Teatret  lige  saa  meget  at  fornøje  Hr.  Kaptainen 
med  Forevisningen  af  det  detaillerede  Overslag, 
som  det  efLer  Sagkyndiges  Mening  vilde  koste 
i  Et  og  Alt  at  sætte  Stykket  i  Scene.  „Jeg 
stemmer  derfor  for,  at  vi  sparer  de  1600  Rd., 
som  Teatret  vilde  tabe  paa  det  detaillerede 
Overslag,  og  at  vi  for  dem  sætter  det  nye  Stykke 
i  Scene." 

—  Under  disse  Omstændigheder  —  sagde 
Prokurator  d'Auchamp  —  maa  jeg  som  Kasse- 
direktor  beklage:  at  Teatret  ikke  har  Raad  til 
at  berede  Hr.  Kaptain  Mundt  den  ønskede  For- 
nøjelse! 

—  Saa  véd  jeg  Dævlen  brække  mig  ikke. 
hvad  Teatret  skal  med  en  økonomisk  Direktør!  — 
udbrod  Kaptain  Mundt,  greb  sin  Hat  og  forlod 
Modet  i  Vrede. 

Det  var  netop  Ulykken,  at  den  brave  Mand 
aldrig  havde  klaret  sig  dette  Spørgsmaal  og 
derfor  troet  at  løse  sin  Opgave  ved  at  stille  de 
mest  hensynsløse  Fordringer  til  Enhver,  der  fik 
med  Kasino  at  gøre,  at  prutte  paa  Alt,  hvad 
Kasino  skulde  betale,  om  det  endogsaa  var 
nok  saa  billigt,  og  at  sammenkalde  saa  mange 
Bestyrelsesmøder   og  forlænge  dem  saa  meget, 

som  det  var  muligt,  selv  om  de  ikke  resul- 
terede andet  end  at  spilde  Tiden  for  hans  Med- 
direktører og  godtgøre  hans  Forslags  Urime- 
lighed. 

Et  haandgriheligt  Bevis  for,  hvor  lidt  den 
økonomiske  Direktør  havde  Grund  til  at  klage 
over,  at  Arbejdet  gik  for  langsomt  ved  Kasino- 
teatret, blev  den  Kendsgerning,  at  „Esmeralda", 
der  blev  opført  for  første  Gang  den  9de  Ok- 
tober, var  omdigtet,  tilkomponeret  Musik,  ud- 
styret med  nye  Dekorationer  og  Dragter,  lært 
og  sat  i  Scene  —  altsammen  i  Løbet  af  4  Uger, 
samtidig  med  at  Personalet  havde  indstuderet 
to  mindre  Nyheder  og  seks  Repriser  med  for- 
andret Rollebesætning.  Ligeledes  maatte  det 
virke  beroligende  paa  hans  Pligtiver,  at  den 
med  historisk  Troskab  udførte  Udstyrelse  af 
Stykket  efter  dokumenteret  Regnskab  ikke  over- 
steg de  1600  Rd.,  som  det  detaillerede  Overslag- 
vilde  have  fordret. 

„Esmeralda"  gjorde  ved  Opførelsen  al  ønske- 
lig Lykke  og  blev  det  Stykke,  der  af  mine  dra- 
matiske Arbejder  uafbrudt  spilledes  flest  Gange, 
indtil  det  i  Aarets  sidste  Maaned  blev  afløst, 
og  som  Kassestykke    distanceret    af  min  Over- 

sættelse  af  Théaulons  „La  comtesse  du 
tonneaii". 

Da  dette  Stykkes  Opførelse,  der  gav  An- 
ledning til  at  jeg  forandrede  min  Livsstilling, 
har  en  Forhistorie,  der  er  den  større  Del  af 
Læserne  ubekendt,  dels  fordi  den  tilhører  den 
franske  Hofhistorie  fra  Dubarismens  Tid  under 
Ludvig  den  Femtende,  dels  fordi  den  foregik 
bag.  Kasinoteatrets  Kulisser,  hvortil  „ingen 
Uvedkommende  havde  Adgang",  maa  jeg  af- 
bryde Tidsfølgen  i  min  Fortælling  om  den  sidste 
Sæson  af  mit  Direktorat,  for  at  fortælle  Stykkets 
Oprindelse  i  Frankrig  og  dets  Fremkomst  paa 
Kasinos  Teater. 

Det  er  nok  som  bekendt,  at  Mætresseregi- 
mentet  under  Ludvig  XV  opnaaede  sin  mest 
ubegrænsede  Magt  og  gjorde  sig  mest  forhadt 
under  Jeanne  Vaubernier,  der  oprindelig 
„Modehandlerinde",  efterat  hun  som  Skøge  var 
gaaet  fra  Haand  til  Haand,  af  sin  Protektor 
Grev  Dubarry  blev  overladt  til  Kongen,  som 
til  Adelens  og  den  legitime  Kongefamilies 
Harme  og  Forargelse  fremtvang  hendes  Præsen- 
tation ved  Hoffet,  gav  hende  Raadighed  over 
alle  Udnævnelser,  lod  hende  efter  Behag  skalte 

og  valte  med  Finanserne,  behandle  ham  selv 
som  Tjener  og  styrte  hans  Ministre  osv.  osv. 

Jeg  behøver  vel  næppe  heller  at  dokumen- 
tere, at  der  her  i  Danmark  i  1855,  efter  at 
Kongen  havde  begyndt  Aaret  med  at  ophøje 
sin  morganatiske  Ægtefælle  Louise  Rasmus- 
sen til  Lehnsgrevinde  Danner,  udbredte 
sig  en  almindelig  Misstemning  over  denne 
Dames  Anvendelse  af  sin  høje  Stilling,  der 
aldeles  ikke  harmonerede  med  hendes  Fortid  — 
og  at  Folkets  Uvilje  mod  „Grevinden"  tiltog 
mere  og  mere,  efterhaanden  som  hun  med  større 
og  større  Ubeskedenhed  efterlignede  Grevinde 
Dubarry  ved  at  trænge  sig  frem  foran  Kongen, 
ved  at  fortrædige  det  legitime  Hof  og  ved  en 
umættelig  Pengegridskhed. 

Det  var  netop  i  dette  for  Kasino  trange 
Aar,  hvori  Grevinden  havde  paaført  dette  Teater 
en  overmægtig  Konkurrence  ved  at  aabne  Hof- 
teatret for  Langes  Selskab,  og  mens  det  kneb 
allerhaardest  for  at  skaffe  nyt  Repertoire,  der 
kunde  trække  Hus,  at  den  ene  af  mine  Med- 
direktører, Prokurator  d'Auchamp,  anbefalede 
mig  et  fransk  Toakts  Lystspil  af  Théaulon  til 
Oversættelse  eller  Bearbejdelse  med  den  For- 
sikring, at  det  var  saa  tidssvarende,  at  det  uund- 

gaaeligt  vilde  fylde  Huset  uberegneligt  mange 
Gange. 

Stykket  hed  „La  comtesse  du  tonnecmu 
og  fremstillede  et  Sammenstød  mellem  Grev- 
inde Dub  ar  ry  og  hendes  Søskendebarn,  en 
fattig  men  hæderlig  Sypige,  som  den  mægtige, 
men  foragtede  og  forhadte  Kusine  havde  for- 
nærmet, og  som  ved  en  ligeledes  af  den  grev- 
indiserede  Kurtisane  fornærmet  Vikomte  bliver 
ført  sammen  med  Kongen  og  Grevinden  og 
faar  Lejlighed  til  at  hævne  sig  paa  den  Over- 
modige ved  at  vise  sin  Magt  til  at  styrte  hende, 
skønt  hun  nøjes  med  at  bringe  hende  til  at 
erkende  denne  Skaansel. 

I  næste  Bestyrelsesmøde  maatte  jeg,  efter 
at  have  gennemlæst  det  franske  Stykke,  er- 
kende, at  det  var  et  af  de  uskyldigste  Billeder, 
som  det  andet  Kejserdommes  Teaterforfattere 
havde  tegnet  af  Hoflivet  under  Regentskabet 
og  Ludvig  den  Femtende,  og  at  det  som  alle 
Théaulons  Arbejder  var  pikant  og  underholdende, 
men  jeg  erklærede  desuagtet,  at  jeg  ikke  vilde 
have  noget  at  gøre  med  dets  Oversættelse  og 
Opforelse,  fordi  Publikum  ufejlbarlig  vilde  finde 
adskillige  Ligheder  mellem  Grevinde  Dubarrv 
og  Grevinde  Danner,  og  at  Uviljen  mod  Sidst- 

nævnte  meget  let  ved  adskillige  Replikker  kunde 
give  sig  Luft  i  et:  „Ligesaa  hos  os!" 

—  Ja,  hvad  Fanden  gjorde  saa  det?  Hun 
har  jo  voldt  os  alle  de  Ulykker,  hun  kunde! 
Er  det  maaske  ikke  hendes  Skyld,  at  vi  har 
faaet  Hofteatret  paa  Halsen  og  mistet  vort 
gode  gamle  Personale?  —  udbrød  Kaptainen. 

—  Jeg  er  ogsaa  af  den  Mening,  at  vi  ikke 
af  Hensyn  til  hende  har  Grund  til  at  forkaste 
et  Kassestykke,  der  i  1837  blev  skrevet  om 
Grevinde  Dubarry,  der  for  næsten  Hundrede 
Aar  siden  var  Kongen  af  Frankrigs  Mætresse. 
Det  kan  jo  aldrig  lægges  os  til  Last,  om  vor 
Konges  Gemalinde  har  paadraget  sig  et  Rygte 
og  udsat  sig  for  et  Had  og  en  Foragt,  der  kan 
friste  Publikum  til  at  sammenligne  de  to  Grev- 
inder med  hinanden  ■ —  istemte  Prokuratoren. 

Jeg  maatte  indrømme,  at  begge  mine  Herrer 
Meddirektører  havde  Ret  i  deres  Paastande,  men 
fastholdt  alligevel  min  Beslutning:  ikke  at 
bringe  Stykket  paa  Scenen.  Netop  fordi  Grev- 
inde Danner  havde  patroniseret  Hofteatret,  vilde 
Opførelsen  af  Stykket  om  Grevinde  Dubarry 
paa  Kasino  meget  nemt  kunne  udlægges  som 
en  Privathævn  mod  hende,  og  da  hun  i  Følge 
sin  Fortid  og  sin  Stilling   hverken    havde  und- 

gaaet  at  blive  forfulgt  af  løgnagtige  Smæde- 
skrivere eller  at  faa  et  tilsvarende  journalistisk 
Bagtrappepersonale  i  sin  Tjeneste,  saa  vilde 
Enhver,  der  skrev  Noget,  der  kunde  opfattes 
som  fornærmeligt  mod  „Hendes  Naade",  være 
udsat  for  af  hendes  Lakajer  at  blive  betegnet 
og  af  deres  tankeløse  Eftersnakkere  at  blive 
betragtet  som  en  af  hendes  fornemme  Fjender 
lejet  literær  Bandit,  og  det  Skældsord  vilde  jeg 
ikke  finde  mig  i  for  den  Fornøjelse  at  bringe 
Grevinderne  Dutonneau  og  Dubarril  paa 
Scenen.  Endnu  dengang  syntes  jeg  heller  ikke. 
at  vi  kunde  tale  om  Dubarrisme. 

Dermed  endte  den  Forhandling,  men  „Ti- 
derne forandres,  og  vi  med  dem."  —  Da  Aaret 
1860  var  nær  ved  at  oprinde,  kunde  jeg  ikke 
nægte,  at  det  trak  op  til  Dubarrisme  her  i 
Landet.  Enhver  vidste,  at  „Grevinden"  havde 
Kongen  fuldstændig  i  sin  Magt,  og  at  hun  be- 
nyttede sit  Herredømme  over  ham  med  al  den 
Hensynsløshed,  som  man  kunde  vente  al  en 
Magthaverinde  med  hendes  Fortid.  Kongen 
havde  ved  alle  Lejligheder  skudt  hende  frem 
for  Enhver,  der  søgte  at  nærme  sig  ham,  det 
være  Supplikanter  eller  Deputationer,  og  da 
det  var  vitterligt,   at  hendes  Protektion  jævnlig 

førte  nemmere  til  Maalet,  end  Fortjenester  og 
Anciennitet,  var  det  intet  Under,  at  alle  Lykke- 
søgere  stormede  til  Bagtrappen  og  overbød  hin- 
anden i  Lovsange  over  deres  Patronesse.  Hun 
havde  allerede  vundet  et  Par  af  de  mest  ud- 
bredte Hovedstadsblade,  og  flere  end  en  af 
Folkelederne  gik  hende  til  Haande  med  Raad 
og  Daad.  Der  var  kun  et  Skridt  tilbage  for 
hendes  Magtsyge  og  Ærgerrighed,  og  det  var 
at  opnaa  Dronninge-Værdigheden,  og  der  taltes 
temmelig  højt  om,  at  dette  Skridt  skulde  for- 
beredes ved  hendes  Udnævnelse  til  „Hertug- 
inde af  Vagrien". 

I  vor  Tid  vil  man  maaske  ikke  have  let 
ved  at  forestille  sig,  hvor  blameret  et  Rygte 
den  paagældende  Dame  havde  paadraget  sig, 
mens  hun  hed  Jomfru  Rasmussen,  og  hvor 
megen  Uvilje  hun  havde  ophobet  om  sig  som 
Grevinde  Danner.  Hendes  Samtidige,  der  havde 
faaet  Besked  derom,  indsaa  tilfulde,  hvor  megen 
Grund  hun  havde  til  at  ønske  sig  et  nyt  Navn 
og  en  Titel,  der  gjorde  hendes  Rygte  uangribe- 
ligt. Og  hvorfor  skulde  hun  ikke  eftertragte 
at  blive  baade  „Hertuginde  af  Vagrien"  og 
Dronning  af  Danmark? 

Anna    Sofia  Reventlov   var  jo    i    sin    Tid 

som  Frederik  den  Fjerdes  Mætresse  og  Med- 
hustru avanceret  til  Fyrstinde  af  Slesvig- 
og  derpaa,  straks  efter  Dronningens  Dod  til 
at  blive  kronet  som  hendes  Efterfolgerske,  og 
Frederik  den  Syvende  havde  jo  ingen  legitim 
Dronning,  hvis  Dod  skulde  afventes.  Han 
havde  ved  to  Skilsmisser  sørget  for  at  Dron- 
ningestolen var  ubesat,  og  Grevinde  Danner 
havde  allerede  erhvervet  en  indtil  Skamløshed 
tjenstivrig  journalistisk  Garde,  der  med  zopyrisk 
Selvopofrelse  gjorde  alt  muligt  for  at  forberede 
og  fremskynde  sin  Patronesses  Tronbestigelse. 
Mens  den  uafhængige  Presse  med  fuld  Føje  og 
Tilslutning  af  den  ærekære  Del  af  Nationen 
betegnede  det  mørkeste  Punkt  i  vore  Hof-  og 
Regerings -Forhold,  som  den  af  Hensyn  til 
Kongen  ikke  vilde  navngive,  med  den  uper- 
sonlige Benævnelse:  „Danmarks  Sorg  og 
Ulykke"  —  generede  „Dannerskjaldene"  sig 
ikke  for  baade  paa  Vers  og  Prosa  at  lovsynge 
Kong  Frederik,  „fordi  han  havde  valgt  en  Kvinde 
af  Folket  til  Hustru,  og  derved  knyttet  Landets 
Børn  nærmere  til  sig,"  ja,  hvor  Kongen  korte 
gennem  Æreport,  anbragte  man  ikke  blot  hans  F, 
men  ogsaa  hendes  L  under  den  kongelige  Krone, 
der  prydede  Triumfbuen. 

Kort  sagt:  der  var  al  Grund  til  at  befrygte, 
at  Grevinden  vilde  forsøge  at  fortsætte  det 
Avancement,  der  fra  Danseskolen  paa  Teatret 
og  Modehandelen  i  Vimmelskaftet  havde  hævet 
hende  til  Lensgrevinde  og  Kongehustru  paa 
Frederiksborg,  med  det  ene  Skridt,  der  førte  op 
til  Tronstolen  ved  Kongens  Side,  hvor  hendes 
Rygte  blev  uangribeligt.  Man  var  endogsaa 
overbevist  om,  at  det  daværende  Ministeriums 
Dage  var  talte,  hvis  det  ikke  vilde  gaa  hendes 
Ærinde  i  denne  Retning. 

Nu  kom  atter  Oversættelsen  af  „La  com- 
tesse  du  tonneau"  paa  Forslag  i  Kasino-Teatrets 
Bestyrelses-Møder. 

—  Tror  De  ikke,  at  Publikum  nu  kunde 
have  godt  af  at  se  Théaulons  Lystspil  om  Grev- 
inde Dubarry?  —  spurgte  Prokuratoren. 

—  Jo  nu  tror  jeg,  det  kan  være  paa  Tide 
at  lade  Publikum  faa  Lejlighed  til  at  afgøre 
ved  et  Plebicit,  om  Stemningen  virkelig  er  saa 
grevindevenlig,  som  Hendes  Naades  Blade  for- 
tæller og  Bagtrappe-Partiet  forsikrer  —  maatte 
jeg  indrømme  —  og  til  mine  Medbestyreres 
Glæde  erklærede  jeg  mig  villig  til  snarest  muligt 
at  udføre  en  kupletteret  Oversættelse  af  Stykket, 

som  jeg  haabede  at  kunne  have  færdig  til  Op- 
forelse i  de  første  Dage  af  December. 

Allerede  i  Slutningen  af  November  havde 
jeg  fuldfort  Oversættelsen,  som  jeg,  da  Ord- 
spillet i  Titelen  („Tonneau",  Tønde,  i  Modsæt- 
ning til  „Barril",  Bimpel)  ikke  kunde  gengives 
paa  Dansk,  havde  kaldt  „Grevinden  og  hen- 
des Søskendebarn",  efter  de  to  i  Stykket 
optrædende  Hovedpersoner.  Jeg  havde  ikke 
forandret  det  Mindste  af  Handlingen  i  den  franske 
Original  og  kun  i  Kupletterne  tilføjet  Forkla- 
ringer, som  Théaulon  havde  fundet  overflødige 
overfor  sit  Publikum,  der  var  tilstrækkelig  be- 
kendt med  Grevinde  Dubarrys  Historie,  mens 
jeg  omhyggelig  havde  vogtet  mig  for  at  over- 
fore Stikord  fra  de  danske  Grevinde-Farhold  til 
Betegnelse  af  de  franske. 

Ved  Oplæsningen  vandt  „Grevinden  og 
hendes  Søskendebarn"  fuldstændigt  Bestyrelsens 
Bifald,  og  da  Manuskriptet  havde  været  fore- 
lagt Kasinoteatrets  Censor,  var  der  kun  to 
Linier  i  en  af  Sangene,  som  han  ønskede  for- 
andrede, nemlig  Vikomtens  Ytring  om  Ludvig 
XV's  Afhængighed  af  Grevinde  Dubarry: 
„Endskønt  hun  først  har  hele  Folket  budet, 
Hvad  nu  hun  byder  ham  tilsidst." 

Uagtet  denne  Udtalelse  var  ordret  oversat 
efter  en  af  Spotteviserne  fra  Dubarrismens  Tid 
og  retfærdiggjort  ved  Mile.  Vauberniers  Liv  i 
den  Periode,  hvori  hun  erhvervede  Navnet 
„L'ange"  —  fandt  han,  at  den  for  tydeligt  min- 
dede om  den  tyske  Forklaring  over  Oprindelsen 
til  Navnet  Danner  (erst  Jedermann,  und  dann 
Er),  og  da  jeg  nodig  vilde  alludere  til  en  saadan 
Brander,  forandrede  jeg  straks  Slutningen  af 
Verset,  saa  det  kom  til  at  lyde  saaledes: 

„Som  fræk  fortrænger,  hvad  vi  ejer 
Af  hædret  Navn  og  ædelt  Blod. 
Og  med  sin  Skare  lydige  Lakajer 
En  Skanse   slaar  om  Tronens  Fod." 

Mod  disse  Linier  kunde  Censor  ikke  ind- 
vende Noget :  Grevinde  Dubarry  havde  jo 
styrtet  Ministeriet  Choiseul  og  indsat  et  andet, 
bestaaende  af  hendes  uduelige  Kreaturer  med 
Aigu  il  Ion  i  Spidsen.  Det  vedkom  jo  ikke 
Grevinde  Danner. 

Rollerne  til  „Grevinden  og  hendes  Søskende- 
barn "  blev  altsaa  uddelte,  og  den  Dag,  da  der 
blev  holdt  Arrangements- Prøve  paa  Stykket, 
blev  Ministeriet  Hall  afløst  af  Ministeriet  Rot- 
witt.      At    „Grevinden"    var    uskyldig    i    dette 

Ministerskifte  kan  maaske  være  muligt,  men 
den  Gang  blev  det  ikke  troet  af  ret  Mange. 

Da  der  er  gaaet  over  en  Menneskealder 
siden  den  Tid,  og  Stykket  forlængst  er  gaaet 
ud  af  Repertoiret  og  udsolgt  i  Boghandelen,  er 
det  vel  næppe  overflødigt,  at  jeg  fortæller  dette 
Stykkes  Oprindelse  og  Indhold  i  størst  mulig 
Korthed. 

Det  var  to  historiske  Anekdoter  fra  Grev- 
inde Dubarrys  Tid,  hvorpaa  Théaulon  byg- 
gede dets  Handling.  Den  ene  drejede  sig 
om  et  Forhold  til  en  Gardist  Henry  Du  val, 
til  hvem  Grevinden  havde  skrevet  adskillige 
kærlighedsfulde  Breve,  som  hun,  efter  at  være 
avanceret  til  Kongens  Mætresse,  lod  ham  af- 
fordre ved  en  Fægtemester,  der,  da  den  fordums 
Elsker  ikke  vilde  udlevere  dem,  udfordrede  ham 
til  en  Duel,  hvori  han  blev  dødelig  saaret. 

Den  anden  angik  et  Drilleri,  som  en  ung 
rig  Adelsmand  morede  sig  med,  ved  overalt 
paa  Hoffets  Maskerader  at  medføre  en  Pige, 
der  lignede  Grevinden  og  var  klædt  lige  som  hun. 

Disse  to  virkelige  Tildragelser  havde  Aon 
dramatiske  Digter  sammenslynget  til  en  tntrige 
ved  at  gøre  den  udklædte  Pige  til  Kusine  baade 
af  Grevinden  og  af  Henry  Duval  og  ladet  denne 

testamentere  hende  de  kompromitterende  Breve, 
hvorved  hun  bliver  i  Stand  til  at  ydmyge  den 
hovmodige  Grevinde. 

Der  var  saaledes  i  selve  Handlingen  Intet, 
som  havde  Lighed  med  nogen  Scene  af  Grev- 
inde Danners  Liv.  Kun  Dubarrys  brogede  For- 
tid, hendes  Indgreb  i  Regeringen  og  Stemningen 
imod  hende  og  hendes  Magt  over  Kongen,  kunde 
friste  et  dansk  Publikum  til  at  se  en  Afspejling 
af  danske  Forhold  i  det  franske  Stykke. 

Mens  det  blev  indstuderet  og  prøvet,  fik 
jeg  et  uventet  og  paafaldende  Besog. 

Det  var  Teaterdirektør  M.  V.  Brun  fra 
Odense,  der  kom  for  at  afkøbe  mig  Ret  til  at 
opføre  det  ham  ubekendte  Sangspil  paa  hans 
Teater.  —  Han  havde  hørt  at  det  vilde  vække 
Sensation,  og  maatte  derfor  have  det  straks  — 
a  tout  prix! 

Da  Grevindehoffet  havde  haft  stor  Betydning 
for  hans  Teater  og  hans  Publikum,  forekom  hans 
Hastværk  mig  mistænkelig,  og  som  Betingelse 
for  at  han  kunde  faa  en  Afskrift  næste  Morgen 
forlangte  jeg,  at  han  først  skulde  høre  Stykket 
oplæse.  Det  behøvedes  ikke,  forsikrede  han, 
men  samtykkede  dog  deri. 

Efter    Oplæsningen    spurgte   jeg,    om    han 

ikke    havde    Betænkeligheder    ved     at    opføre- 
Stykket. 

—  Nej!  —  svarede  han  —  Hvad  skulde 
jeg  betænke  mig  for?  —  Mener  De  for  Grev- 
indens Skyld?  Jeg  har  sku  ingen  Børn  med 
hende,  og  kan  ikke  tage  Hensyn  til,  om  hun 
kan  lide  et  Stykke  eller  ikke,  naar  Publikum 
vil  se  det.     Lad  mig  bare  faa  Afskriften. 

Han  fik  den,  og  jeg  tvivler  ikke  om,  at 
han  skyndsomst  gjorde  Brug  af  den,  men  hvor- 
til, kan  jeg  ikke  sige.  Kun  det  véd  jeg  med 
Vished:  at  paa  Odense  Teater  blev  „Grevinden 
og  hendes  Søskendebarn*'  aldrig  opført. 

Derimod  blev  der  to  Dage  efter  holdt  General- 
prøve paa  Stykket,  hvorved  det  viste  sig,  at 
alle  Rollerne  fik  en  tilfredsstillende  Udførelse, 
men  da  jeg  efter  Prøven  talte  med  vor  Prokurator 
om  den  Iver  og  Hurtighed  Personalet  havde 
vist  ved  Indstuderingen,  kom  han  pludselig  med 
et  Forslag,  der  overraskede  mig  mere  end  alt 
det  andet  Uventede,  jeg  hidtil  havde  oplevel 
ved  Teatret. 

—  Tror  De  alligevel  ikke,  at  vi  gør  klogest 
i  at  lade  det  Stykke  blive  uopfort?  —  spurgte 
han  halvt  hviskende. 

—  Hvorledes  skulde  det  kunne  lade  sig 
gøre?  —  svarede  jeg  forbavset. 

—  Naturligvis:  De  maatte  jo  holdes  skades- 
løs ..  .  have  Deres  Honorar  erstattet  ...  to.  tre 
Gange  —  vedblev  han. 

—  Men  jeg,  som  har  antaget  Stykket  til  Op- 
førelse, gaar  ikke  ind  paa,  at  det  henlægges 
uopført,  og  Kasinos  Repræsentantskab  vil  heller 
ikke  give  sit  Samtykke  dertil,  naar  De  ikke  kan 
nægte,  at  det  er  Dem  selv,  der  har  foreslaaet 
dets  Opførelse,  og  hverken  kan  sige,  hvem  der 
har  omstemt  Dem,  eller  hvem,  der  skulde 
holde  os  skadesløse  —  svarede  jeg  nu  i  en 
Tone,  der  ikke  røbede,  om  jeg  tog  hans  For- 
slag for  Spøg  eller  Alvor. 

Prokuratoren  slog  straks  over  i  samme  Tone. 
—  Sig  ikke  det!  —  udbrød  han  efter  et  Øjebliks 
Betænkning.  —  Naar  jeg  for  Alvor  skulde 
prøve  at  sætte  et  saadant  Forslag  igennem, 
vilde  jeg  meget  lettere  blive  enig  med  alle  vore 
Repræsentanter,  end  med  Dem  alene! 

Saa  talte  vi  ikke  mere  om  den  Sag. 

To  Dage  senere  skulde  „Grevinden  og 
hendes  Søskendebarn"  være  ansat  til  Opførelse 
for  første  Gang.  Det  var  Torsdagen  den  8de 
December  —  der   ved   en   Fejltagelse   blev   mig 

betegnet  som  en  Tyge-Brahes-Dag,  og  skaffede 
mig  adskillige  Advarsler  mod  at  udsætte  Stykket 
for  alle  de  Uheld,  der  kunde  komme  over  det, 
naar  jeg  lod  det  løbe  af  Stabelen  paa  en  saadan 
Ulykkesdag.  Heldigvis  kunde  jeg  ved  Hjælp 
af  en  gammel  Bog  dokumentere,  at  den  Dag 
som  vor  lærde  Astrolog  havde  sat  i  Vanrygte, 
var  den  6te  og  ikke  den  8de. 

Den  sidstnævnte  Dag  kunde  dog,  uagtet 
den  ikke  hørte  til  de  32  onde  Dage,  meget  let 
blevet  ret  uheldig  baade  for  Stykket  og  for 
Kasino. 

Efter  Opslag  i  Foyeren  skulde  Maskin- 
mesteren Kl.  11  om  Formiddagen  have  op- 
stillet nogle  Møbler  i  Maskerade-Salonen  til 
Eftersyn  for  Regissøren,  Fremstillerinden  af 
Grevinde  Dubarry  og  mig,  men  ved  en  Til- 
fældighed blev  denne  Sammenkomst  uden  Be- 
kendtgørelse opsat  til  Kl.  2.  Denne  Opsættelse 
afværgede  hele  Teatrets  Ødelæggelse,  ti  da  vi 
havde  endt  Eftersynet  og  vilde  forlade  Skue- 
pladsen, saa  vi  pludselig  Rog  stige  op  af  alle 
de  smaa  Huller  i  Teatergulvet  og  opdagede 
saaledes,  at  der  var  Ildløs  i  Maskinkælderen. 
Vi  fik  den  dog  snart  slukket,  ti  den  havde  kun 
brændt  i  kort  Tid.     Havde   vi   holdt  Møde  paa 

det  oprindelig  bestemte  Klokkeslet,  vilde  Ilden, 
der  lod  til  at  stamme  fra  Varme -Apparatet, 
forst  have  brudt  ud  efter  vor  Bortgang  og 
altsaa  faaet  Tid  til  at  brede  sig  i  5 — 6  Timer 
paa  den  tomme  Scene  mellem  de  brændbare 
Dekorationer,  og  saa  var  der  jo  ikke  blevet 
nogen  Opforelse  af  .,  Grevinden  og  hendes 
Søskendebarn". 

Det  var  hvad  man  kalder  et  Tilfælde,  der 
saa  ud  som  en  Tanke,  der  baade  tændte  Ilde- 
branden og  slukkede  den. 

Aldrig  har  nogen  Forestilling  samlet  et  saa 
elegant  Publikum  i  et  af  vore  private  Teatre, 
som  det,  der  mødte  i  Kasino  den  Aften,  da 
„Grevinden  og  hendes  Søskendebarn"  stod  paa 
Plakaten  for  første  Gang.  Kulisse-Sladderen 
havde  naturligvis,  mens  Stykket  blev  prøvet, 
fortalt,  at  det  handlede  om  en  „Grevinde",  der 
vilde  være  Dronning  og  blev  ydmyget  af  en 
honnet  Lappeskrædderske,  som  var  hendes 
Søskendebarn  —  det  var  jo  nok  for  det  saa- 
kaldte  „brede  Publikum",  der  kun  kendte  vor 
„Grevinde"  —  og  da  Plakaten  fortalte,  at 
Stykkets  Grevinde  var  den  berygtede  Jeanne 
Vaubernier,  Ludvig  den  Femtendes  sidste  og  af 
Historien  værst  bekendte  Mætresse,    saa  havde 

de  dannede  Tilskuere  ogsaa  deres  Paralleler  og 
deres  Stemning  færdige. 

Der  var  Ingen  ved  Teatret,  som  et  Øjeblik 
tvivlede  paa,  at  et  Stykke,  der  angreb  den 
franske  Grevinde,  vilde  blive  opfattet  som  en 
Fornærmelse  mod  den  danske,  og  kalde  hendes 
Tilhængere  til  Kamp  med  Vægterpiber,  Klarinet- 
Mundstykker  og  lignende  Instrumenter,  og  om 
det  endogsaa  kun  vilde  blive  en  forsvindende 
Minoritet  af  Teatergængerne,  der  vilde  optræde 
som  hendes  Riddere,  saa  kunde  det  ikke  nægtes, 
at  enhver  Pibe  var  i  Stand  til  at  gore  mere 
Effekt  end  tyve  Par  Hænder,  især  naar  de  er 
behandskede. 

Alle  Forventninger  om  at  Stykket  skulde 
fremkalde  en  Meningskamp  blev  imidlertid 
skuffede. 

Det  første  Stykke  paa  Aftenens  Program 
„En  Herre,  der  følger  Damer  hjem"  —  et 
muntert  Pariser-Lystspil  —  var  spillet  til  Ende, 
uden  at  Publikum  havde  værdiget  det  synderlig 
Opmærksomhed.  Man  havde  hostet,  hvisket  til 
hinanden,  set  efter,  hvad  Klokken  var,  læst  paa 
Personlisten  til  næste  Stykke  og  tilkendegivet 
sin  Tilfredshed  med,  at  Tæppet  faldt,  med  el 
næsten  uhørligt  Klap.    Nu  gik  det  op  igen  for 

Kampen  mellem  „Grevinden  og  hendes  Søskende- 
barn", og  den  dybeste  Tavshed  viste,  at  det 
var  til  den,  man  havde  gemt  sin  Opmærksomhed. 
Under  den  korte  Exposition  og  det  første  Kuplet, 
der  var  af  fredelig  Karakter,  kunde  man  have 
betegnet  Stilheden  med  den  hyperbolske  Tale- 
maade:  at  den  gjorde  det  muligt,  at  høre  en 
Knappenaal  falde  til  Jorden,  men  nu  kom  den 
Sang,  hvori  Vikomte  de  Lauzun  motiverer  sit 
Had  til  Grevinden.  Det  var  som  sagt  en  næsten 
ordret  Oversættelse  af  en  historisk,  ægte  Vise 
om  Grevinde  Dubarry  fra  1765,  som  jeg  havde 
indlagt  i  Stykket  til  Illustration  for  Stemningen. 
Regissør  Rasmussen,  der  skulde  synge  den, 
var  belavet  paa,  at  den  vilde  blive  Signal  til 
en  Pibekoncert,  maaske  til  en  Bestormelse  af 
Scenen,  men  han  sang  med  udmærket  Bravour 
de  to  Vers: 

Jeg  hader  Den,   som  steg  fra  Dybet 
Bedækket  med  et  Lands  Foragt  — 
Som  nu  behersker  hele  Krybet 
Med  stjaalet  Guld  og  ranet  Magt  — 
Som  fræk  fortrænger,  hvad  vi  ejer 
Af  hædret  Navn  og  ædelt  Blod, 
Og  med  sin  Skare  lydige  Lakajer 
En  Skanse  slaar  om  Tronens  Fod.  — 

Jeg  hader  Den,  hvis  Skændsels  Rygte 

Ej   mer  kan  rummes  i  vort  Land   — 

Som  bringer  Kvinden  til  at  flygte   — 

Som  møder  Haan  hos  hver  en  Mand  — 

Som  sneg  sig  ind  i  Kongesalen, 

Fik  Sceptret  fat  og  er  paa  Vej, 

At  sætte  Kronen  —  Kronen  paa  Skandalen  — 

Se  hende   —  hende   —   hader  jeg! 

Det  Bifaldsbrag  og  de  Bmvoraab,  som  disse 
Udfald  mod  Grevinde  Dybarry  fremkaldte,  havde 
jeg  aldrig  hørt  Mage  til.  Skuespilleren,  der 
havde  ventet  en  vild  Teaterstrid,  blev  saa  over- 
rasket over  denne  Enstemmighed  af  den  ved- 
varende Applaus,  at  det  varede  en  Stund,  før 
han  kunde  tro  paa  den.  To,  tre  Gange  søgte 
han  at  begynde  paa  den  følgende  Dialog  men 
blev  overdøvet.  Publikum  vilde  have  Visen 
da  capo,  og  efter  at  have  faaet  sin  Vilje  ved- 
blev man  at  applaudere,  som  om  man  vilde 
udfordre  Modstandere  til  at  lade  sig  høre,  men 
ikke  en  eneste  af  Grevindens  Drabanter  gav  et 
Kny  fra  sig.  Det  var  ikke  et  Teaterstykkes 
Skæbne,  der  skulde  afgøres,  det  var  en  Folke- 
afstemning, et  Plebiscit,  der  blev  holdt,  og 
Publikum  forstod,  hvad  det  gjaldt.  Afstemningen 
foregik    med    en    saadan    Energi,    al    ikke    én 

Stemme  turde  hæve  sig  til  Bekræftelse  af  Grev- 
inde-Bladenes Forsikring  om  deres  Patronesses 
Popularitet.  Det  samme  Resultat  gav  42  Op- 
foreiser af  Stykket  og  Hensigten  med  dets 
Oversættelse  var  saaledes  opnaaet. 

Da  Stykket  blev  spillet  niende  Gang  ind- 
traf den  ulykkelige  Ildebrand,  der  lagde  Frederiks- 
borg Slot  i  Aske;  og  denne  Begivenhed  gav 
Anledning  til  adskillige  Rygter,  der  forøgede 
Folkets  Uvillje  mod  Grevinden,  og  det  bidrog 
ikke  til  at  dæmpe  dem,  at  Politiet  ikke  fik  Til- 
ladelse til  at  holde  Brandforhor.  Derimod  vakte 
den  Kendsgerning  almindelig  Harme,  at  hendes 
Lakajer  under  Branden  havde  spildt  Tiden  med 
at  redde  hendes  Mobler,  mens  Slottets  uvurder- 
lige og  uerstattelige  historiske  Portrætgalleri 
brændte  op. 

Nytaarsdags  Aften  gav  Uviljen  sig  Luft  i 
Gadeoptøjer,  der  vistnok  ikke  var  af  nogen 
alvorlig  og  stridbar  Art,  men  tydeligt  nok  viste 
Stemningen  mod  Grevinden  og  det  Ministerium, 
som  Folket  mistænkte  hende  for  at  have  bragt 
til  Roret.  Dette  Ministeriums  Regeringstid  blev 
imidlertid  otte  Dage  efter  Aarsskiftet  afbrudt 
ved  Konseilspræsidentens  Død,  og  da  Grevinden 
fandt  sig  i,  at  det  foregaaende  Ministerium  atter 

indtog  sin  Plads,  saa  forstummede  efterhaanden 
Rygterne  om  hendes  „Tronstræv". 

At  derimod  Grevindebladenes  Tjenstiver 
sagtnedes  saa  hurtigt,  kan  jeg  ikke  sige.  De 
var  utrættelige  i  at  gentage  den  Bjørnetjeneste 
at  overføre  paa  hende  alt,  hvad  der  var  skrevet 
om  Grevinde  Dubarry.  „Morgenposten",  der 
havde  sine  fleste  Læsere  paa  Landet,  generede 
sig  end  ikke  for  lige  frem  at  paastaa,  at  det 
for  fyrretyve  Aar  siden  skrevne  Stykke  var  en 
af  mig  sammenlavet  Satire  over  Kongens  Hustru, 
ja  den  havde  endogsaa  den  Frækhed  at  fortælle 
sine  Læsere,  at  Stykket  „fordømtes  af  Publikum 
i  den  Grad,  at  Bænkene  stod  tomme"  —  uagtet 
det  var  opført  over  40  Gange  med  enstemmigt 
Bifald  og  større  Indtægt  end  noget  andet  Hel- 
aftenstykke,  ja  endogsaa  blev  givet  for  udsolgt 
Hus  den  sidste  Gang.  Ogsaa  Dannerskjaldenes 
Hyldningsraab  til  den  forhenværende  Louise 
Rasmussen  vedblev  at  skingre  lige  skurrende. 
„Tiden",  der  blev  redigeret  af  Lovgiveren  Ru- 
gaard,  afgjorde  Spørgsmaalet  om  hendes  Be- 
rettigelse til  Plads  under  Tronhimlen  ved  den 
summariske  Paastand: 

„Den,    der    fjanter    om,     at    en    Drots 

Kone  ikke  er  Drotning,  er  paa  Nippet  til 
at   blive   et  Fjols." 

Det  syntes  dog  nu,  som  om  den  fornuftigere 
Del  af  Hendes  Naades  Parti,  efter  at  det  havde 
overbevist  sig  om,  at  hendes  Modstandere  havde 
Flertallet  af  Folket  paa  deres  Side,  tabte  Modet 
til  at  virke  for  hendes  Ophøjelse  og  nøjedes 
med  betydningsløse  Æreports-Deviser  og  Geburts- 
dags-Lyrik.  Jeg  smigrede  mig  med,  at  jeg  havde 
ydet  mit  Bidrag  til  at  begrænse  Troen  paa  den 
grevindelige  Popularitet,  og  jeg  var  belavet  paa, 
at  jeg  vilde  faa  et  „Tak  for  sidst"  for,  hvad 
jeg  havde  udrettet  i  denne  Sag,  og  jeg  ventede 
ikke  forgæves  paa,  at  det  vilde  komme  fra 
samme  Haand,  som  først  havde  bragt  mig 
„La  comtesse  du  to)ineaii"  og  siden,  da  „Grev- 
inden og  hendes  Søskendebarn"  var  indstuderet, 
tilbød  mig  Skadesløsholdelse,  naar  jeg  vilde  for- 
hindre dette  Stykkes  Opførelse. 

Mens  det  endnu  stod  paa  Repertoiret,  fik 
jeg  en  Dag  Indbydelse  til  Frokost  hos  en  af 
Repræsentanterne.  Der  stod  udtrykkelig  i 
Billetten  „en  petit  comitéu  og  det  kunde  der- 
for ikke  andet  end  overraske  mig,  da  jeg  for- 
uden Værten  og  mine  to  Medbestyrere  traf  Hr. 
M.  V.  Brun,  til  hvem  jeg  hverken  stod  i  noget 

venligt  eller  fortroligt  Forhold.  Ved  Bordet 
meddelte  Prokuratoren  os  den  interessante  Ny- 
hed: at  Hr.  Brun  havde  frigjort  sig  for  sit 
Forhold  til  Teatret  i  Odense,  og  at  Kasino 
rimeligvis  kunde  nære  Haab  om  at  knytte 
hans  udmærkede  Ævner  til  sin  Virksomhed. 

Til  Forklaring  herover  tog  Hr.  Brun  nu 
Ordet  og  beklagede,  at  han  ikke  i  sin  Stilling 
som  Teaterdirektør  i  Provinsen  havde  fundet 
den  nødvendige  Forstaaelse  og  Bistand  hos 
D'Hrr.  Teaterejere  og  Bladredaktorer  —  og  især 
hos  det  tvære  Provins-Publikum  —  kort  sagt: 
han  havde  lært  saa  meget  som  Direktor  ved 
Teatret  i  Odense,  at  han  ubetinget  vilde  fore- 
trække en  underordnet  Post  —  f.  Eks.  som 
Regissør  ved  et  Hovedstads-Teater  —  for  den 
Plads,  som  han  nu  agtede  at  forlade. 

Nu  var  det  mig,  der  maatte  tage  Ordet, 
og  havde  d'Hrr.  Bestyrere  troet,  at  berede  mig 
en  Overraskelse,  saa  blev  vistnok  mit  Svar 
endnu  mere  overraskende  for  dem.  Jeg  for- 
sikrede dem,  at  det  Tilbud,  som  jeg  ønskede 
at  Bestyrelsen  skulde  gøre  Hr.  Brun,  vilde  være 
mere  fordelagtigt,  end  baade  han  og  den  havde 
tænkt  sig,  men  da  det  var  mig,  der  havde 
Forslagsret  til  alle  Teatrets  Engagementer,   øn- 

skede  jeg,  at  Tilbudet  blev  formuleret  efter  en 
forretningsmæssig  Overvejelse  mellem  Besty- 
relsen og  mig  og  ikke  vedtaget  ved  en  Over- 
rumpling efter  en  splendid  Frokost. 

Denne  Udtalelse  tilfredsstillede  baade  Hr. 
Brun,  de  to  Bestyrere  og  vor  Vært.  Mine 
Meddirektører  og  jeg  besluttede,  at  vi  straks 
vilde  aftale  det  Tilbud,  der  skulde  gøres.  Vor 
Vært,  der  —  det  være  sagt  til  hans  Ære!  — 
ikke  havde  nogen  Anelse  om,  hvad  der  var  i 
Gære,  gik  ud  af  Spisesalen.  Brun  gik  bort  og 
overlod  sin  Sag  til  Prokuratoren.  Mellem  denne 
og  mig  foregik  nu  Forhandlingen.  Kaptaiuen. 
der  altid  havde  sin  slette  Hørelse  at  skylde 
paa,  naar  han  vilde  holde  sig  udenfor  en  Sag, 
der  kunde  volde  Fortrædeligheder,  deltog  ikke 
i  Diskussionen. 

—  For  at  undgaa  Vidtløftigheder  vil  jeg- 
bede  Dem  tro  mig  paa  mit  Ord  og  spare  mig 
for  overflødige  Motiveringer  og  Forklaringer  — 
begyndte  jeg. 

—  Vedtaget !  -  -  svarede  Prokuratoren. 

—  Dernæst  vil  jeg  bede  Dem  forudsætte, 
at  jeg  kender  Situationen  og  kender  Hr.  Bruns 
Teaterliv. 

—  Det  kan  jo  ogsaa  forudsættes. 

—  Og  naar  jeg  kender  begge  Dele,  kan 
jeg  ikke  tænke  mig  andet,  end  at  han  som  Re- 
gissør vilde  volde  mig  saa  mange  Bryderier 
baade  med  Bestyrelsen  og  med  Personalet,  at 
jeg  før  Udløbet  af  denne  Sæson  vilde  vaére 
umulig  som  Direktør. 

—  De  vil  altsaa  ikke  have  ham  til  Re- 
gissør ? 

—  Nej,  men  jeg  vil  anbefale  ham  til  Di- 
rektørposten, for  det  første  fordi  jeg  er  træt 
af  at  være  Direktør  for  et  Teater,  hvortil  jeg 
som  Forfatter  har  skrevet  30  Stykker  i  de  for- 
løbne fem  Sæsoner,  uden  at  kunne  tilfredsstille 
Aktieselskabets  Fordringer  —  for  det  andet, 
fordi  jeg  hverken  kan  eller  vil  længer  taale. 
at  min  økonomiske  Meddirektør  ved  enhver 
Lejlighed  blander  sig  i  Teatrets  kunstneriske 
Forhold  og  derved  hæmmer  min  Virksomhed 
—  og  for  det  tredje,  fordi  jeg  tiltror  Hr.  Brun 
Egenskaber,  som  jeg  har  manglet,  men  som 
vil  sætte  ham  i  Stand  til  at  begrænse  denne 
Indblanding. 

Prokuratoren  betænkte  sig  en  Stund  og 
forisatte  saa:  Det  vil  altsaa  sige:  De  onsker  ;it 
fritages  for  det  sidste  Aar  af  Deres  fornyede 
Kontrakts  Varighed? 

—  Ja  saaledes,  at  mit  Direktorat  ophører 
med  denne  Sæsons  Udlob!  —  svarede  jeg. 

—  Dertil  vil  Repræentantskabets  Samtykke1 
være  nødvendigt,  og  det  bliver  ikke  let  at  op- 
naa  ...  —  forsikrede  Prokuratoren. 

—  Naar  jeg  skaffer  Lægeattest  for,  at  min 
dobbelte  Virksomhed  som  Forfatter  og  Teater- 
bestyrer allerede  har  virket  nedbrydende  paa 
mit  Helbred,  og  De  bevidner,  at  Samarbejdet 
med  mig  bliver  mere  og  mere  vanskeligt,  haaber 
jeg,  at  Repræsentanterne  vil  finde  min  Be- 
gæring om  Afsked  vel  motiveret  —  antog 
jeg  dog. 

Atter  her  indtraadte  der  en  Pavse,  under 
hvilken  min  diplomatiske  Meddirektør  med  ryn- 
kede Bryn  grublede  over  den  vanskelige  Op- 
gave at  finde  en  tilfredsstillende  Form  for  det 
Resultat,  som  vi  begge  ønskede  at  komme  til, 
men  paa  en  Gang  opklaredes  hans  Mine  som 
den  skulde  betegne  et  Heureka! 

—  Kasino  kan  ikke  være  bekendt  saadan 
uden  videre  at  give  Afkald  paa  Deres  Virksom- 
hed i  et  helt  Aar  af  Deres  Kontrakttid,  selv 
om  De  maatte  ønske  det  af  Helbredshensyn. 
Derimod  kunde  vi  maaske  dispensere  Dem    for 

det    mest    anstrængende    daglige  Slid,    naar  De 
vilde  staa  os  bi  som  æstetisk  Konsulent. 

—  Jeg  kan  ikke  indlade  mig  paa  at  være 
Raadgiver  for  Hr.  Brun.  Han  vil  hverken  for- 
lange mine  Raad  eller  følge,  dem  —  indvendte  jeg. 

Men  nu  fulgte  den  nærmere  Forklaring, 
at  jeg  som  Konsulent  kun  skulde  korrespondere 
med  Kasinos  Bestyrelse  om  dramatiske  Spørgs- 
maal  og  derfor  oppebære  samme  Honorar,  som 
jeg  hidtil  havde  havt  som  Direktør. 

—  Nu  vel!  —  sagde  jeg  —  det  vilde  jo 
blive  det  Samme  som  at  betale  mig  1200  Rigs- 
daler for  i  en  Sæson  at  overlade  Direktørposten 
til  Brun,  der  nok  skal  lære  Aktieselskabet  at 
nøjes  med  mindre  Indtægter  end  jeg  har  skaffet, 
og  vænne  Bestyrelsen  af  med  at  spilde  Direk- 
tørens Tid  og  bringe  Skuespillerne  til  at  paa- 
skonne  den  Humanitet,  hvormed  de  har  været 
behandlede  i  min  Tid.  Kan  De  udføre  det 
diplomatiske  Mesterstykke,  at  overtale  Repræ- 
sentantskabet til  at  gaa  ind  paa  en  saadan 
Overenskomst,  vil  jeg  erkende,  at  det  er  min 
Sag  De  har  talt,  selv  om  De  har  været  min 
Kontraparts  Sagfører.   — 

Saaledes  omtrent  endte  den  Forhandling. 
Hvorledes    det    derimod    lykkedes  Prokuratoren 

hos  Repræsentantskabet  at  opnaa  min  Fritagelse 
for  Direktørfunktionerne  i  det  resterende  Aar 
af  min  Kontrakttid,  og  min  Ansættelse  som 
æstetisk  Konsulent  med  min  hidtil  hafte  Gage, 
mens  Hr.  Brun  blev  udnævnt  til  Teaterdirektør 
i  mit  Sted  med  forbedrede  Lønningsvilkaar  — 
det  hverken   véd  eller  forstaar  jeg. 

Det  er  derimod  vitterligt,  at  Repræsentant- 
skabets Formand,  Justitsraad  Stage,  da  For- 
slaget blev  bebudet,  nægtede  at  sætte  det  under 
Forhandling,  og  da  et  Flertal  af  Repræsentan- 
terne stemte  for,  at  det  skulde  forhandles,  ned- 
lagde han  sin  Post  baade  som  Formand  for 
og  Medlem  af  Repræsentantskabet.  Han  for- 
lod derpaa  Mødet,  og  Forslaget  blev  ved- 
taget. 

Strængt  taget  vilde  det  være  mest  korrekt, 
om  jeg  paa  dette  Sted  afbrød  Kapitlet  om  min 
sidste  Sæson  ved  Kasino,  ti  min  Ansættelse 
som  æstetisk  Konsulent  blev,  som  jeg  forudsaa, 
kun  en  Sinecure.  Direktør  Brun  behøvede  ikke 
mine  Raad  og  begærede  dem  ikke  heller.  Hvis 
han  havde  gjort  det,  vilde  det  have  været  for 
at  handle  tvært  imod  dem.  Da  jeg  imidler- 
tid endnu  et  Teateraar,  om  end  kun  nominelt, 
vedblev    at   staa    i  Forhold   til  Kasino,    vil   jeg 

dog   fortælle    lidt    om    de    nærmeste   Følger    af 
min  Bortgang. 

Min  Efterfølger  vilde  lige  straks  ved  den 
første  Sæsons  Begyndelse  give  Publikum  et 
slaaende  Bevis  for,  „at  hans  Forgænger  ved  sin 
uretfærdige  Strænghed  havde  bortskræmmet 
dygtige  Forfattere  ved  at  forkaste  deres  fortrin- 
lige Stykker"  —  og  han  valgte  til  Eksempel 
herpaa  at  aabne  sin  første  Sæson  med  Opførel- 
sen af  Julius  Gersons  Lystspil:  „Det  var 
godt  gjort!"  som  jeg  havde  forkastet  i  to 
eller  tre  Omarbejdelser.  Resultatet  af  denne 
Appel  til  Publikum  blev  en  saa  eksemplarisk 
Fiasco,  at  Tilskuerne  havde  forladt  deres  Pladser 
førend  Tæppet  faldt.  Da  dette  ulykkelige  Original- 
arbejde ikke  kunde  udfylde  den  første  Forestil- 
ling, havde  han  til  at  udfylde  den  valgt  Bauren- 
feldts  Treaktsstykke  „Fata  Morgana".  Hvis 
det  skulde  bevise,  at  jeg  havde  gjort  Uret  i  at 
afholde  mig  fra  Oversættelser  af  tyske  Lystspil, 
forfejlede  ogsaa  det  sin  Virkning,  ti  det  blev 
eksemplarisk  udhysset.  Ovenpaa  den  yderst 
uheldige  Debut  fulgte  et  nyt  Uheld,  idet  Hr. 
Brun  uden  det  kongelige  Teaters  Tilladelse 
under  et  andet  Navn  havde  omarbejdet  og  ladet 
Personalet    indstudere    den    samme    Teater    til- 

hørende  Operette  „Kalifen    i    Bagdad",    hvis 
Opførelse  som  Følge  deraf  blev  forbudt. 

Et  endnu  større  Tab  paadrog  han  Kasino 
ved  at  spille  en  af  ham  selv  lavet  Oversættelse 
af  Offenbachs  Orfeus  i  Underverdenen,  der 
var  udstyret  med  større  Bekostning  end  noget 
tidligere  paa  Kasino  opført  Stykke,  men  ikke 
kunde  spilles  mere  end  nogle  faa  Gange,  mens 
det  i  en  anden  Oversættelse  og  mise  en  scene 
blev  et  af  Folketeatrets  bedste  Kassestykker. 
Kort  sagt:  Indtægterne,  der  bl.  a.  ved  Vilhelm 
Wiehes  Debuter  burde  have  været  glimrende, 
blev  saa  smaa,  at  det  kun  var  de  51  Forestil- 
linger, hvortil  den  svenske  Sangerinde  Luise 
Michaéli  og  de  spanske  Danserinder  Pepita 
d'Olivo  og  Ysabel  Cubas  medvirkede,  der 
frelste  Kassen:  men  den  Hjælp,  de  ydede, 
maatte  betales  med  10,000  Rbd.,  og  Teatrets 
Netto-Indtægt  blev  saaledes  endnu  mindre  end 
den  havde  været  i  min  uheldige  første  Sæson, 
da  jeg  med  et  nyt,  ukomplet  Personale  maatte 
konkurrere  med  Hofteatrets  glimrende  Kræfter. 

Allerede  førend  Halvdelen  af  første  Sæson 
var  til  Ende,  indsaa  Kaptain  Mundt,  at  han 
ikke  kunde  arbejde  sammen  med  Brun  og  tog 
derfor  sin  Afsked,  og  førend   den  anden  Halv- 

del  var  udløbet,  havde  Prokuratoren  ligeledes 
fratraadt  sin  Plads,  som  han  kun  vedblev  at 
beklæde  ad  interim.  I  Begyndelsen  af  Aaret 
1862,  da  2/s  af  Skuespillerinderne  erklærede 
ikke  at  ville  forny  deres  Kontrakt  under  Bruns 
Direktorat,  og  Aktieselskabets  nye  Bestyrelse 
ikke  saa  sig  i  Stand  til  at  arbejde  sammen 
med  ham,  efter  at  han  havde  foranlediget  Ned- 
sættelsen af  en  Undersøgelseskommission  og 
Sammenkaldelsen  af  2  Generalforsamlinger, 
maatte  han  fratræde  Direktoratet. 

